(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΑ΄

Τρίτη 6 Δεκεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι η Γραμματέας του ΣΥΡΙΖΑ κ. Θεοπεφτάτου Αφροδίτη με επιστολή της προς τον Πρόεδρο της Βουλής κ. Νικόλαο Βούτση, μας ενημερώνει ότι κατά την ΙΖ΄ Κοινοβουλευτική Περίοδο, Β΄ Σύνοδο, ορίζονται ως Κοινοβουλευτικοί Εκπρόσωποι για την Κοινοβουλευτική Ομάδα του ΣΥΡΙΖΑ οι παρακάτω Βουλευτές: κ. Μαντάς Χρήστος, κ. Ξυδάκης Νικόλαος και κ. Βάκη Φωτεινή, σελ.   
2. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2017», σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.

ΚΟΥΡΑΚΗΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΟΥΤΣΗΣ Ν. , σελ.  
ΛΟΒΕΡΔΟΣ Α. , σελ.  
ΧΑΤΖΗΔΑΚΗΣ Κ. , σελ.  
  
Β. Επί του σχεδίου νόμου του Υπουργείου Οικονομικών:  
ΑΜΥΡΑΣ Γ. , σελ.  
ΑΡΒΑΝΙΤΙΔΗΣ Γ. , σελ.  
ΒΑΡΔΑΛΗΣ Α. , σελ.  
ΒΕΣΥΡΟΠΟΥΛΟΣ Α. , σελ.  
ΓΕΡΜΕΝΗΣ Γ. , σελ.  
ΓΕΩΡΓΙΑΔΗΣ Μ. , σελ.  
ΓΚΙΟΛΑΣ Ι. , σελ.  
ΚΑΜΜΕΝΟΣ Δ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΤΣΙΚΗΣ Κ. , σελ.  
ΚΟΥΤΣΟΥΚΟΣ Γ. , σελ.  
ΜΑΡΔΑΣ Δ. , σελ.  
ΜΠΓΙΑΛΑΣ Χ. , σελ.  
ΠΑΝΑΓΙΩΤΑΡΟΣ Η. , σελ.  
ΣΑΧΙΝΙΔΗΣ Ι. , σελ.  
ΧΑΤΖΗΔΑΚΗΣ Κ. , σελ.

ΠΑΡΕΜΒΑΣΕΙΣ:  
ΑΝΤΩΝΙΟΥ Χ. , σελ.  
ΒΕΣΥΡΟΠΟΥΛΟΣ Α. , σελ.  
ΔΗΜΗΤΡΙΑΔΗΣ Δ. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΠΑΠΑΔΟΠΟΥΛΟΣ Α. , σελ.  
ΠΟΛΑΚΗΣ Π. , σελ.  
ΣΤΑΜΑΤΑΚΗ Ε. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΑ΄

Τρίτη 6 Δεκεμβρίου 2016

Αθήνα, σήμερα στις 6 Δεκεμβρίου ημέρα Τρίτη και ώρα 18.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΟΛΑΟΥ ΒΟΥΤΣΗ**.

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι η Γραμματέας κ. Θεοπεφτάτου Αφροδίτη μας ενημερώνει με επιστολή της ότι κατά την ΙΖ΄ Κοινοβουλευτική Περίοδο, Β΄ Σύνοδο, ορίζονται ως Κοινοβουλευτικοί Εκπρόσωποι για την Κοινοβουλευτική Ομάδα του ΣΥΡΙΖΑ οι Βουλευτές κύριοι Μαντάς Χρήστος, Ξυδάκης Νικόλαος και η Βουλευτής κ. Βάκη Φωτεινή.

(Η προαναφερθείσα επιστολή έχει ως εξής:

(ΑΛΛΑΓΗ ΣΕΛ.)

(ΝΑ ΜΠΕΙ Η ΣΕΛ. 2)

(ΑΛΛΑΓΗ ΣΕΛ.)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2017».

Κυρίες και κύριοι συνάδελφοι, η συζήτηση επί του προϋπολογισμού του κράτους θα διεξαχθεί σύμφωνα με το άρθρο 123 του Κανονισμού της Βουλής, μέσα σε πέντε συνεχείς συνεδριάσεις. Οι ομιλητές θα εγγραφούν με το ηλεκτρονικό σύστημα έως το τέλος της ομιλίας των γενικών εισηγητών και θα καταρτιστεί ενιαίος κατάλογος με εναλλαγή των ομιλητών. Η σειρά των ομιλητών θα οριστεί κατ’ εφαρμογή των κύκλων των ομιλητών.

Προτείνω, μετά τις ομιλίες των γενικών και ειδικών εισηγητών, να υπάρξει ένας κύκλος ομιλητών κατά προτεραιότητα, με ομιλητές έναν Βουλευτή από κάθε κόμμα. Δηλαδή, κατά προτεραιότητα θα έχουμε εννέα εναλλασσόμενους Βουλευτές, έναν ή μία από τα οκτώ κόμματα και έναν ανεξάρτητο Βουλευτή.

Στη συνέχεια, για να τηρηθεί κατά το δυνατόν η κατ’ αναλογία βουλευτικών εδρών εκπροσώπηση των κομμάτων, προτείνω να καταρτιστεί ένας ενιαίος κατάλογος ομιλητών, που θα περιλαμβάνει όλους τους εγγεγραμμένους Βουλευτές με το ηλεκτρονικό σύστημα. Η εναλλαγή των ομιλητών θα γίνεται κατ’ αναλογία της κοινοβουλευτικής δύναμης των κομμάτων.

Οι κύκλοι των ομιλητών θα είναι ως εξής: Έκαστος κύκλος ομιλητών θα αποτελείται από δεκατέσσερις Βουλευτές, που θα εναλλάσσονται. Προβλέπουμε να γίνουν περί τους δεκαπέντε τουλάχιστον τέτοιοι κύκλοι, ίσως και δεκαεπτά ή δεκαοκτώ.

Συγκεκριμένα, κάθε κύκλος θα απαρτίζεται από δώδεκα Βουλευτές των πέντε πρώτων Κοινοβουλευτικών Ομάδων, έξι του ΣΥΡΙΖΑ, τρεις της Νέας Δημοκρατίας, ένας από τη Χρυσή Αυγή, ένας από τη Δημοκρατική Συμπαράταξη, ένας από το ΚΚΕ και διαδοχικά ανά δύο κύκλους θα μπαίνει ένας Βουλευτής από το Ποτάμι και ένας Βουλευτής από την Ένωση Κεντρώων. Σε κάθε κύκλο θα μπαίνει και ένας ανεξάρτητος Βουλευτής, μέχρι τον έκτο κύκλο.

Το ίδιο αφορά και στους Ανεξάρτητους Έλληνες.

Τυχόν αλλαγές στη σειρά των εγγεγραμμένων ομιλητών θα πρέπει να γίνονται, σε εξαιρετικές περιπτώσεις, με έγκριση του Προεδρείου και με έγγραφο του Γενικού Γραμματέα της Κοινοβουλευτικής Ομάδας, που θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής έως τη λήξη της δεύτερης συνεδρίασης.

Θα καταβάλουμε και φέτος κάθε προσπάθεια, όπως γίνεται τα τελευταία χρόνια, ώστε να μιλήσουν όσο το δυνατόν περισσότεροι συνάδελφοι. Αυτό θα καταστεί δυνατό, εάν περιοριζόμαστε όλοι στον χρόνο που δικαιούται ο καθένας και εάν οι συνεδριάσεις μας αρχίζουν ακριβώς την ώρα που έχει καθοριστεί από την ημερήσια διάταξη. Γι’ αυτό τονίζω, κυρίες και κύριοι συνάδελφοι, ότι πρέπει να είναι αυστηρότατη η τήρηση του χρόνου και η έναρξη των συνεδριάσεων να γίνεται την ώρα που έχει προβλεφθεί.

Οι πρωινές συνεδριάσεις θα αρχίζουν στις 10 το πρωί. Η ώρα έναρξης της συνεδρίασης της τελευταίας ημέρας συζήτησης το Σάββατο θα εξαρτηθεί από τους εναπομείναντες ομιλητές και τις εναπομείνασες ομιλήτριες και θα γίνει γνωστή την Παρασκευή, 9 Δεκεμβρίου 2016.

Το βράδυ της τελευταίας ημέρας της συζήτησης, δηλαδή το Σάββατο 10 Δεκεμβρίου, όπως ορίζεται και από τον Κανονισμό, η συζήτηση θα κλείσει ακριβώς στις δώδεκα τα μεσάνυχτα και θα αρχίσει η ψηφοφορία. Αυτό δεν αποκλείει να γίνει πιο νωρίς η ψηφοφορία -αν έχουν τελειώσει οι ομιλητές, οι Υπουργοί, οι Αρχηγοί των Κομμάτων- δηλαδή, να γίνει πριν τις δώδεκα.

Προτείνω, ο χρόνος ομιλίας των γενικών εισηγητών να είναι είκοσι πέντε λεπτά, των ειδικών εισηγητών δεκαπέντε λεπτά, του Πρωθυπουργού τριάντα, του Προέδρου της Κοινοβουλευτικής Ομάδας της Νέας Δημοκρατίας και του Προέδρου της Αξιωματικής Αντιπολίτευσης τριάντα, των Προέδρων των Κοινοβουλευτικών Ομάδων, του Λαϊκού Συνδέσμου-Χρυσή Αυγή, της Δημοκρατικής Συμπαράταξης ΠΑΣΟΚ-ΔΗΜΑΡ, του ΚΚΕ, του Ποταμιού, των Ανεξαρτήτων Ελλήνων και της Ένωσης Κεντρώων είκοσι πέντε, του αρμόδιου Υπουργού Οικονομικών τριάντα, του αρμόδιου Αναπληρωτή Υπουργού Οικονομικών δεκαπέντε, της αρμόδιας Υφυπουργού Οικονομικών δέκα, των Υπουργών των άλλων Υπουργείων δώδεκα, των Αναπληρωτών Υπουργών των άλλων Υπουργείων οκτώ, ενδεχομένως Υφυπουργών άλλων Υπουργείων επτά, κατ’ ανάλογη εφαρμογή των άρθρων 97 και 123 του Κανονισμού της Βουλής.

Οι Κοινοβουλευτικοί Εκπρόσωποι δικαιούνται να μιλήσουν για δώδεκα λεπτά εφόσον, όμως, προηγηθούν των Προέδρων των Κοινοβουλευτικών Ομάδων, αλλιώς θα περιοριστούν στα έξι λεπτά της δευτερολογίας και στα τρία λεπτά της τριτολογίας, σύμφωνα με το άρθρο 167, παράγραφος 2 του Κανονισμού της Βουλής.

Επίσης, ο χρόνος ομιλίας για όλους τους εγγεγραμμένους στον κατάλογο ομιλητές θα είναι επτά λεπτά. Δεν θα υπάρχουν δευτερομιλίες και τριτομιλίες, έτσι ώστε να γίνει δυνατόν να εξαντληθεί ο κατάλογος, ο οποίος θα έχει ενδεχομένως, πάρα πολλούς συναδέλφους και συναδέλφισσες.

Αντιληφθήκατε ότι έχει γίνει μια αρκετά καλή προετοιμασία. Αυτό το σχέδιο έχει περάσει από τη Διάσκεψη των Προέδρων, οργανωμένα. Έχουμε δει ότι είναι δυνατόν να απορροφηθεί το σύνολο όσων δηλώσουν ότι θα μιλήσουν και γι’ αυτό θα είναι οι συνεδριάσεις πρωί-απόγευμα και χωρίς διακοπή το μεσημέρι και μέχρι το βράδυ στις δώδεκα ή δωδεκάμισι η ώρα.

Για να μην υπάρχουν προβληματισμοί σε κάποιους συναδέλφους, που ακόμη δεν το έχουν αντιληφθεί, μπορούν μέσω του ηλεκτρονικού συστήματος να δουν έναν αριθμό, που δεν θα έχει καμμία σχέση με τον αριθμό, που ύστερα θα έχουν στη σειρά που θα μιλήσουν. Το μόνο που είναι σίγουρο και διασφαλίζεται, είναι εάν είσαι σε έναν αριθμό και ένας άλλος συνάδελφος είναι σε έναν αριθμό πιο κάτω -σε μεγαλύτερο αριθμό- σίγουρα αυτός ο δεύτερος συνάδελφος θα μιλήσει πιο ύστερα από εσένα. Αυτό διασφαλίζεται. Αλλιώς, μπορεί να είσαι στον αριθμό 23 και να μιλήσεις στον αριθμό 164, λόγω των κύκλων που θα τοποθετηθεί ο καθένας. Ελπίζω να το γνωρίζετε και να το έχουμε συνειδητοποιήσει όλοι για να μην υπάρχουν αντιδράσεις.

Προτείνω, η σημερινή συνεδρίαση να λήξει περίπου στις δωδεκάμισι. Θα απορροφηθούν οι γενικοί εισηγητές και αρκετοί από τους ειδικούς. Επί της ουσίας ,στους κύκλους των Βουλευτών θα μπούμε αύριο, μετά το πρώτο δίωρο, χονδρικά, αν δείτε τις ώρες.

Κυρίες και κύριοι συνάδελφοι, συμφωνείτε;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Συνεπώς η Βουλή συνεφώνησε ομοφώνως.

Καλείται στο Βήμα ο γενικός εισηγητής του ΣΥΡΙΖΑ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, τον λόγο παρακαλώ.

**ΠΡΟΕΔΡΟΣ (Νικόλαος Βούτσης):** Έχετε αντίρρηση, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Μια ερώτηση, κύριε Πρόεδρε.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία. Μια ερώτηση θέλει να κάνει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, με τη σειρά συμφωνούμε. Είναι απόφαση και της Διάσκεψης των Προέδρων. Σας είχα πει και πέρυσι –άλλες φορές τηρείται, άλλες φορές δεν τηρείται- να έχουμε από νωρίς υπόψη μας τη σειρά ομιλίας των Υπουργών και αν είναι δυνατόν, με δική σας παρέμβαση όπου υπάρχει και Υπουργός και Αναπληρωτής Υπουργός, ο Υφυπουργός μπορεί να έχει κάτι χρήσιμο να πει οπωσδήποτε, αλλά πολλές φορές ανατρέπει τη ροή της συζήτησης. Η πολύ πληθωρική συμμετοχή της Κυβέρνησης δημιουργεί κοινοβουλευτικά προβλήματα. Αυτό πρέπει να το δείτε εσείς και πάντως, την κατάσταση με τους ομιλητές Υπουργούς τη θέλουμε το συντομότερο δυνατόν.

**ΠΡΟΕΔΡΟΣ (Νικόλαος Βούτσης):** Τα έχουμε όλα, κύριε Λοβέρδο. Θα σας τα δώσουμε και σας.

Εντάξει, είναι έγκαιρα τακτοποιημένα και έχει καθοριστεί ανά μέρα ποιοι θα μιλήσουν. Θα είναι πολλοί από την Κυβέρνηση, όχι όλοι, βέβαια. Είναι ένα κλάσμα του συνόλου του αριθμού. Γι’ αυτό είπα, ενδεχομένως για Υφυπουργούς. Μιλάμε για Υπουργούς και Αναπληρωτές Υπουργούς. Έχει δοθεί κατάσταση από την πλευρά της Κυβέρνησης μάλιστα και για τις τρεις μέρες, έτσι ώστε και εσείς να γνωρίζετε τις θέσεις των ομιλητών και ύστερα να τοποθετείστε επί της ουσίας. Και εμείς το ζητούσαμε πάντοτε αυτό. Έχετε δίκιο.

Λοιπόν, καλείται στο Βήμα ο Ειδικός Εισηγητής του ΣΥΡΙΖΑ κ. Χρήστος Μπγιάλας. Παρακαλώ, κύριε Μπγιάλα.

**ΧΡΗΣΤΟΣ ΜΠΓΙΑΛΑΣ:** Ευχαριστώ πολύ, κύριε Πρόεδρε. Χρόνια πολλά για την ονομαστική σας εορτή. Χρόνια Πολλά στις εορτάζουσες συναδέλφισσες και τους εορτάζοντες. Συναδέλφους.

Κύριε Πρωθυπουργέ, κύριοι Υπουργοί, κυρίες και κύριοι συνάδελφοι, σήμερα συζητούμε για την κύρωση του κρατικού προϋπολογισμού του οικονομικού έτους 2017. Είναι ο δεύτερος προϋπολογισμός, που καταθέτει η Κυβέρνηση μας, η Κυβέρνηση ΣΥΡΙΖΑ-ΑΝΕΛ. Ο προϋπολογισμός που συζητούμε σήμερα αποτελεί το κορυφαίο προς συζήτηση ζήτημα, τόσο από δημοσιονομικής άποψης όσο και από ιδεολογικής τοποθέτησης. Ο προϋπολογισμός δεν είναι μόνο ζήτημα αριθμών, αλλά δίνει το στίγμα και τον προσανατολισμό της διακυβέρνησης της χώρας.

Ο πρώτος προϋπολογισμός της Κυβέρνησής μας, του οικονομικού έτους 2016, έσπασε τον φαύλο κύκλο της ύφεσης και έβαλε τα θεμέλια για τη δημοσιονομική σταθερότητα.

Ο προϋπολογισμός του 2017 παγιώνει πλέον τη δημοσιονομική ισορροπία και σταθερότητα. Αποκαθιστά την εμπιστοσύνη στις αγορές και δίνει το μήνυμα ότι οι προϋπολογισμοί της χώρας μας δεν είναι πλέον ούτε πλεονασματικοί ούτε ελλειμματικοί. Ο προϋπολογισμός 2017 είναι ρεαλιστικός, αναπτυξιακός και πλεονασματικός.

Αυτή η εμπιστοσύνη αποδεικνύεται πλέον με τα απολογιστικά στοιχεία από την εκτέλεση του προϋπολογισμού του 2015, αλλά και του προϋπολογισμού του 2016, όπου έγινε σημαντική υπέρβαση των στόχων, σε αντίθεση με όλες τις δυσοίωνες και καταστροφικές προβλέψεις, που γίνονταν από την Αντιπολίτευση, καθ’ όλη τη διάρκεια του έτους.

Ο προϋπολογισμός του 2017 είναι ένας προϋπολογισμός ανάκαμψης, συνεχίζοντας την ίδια πορεία με αυτή του 2016, που αποτέλεσε χρονιά ορόσημο για την ελληνική οικονομία, καθώς σηματοδότησε την επιστροφή στην ανάπτυξη. Ο προϋπολογισμός του 2016 κλείνει με πρωτογενές πλεόνασμα 0,5% και με υπέρβαση στόχου 1 δισεκατομμυρίου ευρώ.

Για δύο συνεχόμενα τρίμηνα η οικονομία σημείωσε θετικούς ρυθμούς μεγέθυνσης του ΑΕΠ. Το τρίτο τρίμηνο του 2016, σε σχέση με το δεύτερο τρίμηνο του 2016, είχαμε οικονομική μεγέθυνση 0,8%. Δύο τρίμηνα με θετικό ρυθμό σηματοδοτούν επίσημα το τέλος της ύφεσης. Η οικονομία μας είχε τελευταία φορά τέτοιους ρυθμούς ανάπτυξης το δεύτερο τρίμηνο του 2008 σε εποχή προ οικονομικής κρίσης.

Στόχος της Κυβέρνησής μας με αυτόν τον προϋπολογισμό είναι η αποκατάσταση της εμπιστοσύνης στην ελληνική οικονομία. Οι ενέργειες, στις οποίες θα προβούμε για τη στήριξή της, είναι η σταδιακή χαλάρωση των capital controls, η διευθέτηση των μη εξυπηρετούμενων δανείων και η μείωση της ανεργίας.

Σημαντικό ρόλο για την πορεία προς την ανάκαμψη του 2017 αποτελεί η χθεσινή απόφαση του Eurogroup για την άμεση εφαρμογή των βραχυπρόθεσμων μέτρων για τη ρύθμιση του ελληνικού χρέους. Η απόφαση αυτή αποτελεί μια σημαντική επιτυχία και ένα ακόμη αποφασιστικό βήμα για την έξοδο της ελληνικής οικονομίας από την κρίση.

Συγκεκριμένα, εξασφαλίζεται μείωση χρέους, ύψους 22% του ΑΕΠ, δηλαδή τουλάχιστον 45 δισεκατομμύρια ευρώ, ενώ παράλληλα σταθεροποιούνται τα επιτόκια στο ευνοϊκό ύψος του 1,5%, γεγονός ύψιστης σημασίας, ειδικά σε μια περίοδο αβεβαιότητας, αλλά και προβλέψεων για αύξηση των επιτοκίων το προσεχές διάστημα.

Η Κυβέρνηση εξάλλου, κράτησε στάση αρχής, διατηρώντας τις διατυπωμένες θέσεις της στα εργασιακά, αλλά και τασσόμενη απέναντι στις παράλογες απαιτήσεις για διατήρηση πρωτογενών πλεονασμάτων, ύψους 3,5% μετά το 2018 για ακόμα δέκα χρόνια.

Δεν υποχώρησε, όμως και στις ακραίες απαιτήσεις του Διεθνούς Νομισματικού Ταμείου για πρόσθετα μέτρα μετά το τέλος του προγράμματος. Όλες οι πολιτικές δυνάμεις οφείλουν σήμερα να αναγνωρίσουν το θετικό βήμα απομείωσης του χρέους, αλλά κυρίως να πάρουν θέση στα δύο κρισιμότερα ζητήματα της διαπραγμάτευσης: Την ανάγκη για αποκατάσταση της ευρωπαϊκής κανονικότητας στις εργασιακές σχέσεις, καθώς και στην απόρριψη κάθε σκέψης για επιπλέον μέτρα, μετά τη λήξη του προγράμματος.

Η χθεσινή απόφαση είναι σημαντική, γιατί η ρύθμιση του χρέους συνδέεται με την αποκατάσταση της επενδυτικής εμπιστοσύνης, την μακροπρόθεσμη πιστοληπτική ικανότητα και αξιοπιστία της οικονομίας. Ήδη, η χώρα ανακάμπτει. Αυτό αποτυπώνεται στην αύξηση της ιδιωτικής κατανάλωσης. Επίσης, οι εξαγωγές αυξήθηκαν και έχουμε πλεόνασμα στο ισοζύγιο τρεχουσών συναλλαγών. Για πέντε συνεχόμενους μήνες έχουν αυξηθεί οι καταθέσεις των ιδιωτών προς τις τράπεζες. Αυτό δείχνει ότι η οικονομία μας έχει σταθεροποιηθεί.

Τα επιτόκια των δεκαετών ομόλογων σήμερα βρίσκονται στο 6,4%, το ίδιο με την άνοιξη του 2014. Υπάρχει όμως η εξής διαφορά: Την άνοιξη του 2014 παντού τα επιτόκια κατέβαιναν, ενώ σήμερα τα επιτόκια, μετά τις εξελίξεις με το Brexit, αλλά και τις εκλογές στις Ηνωμένες Πολιτείες, ανεβαίνουν, εκτός από το επιτόκιο της Ελλάδος. Τα ελληνικά επιτόκια πέφτουν αργά και σταθερά, γιατί οι αγορές έχουν προεξοφλήσει την είσοδο στο πρόγραμμα ποσοτικής χαλάρωσης και την επιτυχή ολοκλήρωση της αξιολόγησης.

Στόχος μας είναι, μετά την ολοκλήρωση της δεύτερης αξιολόγησης και την ένταξη στο πρόγραμμα ποσοτικής χαλάρωσης, να πέσουν κι άλλο τα επιτόκια, να βγούμε στις αγορές μόνιμα και σταθερά με χαμηλά επιτόκια, τα οποία θα μας δίνουν φθηνότερο χρήμα απ’ ότι το Διεθνές Νομισματικό Ταμείο. Έτσι, βάζουμε τα θεμέλια, για να φύγουμε από το πρόγραμμα της επιτήρησης, όσο το δυνατόν γρηγορότερα.

Εμείς, θέλουμε μια Ελλάδα με ισχυρή οικονομία και διεθνή αξιοπιστία, μια Ελλάδα που δεν θα δανείζεται διαρκώς για να καλύψει τις ανάγκες της.

Εσείς, κύριοι της Αντιπολίτευσης, δανειζόσασταν αφειδώς και στέλνατε ψεύτικα στοιχεία, υπονομεύοντας το μέλλον της χώρας.

Ο προϋπολογισμός του 2017 είναι ο πρώτος προϋπολογισμός που θέτει το πλαίσιο για μια διαφορετική οικονομική πολιτική. Η οικονομία θα έχει ρυθμούς ανάπτυξης 2,7% σε πραγματική οικονομική μεγέθυνση και 3,3% σε ονομαστική.

Οι στόχοι του προϋπολογισμού του 2017 είναι οι εξής: Η διατήρηση της δημοσιονομικής ισορροπίας, ώστε να ολοκληρωθεί η ανάκτηση της αξιοπιστίας στης χώρας και να καταστεί δυνατή η έξοδος από το πρόγραμμα, ο επιμερισμός του βάρους προσαρμογής με κοινωνικά δίκαιο τρόπο και η κοινωνικά δίκαιη κατανομή του οφέλους της ήδη δρομολογημένης ανάκαμψης, η ανάπτυξη και η μείωση της ανεργίας. Το πρόγραμμα προβλέπει στόχο πρωτογενούς πλεονάσματος 1,75%. Το ποσοστό αυτό είναι σημαντικά χαμηλότερο από αυτό που έχετε δει στο προηγούμενο πρόγραμμα, έτσι, απελευθερώνει δημοσιονομικό χώρο για τη σταδιακή ανάκαμψη της οικονομίας.

Δίνεται έμφαση στην ενίσχυση των κοινωνικών στόχων για τη σταδιακή αποκατάσταση των κοινωνικών ανισορροπιών. Υπερκαλύπτουμε τον στόχο για το πρωτογενές πλεόνασμα, το οποίο θα διαμορφωθεί στο 2% επί του ΑΕΠ, το οποίο είναι σαφώς χαμηλότερο από αυτό που είχε συμφωνηθεί από την προηγούμενη κυβέρνηση, στο 4,5% πλεόνασμα. Η διαφορά αυτή υπολογίζεται σε 5,4 δισεκατομμύρια λιγότερα μέτρα δημοσιονομικής προσαρμογής.

Με την υπερκάλυψη των στόχων του 2017 δεν υπάρχει καμμία περίπτωση ενεργοποίησης δημοσιονομικού κόφτη. Ο προϋπολογισμός αυτός έχει και κοινωνικό πρόσημο. Πρώτον, θεσμοθετεί και χρηματοδοτεί το κοινωνικό εισόδημα αλληλεγγύης για όλη τη χώρα με 760 εκατομμύρια ευρώ για διακόσες πενήντα χιλιάδες νοικοκυριά. Δεύτερον, δίνει επιπλέον ενίσχυση του κοινωνικού προϋπολογισμού για υγεία, παιδεία και πρόνοια με 300 εκατομμύρια ευρώ. Τρίτον, προστατεύει την πρώτη κατοικία για τα οικονομικά ευάλωτα νοικοκυριά με 100 εκατομμύρια ευρώ.

Το 2017 ο κοινωνικός προϋπολογισμός φθάνει το 1,16 δισεκατομμύριο ευρώ. Το 2016 ο κοινωνικός προϋπολογισμός ήταν 272 εκατομμύρια, ενώ το 2015 βρήκαμε μέσα από άλλους κωδικούς, σε προϋπολογισμό, τον οποίο εσείς είχατε κάνει, 100 εκατομμύρια και δεν είχατε προϋπολογίσει καμμία δαπάνη για την προστασία των ασθενέστερων.

Ο προϋπολογισμός του 2017 έχει τη μεγαλύτερη αναδιανομή που έχει γίνει μέσα σε έναν χρόνο στην Ελλάδα τα τελευταία χρόνια.

Με τη δική σας διακυβέρνηση, η χώρα γνώρισε τη μεγαλύτερη ύφεση από τον εικοστό αιώνα, με εξαίρεση περιόδους πολέμου. Εμείς, στοχεύουμε στο να σταματήσουμε τον φαύλο κύκλο της ύφεσης και η χώρα να μπει, επιτέλους, σε τροχιά ανάπτυξης.

Ο προϋπολογισμός μας θα έχει ρυθμούς ανάπτυξης 2,7%. Το ποσοστό αυτό είναι και πραγματικό και ρεαλιστικό, γιατί μια οικονομία με ένα τόσο μεγάλο παραγωγικό κενό, που υπήρχε τα τελευταία χρόνια, είναι φυσικό αυτήν τη στιγμή, με τη σταθερότητα που της δίνουμε, να έχει αυξημένους ρυθμούς ανάπτυξης. Αυτό, εξάλλου, φαίνεται και από το τρίτο τρίμηνο του 2016. Η ανάπτυξη ήταν 1,8% και έχει ξεπεράσει κάθε προσδοκία και του Υπουργείου Οικονομικών, αλλά και όλων των φορέων, που βλέπουν την ελληνική οικονομία και την εξετάζουν διεξοδικά.

Στην τροχιά της ανάπτυξης θα συμβάλλουν σημαντικά, το νέο ΕΣΠΑ, ο πρόσφατα ψηφισμένος αναπτυξιακός νόμος και το πρόγραμμα αγροτικής ανάπτυξης. Η ιδιωτική κατανάλωση θα αυξηθεί κατά 1,8%, λόγω της ανάπτυξης, της αύξησης της απασχόλησης και της ωφέλειας από τα 760 δισεκατομμύρια του κοινωνικού εισοδήματος. Τα χρήματα αυτά, που θα δοθούν στις ασθενέστερους, πάνε άμεσα στην ιδιωτική οικονομία κι έχουν μεγάλο πολλαπλασιαστικό δημοσιονομικό αποτέλεσμα.

Ο Ακαθάριστος Σχηματισμός Παγίου Κεφαλαίου θα αυξηθεί κατά 9,1%, ενισχυόμενος από την αύξηση της πιστωτικής επέκτασης στην οικονομία, την αξιοποίηση των ευρωπαϊκών επενδυτικών πόρων και την επίδραση του χαμηλού επιπέδου βάσης του 2016.

Με την ανάπτυξη της οικονομίας θα έχουμε μείωση της ανεργίας.

Εδώ να θυμίσω ότι η ανεργία το 2014 ήταν 26,5%, το 2015 ήταν 24,9%, το 2016 η χρόνια θα κλείσει με 23,5% και η πρόβλεψη για το 2017 είναι η ανεργία να πέσει στο 22,4%.

Σημαντικό είναι, επίσης, να τονίσω ότι η φορολογική επιβάρυνση είναι αναμφίβολα μεγάλη. Είμαστε, όμως, υποχρεωμένοι να πετύχουμε τους δημοσιονομικούς στόχους, για τους οποίους έχουμε δεσμευθεί, για να αποκατασταθεί η αξιοπιστία και να βγούμε από το πρόγραμμα.

Γνωρίζουμε πολύ καλά ότι η μεγάλη φορολογική επιβάρυνση είναι δύσκολη για όλους και προκειμένου να αντιστρέψουμε την υψηλή φορολογία, έχουμε λάβει τα εξής μέτρα: Η αποπληρωμή των ληξιπρόθεσμων οφειλών της τάξης του 2% του Ακαθάριστου Εγχώριου Προϊόντος μέσα στο 2016 και άλλου 2% του ΑΕΠ μέσα στον Ιούνιο του 2017, η ενίσχυση του κοινωνικού προϋπολογισμού και η διεύρυνση της φορολογικής βάσης με τη νομοθέτηση ηλεκτρονικών συναλλαγών. Πρόκειται για νομοσχέδια, τα οποία θα έλθουν μέσα στο επόμενο διάστημα, για να διευρύνουμε τη φορολογική βάση, γιατί χωρίς αυτήν οι φορολογικοί συντελεστές δεν μπορούν να μειωθούν.

Το πρόγραμμα δημοσίων επενδύσεων για το 2017 προβλέπεται να ανέλθει στα 6.750.000.000 ευρώ, στο ίδιο ύψος με αυτό του 2016. Οι δαπάνες αυτές αντιπροσωπεύουν το 3,7% του προβλεπόμενου ΑΕΠ της χώρας. Κατανέμονται σε 5.750.000.000 ευρώ για τα έργα που θα συγχρηματοδοτηθούν από πόρους της Ευρωπαϊκής Ένωσης και σε ένα 1 δισεκατομμύριο για τα έργα που θα χρηματοδοτηθούν αποκλειστικά από εθνικούς πόρους.

Σε ό,τι αφορά το μέρος του προγράμματος των δημοσίων επενδύσεων, που χρηματοδοτείται αποκλειστικά από εθνικούς πόρους, το συνολικό ποσό για το 2017, σε σχέση με το 2016, είναι αυξημένο κατά 250 εκατομμύρια ευρώ.

Το πρόγραμμα δημοσίων επενδύσεων, ως βασικό εργαλείο αναπτυξιακής πολιτικής, συνοδεύει τη δημοσιονομική προσπάθεια με αναπτυξιακές δράσεις, συμβάλλει στην ενίσχυση της ελληνικής οικονομίας και ταυτόχρονα, στη στήριξη της κοινωνικής συνοχής. Τα καθαρά έσοδα του τακτικού προϋπολογισμού σε ταμειακή βάση προβλέπονται να διαμορφωθούν σε 50.374.000.000 ευρώ, αυξημένα κατά 2.271.000.000 ευρώ, έναντι του 2016.

Οι άμεσοι φόροι προβλέπεται ότι θα διαμορφωθούν στα 20.415.000.000 ευρώ, μειωμένοι κατά 296.000.000 ευρώ, έναντι του 2016. Οι έμμεσοι φόροι προβλέπεται να διαμορφωθούν στα 26.443.000.000 ευρώ, παρουσιάζοντας αύξηση κατά 1.335.000.000 ευρώ, έναντι του 2016.

Εδώ θα ήθελα να τονίσω κάτι σε σχέση με αυτά που μας αναφέρουν οι συνάδελφοι της Αντιπολίτευσης, ότι δίνουμε μια μεγάλη υπερφορολόγηση. Απορώ πώς, τόσο έγκριτοι οικονομολόγοι, που βρίσκονται σε αυτή την παράταξη, δεν αντιλαμβάνονται πόσους φόρους θα δώσει η ίδια η αύξηση και η ανάπτυξη της οικονομίας κατά 2,7% -που μας δίνει μια μεγέθυνση του Ακαθάριστου Εγχώριου Προϊόντος περίπου στα 6 δισεκατομμύρια- στον τακτικό προϋπολογισμό, αλλά απομονώνουν τους έμμεσους φόρους με μια καθαρά αριθμητικίστικη λογική.

Οι συνολικές δαπάνες του τακτικού προϋπολογισμού εκτιμάται ότι θα διαμορφωθούν στα 49.536.000.000 ευρώ, μειωμένες κατά 1.481.000.000 ευρώ, έναντι της εκτίμησης για το έτος 2016, κυρίως λόγω της μείωσης των δαπανών για καταπτώσεις εγγυήσεων σε ακαθάριστη βάση, σε φορείς εντός γενικής κυβέρνησης, την προβλεπόμενη μείωση δαπανών για εξοπλιστικά προγράμματα, καθώς και στη μη πρόβλεψη δαπανών για αναλήψεις χρεών.

Κυρίες και κύριοι Βουλευτές, οι συνάδελφοι της Αξιωματικής Αντιπολίτευσης συνεχώς δημιουργούν νέα αφηγήματα, τα οποία όμως, στηρίζονται σε ψεύτικα νούμερα και σε λανθασμένες προβλέψεις. Το τελευταίο αφήγημα είναι ότι αυτό το οποίο κάνουμε με τον προϋπολογισμό του 2017, είναι να επανέλθουμε στην ίδια κατάσταση με το 2014, ότι μετά από δύο χρόνια τελικά, έχουμε φθάσει στο ίδιο σημείο.

Όμως, ας δούμε λίγο τα νούμερα με προσοχή, γιατί ενίοτε λένε την αλήθεια: Το 2014 που ήσασταν κυβέρνηση, προβλέπατε στον προϋπολογισμό πρωτογενές πλεόνασμα 1,6%. Όμως, αποτύχατε να πιάσετε τους στόχους. Και ο απολογισμός του 2014 καταγράφει έλλειμμα κρατικού προϋπολογισμού ύψους 673,62 εκατομμύρια ευρώ, ήτοι 0,38% του ΑΕΠ. Επίσης, προβλέπατε αύξηση 0,6%. Σήμερα γνωρίζουμε ότι αυτός ο αριθμός ήταν στο 0,35%. Όμως, υπάρχει η εξής διαφορά: Οι προβλέψεις σας δεν ήταν η πραγματικότητα.

Σήμερα, όμως, το 2017, στα αντίστοιχα νούμερα, εμείς προβλέπουμε αύξηση, ανάπτυξη 2,7% και πρωτογενές πλεόνασμα 2%. Εάν το 2,7% είναι ίδιο με το 0,35% που πετύχατε και το 2% πρωτογενές πλεόνασμα ίδιο με το έλλειμμα του 0,38%, αυτή είναι η δική σας αριθμητική, η αριθμητική της Νέας Δημοκρατίας.

Μας λέτε ότι τα επιτόκια που σήμερα βρίσκονται στο 6,4% είναι ίδια με την άνοιξη του 2014. Ήταν η περίοδος που θέλατε να κάνετε το success story. Όμως, τον Αύγουστο, τον Οκτώβριο και τον Δεκέμβριο του 2014 τα επιτόκια κυμάνθηκαν στο 7,3%, 8,1%, για να κλείσουν στο 8,5%. Εμείς σήμερα έχουμε στο 6,5% τα επιτόκια δεκαετών ομολόγων με τάση περαιτέρω μείωσης. Εάν αυτά είναι τα ίδια νούμερα, τότε μάλλον η δική σας αριθμητική έχει κάποιο θέμα.

Κυρίες και κύριοι της Αντιπολίτευσης, να πούμε και κάτι ακόμη: Οι προϋπολογισμοί, τους οποίους εκτέλεσε αυτή η Κυβέρνηση, του 2015 και του 2016, σημαδεύονται από ένα στοιχείο, ότι είναι αξιόπιστοι. Ό,τι προϋπολογίσαμε, καλύφθηκε στο έπακρο. Και όχι μόνο αυτό, αλλά είχαμε και πλέον θετικά αποτελέσματα.

Όσον αφορά τους δικούς σας προϋπολογισμούς, θα σας αναφέρω μερικά νούμερα: Το 2012 προβλέπατε ανάπτυξη 1,1%, ενώ η χρονιά έκλεισε με ύφεση 6,6%. Το 2013 προβλέπατε ανάπτυξη 2,1% και τελικά είχαμε ύφεση 3,3%. Όσον αφορά στο καλύτερο για εσάς έτος, το 2014, σας ανέφερα προηγουμένως τα νούμερα.

Κύριοι, αυτοί είναι οι αναξιόπιστοι προϋπολογισμοί και η αναξιόπιστη πολιτική. Για εσάς, που το 2014 ήταν το καλύτερο έτος, έχει αποτύχει παταγωδώς.

Αγαπητοί μου συνάδελφοι, τα πεπραγμένα σας δεν είναι αφήγημα επιτυχίας, αλλά ιστορία αποτυχίας. Στον προϋπολογισμό του 2015 –που ήταν δικός σας προϋπολογισμός, αλλά τον εκτελέσαμε εμείς- καταφέραμε και είχαμε υπέρβαση στους στόχους, όπως και στον προϋπολογισμό του 2016. Την ίδια υπέρβαση στόχων θα έχει και ο προϋπολογισμός του 2017. Αυτά, για να γνωρίζει ο ελληνικός λαός ποιος είναι ο αναξιόπιστος και ποιος είναι ο αξιόπιστος.

Ένα άλλο σας αφήγημα είναι ότι με τη δική μας Κυβέρνηση οι ιδιωτικές καταθέσεις στις ελληνικές τράπεζες έχουν μειωθεί. Ας πάμε λιγάκι στα νούμερα, τα οποία είναι από τον ίδιο πίνακα που πήρε ο Εισηγητής της Αξιωματικής Αντιπολίτευσης: Σεπτέμβριος 2009: Ιδιωτικές καταθέσεις, 246 δισεκατομμύρια. Φεβρουάριος 2015, 152 δισεκατομμύρια. Και οι εκλογές έγιναν στις 20 Ιανουαρίου, κύριοι συνάδελφοι. Αυτά, για να βάζουμε τα πράγματα στη θέση τους. Οκτώβριος 2016, 135 δισεκατομμύρια.

Δείτε τις διαφορές σας. Ψάξτε τους πίνακες, που εσείς οι ίδιοι διαβάζετε. Η απώλεια της διετίας της Κυβέρνησης ΣΥΡΙΖΑ είναι 17 δισεκατομμύρια ευρώ, με τις ιδιωτικές καταθέσεις, όμως, το τελευταίο πεντάμηνο να αυξάνονται σταθερά. Στη δική σας περίοδο, της Αντιπολίτευσης, και της προηγούμενης συγκυβέρνησης, έχουμε 94 δισεκατομμύρια ευρώ απώλεια ιδιωτικών καταθέσεων.

Αφήστε, λοιπόν, αυτά τα αφηγήματα. Δεν σας συμφέρουν. Με την πολιτική σας, οι καταθέσεις από τις ελληνικές τράπεζες είχαν εξανεμιστεί και γι’ αυτό υπήρχε η αναγκαιότητα και νέας αναχρηματοδότησης.

Κυρίες και κύριοι συνάδελφοι, η διαστρέβλωση της πραγματικότητας και τα αφηγήματα, τα οποία επινοείτε, ξεπερνούν κάθε φαντασία. Το ένα αφήγημα έρχεται μετά το άλλο. Όταν καταρρίπτεται το ένα, έρχεται το επόμενο. Μας έχετε πει ότι ζημιώσαμε τη χώρα κατά 86 δισεκατομμύρια ευρώ. Να δούμε την πραγματικότητα.

Από πότε, κύριοι συνάδελφοι, τα 54 δισεκατομμύρια που χρησιμοποιήθηκαν για ανατροφοδότηση του παλιού χρέους είναι νέο χρέος; Προφανώς δεν ξέρετε ότι αυξάνεται ο δανεισμός κατά 54 δισεκατομμύρια, αλλά μειώνεται ο δανεισμός κατά 54 δισεκατομμύρια. Δεν ερχόμαστε στο ίδιο πηλίκον;

Κυρίες και κύριοι συνάδελφοι, έτσι είναι. Η δική σας αριθμητική έχει μόνο την πρόσθεση. Και η πρόσθεση είναι η πρόσθεση των λαθών σας και όχι η αφαίρεση των δεινών του λαού μας, που είναι η δική μας πολιτική.

Από τα υπόλοιπα 32 δισεκατομμύρια, τα 25 δισεκατομμύρια προορίζονται για ανακεφαλαιοποίηση των τραπεζών. Τελικά χρησιμοποιήθηκαν μόνο τα 5 δισεκατομμύρια. Τα υπόλοιπα δεν πάρθηκαν ως δάνειο. Τι είδους αύξηση της δανειοδότησης είναι αυτή, όταν δεν παίρνεις δάνειο; Τα υπόλοιπα 7 δισεκατομμύρια ευρώ χρησιμοποιήθηκαν για την αποπληρωμή των ληξιπρόθεσμων οφειλών.

Κυρίες και κύριοι συνάδελφοι, για άλλη μια φορά η πραγματικότητα αποδεικνύει την ένδεια των επιχειρημάτων σας. Ο προϋπολογισμός του 2017 είναι ένας προϋπολογισμός ανάκαμψης, μετά από πολλά χρόνια συνεχούς ύφεσης.

Αυτό, κυρίες και κύριοι συνάδελφοι, είναι που φοβάται η Νέα Δημοκρατία. Φοβάται την επιτυχία του προγράμματος, την επιτυχία της Κυβέρνησης, την έξοδο της χώρας από την επιτροπεία, γι’ αυτό και έχει επενδύσει στην κινδυνολογία και στην προσπάθεια να πει στους πολίτες ότι η δική της διακυβέρνηση ήταν μία τέλεια διακυβέρνηση. Ήταν το success story το οποίο μας καταλογίζουν ότι ανακόπηκε γιατί πήγαμε σε εκλογές.

Τώρα, βέβαια, από πότε οδηγεί η Αντιπολίτευση σε εκλογές την Κυβέρνηση, ας μας το εξηγήσουν. Και αφού μπορεί να την οδηγήσει, οδηγήστε μας και εσείς αν μπορείτε και αν θέλετε, να πάμε σε εκλογές. Εμείς, όμως, ξέρουμε ότι τις εκλογές τις προκηρύσσει η Κυβέρνηση. Οι εκλογές, όμως, βάσει του Συντάγματος και βάσει της εκλογής για τον Πρόεδρο της Δημοκρατίας έπρεπε να γίνουν τον Μάρτιο. Το πρόγραμμα και η πέμπτη αξιολόγηση έπρεπε να κλείσουν, κύριοι συνάδελφοι, στις 31 Δεκεμβρίου του 2014. Γιατί ζητήσατε παράταση, να πάει στις 12 Φλεβάρη; Και αφού ήταν τόσο επιτυχημένη χρονιά, γιατί δεν κλείσατε την αξιολόγηση στις 31 Δεκεμβρίου του 2014, να επιτύχετε τους στόχους και μέχρι τον Μάρτη, στις εκλογές, να επιδείξετε αυτά τα θετικά σας αποτελέσματα στον λαό, για να σας επικροτήσει με την ψήφο του; Πήρατε, όμως, παράταση μέχρι τις 12 Φλεβάρη, προκηρύξατε τις εκλογές τον Γενάρη, για να φύγετε, να δραπετεύσετε, να στήσετε το σχέδιο της αριστερής παρένθεσης. Αυτό, όμως, το σχέδιο της αριστερής παρένθεσης δεν σας βγήκε. Έγινε ένα σχέδιο δεξιάς τελείας.

Αυτή είναι η πραγματικότητα, κυρίες και κύριοι συνάδελφοι, και όχι αυτά τα οποία προσπαθείτε να μας πείτε με το success story, ένα success story με ταμεία άδεια. Είναι γνωστό ότι τον Φλεβάρη που πήγε να πληρώσει το Υπουργείο Οικονομικών, είχε έλλειμμα 500 εκατομμυρίων ευρώ.

Κυρίες και κύριοι συνάδελφοι, είχαμε μια οικονομία με μεγάλο παραγωγικό κενό και εσείς θέλατε να βγείτε στις αγορές και να βγείτε από την ύφεση. Αυτό, όμως, το οποίο είχαμε ήταν 0,35 ρυθμός αύξησης. Δεν είναι δυνατόν να βγεις στις αγορές με 0,35%.

Έτσι, λοιπόν, στο πεδίο της πραγματικής οικονομίας τα δεδομένα του 2014 δεν συνηγορούν στο success story. Αντίθετα, δείχνουν μια αποτυχημένη οικονομική διαχείριση, πόσο μάλλον εάν λάβουμε υπ’ όψιν μας και την αποτυχία να επιτευχθούν οι στόχοι του πρωτογενούς πλεονάσματος. Το πρόγραμμά σας κατά κοινή ομολογία έχει αποτύχει. Αυτό, βέβαια, το αντιλήφθηκε ο κόσμος, το αντιλήφθηκε ο λαός και σας έστειλε στα έδρανα της Αντιπολίτευσης.

Δημιουργήσατε, όμως, ένα ασφυκτικό δημοσιονομικό κενό για να κάνετε την αριστερή παρένθεση. Η Κυβέρνηση, όμως, άντεξε με τη στήριξη του λαού. Άντεξε και στο δημοψήφισμα και στις εκλογές του Σεπτεμβρίου και αντέχει και σήμερα.

Αφού, λοιπόν, η ιστορία του success story δεν σας βγήκε, είπατε να δημιουργήσετε ακριβώς ένα νέο αφήγημα. Αυτό το αφήγημα μάς το παρουσίασε ο Αρχηγός της Αξιωματικής Αντιπολίτευσης στη Θεσσαλονίκη, εξαγγέλλοντας μεγάλες φορολογικές μειώσεις, μειώσεις όμως που έχουν κόστος 4 δισεκατομμύρια, τα οποία είπατε ότι θα καλύψετε από λειτουργικές δαπάνες.

Με την αναμόχλευση, όμως, των δαπανών, βρήκαμε ότι αυτές είναι 6 δισεκατομμύρια. Και εσείς θέλετε να περικόψετε τα 4 δισεκατομμύρια. Αυτό δεν μπορεί να γίνει. Και επειδή δεν μπορεί να γίνει, το μόνο που θα κάνετε είναι να καταφύγετε στην περικοπή του κοινωνικού κράτους, γιατί γνωρίζουμε ότι ο κύριος όγκος των δημόσιων δαπανών κατευθύνεται σε μισθούς, συντάξεις και δράσεις κοινωνικής προστασίας.

Άρα θα κάνετε αυτό που στελέχη σας είπαν προ ημερών, ότι θα μπορέσετε να περικόψετε 1,5 δισεκατομμύρια από μερικές χιλιάδες απολύσεις. Τα δικά σας στελέχη το λένε και τα δικά σας στελέχη είναι αυτά που ευαγγελίζονται αυτή την πολιτική. Το πρόγραμμά σας…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά, παρακαλώ, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Κύριε Μπγιάλα, μέχρι δύο λεπτά παραπάνω, σας παρακαλώ.

**ΧΡΗΣΤΟΣ ΜΠΓΙΑΛΑΣ:** …θα εκτροχιάσει τα δημόσια οικονομικά και θα οδηγήσετε τη χώρα σε ένα τέταρτο μνημόνιο, γιατί η πολιτική σας είναι αυτή, να οδηγείτε σε μνημόνια.

Εξάλλου και ένα δεύτερο στοιχείο που μας έχει δώσει ο Αρχηγός της Αξιωματικής Αντιπολίτευσης είναι ότι επαινεί τις επιχειρήσεις που φεύγουν για φορολογικούς λόγους, όπως λέτε, και πάνε στη Βουλγαρία, δίνοντας έτσι μία επιβράβευση της εξωστρέφειας και της επιχειρηματικότητας. Αλήθεια, μήπως ο κ. Μητσοτάκης θα ήταν ένας έτοιμος πρωθυπουργός για τη Βουλγαρία; Σκεφτείτε το, κύριοι συνάδελφοι.

(Θόρυβος από την πτέρυγα της Νέας Δημοκρατίας)

Κυρίες και κύριοι συνάδελφοι, τις πέντε επόμενες μέρες είναι σίγουρο ότι θα ακούσουμε πολλά. Θα ακούσουμε την κινδυνολογία και την καταστροφολογία των συναδέλφων της Αντιπολίτευσης.

Όμως οι προβλέψεις και οι καταστροφολογίες σας συνέχεια πέφτουν έξω. Η Κυβέρνηση προχωρά για να βγάλει τη χώρα από το βούρκο που εσείς τη βάλατε. Εσείς μείνετε πίσω ουρλιάζοντας, κινδυνολογώντας και καταστροφολογώντας. Το 2019 εμείς θα κριθούμε για το έργο μας, εσείς θα κριθείτε για τις φωνές σας και το στερητικό σύνδρομο της εξουσίας.

Κυρίες και κύριοι συνάδελφοι, αποτοξινωθείτε για να μπορέσετε έτσι να συμβάλλετε θετικά, επιτελώντας το ρόλο σας ως Αξιωματική Αντιπολίτευση, όπως το δημοκρατικό μας πολίτευμα επιτάσσει.

Το 2017, να είστε σίγουροι για ένα πράγμα: Και πλεόνασμα θα έχουμε και ανάπτυξη θα έχουμε και ρύθμιση του χρέους θα έχουμε και έξοδο της χώρας στις αγορές και θα βγάλουμε τη χώρα από την κρίση και οι εκλογές θα γίνουν τον Σεπτέμβρη του 2019 κι εσείς θα ξανακάθεστε στα έδρανα της Αντιπολίτευσης.

Γι’ αυτό, κυρίες και κύριοι συνάδελφοι, στηρίξτε αυτή την προσπάθεια και αυτόν τον προϋπολογισμό, που δίνει μία νέα πορεία στη χώρα, μια νέα πορεία προς τα εμπρός. Αυτό το μήνυμα μπορούμε να δώσουμε με την ψήφο το Σάββατο, στις 12 το βράδυ.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, κύριοι συνάδελφοι.

Τον λόγο έχει ο συνάδελφος κ. Κωνσταντίνος Χατζηδάκης εκ μέρους της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για να συνεχίσω από εκεί που τελείωσε ο εισηγητής της Πλειοψηφίας, που είπε τι κατορθώματα θα γίνουν το 2017, θα προσθέσω το εξής: «Και θα ζήσετε εσείς καλά και ο λαός χειρότερα». Περί αυτού πρόκειται.

(Χειροκροτήματα από την πτέρυγα της Νέας Δημοκρατίας)

Ο Πρωθυπουργός στη Θεσσαλονίκη τον περασμένο Σεπτέμβριο είχε πει πως έχει την άνεση να κοιτάει τις Ελληνίδες και τους Έλληνες στα μάτια, διότι εκπλήρωσε όλες τις προεκλογικές του υποσχέσεις.

Είναι προφανές, κυρίες και κύριοι συνάδελφοι, μετά από αυτό ότι έχει καταργηθεί ο ΕΝΦΙΑ! Είναι πασίδηλο ότι ο κατώτατος μισθός έχει ανέβει στα 751 ευρώ! Είναι ολοφάνερο ότι δόθηκε ήδη πίσω η δέκατη τρίτη σύνταξη στους συνταξιούχους!

Με την ίδια λογική, τη λογική δηλαδή του να βαπτίζουμε το κρέας ψάρι, είναι αδιαμφισβήτητο, όπως είπε και ο εισηγητής της Πλειοψηφίας, ότι με αυτόν εδώ τον προϋπολογισμό η χώρα κάνει ένα αναπτυξιακό άλμα, οδηγείται σε μια πολιτική με κοινωνικό πρόσημο και αντιμετωπίζει, φυσικά, το ζήτημα του χρέους.

Όλα αυτά είναι προφανή, αλλά δεν τα έχουμε αντιληφθεί εμείς και μαζί μας το σύνολο των Ελλήνων πολιτών.

Όμως, εν πάση περιπτώσει, κυρίες και κύριοι συνάδελφοι, έτσι είναι αν έτσι νομίζετε. Δεν θα χαλάσουμε τις καρδιές μας.

Επειδή, όμως, σήμερα απευθυνόμαστε εκ των πραγμάτων σε όλες τις Ελληνίδες και σε όλους τους Έλληνες, εγώ θα αναφερθώ σε γεγονότα και θα αποφύγω να κάνω χαρακτηρισμούς. Και ξέρετε, τα γεγονότα, όπως είχε πει και ο Μιτεράν κάποτε, είναι ξεροκέφαλα. Και θα ήθελα οι ομιλητές του ΣΥΡΙΖΑ, που θα λάβουν τον λόγο σήμερα, αύριο, τις επόμενες μέρες, να μου πουν ποια στοιχεία, από όσα παρουσιάζω, είναι ανακριβή.

Ξεκινάω με μια δήλωση: «Πολλές μεταρρυθμίσεις πήγαν πίσω. Η Ελλάδα επέστρεψε στην ύφεση και φτάσαμε στο τρίτο πρόγραμμα. Τώρα είμαστε πάλι σε τέλμα. Αν το 2015 η χώρα είχε συνεχίσει τις μεταρρυθμίσεις, θα είχαμε εξοικονομήσει πολύ χρόνο και χρήμα». Αυτό το λέει ο Κλάους Ρέγκλινγκ, ο επικεφαλής του ESM στις 26 Νοεμβρίου, μερικές μέρες πριν στην αυστριακή εφημερίδα «Der Standard».

Το καταθέτω για τα Πρακτικά.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενδεχομένως δεν πείθεστε από τη πρώτη δήλωση. Συνεχίζω, λοιπόν, με μια δεύτερη: «Στην πραγματικότητα η Ελλάδα εφαρμόζει τώρα αυστηρότερα μέτρα λιτότητας από ό,τι θα ήταν απαραίτητο αν οι μεταρρυθμίσεις της προηγούμενης κυβέρνησης είχαν συνεχιστεί». Αυτό το λέει ο Αντιπρόεδρος της Ευρωπαϊκής Επιτροπής Βάλντις Ντομπρόβσκις στο Reuters τον Σεπτέμβριο του 2016.

Το καταθέτω και αυτό για τα Πρακτικά.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αν δεν πείθεστε και από αυτό, κύριοι συνάδελφοι, κοιτάξτε γύρω σας, κοιτάξτε όλες τις δημοσκοπήσεις. Δείτε τελευταία δημοσκόπηση η οποία λέει ότι το 77% των πολιτών πιστεύει ότι η ζωή τους έγινε χειρότερη το 2016 από ό,τι ήταν το 2015. Δείτε όλα τα στοιχεία που δημοσιεύονται ακόμα και στην «ΑΥΓΗ» -τώρα σταμάτησαν να δημοσιεύονται- και τα οποία λένε ότι τα πράγματα στη χώρα πάνε προς λάθος κατεύθυνση σε ποσοστό 85% έως 90%.

Κυρίες και κύριοι συνάδελφοι, δεν υπάρχει καμμία αμφιβολία σχεδόν σε κανέναν Έλληνα πολίτη, εκτός των φανατικών στελεχών του ΣΥΡΙΖΑ και των ΑΝΕΛ, ότι τα πράγματα έχουν γίνει αρκετά χειρότερα στη ζωή μας, στη ζωή όλων σε σχέση με το τέλος του 2014.

Και για να μην πείτε ότι θεωρητικολογώ ή ότι μιλάω δογματικά και αντιπολιτευτικά, θέλω να μου πείτε σε τι διαφωνείτε από όσα θα σας πω τώρα αμέσως.

Το 2014 -που από ό,τι κατάλαβα εμείς ρίξαμε την κυβέρνηση, διότι δεν ορκίσαμε τον κ. Δήμα Πρόεδρο της Δημοκρατίας με εκατόν εβδομήντα τρεις ψήφους και δεν ήταν ότι εσείς εξωθήσατε σε εκλογές- με την προηγούμενη τρισκατάρατη κυβέρνηση η χώρα δεν είχε ένα τέλειο τραπεζικό σύστημα, αλλά είχε, εν πάση περιπτώσει, ένα λειτουργικό τραπεζικό σύστημα.

Σήμερα έχει ένα καθεστώς capital controls -ή μήπως όχι;- το οποίο επιβλήθηκε μετά την ηρωική διαπραγμάτευση του 2015 και το σχετικό δημοψήφισμα και προβλέπεται να παραμείνουν και το 2017.

Το 2014 οι καταθέσεις στις ελληνικές τράπεζες -όχι τον Φεβρουάριο που είχαν ξεκινήσει να φεύγουν, κύριε Μπγιάλα, αλλά στα τέλη του 2014- ήταν 173 δισεκατομμύρια ευρώ. Σήμερα είναι μόνο 133 δισεκατομμύρια ευρώ, 40 δισεκατομμύρια ευρώ παρακάτω! Και στην ούγια γράφει «Τσίπρας-Καμμένος», σας αρέσει, δεν σας αρέσει!

**ΧΡΗΣΤΟΣ ΜΠΓΙΑΛΑΣ:** Τον Γενάρη ποιος…

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, σας παρακαλώ ησυχία.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Το 2014 η χώρα είχε ανάπτυξη 0,8% και οι προβλέψεις της Κομισιόν, την οποία σήμερα επικαλείστε, έκαναν λόγο για ανάπτυξη 2,9% το 2015 και 3,7% το 2016. Αντ’ αυτού είχαμε ύφεση 0,2% το 2015 και προβλέπεται ύφεση 0,3% το 2016.

Σήμερα τελικά τι επιδιώκετε; Να ξαναγυρίσει η χώρα σε ρυθμούς ανάπτυξης, δηλαδή εκεί που ήταν το 2014 και να βγει με τις «πατερίτσες» της ποσοτικής χαλάρωσης -και μακάρι φυσικά να το καταφέρετε- δοκιμαστικά στις αγορές, δηλαδή εκεί που ήταν το 2014. Ξέρετε τι συμπεραίνω; Ότι εσείς, τελικά, στον ΣΥΡΙΖΑ και στους ΑΝΕΛ είστε οι πιο φανατικοί οπαδοί του κ. Σαμαρά και του κ. Βενιζέλου.

(Θόρυβος στην Αίθουσα)

Μόνο που δεν θα καταφέρετε να πετύχετε ούτε καν να μας γυρίσετε εκεί που ήμασταν το 2014, με αυτήν την κυβέρνηση.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ πολύ, με προσοχή να ακούμε, χωρίς να μιλάμε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κυρίες και κύριοι, τώρα έχουμε -από χτες- τους νέους κυβερνητικούς πανηγυρισμούς σε σχέση με τα βραχυπρόθεσμα μέτρα για το χρέος. Δεν τα παραγνωρίζω, φυσικά. Πρέπει, ωστόσο, να μην κοροϊδεύουμε, κανένας να μην κοροϊδεύει τους Έλληνες πολίτες.

Τα μέτρα αυτά δεν οδηγούν σε καμμία περίπτωση σε ονομαστική μείωση του χρέους. Σε απλά ελληνικά: Όσα χρωστούσαμε, θα εξακολουθήσουμε να χρωστάμε. Πρόκειται απλώς για μια παρέμβαση που οδηγεί σε τροποποίηση επί τα βελτίω του σεναρίου του Διεθνούς Νομισματικού Ταμείου για την εξυπηρέτηση του χρέους μέχρι το 2060. Και σε αντιστάθμισμα γι’ αυτό η Κυβέρνηση δεσμεύτηκε χθες στο Eurogroup να διατηρήσει τον στόχο για το πρωτογενές πλεόνασμα όχι στο 2%, όπως έλεγε, αλλά στο 3,5% επί του ΑΕΠ και μάλιστα μεσοπρόθεσμα. Καταθέτω τη σχετική δήλωση του Eurogroup.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι σημαίνει αυτό; Σημαίνει σχεδόν 3 δισεκατομμύρια ευρώ παραπάνω μέτρα κάθε χρόνο, σε σχέση με το αν το πλεόνασμα ήταν στα 2% του ΑΕΠ, μέτρα που δεν ήταν φυσικά στον ορίζοντα δύο χρόνια πριν, μέτρα για τα οποία μάλιστα δεσμεύτηκε η Κυβέρνηση να υπάρξει ένας μόνιμος κόφτης που να τα εξασφαλίσει. Είναι μέσα στην απόφαση, στη δήλωση του Eurogroup ο μόνιμος κόφτης.

Κοντολογίς, μικρή παρέμβαση για το χρέος, με βαριά μέτρα για κάθε νοικοκυριό και ακόμα χειρότερα, κυβερνητικοί πανηγυρισμοί, ενώ παρατείνονται τα μνημόνια, η επιτροπεία και ο διεθνής οικονομικός έλεγχος. Επιδιώκατε ελάφρυνση του χρέους χωρίς μνημόνιο και πήρατε μνημόνιο χωρίς ουσιαστική ελάφρυνση του χρέους. Περί αυτού πρόκειται.

(Χειροκροτήματα από την πτέρυγα της Νέας Δημοκρατίας)

Δεν αντέχω, όμως, να μην αναφερθώ και στις δικές σας αντιδράσεις για την ελάφρυνση, πραγματική τότε ελάφρυνση, του χρέους που είχε γίνει μέσω του περιβόητου PSI του Μαρτίου του 2012, αλλά και την επαναγορά του χρέους του Δεκεμβρίου του 2012.

(Θόρυβος στην Αίθουσα)

Μην προτρέχετε, θα ακολουθήσουν δυσάρεστες εκπλήξεις. Σας προϊδεάζω.

Ο κ. Τσίπρας όχι μόνο εκείνη την περίοδο, αλλά και μόλις τον περασμένο Νοέμβριο είχε μιλήσει, όπως κάνετε τώρα εσείς –απ’ ό,τι καταλαβαίνω, αν μιλούσατε, αυτό θα λέγατε- για εγκληματικό PSI, εγκληματικές ρυθμίσεις που είχαν στο χρέος το 2012. Ωστόσο, κυρίες και κύριοι συνάδελφοι, μόλις το περασμένο καλοκαίρι η δική σας Κυβέρνηση, όχι η δική μας, η Κυβέρνηση ΣΥΡΙΖΑ-ΑΝΕΛ πήγε στο Δικαστήριο των Ανθρωπίνων Δικαιωμάτων στο Στρασβούργο και υποστήριξε δικαστικά το PSI. Η δική σας Κυβέρνηση!

(Χειροκροτήματα από την πτέρυγα της Νέας Δημοκρατίας)

Και οι εκπλήξεις συνεχίζονται, διότι η πραγματικότητα είναι καμμία φορά σκληρή με αυτούς που κάνουν δημαγωγία.

Στον σημερινό σας προϋπολογισμό, στον προϋπολογισμό που τώρα συζητάμε, στην σελίδα 131 της εισηγητικής έκθεσης, γράφει: «Οι δαπάνες για τόκους του χρέους της Κεντρικής Κυβέρνησης μετά το 2012 διαμορφώνονται στα επίπεδα των 5,5-6 δισεκατομμυρίων ευρώ, μειωμένες από το 2013 σχεδόν κατά 50% σε σχέση με το 2012. Η μείωση αυτή οφείλεται στη μείωση του ύψους του δημοσίου χρέους μετά την ανταλλαγή ομολόγων (PSI) του Μαρτίου του 2012 και την επαναγορά του Δεκεμβρίου του 2012». Και επειδή ενδεχομένως κάποιος θα παραμένει να αμφιβάλλει, εγώ, κυρίες και κύριοι συνάδελφοι, καταθέτω και τη σελίδα αυτή στα Πρακτικά, για να δείτε ότι εμείς πάντα τα ίδια λέγαμε, αλλά εσείς επιμένετε σταθερά να δημαγωγείτε.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είστε ακριβοί στα πίτουρα και φτηνοί στο αλεύρι. Πανηγυρίζετε για κάποιας μικρής κλίμακας ρύθμιση που έγινε χθες στο Eurogroup και την ίδια στιγμή θεωρείτε εγκληματική τη μείωση του χρέους κατά 120-130 δισεκατομμύρια ευρώ που έγινε το 2012. Περί αυτού πρόκειται. Πανηγυρίζετε την ώρα που με την υπογραφή σας ακόμα περισσότερο διαιωνίζετε την παρουσία της τρόικα στην Ελλάδα.

Κυρίες και κύριοι συνάδελφοι, όποια ρύθμιση κι αν υπάρξει τελικά για το χρέος, αυτή προφανώς δεν πρόκειται να διαγράψει -όπως κι αν την εκτιμήσουμε-, την τεράστια ζημιά που έχετε προκαλέσει εν τω μεταξύ στην οικονομία για κάθε ελληνικό νοικοκυριό. Δεν ήμασταν εμείς, αλλά ο διοικητής της Τράπεζας της Ελλάδος που μίλησε για κόστος 86 δισεκατομμύρια ευρώ από τη διαπραγμάτευση Τσίπρα-Καμμένου-Βαρουφάκη. Και δεν πρόκειται για τον δανεισμό της χώρας, αλλά πρόκειται για συγκεκριμένα ποσά, στα οποία θα αναφερθώ στη συνέχεια. Δεν ήμασταν εμείς, αλλά ο επικεφαλής του ESM, που μίλησε για κόστος ύψους 100 δισεκατομμυρίων ευρώ, ξεπερνώντας και τις εκτιμήσεις της Τράπεζας της Ελλάδος.

Κι επειδή βλέπω ότι ο κ. Μπγιάλας έχει τη δική του προσέγγιση στα πράγματα, θα ήθελα να του θυμίσω μερικούς αριθμούς, που νομίζω ότι δεν είναι ούτε δεξιοί ούτε αριστεροί: 25 δισεκατομμύρια ευρώ αφορούν την απώλεια που υπέστη το ελληνικό δημόσιο από την εξαέρωση της προηγούμενης ανακεφαλαιοποίησης των τραπεζών -λεφτά των Ελλήνων φορολογουμένων, 5,4 δισεκατομμύρια από τη συνεισφορά του ελληνικού δημοσίου στη νέα ανακεφαλαιοποίηση. Τουλάχιστον 6 δισεκατομμύρια χαμένα από την επιστροφή των κερδών των ελληνικών ομολόγων, γνωστών ως SMPs και ANFAs, που δεν επεστράφησαν, λόγω των κυβερνητικών χειρισμών. Το αποκάλυψε ο πρώην Ευρωβουλευτής σας, ο κ. Χουντής. Μέτρα ύψους 9 δισεκατομμυρίων ευρώ για την περίοδο 2015-2018, με περισσότερα από 6 δισεκατομμύρια να εφαρμόζονται τη διετία 2015-2016. Και αυτό την ώρα που το ίδιο το Διεθνές Νομισματικό Ταμείο, τον Ιούνιο του 2014, ζητούσε από τη δική μας κυβέρνηση μέτρα ύψους 3 δισεκατομμυρίων ευρώ. Δεν μιλάω ούτε για τον κ. Χαρδούβελη ούτε για το e-mail του. Μιλάω για τον σκληρό της υποθέσεως, που είναι το Διεθνές Νομισματικό Ταμείο. Καταθέτω την έκθεση. Μιλάει ξεκάθαρα για μέτρα ύψους 3 δισεκατομμυρίων και από τα 3 δισεκατομμύρια πήγατε 6 δισεκατομμύρια τη διετία, 9 δισεκατομμύρια την τριετία. Αυτή είναι η φιλολαϊκή κυβέρνηση ΣΥΡΙΖΑ-ΑΝΕΛ.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά που σας ανέφερα μέχρι τώρα, μόνο αυτά, αν κάνετε τους υπολογισμούς, σημαίνει κόστος 10.200 ευρώ σε κάθε ελληνικό νοικοκυριό.

Στη συνέχεια, έχουμε το κόστος της ύφεσης, στην οποία βυθίστηκε η χώρα. Σας ανέφερα προηγουμένως τις προβλέψεις της Ευρωπαϊκής Επιτροπής και πού πήγε το πράγμα. Φέτος, προβλέπεται ότι το ΑΕΠ θα είναι λιγότερο από 20-25 δισεκατομμύρια ευρώ σε σχέση με τις προβλέψεις που γίνονταν στις αρχές του 2015. Αυτό σημαίνει ακόμα 5 χιλιάδες ευρώ χαμένα για κάθε ελληνικό νοικοκυριό. Σύνολο δηλαδή το κόστος της διετίας είναι 15 χιλιάδες ευρώ για κάθε ελληνικό νοικοκυριό και δεν μετράω καθόλου τα 40 δισεκατομμύρια των χαμένων καταθέσεων. Βέβαια, θα μας πείτε: «Μα, τα λέτε εσείς που κάνετε αντιπολίτευση».

Όχι, κυρίες και κύριοι συνάδελφοι. Τα λέτε και εσείς. Και εσείς τα λέτε. Τα λέτε στη σελίδα 19 της εισηγητικής έκθεσης -και θα τα ψηφίσετε το Σάββατο- στην οποία λέτε ότι «η ρευστότητα στις ελληνικές τράπεζες περιορίστηκε σημαντικά το πρώτο εξάμηνο του 2015, καθώς ταχεία εκροή καταθέσεων προκλήθηκε από την αύξηση της οικονομικής αβεβαιότητας και την επαναφερόμενη συζήτηση επί μιας ενδεχόμενης εξόδου της Ελλάδας από την Ευρωζώνη».

Εμείς επαναφέραμε τη συζήτηση για την έξοδο της Ελλάδας από την Ευρωζώνη ή μήπως η ηρωική διαπραγμάτευση της περιόδου εκείνης; Καταθέτω και αυτό στα Πρακτικά.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βεβαίως, δεν χρειάζεται να ξαναπώ ότι δεν είναι μόνο το κόστος που πληρώσαμε, αλλά είναι και το κόστος που θα πληρώσουμε, όπως προκύπτει από τη χθεσινή απόφαση του Eurogroup, η οποία μονιμοποιεί την παρουσία της τρόικα και των μνημονίων στη χώρα, διότι μιλά για πρωτογενές πλεόνασμα και δημοσιονομικό κόφτη σε μεσοπρόθεσμη βάση και αυτό είναι αναντίλεκτο.

Κυρίες και κύριοι, μακάρι οι προβλέψεις του προϋπολογισμού να πέσουν μέσα. Όμως οι προβλέψεις είναι συνδεδεμένες με την πραγματοποίηση μεταρρυθμίσεων. Και όπως ξέρετε -νομίζω ότι θα το δεχόσασταν και εσείς σε κάποιον βαθμό- έχετε μια κάποια αλλεργία σε σχέση με την πραγματοποίηση μεταρρυθμίσεων. Συνδέετε την πρόβλεψή σας για ανάπτυξη 2,7% με αύξηση της ιδιωτικής κατανάλωσης και αύξηση των επενδύσεων. Λέτε ότι θα αυξηθεί η ιδιωτική κατανάλωση, ότι ο κόσμος θα αγοράζει περισσότερο την ώρα που αυξάνετε τους φόρους περισσότερο και άρα, μειώνετε το διαθέσιμο εισόδημα. Λέτε ότι θα έχουμε αύξηση 9,1% στις επενδύσεις, εμπνεόμενοι προφανώς από αυτό το οποίο κάνατε με τον ΔΕΣΦΑ, που μόλις τρεις-τέσσερις μέρες πριν μια έτοιμη ιδιωτικοποίηση που θα σήμαινε και καινούργια επενδυτικά κεφάλαια στη χώρα την ακυρώσατε.

Μήπως κάνω λάθος και την ακυρώσαμε εμείς ή την ακύρωσε η αόρατος χειρ; Ξέρω ’γω;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Εσείς!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Εμείς την ακυρώσαμε!

Το σημειώνω, αγαπητέ κύριε συνάδελφε. Θα το λέω από εδώ και πέρα ότι, όταν μιλούσα και είπα για την ακύρωση της ΔΕΣΦΑ, η οποία έγινε τέσσερις μέρες πριν, ένας συνάδελφος από τον ΣΥΡΙΖΑ ισχυρίστηκε ότι την ακύρωσε η Νέα Δημοκρατία. Είναι η λογική ΣΥΡΙΖΑ! Πολιτικός σουρεαλισμός! Πώς αλλιώς να το χαρακτηρίσω;

Κυρίες και κύριοι συνάδελφοι, θα απαντήσετε ότι εσείς, όταν μιλάτε για ανάπτυξη, στηρίζεστε στις προβλέψεις της Ευρωπαϊκής Επιτροπής. Μάλιστα.

Εγώ δεν θέλω καθόλου να τις παραβλέψω, αλλά έχουμε και τις προβλέψεις του ΟΟΣΑ, ο οποίος μιλούσε για ανάπτυξη 1,9% μέχρι πριν από δυο μήνες και πριν από καμιά δεκαριά μέρες αναθεώρησε τις προβλέψεις του επί τα χείρω και κατέβηκε στο 1,3%.

Έχουμε, επίσης, την ανακοίνωση της αποστολής του Διεθνούς Νομισματικού Ταμείου στα τέλη Σεπτεμβρίου στην Ελλάδα, που σημειώνει ότι οι προοπτικές ανάπτυξης παραμένουν ασθενικές και υπόκεινται σε υψηλούς καθοδικούς κινδύνους. Το καταθέτω στα Πρακτικά, αν θέλετε να το ελέγξετε.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε το Γραφείο Προϋπολογισμού του Κράτους στη Βουλή, που τονίζει ότι οι προβλέψεις μπορεί να χαρακτηριστούν υπεραισιόδοξες. Έχουμε το Ελληνικό Δημοσιονομικό Συμβούλιο, το οποίο συνεστήθη επί των ημερών σας, το οποίο χρησιμοποιεί τον ίδιο όρο.

Όμως ακόμα και εσείς πάλι -διότι αυτό είναι με αυτή την Κυβέρνηση, μιλάει και με τη μια γλώσσα και με την άλλη- στην εισηγητική έκθεση του προϋπολογισμού, στη σελίδα 28, γράφετε για σημαντικούς παράγοντες κινδύνου που μπορούν να επηρεάσουν τις προβλέψεις, όπως η μη αντιμετώπιση των κόκκινων δανείων, η πλημμελής αντιμετώπιση των μεταρρυθμίσεων, η περιορισμένη απορρόφηση ευρωπαϊκών πόρων κ.λπ.. Αυτά ξέρετε ότι δεν είναι απλώς κίνδυνοι, αλλά έτσι όπως το πάτε, κινδυνεύουν να γίνουν βεβαιότητες. Το καταθέτω και αυτό στα Πρακτικά.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι στη δομή του προϋπολογισμού. Έκπληξη! Τι διαπιστώνουμε σε σχέση με αυτόν τον προϋπολογισμό; Καινούργιοι φόροι, οι αγαπημένοι σας φόροι! Καινούργιοι φόροι 2,6 δισεκατομμύρια ευρώ. Τι πάει να πει αυτό σε απλά ελληνικά; Ακριβώς ένας καινούργιος ΕΝΦΙΑ. Ο ΕΝΦΙΑ, ο οποίος ήταν άδικος φόρος, δεν θα διορθωνόταν, αλλά θα καταργείτο, λοιπόν τώρα, με αυτόν τον τρόπο, ουσιαστικά διπλασιάζεται.

Σημειωτέον ότι αυξάνονται οι φόροι τη στιγμή που ένας στους δύο Έλληνες χρωστάει στην εφορία και που τα ληξιπρόθεσμα έχουν πάει από 75 δισεκατομμύρια ευρώ το 2014 στα 92 δισεκατομμύρια ευρώ τώρα. Τώρα ακόμη περισσότερο έχουμε το εξής. Το ζήσαμε στην επιτροπή την περασμένη εβδομάδα.

Ο ίδιος ο κ. Τσακαλώτος χαίρεται τόσο πολύ για την έμφαση που δίδετε στους φόρους, που κατέθεσε στην επιτροπή διάγραμμα, το οποίο δείχνει την αντιστροφή της τάσης προσαρμογής. Με βάση τον πίνακα που υπερηφάνως κατέθεσε στην επιτροπή ο κ. Τσακαλώτος, τα προηγούμενα χρόνια η δημοσιονομική προσαρμογή βασιζόταν κυρίως στις δαπάνες. Τώρα άλλαξε και βασίζεται σε φόρους, να ξεζουμίσουμε κι άλλο τους φορολογούμενους και αυτό το διαφημίζετε. Τουλάχιστον είστε ειλικρινείς. Πρέπει να το παραδεχθώ. Βάζετε φόρους και το απολαμβάνετε.

Ακόμα περισσότερο, έχουμε μια άλλη αντίφαση την οποία θέλω να θίξω. Ο ΣΥΡΙΖΑ ισχυρίζεται ότι οι φόροι που επιβάλλει συμβάλλουν στην κοινωνική δικαιοσύνη. Το είπε και ο εισηγητής της Πλειοψηφίας. Είπε ότι γίνεται η μεγαλύτερη κοινωνική αναδιανομή που έγινε την τελευταία δεκαετία.

Να δούμε, λοιπόν. Οι βιομήχανοι και οι εφοπλιστές είναι που θα πληρώσουν 437 εκατομμύρια λόγω της αύξησης του ΦΠΑ; Οι βιομήχανοι και οι εφοπλιστές είναι που θα πληρώσουν 422 εκατομμύρια ευρώ λόγω αύξησης της φορολογίας στα ενεργειακά προϊόντα; Οι βιομήχανοι και οι εφοπλιστές είναι που θα πληρώσουν 89 εκατομμύρια ευρώ στη συνδρομητική τηλεόραση και την κινητή τηλεφωνία; Οι βιομήχανοι και οι εφοπλιστές είναι που θα πληρώσουν 62 εκατομμύρια ευρώ λόγω αύξησης του φόρου στην μπύρα; Οι βιομήχανοι και οι εφοπλιστές είναι που θα πληρώσουν 62 εκατομμύρια ευρώ λόγω αύξησης του φόρου στον καφέ; Οι βιομήχανοι και οι εφοπλιστές είναι που θα πληρώσουν 142 εκατομμύρια ευρώ λόγω της αύξησης του φόρου στα τσιγάρα;

Για χρόνια, κυρίες και κύριοι συνάδελφοι -από τότε που ήμουν φοιτητής ακόμα το θυμάμαι- η παράταξή σας υποστήριζε ότι οι έμμεσοι φόροι, φόροι στους οποίους αναφέρθηκα, είναι οι πιο άδικοι, καθώς πλήττουν περισσότερο τους αδύναμους.

Προσέξτε, όμως. Με βάση την εισηγητική έκθεση του προϋπολογισμού, σελίδα 62, το μερίδιο των έμμεσων φόρων από 1,15% το 2014 θα πάει στο 1,30% το 2017 σε σχέση με τους άμεσους, δηλαδή οι έμμεσοι καταλαμβάνουν πολύ μεγαλύτερο μερίδιο σε σχέση με τους άμεσους.

Είναι αυτό πολιτική που σας εκφράζει; Είναι πολιτική που υποστηρίζει τα ασθενέστερα στρώματα; Να βγείτε να το πείτε, διότι ισχυρίζεστε ότι έχετε πολιτική με κοινωνικό πρόσημο. Το καταθέτω και αυτό στα Πρακτικά.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεχίζω για το κοινωνικό πρόσημο. Θα αναφέρω μερικά ακόμα στοιχεία.

Φοροδιαφυγή, λαθρεμπόριο: Ο κ. Μάρδας, συγκρατημένος, μας έλεγε ότι θα πιάσετε 1 δισεκατομμύριο ευρώ από το λαθρεμπόριο του πετρελαίου. Ο κ. Νικολούδης έλεγε ότι θα πιάσετε 2,5 δισεκατομμύρια ευρώ και μάλιστα μέσα σ’ ένα εξάμηνο. Ο κ. Αλεξιάδης περιερχόταν εδώ στη Βουλή και μας παρουσίαζε κάθε φορά ιδέες και σχέδια έτσι ώστε να αντιμετωπίσουμε τους φοροφυγάδες, τις λίστες, το λαθρεμπόριο κ.λπ.. Μάλιστα. Πολύ καλά, μόνο που ο ίδιος ο κ. Αλεξιάδης τον Οκτώβριο κατέθεσε στοιχεία στη Βουλή σε σχέση με τους ελέγχους. Ακούστε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΟΣ (Νικόλαος Βούτσης):** Κύριε Χατζηδάκη, θα έχετε μέχρι δύο λεπτά παραπάνω.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, δώστε μου κάτι παραπάνω.

**ΠΡΟΕΔΡΟΣ (Νικόλαος Βούτσης):** Θέλετε τέσσερα λεπτά;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Μην τα χαλάσουμε σήμερα που γιορτάζετε, κύριε Πρόεδρε!

**ΠΡΟΕΔΡΟΣ (Νικόλαος Βούτσης):** Είστε στοιχειοθετημένος, γι’ αυτό. Συνεχίστε, κύριε συνάδελφε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, το 2014 διενεργήθηκαν είκοσι επτά χιλιάδες έλεγχοι για το λαθρεμπόριο του πετρελαίου, το 2015 οκτώμισι χιλιάδες έλεγχοι και το πρώτο εννιάμηνο του 2016 δυόμισι χιλιάδες έλεγχοι. Σε πρόστιμα είχαμε 18 εκατομμύρια, 14 εκατομμύρια το 2015 και 2,5 εκατομμύρια το 2016, τώρα που έχουν ενταθεί οι έλεγχοι. Αυτό είναι το αποτέλεσμα του ανελέητου κυνηγιού εναντίον της φοροδιαφυγής που κάνετε.

Βεβαίως, μετά απ’ όλα αυτά δεν αντέχω να μην πω πως ούτε ο κ. Μάρδας ούτε ο κ. Νικολούδης ούτε ο κ. Αλεξιάδης είναι στη θέση τους, η φοροδιαφυγή όμως είναι.

Συνεχίζω με τα κοινωνικά. Να πούμε για το ΕΚΑΣ; Το καταργείτε και προσπαθείτε με κάποιον τρόπο να δώσετε κάποια ψίχουλα ενισχύσεων από την άλλη πλευρά στη λογική του «να σε κάψω Γιάννη, να σε αλείψω μέλι».

Να πω για το ασφαλιστικό; Ο κ. Τσίπρας είπε πρόσφατα στη Θεσσαλονίκη ότι μόνο το 5% των συνταξιούχων θα δει να μειώνονται οι συντάξεις του. Όμως όλοι οι συνταξιούχοι, δηλαδή δύο εκατομμύρια εξακόσιες χιλιάδες συμπολίτες μας, είδαν να μειώνεται το εισόδημά τους από την άνοδο του αφορολογήτου και από την αύξηση της υγειονομικής εισφοράς υπέρ του ΕΟΠΥΥ. Περίπου οι μισοί συνταξιούχοι που λαμβάνουν επικουρικές συντάξεις είδαν μείωση μέχρι 40% και όλοι οι νέοι συνταξιούχοι, λόγω του νόμου Κατρούγκαλου, υπόκεινται σε μειώσεις 25% με 30%.

Επειδή δεν έχω χρόνο, θέλω απλώς να καταθέσω τη λίστα του ενιαίου δικτύου συνταξιούχων με δέκα ανατροπές οι οποίες θα γίνουν από την 1-1-2017 εις βάρος των Ελλήνων συνταξιούχων.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κομπάζετε, επίσης, για την ανθρωπιστική κρίση. Λέτε ότι δώσατε 104 εκατομμύρια ευρώ για την ανθρωπιστική κρίση το 2015. Είναι ακριβές; Μάλιστα, ακριβέστατο! Μόνο που εξίσου ακριβές είναι ότι εμείς οι ανάλγητοι είχαμε δώσει μόνο από το κοινωνικό μέρισμα 450 εκατομμύρια ευρώ την προηγούμενη χρονιά, τέσσερις φορές περισσότερα. Επομένως, των φρονίμων ολίγα. Δεν νομίζω ότι χρειάζεται να συνεχίσετε να μιλάτε για την ανθρωπιστική κρίση.

Το ίδιο συμβαίνει και με τις κοινωνικές δαπάνες. Πάλι μας μιλήσατε για το κοινωνικό πρόσημο. Και εάν έχετε πάρει, κυρίες και κύριοι συνάδελφοι του ΣΥΡΙΖΑ, no papers από το κόμμα σας, σίγουρα θα λένε –και λάβετε το υπόψιν σας- ότι έχει κοινωνικό πρόσημο ο προϋπολογισμός κλπ.. Μην εκτίθεστε, διότι έχω εδώ τον πίνακα που μας κατέθεσε ο κ. Τσακαλώτος για να αντικρούσει τα επιχειρήματά μας περί του αντιθέτου. Από τον πίνακα του κ. Τσακαλώτου προκύπτει ότι οι κοινωνικές δαπάνες για το 2017 είναι περίπου στα ίδια επίπεδα με το 2016 και ως ποσοστό του Ακαθάριστου Εθνικού Προϊόντος είναι χαμηλότερες. Από το 22,1% που ήταν το 2016 πάνε στο 21,5% του ΑΕΠ το 2017. Είναι ο πίνακας του κ. Τσακαλώτου. Συντονιστείτε με το Υπουργείο Οικονομικών.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βεβαίως όλοι ξέρουμε ότι για να αντιμετωπιστεί το πρόβλημα της χώρας θα πρέπει να γίνουν επενδύσεις. Ε, όπως και να το κάνουμε, δεν είναι ευνοϊκά τα πράγματα για την Κυβέρνηση και δυστυχώς δεν είναι ευνοϊκά και για την χώρα.

Αναφέρθηκα στην ακύρωση της ιδιωτικοποίησης του ΔΕΣΦΑ. Δεν χρειάζεται να αναφερθώ ακόμα περισσότερο. Το έχουν καταλάβει όλοι οι Έλληνες. Άμεσες ξένες επενδύσεις! Από 1,26 δισεκατομμύρια ευρώ το 2014 –χαμηλά- έγιναν αρνητικές το 2015, δηλαδή 261 εκατομμύρια ευρώ, και παραμένουν αρνητικές το πρώτο τρίμηνο του 2016.

Όσον αφορά το ΕΣΠΑ, οι απορροφήσεις για τις οποίες καμμιά φορά κομπάζετε –και προσέχετε- είναι περίπου στο 5%. Ο στόχος σας είναι να το πάτε 7% στο τέλος της χρονιάς. Έχω εδώ απάντηση σε ερώτηση του ευρωβουλευτή Μανώλη Κεφαλογιάννη, του Επιτρόπου Γεωργίας, που λέει με πίνακες της Ευρωπαϊκής Επιτροπής –και θα το καταθέσω στα Πρακτικά- ότι η Ελλάδα είναι εικοστή έβδομη στις είκοσι οκτώ χώρες της Ευρωπαϊκής Ένωσης στις απορροφήσεις για τους αγρότες. Για αυτό σας είπα ότι τα γεγονότα είναι ξεροκέφαλα.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενεργοποίηση του αναπτυξιακού νόμου; Μηδέν! Και να ενεργοποιηθεί, με 500 εκατομμύρια ευρώ σε άμεσες ενισχύσεις, είναι σταγόνα στον ωκεανό μπροστά στα 100 δισεκατομμύρια ευρώ επενδύσεων που χρειάζεται το ίδιο διάστημα η χώρα.

**ΠΡΟΕΔΡΟΣ (Νικόλαος Βούτσης):** Κύριε Χατζηδάκη, μήπως να τελειώσουμε σε κανένα λεπτό ακόμα, διότι μεροληπτώ υπέρ της Αξιωματικής Αντιπολίτευσης;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Μπορώ να σας πω ακόμα μια φορά χρόνια πολλά και να μου δώσετε μερικά λεπτά!

**ΠΡΟΕΔΡΟΣ (Νικόλαος Βούτσης):** Παρακαλώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ληξιπρόθεσμες οφειλές του Δημοσίου; Ε, έχουν αυξηθεί σε σχέση με το 2014 κατά 63%. Οι τράπεζες υπολειτουργούν με τα capital controls να είναι εκεί και τα κόκκινα δάνεια να αυξάνονται.

Ακόμα και στον τουρισμό είχαμε στις εισπράξεις μείωση το πρώτο εννιάμηνο κατά 5,5%. Λουκέτα στις επιχειρήσεις: Ήταν χρονιά ρεκόρ το 2016 με βάση τα στοιχεία του ΓΕΜΗ.

Δεν έχω χρόνο. Αν θέλετε, όμως, κύριε συνάδελφε, και μου δώσει ο κύριος Πρόεδρος χρόνο, ευχαρίστως να αναφερθώ σε όλα τα στοιχεία.

(Θόρυβος – διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Πέντε μέρες έχουμε μπροστά μας, κύριε Χατζηδάκη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ζήσαμε τις διαρθρωτικές σας αλλαγές αυτήν την εβδομάδα. Είχαμε έναν νόμο για την απλούστευση της αδειοδότησης των επιχειρήσεων οριζόντιο, που κάλυπτε όλα τα πεδία και αφού τον κρατήσατε δύο χρόνια στο ψυγείο, φέρατε έναν δικό σας νόμο που περιορίζει την αδειοδότηση σε τρία πεδία.

Χρήσεις γης; Καταργήσατε τη διάταξή μας του ΄14 και μας γυρίσατε πίσω στη διάταξη για τις χρήσεις γης του 1987 και περιμένετε επενδύσεις μετά από αυτό.

Κατάταξη της χώρας στην ανταγωνιστικότητα; Από την 81η θέση πέρυσι πήγατε στην 86η θέση φέτος. Το ίδιο συμβαίνει στην παγκόσμια τράπεζα στην οποία είχαμε ανέβει δεκάδες θέσεις τα προηγούμενα χρόνια.

Και βεβαίως –και αυτό είναι απορίας άξιο πραγματικά- ενώ έχετε συμφωνήσει από το καλοκαίρι του ΄15 ότι μέχρι τον Μάρτιο του ΄16 –εδώ έχω τον νόμο, το μνημόνιο είναι- θα κάνατε αναπτυξιακή στρατηγική και θα την υποβάλατε στην Ευρωπαϊκή Επιτροπή, όσο την είδαν οι Έλληνες πολίτες που μας παρακολουθούν, άλλο τόσο την είδατε κι εσείς κι εγώ και η Ευρωπαϊκή Επιτροπή, χωρίς καμμία αμφιβολία. Είστε απασχολημένοι με άλλα.

(Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Διαμαρτυρίες από την πτέρυγα του ΣΥΡΙΖΑ)

Έχετε δίκιο, θα τελειώσω.

**ΠΡΟΕΔΡΟΣ (Νικόλαος Βούτσης):** Να κλείσουμε, κύριε Χατζηδάκη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Έχετε δίκιο! Αλλά δεν νομίζω να σας κατηγόρησα. Παρουσίασα ορισμένα στοιχεία, τα οποία με χαρά θα ακούσω να αντικρούετε.

(Θόρυβος - διαμαρτυρίες από την πτέρυγα του ΣΥΡΙΖΑ)

Η Κυβέρνηση, λοιπόν, φαίνεται ότι έχει βάλει τα αυγά της στο καλάθι της ρύθμισης του χρέους. Καλοδεχούμενη η όποια ρύθμιση του χρέους, μόνο που θα έχει μικρή επίδραση στην οικονομία, πολύ περισσότερο με τον τρόπο που την κάνετε και με τα υψηλά πρωτογενή πλεονάσματα. Αλλά με τον τρόπο που αντιμετωπίζει την οικονομία η Κυβέρνηση, πολύ φοβούμαι ότι θα συμβεί κάτι που περίπου είπε πριν από μερικές μέρες ο κ. Παπαδημούλης, ότι και όλο το χρέος να μας χαρίσουν, η χώρα δεν θα μπορέσει να ορθοποδήσει, γιατί το πρόβλημα είναι πολύ ευρύτερο από το χρέος και έχει να κάνει με την εμπιστοσύνη.

Όσο έχουμε, λοιπόν, μια Κυβέρνηση η οποία βάζει φόρους και πανηγυρίζει για τους φόρους, κλαίει για τις μεταρρυθμίσεις και έχει μετατρέψει την οικονομία μας σε οικονομία του «ου μπλέξεις», πραγματικά, δεν πρόκειται η χώρα να μπει σε καινούργια πορεία.

Εμείς από την πλευρά μας έχουμε μαγικές συνταγές; Όχι καθόλου. Δεν έχουμε δεσμευτεί και δεν είναι αυτή η σχολή που ανήκει, ιδίως ο Κυριάκος Μητσοτάκης, ότι θα δώσουμε σοκολατίτσες και καραμελίτσες στον κόσμο. Αλλά σίγουρα πιστεύουμε ότι υπάρχει ένας άλλος δρόμος από τον δρόμο του ΣΥΡΙΖΑ, ο δρόμος της σοβαρότητας και της ευθύνης, ο δρόμος της κοινής λογικής, ο δρόμος που ακολούθησαν χώρες όπως η Ιρλανδία και η Κύπρος που μπήκαν και βγήκαν από τα μνημόνια.

(Διαμαρτυρίες από την πτέρυγα του ΣΥΡΙΖΑ)

Εσείς, κυρίες και κύριοι συνάδελφοι, παρά τις διακηρύξεις σας, θα είστε η Κυβέρνηση που καταδικάζει την Ελλάδα να παραμένει στα μνημόνια, η Κυβέρνηση που διαιωνίζει την παρουσία της τρόικα. Αυτό που χρειάζεται είναι να γίνει μια στροφή, μια πολιτική αλλαγή, η οποία να επιτρέψει στην Ελλάδα να μην είναι μια χώρα σε υγειονομική απομόνωση μέσα στην Ευρώπη, μια χώρα β΄ κατηγορίας, μια χώρα χωρίς ελπίδα και προοπτική, αλλά να γίνει μια χώρα που θα κερδίσει το μέλλον της. Αυτή η χώρα δεν έχει μόνο λαμπρό παρελθόν, μπορεί να έχει λαμπρό μέλλον, αλλά σίγουρα με τη σημερινή Κυβέρνηση, δεν μπορεί να το κερδίσει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κύριε Χατζηδάκη, σας δώσαμε δέκα λεπτά επιπλέον. Επιχειρηματολογούσατε μεν, αλλά ταυτόχρονα χρειαστήκατε περισσότερο χρόνο να τα πείτε, αφαιρώντας από τους άλλους συναδέλφους.

Τώρα έχει τον λόγο ο κ. Παναγιώταρος εκ μέρους του Λαϊκού Συνδέσμου - Χρυσή Αυγή και ύστερα είναι ο κ. Ιωάννης Κουτσούκος από την Δημοκρατική Συμπαράταξη ΠΑΣΟΚ-ΔΗΜΑΡ.

Ορίστε, κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε και χρόνια σας πολλά.

Χρόνια πολλά και στον Αρχηγό της Χρυσής Αυγής, στους Βουλευτές της Χρυσής Αυγής, Κούζηλο και Μίχο, σε όλους όσους εορτάζουν. Πάνω απ’ όλα στο Πολεμικό μας Ναυτικό, που παρά τις δύσκολες συγκυρίες ήταν, είναι και θα είναι πάντα πανέτοιμο να στείλει στον πάτο της θάλασσας όλους όσους επιβουλεύονται την ανεξαρτησία και την ελευθερία της πατρίδος μας.

Ακούσαμε πάρα πολλά «θα». «Θα», «θα», «θα». Μπουχτήσαμε στα «θα» και στα μπουρδολογήματα των νυν κυβερνώντων. Εναλλασσόμενα «θα» με τους τέως κυβερνώντες οι οποίοι ευελπιστούν με νέες υποσχέσεις που δίνουν ότι θα κυβερνήσουν στο άμεσο και έμμεσο μέλλον ή στο απώτερο μέλλον. Απ’ ό,τι φαίνεται ο ελληνικός λαός σιγά-σιγά ξυπνάει και δεν μασάει πλέον το κουτόχορτο το οποίο τον ταΐζατε δεκαετίες τώρα.

Καλούμεθα να συζητήσουμε για ακόμα μια φορά έναν οικονομικό, εικονικό προϋπολογισμό, όπως συνέβη και κατά τα προηγούμενα έτη και κυρίως τα έτη 2015-2016, που κατά πάγια τακτική, άλλα κατατίθενται στη Βουλή κατά τη συζήτηση των επιτροπών, άλλα νούμερα και στοιχεία διαμορφώνονται στην Ολομέλεια και άλλη είναι η ζοφερή πραγματικότητα που βιώνουμε εκτός αυτής της Αιθούσης. Πιστοί στην παράδοση και αυτός ο προϋπολογισμός και τα στοιχεία του δεν έχουν απολύτως καμμία επαφή και σχέση με την πραγματικότητα.

Όσο για την υποκρισία του εισηγητή του ΣΥΡΙΖΑ ακούγοντάς τον κάποιος, αν δεν ήξερε ότι είναι ο εισηγητής του ΣΥΡΙΖΑ, θα μπορούσε να πει ότι είναι «κόπι-πάστε» κατά τον κ. Πολάκη οι ομιλίες των εισηγητών της Νέας Δημοκρατίας όταν ήταν στην εξουσία.

Ο εν λόγω προϋπολογισμός είναι μη εκτελεστέος. Τα στοιχεία, τα νούμερα, τα πάντα τείνουν, δείχνουν ότι δεν πρόκειται να μπορέσει να έρθει στα ίσα του αυτός ο προϋπολογισμός.

Ξεκινάμε από την πραγματική ανεργία, που στον προϋπολογισμό μειώνεται για ακόμα μια χρονιά. Η πραγματική ανεργία έχει ξεπεράσει το 30% σύμφωνα με τις στατιστικές της Γενικής Συνομοσπονδίας Εργατών Ελλάδας. Η ΕΛΣΤΑΤ δεν τις αρνήθηκε, απλά δικαιολογήθηκε ότι στη μέτρηση των δεικτών της ανεργίας χρησιμοποιούνται άλλες μέθοδοι στις οποίες παρεμπιπτόντως δεν υπολογίζονται οι μακροχρόνια άνεργοι ή άλλες κατηγορίες πολιτών, οι οποίοι δεν εργάζονται αλλά δεν υπολογίζονται στον επίσημο δείκτη της ανεργίας. Η ανεργία είναι το Α και το Ω και ο δείκτης ανάπτυξης ή μη μίας οικονομίας και μίας κοινωνίας.

Συνεχίζουμε. Πριν από λίγες μέρες το Reuters έδωσε στοιχεία σχετικά με την ελληνική επιχειρηματικότητα, όχι στην Ελλάδα, αλλά σε μια άλλη χώρα, στη Βουλγαρία. Μόνο για πέρυσι ο τζίρος των ελληνικών επιχειρήσεων ξεπέρασε τα 5 δισεκατομμύρια ευρώ. Success Story σε όλη του την ανάπτυξη, αλλά σε μια άλλη χώρα, όχι εντός της πατρίδας μας. Από τις δύο χιλιάδες εταιρείες που δραστηριοποιούνταν από το 2010, στην αρχή της κρίσης, στη Βουλγαρία πλέον στο τέλος του 2016 βρίσκονται δεκαεπτά χιλιάδες εταιρείες με πενήντα τρεις χιλιάδες εργαζόμενους. Όχι στην Ελλάδα, στη Βουλγαρία. Μόνο το Επιμελητήριο Σερρών ανακοίνωσε ότι από δεκαεπτά χιλιάδες εταιρείες που είχε το 2010, πλέον έχει λιγότερες από δέκα χιλιάδες με σαφώς πτωτική πορεία.

Πού πήγαν όλες αυτές οι εταιρείες; Κάποιες σπίτι τους, κάποιες άλλες στη γειτονική και φιλόξενη -εντός πολλών ή εκτός εισαγωγικών- φορολογική χώρα Βουλγαρία ή και κάποιες άλλες χώρες. Είκοσι πέντε χιλιάδες επιχειρήσεις έκλεισαν το πρώτο εννεάμηνο του 2016.

Παρακαλώ, για τα Πρακτικά, για όσους ενδιαφέρονται για να δουν κάποια στοιχεία ανάπτυξης.

(Στο σημείο αυτό ο Βουλευτής Ηλίας Παναγιώταρος καταθέτει για τα Πρακτικά το προαναφερθέν έγγραφο το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ίδιο ισχύει και για τα επιμελητήρια της υπόλοιπης χώρας, κυρίως της βορείου Ελλάδας, όπου σιγά- σιγά επειδή οι ελεύθεροι επαγγελματίες ή οι μικρομεσαίοι έχουν αρχίσει να στραγγαλίζονται χωρίς να υπάρχει γυρισμός και δεν μπορούν να αναπνεύσουν, δεν μπορούν να κάνουν τίποτα απολύτως, μετακομίζουν για το εξωτερικό και όχι μόνο στη Βουλγαρία αλλά στη Ρουμανία, ακόμα και στα Σκόπια, στην Αλβανία όπου το επενδυτικό περιβάλλον είναι πολύ καλύτερο, πιο σταθερό, πολύ πιο φιλόξενο για κάποιον ο οποίος πραγματικά θέλει να δημιουργήσει μια επιχείρηση.

Η Αγγλία, που ήταν στην Ευρωπαϊκή Ένωση και σε λίγο δεν θα είναι, βλέπει και αυτή να αυξάνονται οι ελληνικές επιχειρήσεις που πηγαίνουν εκεί, διότι έχει ένα υπέροχο στην κυριολεξία φορολογικό, εργασιακό και ασφαλιστικό περιβάλλον για τις εταιρείες.

Περιουσίες 587 δισεκατομμυρίων ευρώ έγιναν σκόνη, χάθηκαν κατά τη διάρκεια της κρίσης.

Παρακαλώ, για τα Πρακτικά για να δείτε επιπλέον στοιχεία ανάπτυξης.

(Στο σημείο αυτό ο Βουλευτής Ηλίας Παναγιώταρος καταθέτει για τα Πρακτικά το προαναφερθέν έγγραφο το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Καραμούζης από την «EUROBANK» έδωσε κι αυτός κάποια πολύ ωραία στοιχεία. Από το 1997 έως το 2007 δόθηκαν 500 δισεκατομμύρια ευρώ και αναρωτιέται πού πήγαν αυτά τα 500 δισεκατομμύρια ευρώ. Σίγουρα δεν πήγαν στον Έλληνα πολίτη, αλλά πήγαν σε διάφορους επιτήδειους, μυστήριους, μιζαδόρους και σε όλους αυτούς οι οποίοι επιβουλεύονταν την ελληνική οικονομία.

Κι έχουμε κι άλλα στοιχεία. Επιχειρήσεις με κέρδη 2,9 δισεκατομμύρια ευρώ πλήρωσαν φόρους 2 δισεκατομμύρια ευρώ το 2015 και σαφώς θα πληρώσουν περισσότερους φόρους το 2016 και το 2017, το οποίο έρχεται.

Καταθέτω και αυτό στα Πρακτικά, για όσους ενδιαφέρονται να δουν στοιχεία ανάπτυξης της πατρίδας μας, απ’ αυτά που ακούσαμε να λέει ο εισηγητής του ΣΥΡΙΖΑ, αλλά και από τα έργα και τις ημέρες της Νέας Δημοκρατίας που ακούσαμε από τον εισηγητή της Νέας Δημοκρατίας.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βλέπουμε επιχειρήσεις με κέρδη, που κάποτε είχαν και τώρα δεν έχουν τίποτα απολύτως και ελληνικές εταιρείες που θέλουν και παλεύουν να ξεκινήσουν δραστηριότητα, απέναντι σε όλους και σε όλα και βρίσκουν πόρτες κλειστές και φεύγουν. Τα παραδείγματα είναι πολλά και δεν υπάρχει κάποιος λόγος να τα επαναλάβουμε για μια ακόμα φορά.

Φυσικά στο τέλος το ελληνικό κράτος, το ελληνικό δημόσιο χάνει πάρα πολλά από τα κέρδη που προϋπολογίζει και δεν θα δει και που θα πληρωθούν με τη μορφή φόρων σε κάποια άλλη χώρα. Το 76% των Ελλήνων πολιτών δεν μπορεί να πληρώσει τους καθημερινούς λογαριασμούς του, σύμφωνα με την πιο αξιόπιστη εταιρεία είσπραξης χρεών, την «IΝTRUM JUSTITIA AB». Αυτό για να καταλάβετε τι συμβαίνει στην πατρίδα μας.

Το δημογραφικό βρίσκεται σε ελεύθερη πτώση και αυτό είναι απόρροια της ανάπτυξης των κυβερνήσεων ΣΥΡΙΖΑ και των προηγούμενων κυβερνήσεων. Έχουμε μαζική μετανάστευση κατά εκατοντάδες χιλιάδες Ελλήνων στο εξωτερικό, νόμιμη μετανάστευση, τα καλύτερα μυαλά της πατρίδας μας. Αυτούς που σπούδαζαν από το δημοτικό μέχρι να τελειώσουν το πανεπιστήμιο στη δημόσια και δωρεάν παιδεία της πατρίδας μας -που δεν ήταν και τόσο δωρεάν- τώρα τους παραλαμβάνουν, ανέξοδα εντελώς, άλλες χώρες για να τους χρησιμοποιήσουν ως εργατικό δυναμικό, αναπτυξιακό μοχλό, στις δικές τους οικονομίες, αλλά όχι στην πατρίδα μας. Και όλα αυτά λόγω των μνημονίων και των εθνοκτόνων αποφάσεών σας.

Αυτά είναι κάποια από τα στοιχεία που διαψεύδουν περίτρανα τον προϋπολογισμό σας. Το χρέος στο τέλος αυτού του έτους θα βρίσκεται στα 326 δισεκατομμύρια ευρώ, κάτι τις περισσότερο απ’ ό,τι όταν ξεκίνησε η κρίση, πριν από τρία μνημόνια, όπου η Ελλάδα δανείστηκε εκατοντάδες δισεκατομμύρια ευρώ για να αποπληρώσει τα ομόλογα τραπεζών και να καταστεί το χρέος από ιδιωτικό χρέος κάποιων τραπεζών σε χρέος ενός ολόκληρου λαού και μάλιστα ενυπόθηκο, εις βάρος της εθνικής κυριαρχίας και της κοινωνίας αυτής της χώρας.

Και αλήθεια τι έγινε εκείνο το περίφημο κούρεμα, για το οποίο ο ΣΥΡΙΖΑ ήταν κάποτε στα κάγκελα, αλλά που τώρα πήγατε και το υπερασπιστήκατε στο Ευρωπαϊκό Δικαστήριο εις βάρος των απατημένων, από εσάς και από τους προηγούμενους, μικροομολογιούχων, αλλά και των ασφαλιστικών ταμείων, αλλά και των εκπαιδευτικών ιδρυμάτων και των νοσηλευτικών ιδρυμάτων και όλων όσοι επένδυαν στα ελληνικά ομόλογα και κουρεύτηκαν μόνο αυτών, όχι των διαφόρων κορακιών, των «μεγαλοεπενδυτών» -εντός πολλών εισαγωγικών- οι οποίοι θα εισπράξουν τα ομόλογά τους στο ακέραιο στο τέλος τους;

Και θα κάνουμε κι ένα μικρό σχόλιο -θα επανέλθουμε βέβαια- γι’ αυτήν την περίφημη που ακούσαμε χθες -που φυσικά ήταν μια φούσκα άνευ προηγουμένου- ελάφρυνση χρέους, μία αμιγώς, καθαρά λογιστική ελάφρυνση του χρέους, που φυσικά δεν θα τη δει ποτέ ο ελληνικός λαός και πουθενά. Αντιθέτως, θα δει επιπλέον φόρους κάποιων δισεκατομμυρίων ευρώ κατ’ έτος για τα επόμενα εξήντα χρόνια και στο τέλος –λέει- θα δούμε. Μας κοροϊδεύουν ψιλό γαζί κι εσείς συνεχίζετε να ακολουθείτε πιστά τις γραμμές και τις θεωρίες όλων αυτών που απεργάζονται τη διάλυση της πατρίδας μας.

Το χρέος που φέτος θα κλείσει στο 185% του ΑΕΠ, του χρόνου προβλέπεται να ξεπεράσει το 200%. Έχουμε ξεπεράσει και την Ιαπωνία, μία χώρα της οποίας το χρέος σαφώς και είναι διαχειρίσιμο και βιώσιμο και γι’ αυτό και μπορεί και χρηματοδοτείται από την παγκόσμια αγορά σε σχέση με εμάς που δεν μπορούμε να χρηματοδοτηθούμε από κανέναν, κυρίως γιατί διοικούμεθα από ελάχιστους.

Πριν από δύο χρόνια σε αντίστοιχες συζητήσεις για τον προϋπολογισμό -για όσους ενθυμούνται- συζητούσαμε για το ποσοστό των Ελλήνων που βρίσκεται κάτω από το όριο της φτώχειας, το οποίο άγγιζε το 20% με ένα άλλο 20% του πληθυσμού να είναι στα όρια κι αυτό να πέσει κάτω από τα όρια της φτώχειας. Πλέον όλοι τους βρίσκονται κάτω από τα όρια της φτώχειας. Αυτό το ποσοστό αγγίζει περίπου το 40% του πληθυσμού της πατρίδας μας.

Βλέπουμε περιστατικά που σε θλίβουν, σπίτια με κομμένο ρεύμα, άνθρωποι να καίγονται γιατί χρησιμοποιούν αυτοσχέδιες σόμπες, πεθαίνουν από τις αναθυμιάσεις ή καίγονται ή οτιδήποτε άλλο και το φαύλο, ψεύτικο ελληνικό κράτος να μην δίνει καμμία σημασία σε κανέναν από αυτούς.

Και τρέχουμε από πίσω στον κάθε λαθρομετανάστη. Έπεσε χιόνι –λέει- και γέμισαν οι σκηνές κάποιων και κάτι πρέπει να γίνει και κινητοποιήθηκε ολόκληρος ο κρατικός μηχανισμός -αυτός που ποτέ δεν κινητοποιείται για κανέναν Έλληνα- για να τους βοηθήσει.

Για τον Έλληνα, όμως, τίποτα. Εκατοντάδες χιλιάδες μερίδες φαγητό την ημέρα πετιόνται στα σκουπίδια γιατί δεν τις τρώνε, δεν τους αρέσουν. Μην τυχόν, όμως, κι έχουν έλλειψη σε φαγητό. Και την ίδια ώρα, οι Έλληνες πολίτες να μην μπορούν να πάρουν αυτοί που θέλουν, που ρίχνουν την περηφάνεια τους, να πάνε να ζητήσουν, να ψάξουν στα πεταμένα κεσεδάκια, τα κλειστά, τα σφαγιασμένα. Απαγορεύεται για τον Έλληνα, γιατί έτσι λέει η σύμβαση με την εταιρεία catering η οποία χρυσοπληρώνεται από τον ελληνικό λαό.

Βλέπουμε ότι με τα νέα μέτρα, σύμφωνα με το memo του κ. Τσακαλώτου, πετσοκόβονται τα επιδόματα θέρμανσης, τα επιδόματα τριτέκνων, πολυτέκνων, ανάπηρων, όλων. Δεν θα μείνει τίποτα, εξαϋλώνονται τα πάντα. Το καταθέτω για τα Πρακτικά.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχία, μιζέρια, κακομοιριά παντού. Κυβέρνηση και αντιπολίτευση ρίχνουν το φταίξιμο ο ένας στο άλλον, όταν έρχονται μνημόνια και εμπρός μας ένα τέταρτο μνημόνιο, το οποίο δεν μπορεί να σταματήσει κανείς από σας, φυσικά, γιατί είστε όλοι υπάλληλοι του ίδιου έξωθεν αφεντικού. Και δυστυχώς, εμείς το λέμε, το γράφουμε, αλλά, εν τέλει, ο ελληνικός λαός, οι μανάδες, οι πατεράδες μας, τα παιδιά μας, το πληρώνουν με το αίμα της ψυχής και της υγείας τους.

Στο προσχέδιο του προϋπολογισμού του 2017 υπάρχει πλήθος στοιχείων. Κάποια από αυτά τα στοιχεία είναι ανεκδιήγητα, αλλά είναι άξια σχολιασμού. Υπολογίζει ο προϋπολογισμός και το αρμόδιο Υπουργείο ότι η ανάπτυξη θα έρθει, εκτός των άλλων, από την αύξηση της ιδιωτικής κατανάλωσης, που από 0,6 που ήταν το 2016, θα εκτοξευθεί στο 1,8 το 2017. Κανείς δεν μας εξηγεί, βέβαια, πώς θα γίνει αυτό, τη στιγμή που οι φόροι θα είναι πολύ περισσότεροι και η ικανότητα των Ελλήνων πολιτών να ξοδέψουν χρήματα θα είναι πλέον ακόμα μικρότερη από αυτή την πενιχρή και τραγική.

Δεν πιάνονται οι στόχοι, σας το λένε όλοι. Σας το λέει και ο Πρόεδρος του Οικονομικού Επιμελητηρίου της Ελλάδος. Τα στοιχεία παρελθόντων ετών δείχνουν ότι άλλα λέτε κι άλλα δείχνουν στην πραγματικότητα. Το 2013 προϋπολογίζατε από εισπράξεις φόρων 53,56 δισεκατομμύρια, αλλά, εν τέλει, εισπράξατε 52,51 δισεκατομμύρια. Το 2014 προϋπολογίζατε 55,93 δισεκατομμύρια, αλλά εισπράξατε 53,28 δισεκατομμύρια. Το 2015 προϋπολογίζατε 55,6 δισεκατομμύρια, αλλά εισπράξατε 53,09 δισεκατομμύρια. Και το 2016 προϋπολογίζατε 53,65 δισεκατομμύρια, αλλά εισπράξατε 52,47 δισεκατομμύρια ευρώ.

Όλα τα στοιχεία δείχνουν ότι δεν βγαίνουν τα νούμερα με τα 51 δισεκατομμύρια που καλείτε να πληρώσουν φέτος φόρο οι Έλληνες πολίτες, όταν ο ήδη καταπονημένος ελληνικός λαός δεν έχει δυνατότητα να πληρώσει ούτε τα προηγούμενα και το βλέπουμε από τα συνεχώς διογκωμένα χρέη των Ελλήνων προς το δημόσιο, προς τους ιδιώτες, προς τις τράπεζες, προς παντού. Τα κόκκινα δάνεια έχουν φτάσει στον Θεό. Περιμένετε να εκτελεστεί αυτός ο προϋπολογισμός; Μέχρι στιγμής, οι νέοι φόροι είναι 2,5 δισεκατομμύρια. Θα το καταθέσω αργότερα για τα Πρακτικά.

Το φρικιαστικό της όλης υπόθεσης είναι ότι η, δήθεν, δίκαιη διακυβέρνηση της Αριστεράς έχει έμμεσους φόρους περισσότερους από τους άμεσους. Η αδικία σε όλο της το μεγαλείο. Κι αυτό είναι έργο της συγκυβέρνησης ΣΥΡΙΖΑ-Ανεξαρτήτων Ελλήνων.

Νέα μείωση στην αγοραστική δυνατότητα των Ελλήνων. Εκτός συνόρων επενδύουν οι ελληνικές βιομηχανίες τροφίμων, γιατί βλέπετε, η ανάπτυξη πατρίδα μας βοηθάει τον οποιονδήποτε θα ήθελε να επενδύσει. Το καταθέτω για τα Πρακτικά, για όσους θέλουν νέα στοιχεία για ανάπτυξη.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι Έλληνες πολίτες πληρώνουν φόρους ανάλογους με τη βόρεια Ευρώπη, με τους Γερμανούς και τους κατοίκους από το Βέλγιο και το Λουξεμβούργο, όπου και το ΑΕΠ τους είναι πολύ μεγαλύτερο και τα έσοδά τους πολύ μεγαλύτερα. Αυτό το πράγμα δεν μπορεί να συνεχιστεί. Είναι εις βάρος όλων των Ελλήνων πολιτών, είναι εις βάρος της ελληνικής οικονομίας, είναι εις βάρος του ελληνικού έθνους.

Νέα στοιχεία σοκ. Νέα μείωση στην αγοραστική δύναμη των Ελλήνων. Κι αυτά τα βλέπουμε και με διάφορες στατιστικές. Για να μην κουράζω, τα καταθέτω για τα Πρακτικά.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μιλάτε για αύξηση του Ακαθάριστου Εθνικού Προϊόντος. Μα, ποια αύξηση και πώς θα γίνει αυτή η αύξηση;

Πότε θα έρθει η ανάπτυξη και η αύξηση του ΑΕΠ όταν τα μη φορολογικά έσοδα, τα μη τακτικά έσοδα πέφτουν; Από 445 εκατομμύρια ευρώ πήγαν σε 292 εκατομμύρια ευρώ. Είναι τα μόνα που προϋπολογίζετε σωστά.

Η Κυβέρνηση υπολογίζει σε αυτόν τον «αναπτυξιακό» προϋπολογισμό ότι ο ειδικός φόρος κατανάλωσης ενεργειακών προϊόντων από -17,6% που ήταν, θα πάει στα 422 εκατομμύρια ευρώ το 2017. Όλα αυτά τα στοιχεία, όμως, αμφισβητούνται και από το Γραφείο Προϋπολογισμού της Βουλής και από το Δημοσιονομικό Συμβούλιο και από παντού και από τον ίδιο τον Υπουργό, τον κ. Παπαδημητρίου -ο οποίος κάτι ξέρει αφού έχει θητεύσει στο Διεθνές Νομισματικό Ταμείο, σε διάφορα ινστιτούτα στην Αμερική- ο οποίος λέει και παραδέχεται ότι όλες οι προβλέψεις του Διεθνούς Νομισματικού Ταμείου έπεσαν εντελώς έξω. Αυτό, όμως, δεν σας λέει τίποτα απολύτως, έτσι ώστε να συμμορφωθείτε και να αλλάξετε τα δεδομένα σας.

Λιγότερες κατά εκατόν σαράντα πέντε χιλιάδες και πλέον ήταν οι μικρομεσαίες επιχειρήσεις το 2015 σε σύγκριση με το 2008 σύμφωνα με τα στοιχεία της Ευρωπαϊκής Επιτροπής. Μέσα σε αυτήν την επταετία έχασαν εξάλλου το 35% της προστιθέμενης αξίας τους και το 22% της απασχόλησης. Μιλάμε για σύνθλιψη των μικρομεσαίων, των βιοτεχνών, των αγροτών, των ελευθέρων επαγγελματιών, αυτοί οι οποίοι είναι οι πραγματικοί στυλοβάτες αυτού του έθνους.

Προϋπολογίζετε ότι από το τέλος της συνδρομητικής τηλεόρασης θα υπερδιπλασιάσετε τα έσοδά σας από 10,4 εκατομμύρια στα 25 εκατομμύρια ευρώ. Αυτό που θα γίνει μάλλον είναι ότι ο κόσμος θα παρατήσει και τη συνδρομητική τηλεόραση, θα βρει τίποτα «σπασμένα» προγράμματα και θα φτάσουμε σε ένα σημείο να έχουμε μόνο την ΕΡΤ, την οποία ούτως ή άλλως χρυσοπληρώνει ο ελληνικός λαός για να αμπελοφιλοσοφούν οι διάφοροι αριστεροί ινστρούχτορες, οι διάφοροι πουθενάδες και οι διάφοροι εθνομηδενιστές εις βάρος της πατρίδος μας.

Αυξάνετε το τέλος συνδρομητών σταθερής τηλεφωνίας. Δεν θα μείνει πλέον καμμία συσκευή, κανένας δεν θα έχει σταθερή τηλεφωνία με όλα όσα κάνετε. Αυξάνεται ο ειδικός φόρος κατανάλωσης στον ζύθο. Θα δούμε απίστευτα πράγματα, θα δούμε εποχή ποτοαπαγόρευσης, όπου φυσικά δεν θα υπάρχει παράνομο ουίσκι, θα υπάρχει μάλλον λαθραία μπύρα ή λαθραίος καφές. Είναι απίστευτα αυτά τα πράγματα που συμβαίνουν στην πατρίδα μας από την «πρώτη φορά Αριστερά».

Αυξάνεται ο φόρος κατανάλωσης στα τσιγάρα και στον καπνό συμπεριλαμβανομένων και των ηλεκτρονικών τσιγάρων. Υπολογίζουν στην Κυβέρνηση ότι θα εισπράξουν 142 εκατομμύρια ευρώ. Βέβαια, τα στοιχεία έδειξαν ότι μέχρι στιγμής έχουν υποστεί ζημιά 100 εκατομμυρίων ευρώ από το λαθρεμπόριο τσιγάρων που γίνεται λόγω του ότι ο Έλληνας πολίτης, ο φουκαράς, ο απλός, ο μεροκαματιάρης που θέλει να καπνίσει ένα τσιγαράκι από το να αγοράσει ένα πακέτο που θα είναι γεμάτο φόρους, θα πάει να πάρει το λαθραίο, ασχέτως εάν είναι καλό ή κακό. Αυτό έχει μικρή σημασία γι’ αυτόν. Βλέπουμε ότι στην ελληνική αγορά οι πρώτες σε πωλήσεις μάρκες τσιγάρων είναι οι παράνομες, τα λαθραία τσιγάρα. Και αυτό είναι έργο της «πρώτης φοράς Αριστεράς».

Δυστυχώς, με τις πράξεις και τις ενέργειές σας θα αυξηθεί το παραεμπόριο, το λαθραίο τσιγάρο το οποίο -όπως είπαμε- ευδοκιμεί εδώ και κάποια χρόνια στην πατρίδα μας. Το βλέπουμε να συμβαίνει και με τον ειδικό φόρο που βάλατε στα διάφορα οινοποιεία. Και ξαφνικά ως διά μαγείας βλέπουμε να πέφτουν τα νούμερα. Η παραγωγή των οινοποιών δεν πέφτει. Προφανώς δεν το δηλώνουν όλο, έτσι ώστε να μπορούν να πουλήσουν κάποιο στη μαύρη αγορά, για να έχουν κάποια έσοδα στο τέλος της ημέρας.

Υπάρχει ένα κενό 600 εκατομμυρίων ευρώ, το οποίο κανείς δεν ξέρει πώς θα καλυφθεί. Ή μάλλον ξέρουν ότι θα καλυφθεί από επιπλέον περικοπές στην υγεία και στην εθνική άμυνα. Και εδώ να σταθούμε λίγο. Σε αυτούς τους δύσκολους και χαλεπούς καιρούς που ζούμε όπου όλοι οι γείτονές μας επιβουλεύονται την πατρίδα μας, όλοι φωνάζουν, όλοι θέλουν από κάτι –μέχρι οι κατσαπλιάδες, οι ξυπόλητοι Αλβανοί ξύπνησαν, οι Σκοπιανοί περιμένουν στη γωνία και οι Τούρκοι είναι έτοιμοι για όλα- εμείς κάνουμε επιπλέον περικοπές.

Στα χαρτιά έχουμε τριακόσια, τετρακόσια αεροσκάφη. Στην ουσία, όμως, πετάνε πολύ λιγότερα. Το ίδιο ισχύει με όλα τα οπλικά συστήματα της πατρίδας μας. Και τα στελέχη των Ενόπλων Δυνάμεων που βλέπουν συνεχώς να μειώνονται οι μισθοί τους, είναι παρ’ όλα αυτά στην πρώτη γραμμή, στα σύνορα, οπουδήποτε, παντού. Και ξέρουν ότι είναι έτοιμοι να τα δώσουν όλα, ακόμα και τη ζωή τους και από πίσω έχουν χρεωμένα τα νοικοκυριά τους και οικογένειες με σοβαρότατα προβλήματα. Παρ’ όλα αυτά παραμένουν στην πρώτη γραμμή.

Με τον προϋπολογισμό που έχετε για τις Ένοπλες Δυνάμεις ούτε βίδες δεν παίρνουμε για τα οπλικά συστήματα. Ακούμε δε αυτά τα κούφια λόγια του αέρα για αγορές αεροπλάνων πέμπτης γενιάς ή οτιδήποτε άλλο. Δεν έχετε κάνει τίποτα. Και εάν ακόμα προβείτε σε κάποιες ενέργειες -που δεν ξέρουμε πού θα βρείτε τα κονδύλια- αυτά θα καθυστερήσουν και η Τουρκία σε δύο χρόνια από τώρα θα παραλαμβάνει τα πρώτα αεροσκάφη πέμπτης γενιάς F-35. Τα λέω για να ξέρουμε τι γίνεται.

Πώς ζητάμε απ’ όλους αυτούς που φοράνε το εθνόσημο συνεχώς να δίνουν, να βιώνουν όλα όσα συμβαίνουν στην πατρίδα μας και παρ’ όλα αυτά να παραμένουν στη θέση τους; Βλέπουμε ότι οι αυτοκτονίες των στελεχών των Ενόπλων Δυνάμεων έχουν αυξηθεί κατακόρυφα. Αλήθεια, αυτοί που είχαν το κοντεράκι και μετρούσαν και τις αυτοκτονίες, γιατί από τότε που έγιναν Κυβέρνηση το έκαναν γαργάρα, έπαψαν να βλέπουν και να ακούν το τι συμβαίνει γύρω τους;

Στον προϋπολογισμό πόνου και απανθρωπιάς υπάρχει ένα κρυφό έλλειμμα 1,4 δισεκατομμυρίων στον Ενιαίο Φορέα Κοινωνικής Ασφάλισης, ΕΦΚΑ, που είναι μαύρη τρύπα στο προσχέδιο του προϋπολογισμού, όπου προβλέπεται να λάβει το ποσό της τάξης των 2,4 δισεκατομμυρίων ευρώ και αντ’ αυτού έχει λαμβάνειν μόλις 1,2 δισεκατομμύρια. Οπότε και αυτός ο προϋπολογισμός θα αρχίσει να αλλάζει σε όλα τα επίπεδα, όπως προείπαμε. Αφού θέλετε νούμερα σας είπαμε και εμείς κάποια νούμερα.

Έρχομαι σε αυτό που είπε το Γραφείο Προϋπολογισμού της Βουλής, που, δυστυχώς, σε ένα μεγάλο ποσοστό πέφτει μέσα τα τελευταία χρόνια σε όλες τις προβλέψεις που έχει κάνει. Μιλάει για το δημόσιο χρέος της πατρίδος και η έκθεση, που υπογράφεται από τα στελέχη του Γραφείου Προϋπολογισμού της Βουλής, αναφέρει πως κρίσιμες προβλέψεις του προσχεδίου του προϋπολογισμού, όπως παραδείγματος χάριν για τους ρυθμούς μεγέθυνσης, ιδιωτικοποιήσεις, της λύσης το προβλήματος των κόκκινων δανείων και τις δομικές αλλαγές είναι συζητήσιμες, δηλαδή είναι εύθραυστες. Δηλαδή δεν μπορείτε να εισπράξετε από μια κοινωνία, που έχει εξαντλήσει τη φοροδοτική της ικανότητα.

Επίσης, νέα στοιχεία από το Γραφείο Προϋπολογισμού της Βουλής αναφέρονται στο πότε είναι βιώσιμο ένα χρέος: Όταν η δανειζόμενη χώρα αναμένεται να συνεχίσει την εξυπηρέτηση χρεών χωρίς σημαντικές μελλοντικές δημοσιονομικές διορθώσεις. Το ακριβώς αντίθετο απ’ ό,τι συμβαίνει στην πατρίδα μας.

Φυσικά δεν γίνεται με εξωπραγματικά πρωτογενή πλεονάσματα, αυτά για τα οποία ο ΣΥΡΙΖΑ φώναζε και καθύβριζε τους προηγούμενους και τώρα επαίρεται για τα πρωτογενή πλεονάσματα, ακούγαμε και τον εισηγητή του ΣΥΡΙΖΑ, για 3%-3,5% «όταν εσείς είχατε λιγότερο» και όλα αυτά. Αυτό σημαίνει περαιτέρω περικοπές, γιατί δεν υπάρχει κανενός είδους πραγματική ανάπτυξη, περαιτέρω στραγγαλισμός του ελληνικού λαού.

Ο προϋπολογισμός σας είναι φοροκεντρικός και υφεσιακός αμιγώς. Όπως λέμε, σας είπαμε και πιο πριν, η σημασία μείωσης των στόχων του πλεονάσματος είναι αυτό το οποίο λέγατε, δηλαδή, δεν γίνει αυτό δεν μπορεί να υπάρξει επ’ ουδενί ανάπτυξη. Παρ’ όλα αυτά εσείς δέχεστε αυτά που σας σέρβιραν μόλις χθες στο Eurogroup οι δανειστές για μία ακόμα φορά γνωρίζοντας όλοι ότι θα είναι λάθος εις βάρος του ελληνικού λαού και των Ελλήνων πολιτών.

Σε αυτό σημείο θα ήθελα να κάνω και ένα σχόλιο για τις διάφορες διατλαντικές συμφωνίες, TTIP, CETA και άλλες, που τις ψηφίζει η πατρίδα μας, οι Υπουργοί μας, υποτίθεται ότι θα έρθουν κάποια στιγμή στα εθνικά κοινοβούλια να συζητηθούν. Όλα αυτά είναι ένα σχέδιο τριακοσίων περίπου πολυεθνικών εταιρειών ανά τον κόσμο εις βάρος των εθνικών οικονομιών. Ευτυχώς που κάποιοι άλλοι γίνονται πρωθυπουργοί και πρόεδροι στις χώρες τους και το έχουν σαν προεκλογική εξαγγελία ότι θα καταργήσουν αυτές τις συμβάσεις τις επώδυνες για τις πατρίδες τους, φαντάζεστε πόσο μάλλον για την πατρίδα μας, την Ελλάδα.

Και ευτυχώς που αλλάζει και η ατζέντα πλέον σε παγκόσμιο επίπεδο. Βλέπουμε τις αλλαγές που ξεκίνησαν από τη Βρετανία. Η βρετανική οικονομία μετά το δημοψήφισμα, μετά το Brexit, που φεύγει από την Ευρωπαϊκή Ένωση, πηγαίνει «τρένο», αυξήθηκαν οι δαπάνες των ιδιωτών, η κατανάλωση, αυξήθηκαν οι επενδύσεις από τις επιχειρήσεις και όλοι οι δείκτες είναι θετικοί και τείνουν προς τα επάνω.

Θα έπρεπε να έχετε ακούσει και μια άλλη χώρα που είχε παρόμοια προβλήματα με εμάς, την Ισλανδία. Ο Πρωθυπουργός της χώρας αυτής έκανε κάποιες επισημάνσεις για την Ελλάδα, είπε τι θα έπρεπε να γίνει, αλλά υπάρχει ένας παράγοντας, ο οποίος μας εμποδίζει στο να μπορέσουμε να ανακάμψουμε επ’ ωφελεία του ελληνικού λαού, της ελληνικής οικονομίας και όχι των τραπεζών, των τραπεζιτών και όλων των διεθνών και εγχώριων κορακιών: το εθνικό νόμισμα. Η Ισλανδία έχει εθνικό νόμισμα, ενώ η Ελλάδα δεν έχει και επαφίεται στις όποιες ορέξεις του κάθε κ. Σόιμπλε για το τι θα γίνει σε αυτόν τον τόπο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα μου δώσετε και εμένα τρία-τέσσερα λεπτά ανοχή.

Υπάρχουν προτάσεις για όσους θέλουν να τις ακούσουν. Κατ’ αρχάς πριν πάω στις προτάσεις μας θα ήθελα να σχολιάσω λίγο και τα της Νέας Δημοκρατίας και τα όλα όσα λέει.

Ήταν αυτή που κυβερνούσε τη χώρα σαράντα χρόνια. Είναι αυτή που κυβέρνησε πριν από τη Κυβέρνηση ΣΥΡΙΖΑ, ψήφισε τα επαχθέστατα μνημόνια, έκανε τα πάντα, ό,τι έκανε, δεν έχει δείξει ίχνος μεταμέλειας και το μόνο το οποίο λέει και επαίρεται είναι ότι αυτά τα οποία ψηφίζουν οι Συριζαίοι και των ΑΝΕΛ είναι αυτά που ψήφιζε η Νέα Δημοκρατία. Και λέει «Ψηφίστε εμάς, διότι εμείς θα τα εφαρμόσουμε πολύ καλύτερα, γιατί τα πιστεύουμε ακόμα καλύτερα».

Οπότε αν κάποιος θέλει να δει να εφαρμόζονται καλύτερα τα τρίτα και τα τέταρτα μνημόνια ας ψηφίσει Νέα Δημοκρατία. Αν δεν θέλει μνημόνιο και θέλει κάτι άλλο να κοιτάξει λίγο δεξιότερα και θα δει την πραγματική λύση.

Διότι για έναν προϋπολογισμό πραγματικής ανάπτυξης και ανάτασης της ελληνικής οικονομίας θα πρέπει να κινηθούμε προς μια εντελώς διαφορετική κατεύθυνση. Η Χρυσή Αυγή, σταθερή στις θέσεις της, δεν έχει αλλάξει ούτε κόμμα απ’ όσα έλεγε εδώ και μια τετραετία περίπου που βρίσκεται εντός του ελληνικού Κοινοβουλίου, στους καιρούς των μνημονίων.

Πρέπει να γίνει, κατ’ αρχάς, ένας λογιστικός έλεγχος του χρέους –το θυμάστε, σύντροφοι, ή το ξεχάσατε; Πάει αυτό, το έχετε κάνει γαργάρα!- για να δούμε επιτέλους τι απ’ όλα αυτά τα λεφτά που μας χρεώνουν υπάρχουν, είναι υπαρκτά, ποιο τμήμα αυτού του χρέους είναι επονείδιστο, παράνομο και επαχθές και θα πρέπει να διαγραφεί. Διότι με κοντά 1 τρισεκατομμύριο συνολικό χρέος της πατρίδας μας, τα 326, τα 200 τόσα των ιδιωτών, τα 200 τόσα των τραπεζών, των ασφαλιστικών ταμείων, ανάπτυξη σ’ αυτή τη χώρα δεν μπορεί να έρθει. Άρα, θα πρέπει να διαγραφεί το χρέος είτε για λόγους ανθρωπιστικούς είτε γιατί είναι παράνομο, επαχθές και επονείδιστο.

Εάν δε εγγράψετε ένα μεγάλο κονδύλιο, που είναι το κατοχικό δάνειο, στον προϋπολογισμό του 2017 ή κάποιου τέλος πάντων έτους ως απαιτητό, όταν ποτέ γίνει αυτό, θα τρέχουν οι Γερμανοί να σώσουν τα άσωστα. Τότε, επιτέλους, θα διεκδικήσουμε κάποια απ’ αυτά που μας οφείλουν και πρέπει να μας δώσουν πίσω με στοιχεία.

Πιστή τήρηση και εφαρμογή του Συντάγματος κυρίως στο ζήτημα των χιλιάδων δικαστικών αποφάσεων –το έχουμε πει και θα το λέμε συνεχώς- υπέρ δανειοληπτών για όλων των ειδών τα δάνεια εις βάρος των τραπεζών, που το ελληνικό κράτος δεν εφαρμόζει τον νόμο και δεν τα κάνει νόμο του κράτους υπέρ τους, αλλά συνεχίζει να κάνει πλάτη στις άθλιες τράπεζες και στους τραπεζίτες.

Πάση θυσία υπεράσπιση των Ελλήνων εργαζομένων και των ελληνικών προϊόντων, με ό,τι αυτό συνεπάγεται. Προστατευτισμός μέχρι εκεί που δεν φθάνει για την ελληνική παραγωγή και για τον Έλληνα εργαζόμενο. Δεν είναι δυνατόν αυτή τη στιγμή στην πατρίδα μας να αλωνίζουν εισαγόμενα προϊόντα αμφιβόλου ποιότητας, να αλωνίζουν εκατομμύρια λαθρομεταναστών, παράτυπων μεταναστών ή όπως αλλιώς θέλετε να τους πείτε και την ίδια ώρα να υπάρχουν εκατομμύρια Ελλήνων που δεν μπορούν να βρουν δουλειά, πουθενά και για τίποτα.

Εδώ θα ήθελα να κάνω μια μνεία. Παρακαλούν οι Έλληνες πολίτες, για να ενταχθούν στη ρύθμιση της ΔΕΗ για τις τριάντα έξι δόσεις ή παρακαλούν το κράτος να επαναφέρει τις εκατό δόσεις, έστω και με αυτούς τους δυσβάσταχτους όρους, προκειμένου να υπαχθούν μήπως μπορέσουν να κάνουν κάτι. Την ίδια ώρα το φαύλο ελληνικό κράτος «δοσοποιεί» τα χρέη χρεοκοπημένων δήμων, όπως του Δήμου Φυλής, ύψους 500 εκατομμυρίων ευρώ με δόσεις για τα επόμενα δύο χιλιάδες διακόσια χρόνια.

Ε, λοιπόν, να κάνετε αυτό το πράγμα και για τον απλό Έλληνα πολίτη και όχι για τους φαύλους και χρεοκοπημένους Δήμους της Φυλής, του Αμαρουσίου και διαφόρων άλλων περιοχών της Ελλάδος, οι οποίοι θα εξοφλήσουν στην καλύτερη των περιπτώσεων σε εκατόν πενήντα χρόνια. Γιατί μόνο έτσι θα μπορέσει ο ελεύθερος επαγγελματίας που σφαδάζει, που πονά, να πάρει μια μικρή ανάσα.

Δεν το κάνετε, όμως, γιατί τους μισείτε και δεν τους θέλετε. Θέλετε τους λεγόμενους επενδυτές, αυτούς που έρχονται και αγοράζουν αντί πινακίου φακής τα χρυσαφικά και τα ασημικά της πατρίδας μας. Και στο τέλος μονά-ζυγά, γιατί έχετε φτιάξει συμφωνίες και συμβάσεις που είναι στα μέτρα τους ό,τι και να γίνει. Αυτοί θα είναι οι κερδισμένοι στο τέλος της ημέρας. Αυτός είναι ένας ξεκάθαρος ρατσισμός εις βάρος των Ελλήνων πολιτών προς όφελος των λίγων και μεγάλων πολυεθνικών.

Εάν δεν υπάρξουν φοροελαφρύνσεις, δεν μπορεί να ανασάνει ο Έλληνας πολίτης. Χρειάζεται, λοιπόν, ένα νέο φορολογικό καθεστώς πολύ πιο δίκαιο, με εξάλειψη της γραφειοκρατίας, που ταλανίζει ακόμα και αυτούς τους ήρωες που θέλουν να κάνουν μια επένδυση και δεν μπορούν. Γιατί, βλέπετε, για να κάνει ένας ελεύθερος επαγγελματίας μια έναρξη, πρέπει να πάρει άδειες από μια πλειάδα οργανισμών. Με τα νέα νομοσχέδια φυσικά δεν αλλάζει τίποτα απολύτως, απλώς τα μεταφέρετε για λίγο αργότερα.

Πρέπει να ρυθμιστούν, πραγματικά, οι ληξιπρόθεσμες οφειλές. Εάν μη τι άλλο, όπως σας ζητούν οι ελεύθεροι επαγγελματίες, ας γίνεται συμψηφισμός με τα δισεκατομμύρια ευρώ που χρωστά το κράτος στους Έλληνες πολίτες με τις ληξιπρόθεσμες οφειλές των ελευθέρων επαγγελματιών. Να υπάρξει μια διευκόλυνση, εν τέλει, ώστε να μπορέσουν να δημιουργήσουν.

Γιατί ο Έλληνας ξέρει να δημιουργεί ακόμα και σε καιρούς κρίσεως. Μην περιμένετε από Πακιστανούς, Αφγανούς και λοιπούς παράτυπους μετανάστες, όπως σας αρέσει να λέτε, να σωθούν τα ταμεία σας. Εάν δεν βοηθήσετε την ελληνική οικογένεια –όχι με τα νομοσχέδια, στα οποία εξισώνετε τις πραγματικές οικογένειες με τα ομοφυλόφιλα ζευγάρια-, εάν δεν γίνουν παιδιά και όχι να φεύγουν στο εξωτερικό οι νέοι Έλληνες πολίτες, αλλά να κάνουν οικογένειες, παιδιά, για να μπουν αύριο στην παραγωγική διαδικασία, να πληρώσουν σε ασφαλιστικά ταμεία, πώς θέλετε να σώσετε τα ταμεία σας;

**ΠΡΟΕΔΡΟΣ (Νικόλαος Βούτσης):** Παρακαλώ, κλείστε την ομιλία σας.

**ΗΛΙΑΣ ΠΑΝΑΓΙΩΤΑΡΟΣ:** Τελειώνω, κύριε Πρόεδρε.

Καταργήστε όλους αυτούς τους νόμους, που δίνουν εκατοντάδες εκατομμύρια ευρώ σε μη κυβερνητικές οργανώσεις, οι οποίες στην πλειοψηφία τους στελεχώνονται από μη Έλληνες πολίτες εις βάρος των φορολογουμένων πολιτών, οι οποίοι δούλεψαν, πλήρωσαν, πήγαν στον Στρατό, έκαναν οτιδήποτε και τώρα βλέπουν ότι άλλοι έρχονται και έχουν τα ωφελήματα που θα έπρεπε να έχουν αυτοί, ενώ οι ίδιοι δεν έχουν τίποτα απολύτως.

Καμμία εξοικονόμηση στον προϋπολογισμό σας από το υπερσπάταλο δημόσιο, το οποίο συνεχίζει και πληρώνει εκατοντάδες εκατομμύρια ευρώ σε ενοίκια, ξοδεύει από εδώ και από εκεί. Δεν μπορεί να κάνει τίποτα, γιατί πολύ απλά είσαστε λίγοι και ανίκανοι.

Για να πραγματοποιηθούν, όμως, όλα αυτά, θα πρέπει να υπάρξει μια πραγματικά εθνική κυβέρνηση, η οποία θα βάλει τις πολυεθνικές και τους διάφορους θεσμούς στην άκρη και θα ασχοληθεί με τον Έλληνα πολίτη.

Βλέπουμε, δυστυχώς, ότι και για το έτος 2017 ο ελληνικός λαός θα περάσει πολύ πιο δύσκολες στιγμές, που θα τον κάνουν να σκέφτεται το 2016 και να λέει τι ωραία χρονιά ήταν, καθώς θα είναι μια χρονιά ορόσημο, διότι θα είναι σε πλήρη ισχύ όλα τα μέτρα που έχουν ψηφιστεί. Με τα τρία μνημόνια, συν ένα ακόμη που έρχεται οσονούπω και με την τεράστια οικονομική καταστροφή που έχει υποστεί, δεν ξέρουμε ποιοι και πόσοι θα αντέξουν.

Σαφώς και η Χρυσή Αυγή καταψηφίζει αυτόν τον άθλιο, αντεθνικό, αντιαναπτυξιακό και υπόδουλο προϋπολογισμό. Ο Θεός να βάλει το χέρι του!

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

Τον λόγο έχει ο γενικός εισηγητής της Δημοκρατικής Συμπαράταξης συνάδελφος κ. Ιωάννης Κουτσούκος.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Δυστυχώς, κυρίες και κύριοι Βουλευτές, συζητάμε έναν ακόμα προϋπολογισμό της Κυβέρνησης των ΣΥΡΙΖΑ-ΑΝΕΛ με επώδυνα μέτρα, περικοπές, φόρους, σε βάρος όλων των κοινωνικών ομάδων, ενώ θα έπρεπε –θα μπορούσαμε λέγω εγώ- να έχουμε αλλάξει σελίδα εδώ και καιρό.

Θα έπρεπε σήμερα, επτά χρόνια μετά το σοκ της αυτογνωσίας και τις θυσίες του λαού μας, να έχουμε τελειώσει με τα μνημόνια και τη συνεχιζόμενη λιτότητα. Θα μπορούσαμε να έχουμε περάσει από τη φάση της εξόδου στη συζήτηση για την ανάπτυξη, το δικαίωμα στην ευημερία, τη δίκαιη κατανομή των βαρών και ωφελειών και δυστυχώς, λέω πάλι, αντί αυτού συζητάμε για νέες μακροχρόνιες και επαχθείς δεσμεύσεις για τη χώρα και για τα επόμενα μνημόνια, όπως και να τα ονομάσει αυτά κανένας: μνημόνιο plus, μνημόνιο 3,5, μνημόνιο 4.

Θέλω να σας θυμίσω ότι όταν ξεκινήσαμε τη δύσκολη αυτή πορεία το 2010 ήμασταν μόνοι μας, μιας και κανένας δεν δέχθηκε να βάλει πλάτη, όταν τότε κρίθηκε ότι για να αποφύγουμε την ολική καταστροφή και την άτακτη χρεοκοπία της χώρας, έπρεπε να υποστούμε όλοι θυσίες. Ήταν η παράταξή μας τότε που πήρε τις δύσκολες αποφάσεις. Τότε, όμως, όλοι –άλλοι από τις πλατείες και άλλοι από τα «Ζάππεια»- είτε επένδυαν στην οργή του κόσμου είτε προσπαθούσαν να αποφύγουν και να κρύψουν τις ευθύνες τους.

Το κόστος του αντιμνημονιακού αγώνα, μας συνοδεύει ακόμα, παρ’ ότι τώρα, εφτά χρόνια μετά, η ευρεία πλειοψηφία της Βουλής έχει αποδεχθεί και συνομολογήσει ότι δεν υπήρχε άλλος δρόμος. Όμως, η προσχώρηση στην εθνική γραμμή που εμείς χαράξαμε από το 2010, δεν ήταν ούτε ανέφελη ούτε χωρίς κόστος. Το πολιτικός κόστος βέβαια πλήρωσε η παράταξή μας, αλλά το οικονομικό ο ελληνικός λαός, που πίστεψε τα ψέματα και τις εύκολες υποσχέσεις. Αυτοί που θα έσχιζαν τα μνημόνια, υπογράφουν τώρα με κλειστά τα μάτια και έχουν και το θράσος να πανηγυρίζουν και από πάνω.

Στο θεωρητικό ερώτημα αν μπορούσαμε να έχουμε τελειώσει με το πρώτο και δεύτερο πρόγραμμα, χωρίς να έχουμε μπει σε ένα τρίτο και επαχθέστερο, η απάντησή μου είναι ναι, με την προϋπόθεση ότι θα είχαμε αποφύγει τις διπλές εκλογές του 2012, με κόστος 6 δισεκατομμύρια, για να γίνει πρωθυπουργός ο κ. Σαμαράς, και τις διπλές εκλογές του 2015 με κόστος 12,5 δισεκατομμύρια, για να γίνει πρωθυπουργός ο κ. Τσίπρας.

Θα το επαναλάβω ακόμη μία φορά, για την ιστορία, πού βρισκόταν η χώρα το 2009 και τι παρέλαβε ο κ. Τσίπρας το 2015. Το 2009 η ελληνική οικονομία βρέθηκε στον αστερισμό των δίδυμων ελλειμμάτων, ισοζυγίου συναλλαγών και δημοσιονομικό, με το έλλειμμα της γενικής κυβέρνησης στα 36 περίπου δισεκατομμύρια σε ετήσια βάση ή 15,1% του ΑΕΠ και το χρέος να έχει εκτοξευθεί στα 301 δισεκατομμύρια, ενώ το ΑΕΠ από το 2008 και μετά είχε πτωτική πορεία.

Θα καταθέσω στα Πρακτικά κάποιους πίνακες. Αφορούν το ύψος και την εξέλιξη του ελλείμματος, το ύψος και την εξέλιξη του χρέους, την αλόγιστη αύξηση των δαπανών την περίοδο 2004-2009, που οδήγησαν στα υψηλά ελλείμματα.

Το λέω, έτσι, για να κλείσουμε για μια ακόμη φορά και με την επίσημη σφραγίδα της Eurostat τη συνωμοσιολογία που αναπτύχθηκε τότε, πίσω από την οποία κρύφτηκαν πάρα πολλοί και άλλοι έκαναν καριέρες. Αυτή τη συνωμοσιολογία, που καλλιεργείτο μέχρι τώρα, την έκλεισε σήμερα η ελληνική δικαιοσύνη.

(Στο σημείο αυτό ο Βουλευτής κ. Ιωάννης Κουτσούκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, κυρίες και κύριοι συνάδελφοι, στο τέλος του 2014, μετά από μια πεντάχρονη πορεία κόπων και θυσιών του ελληνικού λαού, η κατάσταση ήταν εντελώς διαφορετική. Τα δίδυμα ελλείμματα είχαν εξαλειφθεί εντελώς και για πρώτη φορά μετά το 2008 είχαμε πλεονάσματα.

Για πρώτη φορά, επίσης, μετά το 2008, αποτυπώθηκε θετικός ρυθμός ανάπτυξης. Και χάρη στο γνωστό PSI, τη μοναδική, δηλαδή, περίπτωση ονομαστικής περικοπής του χρέους, ήταν βελτιωμένα όλα τα παραμετρικά του στοιχεία και κατά συνέπεια το προφίλ της βιωσιμότητάς του, τα οποία αναγνωρίζει και τώρα η Κυβέρνηση, δηλαδή, το κόστος εξυπηρέτησης, η επιμήκυνση του μέσου χρόνου λήξης, η σύνθεσή του, που είναι θεσμικό θέμα και επιτρέπει τώρα με ασφάλεια να γίνονται ασκήσεις επί χάρτου για τη βιωσιμότητά του, χωρίς το ρίσκο των αγορών.

Σε τι περιπέτειες ενέπλεξε τη χώρα η τυχοδιωκτική πολιτική των ΣΥΡΙΖΑ–ΑΝΕΛ, δέσμια των προεκλογικών και μετεκλογικών ψεμάτων, είναι τώρα πια γνωστό σε όλους τους Έλληνες, που βιώνουν με οδυνηρό τρόπο την εφαρμογή του τρίτου μνημονίου. Ό,τι δηλαδή κατέκτησε ο λαός μας με τους δικούς του κόπους και θυσίες για τη βελτίωση των δημοσιονομικών και μακροοικονομικών μεγεθών σε μια δύσκολη πεντάχρονη πορεία από το 2010 μέχρι το 2014 ανετράπη και μαζί ανετράπη και η προοπτική εξόδου της χώρας από τα μνημόνια.

Οι πληγωμένοι από την πεντάχρονη αυτή πορεία κόπων και θυσιών Έλληνες πολίτες, που πίστεψαν στο βάλσαμο της αντιμνημονιακής ρητορείας και της περήφανης διαπραγμάτευσης, βλέπουν τις πληγές ανοιχτές και χαίνουσες και τώρα πια έχουν απωλέσει κάθε ελπίδα.

Αυτό που συνέβη χθες στο Eurogroup δείχνει πώς μια καιροσκοπική και επιπόλαιη πολιτική δεσμεύσει τη χώρα σε βάθος από τη ζημιά που η ίδια προκάλεσε. Η Κυβέρνηση, δηλαδή, πρώτα επιδείνωσε τους όρους βιωσιμότητας του χρέους, λόγω της γενικής οπισθοχώρησης της ελληνικής οικονομίας, σύμφωνα και με τη μελέτη του Διεθνούς Νομισματικού Ταμείου, όπως δείχνει ο σχετικός πίνακας, που θα καταθέσω τώρα στα Πρακτικά, από τις 24-5-2016, και μετά κατέστησε το κόστος εξυπηρέτησης από 15%, που είχε προοπτική, στο 60%.

Συμφώνησε μετά τον Μάιο του 2016 σε ρυθμίσεις πιο συσταλτικού και συντηρητικού χαρακτήρα από τις δεσμεύσεις που είχαν αναλάβει οι εταίροι μας τον Νοέμβριο του 2012 και τώρα, δέσμια όσων συμφώνησε, ενσωματώνει αυτή τη ζημιά με πρόσθετα μέτρα και δεσμεύσεις, πέραν του τρίτου μνημονίου, στην προοπτική μιας θεωρητικά εικαζόμενης και όχι ονομαστικής –το σημειώνω– αλλά έωλης για την ασφάλεια των μακροχρόνιων δεδομένων βιωσιμότητας του χρέους το 2060.

Δηλαδή, η Κυβέρνηση, αφού περιπλανήθηκε μεταξύ επονείδιστου και επαχθούς χρέους και διεθνούς διάσκεψης για την περικοπή του χρέους, προσκυνάει τώρα στο PSI, αλλά λόγω αδυναμίας να διαπραγματευτεί, δίνει πολλά για να πάρει λίγα. Δίνει μπροστά για να πάρει στο μέλλον.

Αυτή είναι, δυστυχώς, η κατάσταση και τα κυβερνητικά στελέχη πανηγυρίζουν, ανεξάρτητα εάν ο κ. Τσίπρας ήρθε σήμερα με γραβάτα ή χωρίς γραβάτα. Γιατί είχε δεσμευτεί ότι όταν λύσει το θέμα του χρέους, σας θυμίζω, θα βάλει και γραβάτα.

Κατά συνέπεια, κυρίες και κύριοι συνάδελφοι, η συζήτηση του προϋπολογισμού του 2017 γίνεται σε μια περίοδο γενικευμένης ανασφάλειας και αβεβαιοτήτων για την πορεία της χώρας, τη ζωή των πολιτών, τις εξελίξεις στην ευρύτερη περιοχή. Όλα τα μέτωπα είναι ανοιχτά και οι προβλέψεις ανησυχητικές έως δυσοίωνες. Η οικονομία ματώνει από τον συνδυασμό της ύφεσης και της φορολογικής αφαίμαξης. Η κοινωνία στενάζει κάτω από το βάρος των κοινωνικών προβλημάτων, την ανεργία, τις περικοπές των συντάξεων και των κοινωνικών παροχών.

Ο δεύτερος προϋπολογισμός της Κυβέρνησης ΣΥΡΙΖΑ–ΑΝΕΛ, όπως και ο πρώτος του 2016, ενσωματώνει το κόστος που σώρευσε στη χώρα το τρίτο επαχθέστερο μνημόνιο.

Είναι αποτέλεσμα μιας διαπραγματευτικής τακτικής, που αφού έφερε τη χώρα στο χείλος του γκρεμού, υποτάχθηκε με δυσμενείς όρους και αποδέχθηκε στη συνέχεια νέα δυσβάσταχτα μέτρα δημοσιονομικής προσαρμογής, το ύψος των οποίων σωρευτικά ανέρχεται στα 12,5 δισεκατομμύρια, και την πρωτοφανή ταπείνωση της χώρας, που εκχώρησε στους δανειστές τη δημόσια περιουσία για εκατό χρόνια.

Το αποτέλεσμα αυτής της περιπέτειας, στην οποία η Κυβέρνηση Τσίπρα-Καμμένου περιέπλεξε τη χώρα, εκτιμάται από διάφορους αναλυτές και οικονομολόγους από 45 δισεκατομμύρια έως 86 δισεκατομμύρια, ανάλογα με τη σχολή από την οποία προέρχονται. Τα έχουμε ξαναπεί σε αυτήν την Αίθουσα. Μπορούμε να αθροίσουμε την απώλεια των καταθέσεων, την απώλεια της αξίας των μετοχών του ελληνικού δημοσίου στο Ταμείο Χρηματοπιστωτικής Σταθερότητας λόγω της ανακεφαλαιοποίησης των τραπεζών. Μπορούμε να προσθέσουμε την απώλεια των επενδύσεων και κυρίως, το κόστος των μέτρων του νέου μνημονίου ΣΥΡΙΖΑ-ΑΝΕΛ. Και όλα αυτά, για να επιστρέψουμε εκεί που ήμασταν πριν δυο χρόνια, δηλαδή στο τέλος του 2014.

Η φοροκεντρική πολιτική και η συνέχιση της λιτότητας έχει οδηγήσει στην εξάντληση της φοροδοτικής ικανότητας των Ελλήνων πολιτών, όπως αποτυπώνεται στην αύξηση των ληξιπρόθεσμων οφειλών προς το δημόσιο, τα οποία εκτινάχθηκαν στα 93 δισεκατομμύρια από 75 δισεκατομμύρια που ήταν στο τέλος του 2014, καθώς και την αύξηση των οφειλών προς τα ασφαλιστικά ταμεία γύρω στα 20 δισεκατομμύρια. Χαρακτηριστική είναι επίσης η μείωση του διαθέσιμου εισοδήματος των Ελλήνων πολιτών, που ανακοίνωσε η ΕΛΣΤΑΤ, για το 2015 περίπου 4,5 δισεκατομμύρια.

Την ίδια περίοδο της υπερφορολόγησης, η Κυβέρνηση μεθόδευσε μια τεχνητή συγκράτηση δαπανών, όπως δείχνουν τα στοιχεία για την αύξηση των ληξιπρόθεσμων οφειλών του δημοσίου προς τους ιδιώτες, τα οποία ανέρχονται στα 6,2 δισεκατομμύρια από 3,7 δισεκατομμύρια που ήταν στο τέλος του 2014.

Είναι φανερό ότι η Κυβέρνηση μετέρχεται αυτών των τεχνασμάτων, γιατί πάνω από την κυβερνητική πλειοψηφία πλανάται το φάντασμα του κόφτη, του νομοθετημένου κόφτη, όχι αυτού που θα νομοθετηθεί με βάση τη χθεσινή συμφωνία του EUROGROUP. Και στερεί πόρους από την αγορά και από τους Έλληνες πολίτες με αυτά τα τεχνάσματα η Κυβέρνηση.

Το μέγεθος της υπερφορολόγησης για να επιτευχθεί το πρωτογενές αποτέλεσμα είναι πολύ μεγαλύτερο από τη φαινομενική υπέρβαση του στόχου κατά ένα δισεκατομμύριο, καθώς οι άμεσοι και οι έμμεσοι φόροι αυξήθηκαν κατά 2,1 δισεκατομμύρια μέσα στο 2016. Επομένως, η επίτευξη του εκτιμώμενου πρωτογενούς πλεονάσματος, για το οποίο επίσης πανηγυρίζει η Κυβέρνηση, κατά 1,9 δισεκατομμύρια ή 1,09% του ΑΕΠ οφείλεται κατά κύριο λόγο στην αύξηση των έμμεσων και άμεσων φόρων κατά 4,8% σε συνθήκες ύφεσης, άρα στην υπερφορολόγηση των μειούμενων εισοδημάτων και της περιορισμένης καταναλωτικής δαπάνης.

Άρα, το πρωτογενές πλεόνασμα του 2016 δεν έχει καμμία σχέση με ανάπτυξη και πάταξη της φοροδιαφυγής, ούτε με νοικοκύρεμα. Το αντίθετο, μάλιστα. Οφείλεται καθαρά στα μέτρα της δημοσιονομικής προσαρμογής, που έπληξαν όλες τις κοινωνικές ομάδες, με πρόσθετους άμεσους και έμμεσους φόρους, αυξήσεις εισφορών, περικοπές συντάξεων κ.ο.κ..

Πόσο αριστερή είναι μια τέτοια πολιτική το κρίνουν οι πολίτες και κυρίως αυτοί που παραπλανήθηκαν από τις υποσχέσεις για τη 13η σύνταξη, για την κατάργηση του ΕΝΦΙΑ, για την αύξηση του κατώτατου μισθού κ.ο.κ..

Πρέπει να σημειώσουμε ακόμα, πως η Κυβέρνηση στέρησε ρευστότητα από το ελληνικό δημόσιο, καθώς το 2016 τα έσοδα έπεσαν έξω κατά 2,9 δισεκατομμύρια από την απώλεια 1,3 δισεκατομμυρίων από τις αποκρατικοποιήσεις και 1,6 δισεκατομμύρια από την επιστροφή των κερδών των κεντρικών ευρωπαϊκών τραπεζών από τη διακράτηση των ελληνικών ομολόγων, δηλαδή, τα λεγόμενα ANFAs & SMPs.

Η συνέχεια της ίδιας πολιτικής φόρων και περικοπών είναι ο προϋπολογισμός του 2017, καθώς το προβλεπόμενο πρωτογενές πλεόνασμα 3,6 δισεκατομμύρια ή 2% του ΑΕΠ προέρχεται από τη σωρευτική επίδραση των δημοσιονομικών μέτρων 2015, 2016 και 2017 ύψους 12,5 δισεκατομμυρίων, όπως είπα.

Σύμφωνα με την εισηγητική έκθεση του προϋπολογισμού, τα δημοσιονομικά μέτρα για το 2017 ανέρχονται στα 4,011 δισεκατομμύρια, από τα οποία τα 3,051 δισεκατομμύρια είναι στα έσοδα και 960 εκατομμύρια στις δαπάνες. Αυτό προκύπτει από τον πίνακα 332 των σελίδων 123 και 124 της εισηγητικής έκθεσης. Γι’ αυτό, δεν θα σας κουράσω για να τις διαβάσω.

Θα παρακαλούσα, όμως, τον εισηγητή της κυβερνητικής Πλειοψηφίας, που μας μίλησε προηγουμένως για λογιστικά τεχνάσματα και τερτίπια, να τον διαβάσει αυτόν τον πίνακα, για να δει ότι εδώ περιλαμβάνονται όλοι οι παλιοί φόροι, που αυξάνονται από 1-1-2017 και περιλαμβάνονται και οι νέοι φόροι κατανάλωσης, που θα ισχύσουν από 1-1-2017 στα κινητά τηλέφωνα, στα σταθερά τηλέφωνα, στον καπνό, στα ποτά, στις μπύρες. Δεν ξεφεύγει τίποτα.

Σ’ αυτόν, επίσης, τον πίνακα, κυρίες και κύριοι συνάδελφοι, αναλύονται οι περικοπές ύψους 1.831.000.000, που αφορούν συντάξεις, κοινωνικά επιδόματα και, βεβαίως, εδώ συνυπάρχει και η αφαίρεση των παροχών ύψους 871 εκατομμυρίων. Άρα, το καθαρό αποτέλεσμα είναι 960 εκατομμύρια περικοπές, γιατί η Κυβέρνηση μετά από περιπλάνηση ενός έτους μεταξύ των καρτών σίτισης και των συσσιτίων αποφάσισε να δώσει το Κοινωνικό Επίδομα Αλληλεγγύης.

Δηλαδή, η Κυβέρνηση, για να είμαστε συνεννοημένοι, παίρνει από τους φορολογούμενους και όχι από τους «έχοντες και κατέχοντες», όχι από τους βιομήχανους και τους εφοπλιστές, αθροιστικά από φόρους και περικοπές 4,8 δισεκατομμύρια για να τους δώσει πίσω λιγότερα από 900. Αυτό το τέχνασμα μπορείτε εσείς να μας πείτε πώς λέγεται, απαντώντας στο ερώτημα της κυρίας Θεανώς Φωτίου, που έχει γίνει και σλόγκαν: «Απατεώνες είμαστε;»; Πρόκειται περί μιας λογιστικής απάτης, που κόβει πολλαπλάσια απ’ αυτά που θα δώσει κι έτσι η Κυβέρνηση προσπαθεί να δικαιολογήσει το κοινωνικό αποτύπωμα του Προϋπολογισμού, παίρνοντας από τους φτωχούς και δίνοντας στους φτωχότερους.

Αυτές οι περικοπές, αγαπητές συναδέλφισσες και συνάδελφοι, αφορούν τις συντάξεις, αφορούν τις χήρες και τα ορφανά, αφορούν τις επικουρικές συντάξεις, αφορούν το ΕΚΑΣ -571 εκατομμύρια είναι οι περικοπές στο ΕΚΑΣ και σε άλλα κοινωνικά επιδόματα- και τις αυξήσεις των κοινωνικών εισφορών.

Χαρακτηριστικό για την κυβερνητική υποκρισία σε σχέση με το κοινωνικό αποτύπωμα είναι αυτό που προβλέπει ο ίδιος ο πίνακας, ότι τα αντισταθμιστικά της περικοπής του ΕΚΑΣ είναι μόνο 17 εκατομμύρια.

Εγώ, για να σας αποδείξω πόσο έωλη είναι η κυβερνητική προπαγάνδα, θα σας παραπέμψω στον πίνακα 323 της εισηγητικής έκθεσης του προϋπολογισμού, με τις δικές μου αφαιρέσεις, που δείχνει ότι στον κοινωνικό προϋπολογισμό δεν έχουμε πουθενά αύξηση δαπανών. Τα νοσοκομεία είναι τα ίδια, ο ΕΟΠΥΥ είναι μειωμένος κ.ο.κ. Άρα, πού αποτυπώνεται η κοινωνική πολιτική της Κυβέρνησης;

Καταθέτω και αυτόν τον πίνακα.

(Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο προϋπολογισμός τώρα του 2017, κυρίες και κύριοι συνάδελφοι, έχει αυξημένο φόρο εισοδήματος των φυσικών προσώπων κατά 1.161.000.000. Οι έμμεσοι φόροι θα αυξηθούν κατά 1,3 δισεκατομμύρια, από τα οποία ο ΦΠΑ είναι 769 εκατομμύρια και οι φόροι κατανάλωσης 712 εκατομμύρια.

Αυτό αθροιστικά, κύριε συνάδελφε της Πλειοψηφίας, κάνει 2.496 δισεκατομμύρια. Είναι λογιστικό τερτίπι αυτό ή είναι μια αριθμητική απ’ αυτήν που μαθαίνουμε στην πρώτη δημοτικού και αποδεικνύει από πού θα αντλήσει η Κυβέρνηση τα έσοδα του πρωτογενούς πλεονάσματος, για το οποίο είναι δεσμευμένη το 2017;

Στο σκέλος των δαπανών ο προϋπολογισμός προβλέπει μείωση των πρωτογενών δαπανών κατά 1,4 δισεκατομμύρια. Προέρχεται από τις περικοπές που σας είπα νωρίτερα και αφορούν την ασφάλεια, την κοινωνική περίθαλψη και την προστασία, σύμφωνα με τα μέτρα δημοσιονομικής προσαρμογής για το 2017.

Χαρακτηριστικό για τον άδικο χαρακτήρα του προϋπολογισμού είναι, κυρίες και κύριοι συνάδελφοι, αυτό που διαπιστώνει η ίδια η έκθεση, ότι άλλαξε η σχέση άμεσης και έμμεσης φορολογίας από την Κυβέρνηση της Αριστεράς και επιδεινώθηκε. Ήταν 1,15 και πήγε στο 1,3.

Επομένως, μιλάμε για έναν προϋπολογισμό ο οποίος συνιστά μια συντηρητική διαχείριση με συνέχιση της λιτότητας, φορολογική αφαίμαξη και νέα αδιέξοδα και αυτή η πολιτική, όπως είπα νωρίτερα, δεν είναι προοδευτική ούτε -πολύ περισσότερο- αριστερή, καθώς πλήττει όλες τις κοινωνικές ομάδες. Δεν ξεφεύγει κανένας: ούτε μισθωτοί ούτε συνταξιούχοι ούτε αγρότες ούτε μικρομεσαίοι επαγγελματίες ούτε ελεύθεροι επαγγελματίες.

Να έρθουμε τώρα στα ζητήματα της ανάπτυξης.

Το υπεραισιόδοξο σενάριο της Κυβέρνησης για ανάπτυξη 2,7% το 2017 δεν στηρίζεται στα επιμέρους στοιχεία, όπως παρατίθενται στην ίδια την εισηγητική έκθεση, καθώς οι προβλέψεις για την ιδιωτική κατανάλωση είναι πολύ μικρότερες, στο 1,8%, για τη δημόσια κατανάλωση στο -0,3%, ενώ είναι γνωστό το κλίμα στην αγορά με τα «λουκέτα», το ύψος της ανεργίας, τη χαμηλή ανταγωνιστικότητα, τα μη εξυπηρετούμενα δάνεια, την έλλειψη ρευστότητας. Όλα αυτά δεν επιτρέπουν αυτή την αισιοδοξία. Ακόμα και η αύξηση του Προγράμματος Δημοσίων Επενδύσεων είναι εντελώς οριακή και με τη μείωση των συγχρηματοδοτούμενων πόρων είναι στα ίδια επίπεδα με τα περυσινά.

Σε αυτό το πλαίσιο, η υποχρηματοδότηση παραγωγικών Υπουργείων, όπως παραδείγματος χάριν του Υπουργείου Αγροτικής Ανάπτυξης ή των Οργανισμών Τοπικής Αυτοδιοίκησης και των προβληματικών ήδη τομέων της υγείας και της πρόνοιας, θα συντείνουν με την όξυνση των προβλημάτων και την αναπαραγωγή των αδιεξόδων στο μίζερο κλίμα που θα αποδομεί και θα ανατρέπει οποιαδήποτε αισιόδοξη προοπτική για την ανάπτυξη και την κοινωνική συνοχή.

Προφανώς και το υπεραισιόδοξο κυβερνητικό σενάριο για το 2017, εκτός των οικονομικών δεδομένων και του κλίματος, έχει αντίπαλο τις κυβερνητικές αμφιθυμίες, την πολιτική αβεβαιότητα που καλλιεργεί η Κυβέρνηση, τους κυβερνητικούς τακτικισμούς και την αδυναμία του ετερόκλητου κυβερνητικού σχηματισμού να προσελκύσει επενδύσεις και να αξιοποιήσει ακόμα και αυτή την περιουσία του ελληνικού δημοσίου.

Πολύ περισσότερο δε που η χθεσινή απόφαση του Eurogroup υποδηλώνει την πλήρη αδυναμία της Κυβέρνησης για επαναδιαπραγμάτευση των όρων του μνημονίου, με τους οποίους δέσμευσε τη χώρα και αποδέχεται στόχους για πρωτογενή πλεονάσματα του 3,5% και μετά το 2018, που είναι στόχοι υπονομευτικοί της πορείας της ανάπτυξης.

Δυστυχώς, δηλαδή, η Κυβέρνηση, αφού πρώτα ως αντιπολίτευση υπονόμευσε την πορεία της χώρας, αυτοϋπονομεύθηκε με τις γνωστές αυταπάτες και τώρα είναι δέσμια των όσων συμφώνησε και υπέγραψε ο κ. Τσίπρας.

Άρα, συμπερασματικά, ο προϋπολογισμός του 2017 με τα νέα φορολογικά βάρη και τις περικοπές που περιέχει, καθώς και οι γενικότερες εξελίξεις δεν μπορούν να κάνουν κανέναν αισιόδοξο, παρά μόνο τα κυβερνητικά στελέχη –αν το πιστεύουν- για την πορεία της οικονομίας και της χώρας.

Το ζοφερό μαύρο τοπίο του Οκτώβρη με τις απώλειες ογδόντα χιλιάδων θέσεων εργασίας, η αναπαραγωγή των συζητήσεων για τον υποκατώτατο μισθό, για υπερελαστικοποίηση των εργασιακών σχέσεων, για ομαδικές απολύσεις και lock out, αυτά δηλαδή που είχαμε βγάλει εμείς από το τραπέζι της συζήτησης και επανέφερε η «περήφανη» διαπραγμάτευση της Κυβέρνησης και συνομολόγησε χθες στο Eurogroup ότι θα συζητήσει μαζί με τους πλειστηριασμούς και όλα αυτά είναι, δυστυχώς, η έρημος στην οποία βαδίζει ο κ. Τσίπρας και μέσα από την οποία αγωνίζονται να επιβιώσουν οι απογοητευμένοι και ταλαιπωρημένοι πολίτες.

Και αν ο κ. Τσίπρας ακούει κραυγές, σαν αυτές που μας είπε πέρυσι τέτοια εποχή εδώ, δεν είναι τα σκυλιά που ουρλιάζουν, είναι οι απεγνωσμένες κραυγές των ταλαιπωρημένων και απογοητευμένων πολιτών που αναζητούν μια ελπίδα.

Η Κυβέρνηση, όμως, κυρίες και κύριοι συνάδελφοι, δυστυχώς, αδυνατεί να λειτουργήσει ως κινητήρια δύναμη που θα ωθούσε τις υγιείς παραγωγικές και κοινωνικές δυνάμεις του τόπου να συνταχθούν σε ένα σχέδιο μακράς πνοής εξόδου της χώρας από την κρίση και σταθερού πολιτικού περιβάλλοντος. Καλλιεργεί και αναπαράγει συνεχώς νέες αβεβαιότητες.

Αυτός ο κρίσιμος παράγοντας απουσιάζει. Πολύ δε περισσότερο υποβαθμίζεται από μια λογιστικού χαρακτήρα αντιπαράθεση μεταξύ των δύο μεγαλύτερων κομμάτων, που περιορίζεται στην κατάταξη δαπανών κι εσόδων, δηλαδή, πεπερασμένων και εξαντλημένων μεγεθών, καθώς δεν μπορούν να προτείνουν μια διαφορετική πορεία για τη χώρα, αυτήν που έχει ανάγκη η χώρα, δηλαδή μια πορεία ανάπτυξης και κοινωνικής συνοχής.

Η διαμόρφωση αυτού του κρίσιμου παράγοντα από τον οποία εξαρτάται η επαναδιαπραγμάτευση του μακροοικονομικού και δημοσιονομικού σχεδιασμού για τη χώρα, όπως τον συνομολόγησε ο κ. Τσίπρας -και τα βρίσκει συνεχώς μπροστά του-, προϋποθέτει να υπερβούμε τη λογική που βυθίζει τη χώρα, στο όνομα κομματικών στρατηγικών του «φύγε εσύ, να έρθω εγώ», με αλλαγή πολιτικών συσχετισμών και αλλαγή πολιτικής για τη μετατροπή της αδιέξοδης αυτής αντιπαράθεσης σε πολιτική εθνικής συναίνεσης και μακροχρόνιου σχεδίου εξόδου από τα μνημόνια και την κρίση.

Αυτό, κυρίες και κύριοι Βουλευτές, είναι το σχέδιο της Δημοκρατικής Συμπαράταξης και σε αυτή την κατεύθυνση εργαζόμαστε συστηματικά, ώστε να μη μετατραπεί η απογοήτευση των δημοκρατικών πολιτών που παρασύρθηκαν από τα ψέματα του ΣΥΡΙΖΑ σε συντηρητική παλινόρθωση και νέα αδιέξοδα.

Θέλω να στείλω ένα μήνυμα και εγώ από αυτό το Βήμα σε όλους αυτούς που μας πολεμούν, γιατί θέλουν να γίνουμε δεκανίκι του ενός και του άλλου, ότι σε αυτήν τη γραμμή θα εμμείνουμε σταθερά, θα την παλέψουμε και θα δικαιωθούμε! Εμείς τη δική μας έρημο την περάσαμε το 2015!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

Έχουμε ήδη καταθέσει τις προτάσεις μας για το σχέδιο παραγωγικής ανασυγκρότησης, για την προσέλκυση επενδύσεων, τη φορολογική μεταρρύθμιση και σταθερότητα του φορολογικού συστήματος, για την ανάπτυξη με δουλειά και εργασιακά δικαιώματα, για τον κοινωνικό διάλογο και τις συλλογικές διαπραγματεύσεις ως χρήσιμο εργαλείο συνεννόησης, για τα κόκκινα στεγαστικά δάνεια, για τις προοδευτικές μεταρρυθμίσεις που έχει ανάγκη ο τόπος.

Αναγνωρίζεται και γίνεται αποδεκτή αυτή η προσπάθειά μας και οι προτάσεις της Δημοκρατικής Συμπαράταξης από την κοινωνία και τους πολίτες. Ελπίζουμε ότι με την αλλαγή των πολιτικών συσχετισμών -που είμαστε βέβαιοι, όπως δείχνουν τα πράγματα, ότι έρχεται πάρα πολύ γρήγορα- θα ξαναδώσουμε την ελπίδα σε αυτούς τους πολίτες που την έχασαν, καθώς ο ΣΥΡΙΖΑ την εμπορεύτηκε αγοραία και τους διέψευσε.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κύριε Κουτσούκο. Ήσασταν και ακριβέστατος στην ώρα σας.

Τον λόγο έχει ο κ. Νίκος Καραθανασόπουλος, γενικός εισηγητής του ΚΚΕ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Η συζήτηση του Κρατικού Προϋπολογισμού για το 2017 επί της ουσίας γίνεται με τη συμπλήρωση, ας το πούμε έτσι, δύο χρόνων διακυβέρνησης ΣΥΡΙΖΑ – ΑΝΕΛ. Άρα είναι μια πολύ καλή ευκαιρία να κάνουμε μια αποτίμηση του κυβερνητικού έργου και των επιπτώσεων που αυτό το κυβερνητικό έργο είχε στα πλατιά λαϊκά στρώματα.

Το κύριο χαρακτηριστικό, όπως περηφανεύεται και η ίδια η Κυβέρνηση, είναι η σκληρή διαπραγμάτευση που έκανε με τους δανειστές, τους εταίρους μας, την Ευρωπαϊκή Ένωση, την Ευρωπαϊκή Κεντρική Τράπεζα και το Διεθνές Νομισματικό Ταμείο, μια σκληρή διαπραγμάτευση που είχε κατάληξη και αποτέλεσμα. Η κατάληξη και το αποτέλεσμα δεν ήταν τίποτε άλλο παρά η συνέχιση της ίδιας πολιτικής που ασκούσαν οι προηγούμενες κυβερνήσεις με το τρίτο μνημόνιο. Γι’ αυτόν ακριβώς τον λόγο δεν είναι τυχαίο ότι και τα υπόλοιπα κόμματα του ευρωμονόδρομου ψήφισαν το τρίτο μνημόνιο.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία! Ευχαριστώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έτσι είχαμε δηλαδή συνέχιση των πολιτικών που είχε ακολουθήσει το ΠΑΣΟΚ αρχικά και μετά η Συγκυβέρνηση Νέας Δημοκρατίας – ΠΑΣΟΚ, με στόχο να εξυπηρετηθούν επί της ουσίας δύο αλληλοσυμπληρούμενες διαστάσεις:

Το πρώτο ζήτημα είναι να συνεχιστεί η προσπάθεια για δημοσιονομική εξυγίανση, πράγμα το οποίο σημαίνει μειώσεις στους μισθούς και στις συντάξεις, αύξηση της φορολογικής επιβάρυνσης των λαϊκών στρωμάτων και μείωση των κοινωνικών δαπανών.

Ο δεύτερος στόχος είναι η προώθηση, η επιτάχυνση των μεταρρυθμίσεων, των αναγκαίων καπιταλιστικών αναδιαρθρώσεων για να μπορέσει να έρθει η καπιταλιστική ανάκαμψη.

Αυτές οι μεταρρυθμίσεις επικεντρώνονται στην απελευθέρωση στην αγορά εργασίας για ακόμη πιο φθηνή εργατική δύναμη, για μια εργατική δύναμη χωρίς συγκροτημένα εργασιακά, ασφαλιστικά και συνδικαλιστικά δικαιώματα, μια εργατική δύναμη επί της ουσίας με μείωση της αξίας της και ταυτόχρονα δύναμη αναλώσιμη ανάλογα με τις διαθέσεις των επιχειρηματικών ομίλων.

Δεύτερο στοιχείο, δεύτερη μεγάλη ενότητα αυτών των μεταρρυθμίσεων είναι η απελευθέρωση και των υπόλοιπων τομέων της οικονομίας, όπως, για παράδειγμα, το λεγόμενο «άνοιγμα» των κλειστών επαγγελμάτων, ούτως ώστε με αυτόν τον τρόπο να υπάρξει μια βίαιη εκτόπιση από την αγορά εκατοντάδων χιλιάδων μικρομεσαίων αυτοαπασχολούμενων, ούτως ώστε να μπορέσει να μονοπωληθεί η αγορά από μεγάλους καπιταλιστικούς ομίλους. Προήλθε μέσα από την επιτάχυνση των ιδιωτικοποιήσεων, τη συρρίκνωση της οικονομικής δραστηριότητας του κρατικού τομέα της οικονομίας και την εκποίηση της δημόσιας κρατικής περιουσίας.

Το τρίτο στοιχείο αυτών των μεταρρυθμίσεων είναι νέες μορφές στήριξης της επιχειρηματικής δραστηριότητας, το νέο επιχειρηματικό περιβάλλον το οποίο προσπαθεί να διαμορφώσει η Κυβέρνηση μέσα από τη λεγόμενη «πάταξη της γραφειοκρατίας», που επί της ουσίας σημαίνει ότι οι όποιοι περιορισμοί για την προστασία της δημόσιας υγείας και του περιβάλλοντος αίρονται, με αποτέλεσμα οι καπιταλιστές να είναι απελευθερωμένοι από τις όποιες μορφές εποπτείας του αστικού κράτους, και βεβαίως με τους νέους αναπτυξιακούς νόμους και τα κίνητρα.

Επί της ουσίας, δηλαδή, αυτό το οποίο μπορούμε να σημειώσουμε είναι ότι η Κυβέρνηση ΣΥΡΙΖΑ- ΑΝΕΛ με την πολιτική της νομιμοποίησε τα δύο προηγούμενα μνημόνια και το σύνολο των αντιλαϊκών μέτρων που περιλαμβάνονται σ’ αυτά τα δύο μνημόνια, γιατί ακριβώς διατήρησε αυτά τα μέτρα κι όχι μόνο τα διατήρησε, αλλά πάνω σ’ αυτά ήρθε να πατήσει επί της ουσίας το τρίτο μνημόνιο.

Γι’ αυτόν ακριβώς τον λόγο και είχαμε συνέχιση της πολιτικής μειώσεων των μισθών και των συντάξεων, είχαμε συνέχιση της φοροεπιδρομής απέναντι στα λαϊκά στρώματα και ιδιαίτερα μέσα από την αύξηση του Φ.Π.Α. και των έμμεσων φόρων, που είναι κατ’ εξοχήν αντιλαϊκοί φόροι γιατί πλήττουν την λαϊκή κατανάλωση. Πάνω απ’ όλα, εκτός από το ότι συνέχισε, ήρθε επί της ουσίας να κάνει και τη βρώμικη δουλειά.

Ποια δηλαδή; Ό,τι τα υπόλοιπα κόμματα, οι προηγούμενες κυβερνήσεις, οι κυβερνήσεις της Νέας Δημοκρατίας και του ΠΑΣΟΚ δεν μπόρεσαν να ολοκληρώσουν ως προς το έγκλημα σε βάρος της εργατικής τάξης και των πλατιών λαϊκών στρωμάτων, ήρθε να το κάνει η νέα κυβέρνηση. Αυτό που οδήγησε στο ασφαλιστικό -όπου επί της ουσίας είχαμε ξεθεμελίωση του κοινωνικού χαρακτήρα της ασφάλισης- ήρθε να το κάνει με την επιτάχυνση των ιδιωτικοποιήσεων.

Όμως προκύπτει ένα ερώτημα. Όλα αυτά που είπαμε μέχρι τώρα ήταν αποτέλεσμα μιας διαπραγμάτευσης μ’ έναν συγκεκριμένο συσχετισμό δύναμης. Αν δεν υπήρχε αυτό, αν δεν υπήρχε αυτή η διαπραγμάτευση, δεν θα έκανε κάτι διαφορετικό η Κυβέρνηση ΣΥΡΙΖΑ - ΑΝΕΛ; Tι διαφορετικό θα κάνατε; Αυτό είναι το ερώτημα. Ο δικός σας βασικός στόχος ως Κυβέρνηση δεν είναι η ανάπτυξη της οικονομίας; Αυτό τον στόχο δεν έχει και η Νέα Δημοκρατία και το ΠΑΣΟΚ και τα υπόλοιπα κόμματα;

Όταν μιλάμε για ανάπτυξη της οικονομίας δεν μιλάμε γενικά κι αόριστα. Μιλάμε για ανάπτυξη της καπιταλιστικής οικονομίας. Πώς αναπτύσσεται η καπιταλιστική οικονομία; Της λείπουν τα χρήματα; Της λείπουν τα μέσα παραγωγής; Της λείπουν τα εργαλεία; Όχι.

Αυτό το οποίο εμποδίζει για να αναπτυχθεί η καπιταλιστική οικονομία είναι το πολύ χαμηλό ποσοστό κέρδους. Γι’ αυτό δεν έχουν κίνητρο οι καπιταλιστές να κάνουν επενδύσεις, γιατί ακριβώς είναι χαμηλό το ποσοστό κέρδους. Πώς αυξάνεται το ποσοστό του καπιταλιστικού κέρδους; Ένας τρόπος υπάρχει. Μία πηγή είναι η αύξηση του καπιταλιστικού κέρδους, το βάθεμα της εκμετάλλευσης του εργαζόμενου.

Δεν έχει βρεθεί ένας μαγικός τρίτος τρόπος, ένας άλλος τρόπος που να διασφαλίζει τα καπιταλιστικά κέρδη και ταυτόχρονα οι εργαζόμενοι να περνούν και καλά. Άρα είναι νομοτέλεια στον καπιταλισμό -και πολύ περισσότερο σ’ έναν καπιταλισμό που σαπίζει, που έχει εξαντλήσει τα όριά του και γίνεται ακόμα πιο απάνθρωπος- να τσακίζει οποιαδήποτε ασφαλιστικά κι εργατικά δικαιώματα για να μπορέσει να υπάρξει η ανάπτυξη.

Έτσι λοιπόν αυτό που επιδιώκεται είναι η ανάπτυξη των καπιταλιστικών κερδών, που θα προκύψει μέσα από τη θωράκιση της ανταγωνιστικότητας. Η θωράκιση της ανταγωνιστικότητας των επιχειρηματικών ομίλων γίνεται με δύο τρόπους. Με την άμεση αύξηση βεβαίως του βαθμού εκμετάλλευσης της εργατικής δύναμης, μέσα από τις μειώσεις στους μισθούς, μέσα από τις ανατροπές στο ασφαλιστικό, μέσα από τη μεγαλύτερη ευελιξία στην αγορά εργασίας, μέσα από την κατάργηση των συλλογικών κατακτήσεων της εργατικής τάξης, που σημαίνει ότι ένας εργαζόμενος είναι αναλώσιμος.

Από την άλλη πλευρά η θωράκιση της ανταγωνιστικότητας θα προκύψει μέσα από την αύξηση της παραγωγικότητας της εργασίας, που στον καπιταλισμό τι σημαίνει επί της ουσίας; Ακόμα πιο φτηνή εργατική δύναμη. Η αύξηση της παραγωγικότητας της εργασίας γίνεται με τέτοιο τρόπο ούτως ώστε να πετάει μαζικά εργαζόμενους από την παραγωγική διαδικασία.

Αυτή είναι η μεγάλη αντίφαση του καπιταλιστικού συστήματος. Ενώ στην ανθρωπότητα, στο σημερινό επίπεδο ανάπτυξης, υπάρχουν όλες οι δυνατότητες να μπορέσει να ικανοποιηθεί το σύνολο των αναγκών -όχι μόνο του ελληνικού λαού αλλά σε παγκόσμιο επίπεδο- να εξαλειφθεί η φτώχεια, να εξαλειφθεί ο αναλφαβητισμός, να εξαλειφθούν αρρώστιες, όμως παρ’ όλα αυτά βλέπουμε όλο και μεγαλύτερα τμήματα των λαϊκών στρωμάτων και της νεολαίας να μην μπορούν να καλύψουν βασικές τους ανάγκες.

Ταυτόχρονα, βλέπουμε να καταστρέφονται παραγωγικές δυνατότητες και να υπάρχουν εργαλεία και μηχανές τα οποία να μένουν αναξιοποίητα. Όλα αυτά για ποιον λόγο; Διότι ακριβώς δεν εξυπηρετεί τους καπιταλιστές, δεν τους δημιουργεί κέρδος.

Το αποτέλεσμα, λοιπόν, αυτής της ανάπτυξης που ευαγγελίζεσθε δεν θα οδηγήσει σε τίποτε άλλο παρά στη συγκέντρωση του κοινωνικού παραγόμενου πλούτου σε όλο και λιγότερα χέρια και στη σχετική ή και απόλυτη εξαθλίωση της εργατικής τάξης κα των υπόλοιπων λαϊκών στρωμάτων.

Έτσι, λοιπόν και το νέο μοντέλο το οποίο πρεσβεύετε ως ΣΥΡΙΖΑ, ανεξαρτήτως της πορείας των διαπραγματεύσεων, είναι ένα μοντέλο το οποίο πατάει στην καπιταλιστική κερδοφορία, είναι ένα μοντέλο το οποίο εξυπηρετεί τις ανάγκες του κεφαλαίου και όχι τις λαϊκές ανάγκες. Διότι ακριβώς και στον αναπτυξιακό νόμο, τον οποίο θεωρείτε παιδί σας, τι λέτε; Λέτε ότι το νέο μοντέλο θα πατήσει στην εξωστρέφεια. Τι σημαίνει «εξωστρέφεια»; Στις εξαγωγές. Τι παραδέχεσθε; Με έμμεσο τρόπο παραδέχεσθε, πρώτον, ότι η λιτότητα θα συνεχιστεί για πολλά χρόνια ακόμη, για πολλές δεκαετίες ακόμη θα συνεχιστεί η λιτότητα και δεύτερον, ότι προσαρμόζετε την παραγωγική διαδικασία όχι για την ικανοποίηση των λαϊκών αναγκών, αλλά προσαρμόζετε την παραγωγική διαδικασία και το μοντέλο σε αυτό που εξυπηρετεί τις εξαγωγές.

Το ίδιο ακριβώς έχει να κάνει και με τα συγκριτικά πλεονεκτήματα. Αξιοποίηση, λέτε, με τον αναπτυξιακό νόμο, των συγκριτικών πλεονεκτημάτων. Για ποιον; Μα, για την εξωστρέφεια. Πού οδηγεί αυτό; Στο ότι μία σειρά κλάδοι της οικονομίας θα καταστραφούν στο αναπτυξιακό σας μοντέλο, γιατί ακριβώς δεν θα υπάρχουν κίνητρα για τον καπιταλιστή να έχει κέρδος, δεν θα μπορεί να είναι εξωστρεφής αυτή η τομή, με αποτέλεσμα να έχουμε στο δικό σας μοντέλο καταστροφή παραγωγικών δυνάμεων.

Έτσι, λοιπόν, η όποια ανάπτυξη όχι μόνο δεν πρόκειται να οδηγήσει στην αποκατάσταση των τεράστιων απωλειών που είχαν τα λαϊκά στρώματα όλα αυτά τα χρόνια της καπιταλιστικής κρίσης, όπου 27% έχασε ο μέσος μισθός, αλλά προϋποθέτει διαχρονικές θυσίες και αυτές οι διαχρονικές θυσίες για την εργατική τάξη και για τα υπόλοιπα λαϊκά στρώματα θα γίνουν με πρόσχημα τη διατήρηση της ανταγωνιστικότητας, τη διατήρηση της καπιταλιστικής ανάκαμψης. Είναι μία ανάκαμψη η οποία βεβαίως είναι αβέβαιη και θα είναι και αναιμική, γιατί, αν θέλετε, ακόμα και με ρυθμούς ανάπτυξης 3,5% να αναπτύσσεται η ελληνική οικονομία, ξέρετε πόσα χρόνια θέλει για να φτάσει στα προ κρίσης επίπεδα; Δέκα χρόνια. Πιστεύει κανείς από εσάς εδώ μέσα των ΣΥΡΙΖΑ-ΑΝΕΛ ότι μπορεί να υπάρξει δεκαετής αδιατάρακτη ανάπτυξη της ελληνικής οικονομίας 3,5% σε ετήσια βάση; Δεν σας θεωρώ και τόσο αφελείς!

Άρα για να φτάσουμε στα προ κρίσης επίπεδα με τους ρυθμούς τους οποίους προβλέπετε, είναι το μέλλον πολύ αβέβαιο και δεν πρόκειται ούτε την επόμενη δεκαετία να έλθει, πολύ δε περισσότερο που η ελληνική οικονομία θα βρίσκεται σε δοκιμαστικό σωλήνα, άρα επηρεάζεται άμεσα από τις εξελίξεις της διεθνούς καπιταλιστικής οικονομίας, όπου αυτή την περίοδο είμαστε σε μια παρατεταμένη περίοδο επιβράδυνσης της διεθνούς καπιταλιστικής οικονομίας, η οποία ακόμα δεν έχει επανέλθει στα επίπεδα προ της κρίσης του 2008. Οι χαμηλοί ρυθμοί ανάπτυξης αφορούν όλα τα ιμπεριαλιστικά κέντρα, με αποτέλεσμα να μην υπάρχει καμμία ατμομηχανή από τα ιμπεριαλιστικά κέντρα που θα μπορούσε να τραβήξει μπροστά τη διεθνή καπιταλιστική οικονομία.

Ποια είναι τα χαρακτηριστικά που προκύπτουν όλο αυτό το διάστημα περίπου των δέκα χρόνων που έχει μεσολαβήσει από την εκδήλωση της συγχρονισμένης καπιταλιστικής κρίσης του 2007-2008; Πρώτον, ότι οξύνθηκε η ανισομετρία και η αλλαγή των συσχετισμών δυνάμεων στα μεγάλα ιμπεριαλιστικά κέντρα. Τι έχουμε, λοιπόν; Το 2015 η Κίνα είδε να έχει αυξηθεί το ΑΕΠ της 76% σε σχέση με το 2008, το ΑΕΠ στις Ηνωμένες Πολιτείες μόνο 15% αυξήθηκε, ενώ αντίθετα η Ευρωζώνη και η Ιαπωνία παραμένουν στο ίδιο επίπεδο με το 2008. Αυτό τι σημαίνει; Σημαίνει ότι έχει ισχυροποιηθεί η οικονομία της Κίνας, ενώ αντίθετα η Ευρωζώνη και η Ιαπωνία βρίσκονται σε μια παρατεταμένη περίοδο στασιμότητας.

Αυτή ακριβώς η ανισομετρία εκδηλώνεται πολύ πιο οξυμένα στο εσωτερικό της Ευρωζώνης, όπου έχουμε:

Τη Γερμανία να έχει αύξηση της βιομηχανικής παραγωγής κατά 8%, σε σχέση με το 2008, και το κρατικό της χρέος να μειώνεται -να φτάνει στο 68% πλέον- και να συνεχίζει αυτή την πορεία απομείωσής του.

Στη Γαλλία, τη δεύτερη μεγαλύτερη οικονομία της Ευρωζώνης, η βιομηχανική παραγωγή να είναι μειωμένη, σε σχέση με το 2008 -να μην έχει φτάσει στα επίπεδα του 2008- και το κρατικό χρέος να παραμένει σταθερό στο 92%.

Ενώ αντίθετα στην Ιταλία με το πρόσφατο δημοψήφισμα η βιομηχανική της παραγωγή έχει μειωθεί 13%, σε σχέση με το 2008, και το κρατικό της χρέος αυξάνεται συνεχώς, έχοντας φτάσει στο 133%.

Αυτή είναι η ανισόμετρη ανάπτυξη και η εκδήλωση της κρίσης, σε επίπεδο Ευρωπαϊκής Ένωσης και Ευρωζώνης. Γι’ αυτόν ακριβώς τον λόγο η Ευρωζώνη δεν ωφέλησε όλα τα κράτη.

Από αυτήν την άποψη, λοιπόν, ενισχύθηκαν σε συνθήκες κρίσης, σε συνθήκες στασιμότητας της οικονομίας και επιβράδυνσης οι φυγόκεντρες τάσεις στο εσωτερικό της Ευρωπαϊκής Ένωσης, στο εσωτερικό της ευρωζώνης.

Δεύτερο χαρακτηριστικό στοιχείο: Συζητάμε και λέμε για έλλειψη ρευστότητας. Ποια ρευστότητα λείπει; Τα υπερσυσσωρευμένα κεφάλαια τα οποία υπάρχουν είναι τεράστια. Για πρώτη φορά έχουμε φτάσει σε αυτό το ύψος στην ανθρωπότητα. Μόνο οι πεντακόσιες μεγαλύτερες πολυεθνικές βιομηχανίες έχουν ρευστό, έχουν μετρητά 1,5 τρισεκατομμύρια δολάρια, τα οποία τα έχουν «παρκαρισμένα», δεν τα κάνουν επενδύσεις. Προτιμούν να τα κρατάνε «παρκαρισμένα» στους φορολογικούς παραδείσους, παρά να κάνουν επενδύσεις.

Άρα υπάρχει μία αμύθητη ρευστότητα. Και όμως, παρ’ όλα αυτά, δεν υπάρχει το κίνητρο για επενδύσεις, γιατί ακριβώς το ποσοστό κέρδους είναι πάρα πολύ χαμηλό.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Τρίτο στοιχείο. Έχουμε διόγκωση του κρατικού χρέους, όχι μόνο στην Ελλάδα, αλλά σε διεθνές επίπεδο. Μάλιστα, το ιδιωτικό χρέος, για να σωθούν οι τράπεζες, να σωθούν οι αυτοκινητοβιομηχανίες, να σωθούν άλλες πολυεθνικές, μετατράπηκε από ιδιωτικό χρέος σε κρατικό, με αποτέλεσμα όλη αυτή η διαπάλη για την απαξίωση του κεφαλαίου -η οποία πρέπει να γίνει για να μπορέσει να υπάρχει κίνητρο στον άλλο να επενδύσει- δεν μπορεί να επιτευχθεί ακριβώς γιατί δεν υπάρχουν αποδεκτές λύσεις.

Θα αναλάβει η Γερμανία την απαξίωση του κρατικού χρέους των χωρών της Ευρωπαϊκής Ένωσης; Θα πληρώσουν δηλαδή οι Γερμανοί τα απαξιωμένα, υπερσυσσωρευμένα κεφάλαια τα οποία υπάρχουν; Δεν πρόκειται να το δεχθούν ποτέ αυτό το πράγμα.

Όπως επίσης κανένα κράτος δεν θα δεχθεί ο χρηματοπιστωτικός τομέας να καταρρεύσει -η Ιταλία για παράδειγμα- στο όνομα του κοψίματος των κόκκινων δανείων. Όπως δεν θα δεχθεί ποτέ η Γαλλία να φαλιρίσουν οι αυτοκινητοβιομηχανίες της. Θα προσπαθήσει να τις σώσει, διατηρώντας αυτήν τη στρεβλότητα επί της ουσίας των τεράστιων κεφαλαίων τα οποία δεν βρίσκουν διέξοδο, τα οποία υπερσυσσωρεύονται.

Τέλος, από αυτήν την άποψη, προκύπτει το αδιέξοδο της διαχείρισης της καπιταλιστικής οικονομίας, ανεξάρτητα του μείγματος που εφαρμόζεται. Άλλο μίγμα εφαρμόζει η Ευρωπαϊκή Ένωση, άλλο οι Ηνωμένες Πολιτείες, αλλά το αποτέλεσμα είναι το ίδιο, είναι κοινό.

Για αυτόν ακριβώς τον λόγο, επειδή υπάρχουν αυτά τα αδιέξοδα, έχουν ενισχυθεί οι τάσεις προστατευτισμού και σε επίπεδο Ευρωπαϊκής Ένωσης και σε επίπεδο Ηνωμένων Πολιτειών, με την εκλογή του Τραμπ, ως απάντηση ακριβώς στην επιδείνωση, για ορισμένες χώρες ή για ορισμένα τμήματα του κεφαλαίου, των όρων της ανταγωνιστικότητας.

Αυτό σε επίπεδο κοινωνίας μετατρέπεται σε έξαρση του εθνικισμού ως αστικό ρεύμα, το οποίο απαντά –θα το πούμε έτσι- στον κοσμοπολιτισμό του κεφαλαίου και στη διεθνοποίηση της οικονομίας, και σε οικονομικό πρόγραμμα λέει τα εξής. Το οικονομικό πρόγραμμα του Τραμπ, για παράδειγμα, λέει μείωση της φορολογικής επιβάρυνσης των επιχειρήσεων, κρατική στήριξη των επιχειρηματικών ομίλων, αύξηση των κρατικών δαπανών προς όφελος του κεφαλαίου.

Αυτό είναι το πρόγραμμα του προστατευτισμού, το οποίο παρουσιάστηκε και εδώ πέρα από τον πιο γνήσιο εκφραστή αυτής της άποψης και αντίληψης, από τη Χρυσή Αυγή που επί της ουσίας ακριβώς αναδεικνύει τον ρόλο της ως ο ρόλος προστασίας των συμφερόντων των επιχειρηματικών ομίλων.

Αυτή, λοιπόν, η κατάσταση, η μεταφορά λοιπόν οικονομικής ισχύος από τον Βόρειο Ατλαντικό στη νοτιοανατολική Ασία, η αλλαγή του συσχετισμού δύναμης οξύνει τις αντιθέσεις. Οξύνει τη μεγάλη αντίθεση ανάμεσα στις Ηνωμένες Πολιτείες και την Κίνα, αλλά και τις μικρότερες αντιθέσεις, όπως την αντίθεση για το μέλλον της ευρωζώνης ανάμεσα στη Γερμανία και τη Γαλλία και την Ιταλία, για παράδειγμα, που δείχνουν να χάνουν και τον ρόλο των Ηνωμένων Πολιτειών σ’ αυτήν τη διαπάλη για τον επιμερισμό των βαρών.

Πρόκειται για μία διαπάλη, η οποία οξύνεται, για τον έλεγχο και το μοίρασμα των αγορών, που μπορεί να οδηγήσει όχι μόνο σε περιφερειακές συγκρούσεις στη γειτονιά μας, στη νοτιοανατολική Ασία, αλλά και σε έναν γενικευμένο πόλεμο πολύ μεγάλων διαστάσεων.

Σε αυτά τα πλαίσια, λοιπόν, και η ελληνική οικονομία προσπαθεί να αναπτυχθεί, σε αυτό το πλαίσιο κάνετε και τη διαπραγμάτευση. Πού οδήγησε η διαπραγμάτευση για τη δεύτερη αξιολόγηση; Οδήγησε στην απόφαση του Eurogroup που λέει ότι η ελάφρυνση του κρατικού χρέους κατά 20% μέχρι το 2060 πρέπει να συνοδεύεται από πρωτογενή πλεονάσματα 3,5% για πολλά χρόνια.

Το δίλημμα θα ήταν αν θα έχουμε πρωτογενή πλεονάσματα 3,5% για μια δεκαετία ή αν θα έχουμε τέταρτο μνημόνιο με τη συμμετοχή του Διεθνούς Νομισματικού Ταμείου. Αυτό ήταν το δίλημμα πάνω στο οποίο διαπραγματεύτηκε η Κυβέρνηση.

Για ποιον, λοιπόν, διαπραγματεύτηκε η Κυβέρνηση; Διαπραγματεύτηκε για να ανακουφιστεί ο λαός ή διαπραγματεύθηκε για το ποιο μείγμα θα εξυπηρετήσει τα συμφέροντα του κεφαλαίου σήμερα έχοντας ως κοινό παρανομαστή ότι ο λαός θα πληρώσει τα σπασμένα όχι μόνο της κρίσης, αλλά και της ανάπτυξης και της απομείωσης της εξυπηρέτησης του χρέους;

Το είπε πάρα πολύ καθαρά ο κ. Τσακαλώτος. Είπε, λοιπόν, ότι εμείς θέλουμε να μειωθούν τα πρωτογενή πλεονάσματα, να πάνε στο 2%. Αυτό το 1,5% που θα περισσέψει, θα μεταφραστεί, λέει, σε μείωση της φορολογίας των επιχειρήσεων, για να θωρακιστεί η ανταγωνιστικότητα. Δεν θα πάει στη μείωση της φορολογίας του λαού, αλλά στη φορολογία των επιχειρήσεων για να μειωθεί ακόμα περισσότερο. Αυτό είναι ένα σκάνδαλο και αποδεικνύει τον ταξικό χαρακτήρα.

Όμως, αν το θέλετε, ξεγυμνώθηκε πλέον και η λογική που λέτε για τη συμμαχία του Νότου. Ποια συμμαχία του Νότου; Η Ιταλία, η Γαλλία με τα αντιλαϊκά και αντεργατικά μέτρα που παίρνουν; Πού θέλουν να οδηγήσουν την κατάσταση; Ακριβώς στο να θωρακιστεί ο ανταγωνισμός.

Γι’ αυτόν ακριβώς τον λόγο και η λογική του τέλους της λιτότητας, της πολιτικής την οποία πρέσβευε ο Ομπάμα για το τέλος της λιτότητας, δεν είναι τέλος της λιτότητας για τον λαό. Απλώς λέει ότι ο λαός θα συνεχίσει να ματώνει διαχρονικά και θα σταματήσει η λιτότητα για τμήματα του κεφαλαίου, για την αύξηση των κρατικών δαπανών για το κεφάλαιο και για τη στήριξη της επιχειρηματικής δραστηριότητας ακόμη περισσότερο. Άρα λοιπόν, τον λογαριασμό επί της ουσίας, είτε με το ένα είτε με το άλλο μίγμα, θα το πληρώσει ο λαός.

Αυτό το αποδεικνύει περίτρανα ο κρατικός προϋπολογισμός, που είναι αντιλαϊκός, ταξικός κα αποτελεί εργαλείο αναδιανομής του κοινωνικά παραγόμενου πλούτου σε βάρος λαών και προσώπων προς όφελος του κεφαλαίου. Είναι ένα εργαλείο υλοποίησης της αντιλαϊκής πολιτικής.

Τα στοιχεία είναι αποκαλυπτικά. Εμείς δεν λέμε ότι δεν θα εκτελεστεί. Όμως, ακόμα κι αν εκτελεστεί, θα έχουμε αύξηση των φορολογικών εσόδων που θα προκύψει από την φορολογία εισοδήματος των φυσικών προσώπων κατά 14,5% και από την αύξηση των έμμεσων φόρων κατά 5,8%, ενώ αντίθετα για τις επιχειρήσεις προβλέπεται να μειωθεί ακόμη περισσότερο αυτό το πενιχρό ποσοστό στο σύνολο των φορολογικών εσόδων. Πρόκειται δηλαδή για μία μείωση της τάξης του 7% σε σχέση με το 2015.

Αυτό σημαίνει ότι τα φορολογικά έσοδα που θα «επιβαρύνουν» τους επιχειρηματικούς ομίλους –εντός εισαγωγικών θα τους επιβαρύνουν, γιατί ποτέ δεν τους επιβαρύνουν, αφού μετακυλίουν τους φόρους στους εργαζόμενους και τον λαό- θα είναι πολύ κάτω από το 6% του συνόλου των φορολογικών εσόδων. Και το υπόλοιπο 95% ποιος θα το πληρώσει; Ο συνήθης ύποπτος, τα λαϊκά συνολικά στρώματα.

Με τον προϋπολογισμό σας έχουμε αλλαγή ακόμη χειρότερη του λόγου έμμεσων-άμεσων φόρων, υπέρ των έμμεσων φόρων, των αντιλαϊκών φόρων, αλλά και επιτάχυνση των ιδιωτικοποιήσεων, από τις οποίες προβλέπονται 2 δισεκατομμύρια επιπλέον έσοδα. Έχουμε νέες μειώσεις στους μισθούς και τις συντάξεις και στη χρηματοδότηση των Οργανισμών Κοινωνικής Ασφάλισης.

Πώς προκύπτει το αιματοβαμμένο πλεόνασμα; Μέσα από τα μέτρα που λέτε εσείς! Ότι δηλαδή για το 2017 τα δημοσιονομικά μέτρα που θα ληφθούν είναι ύψους 4.011.000.000 ευρώ. Από αυτά, τα 770 αφορούν με τον έναν ή τον άλλο τρόπο μειώσεις του συστήματος Κοινωνικής Ασφάλισης και τα 3 δισεκατομμύρια αφορούν αύξηση της φορολογίας και κάποια εκατομμύρια -περίπου 80 εκατομμύρια- αφορούν μειώσεις σε μισθούς.

Αυτό, λοιπόν, είναι το πακέτο το οποίο φέρνετε στον λαό με τον νέο σας κρατικό προϋπολογισμό, το αντιλαϊκό κοστούμι που δοκιμάζετε. Τι λέτε; Πανηγυρίζετε ότι θα δώσετε 700 εκατομμύρια για τις ανάγκες των πιο εξαθλιωμένων στρωμάτων. Δηλαδή, παίρνετε 4 δισεκατομμύρια και επιστρέφετε 700 εκατομμύρια. Ποιος πληρώνει, λοιπόν, αυτήν την εκτεταμένη φτώχια που και με την πολιτική σας έχετε δημιουργήσει; Την πληρώνουν οι λιγότερο φτωχοί. Άρα τι κάνετε; Μοιράζετε τη φτώχια σε όλο και περισσότερα λαϊκά στρώματα επί της ουσίας και ταυτόχρονα όχι μόνο διατηρείτε άθικτα, αλλά διευρύνετε ακόμα περισσότερο τα προνόμια, φορολογικά και αναπτυξιακά, για το μεγάλο κεφάλαιο.

Από αυτήν την άποψη, επί της ουσίας -και ολοκληρώνω, κύριε Πρόεδρε- είναι κάλπικη η αντιπαράθεση την οποία παρακολουθούμε εδώ ανάμεσα στα κόμματα, που επί της ουσίας τι φιλοδοξούν; Να θωρακίσουν την καπιταλιστική κερδοφορία, είτε είναι ο ΣΥΡΙΖΑ είτε η Νέα Δημοκρατία είτε το ΠΑΣΟΚ ή τα υπόλοιπα κόμματα του ευρωμονόδρομου. Ουσιαστικά, τι λέτε στον λαό; Επιλέξτε ανάμεσα στη Σκύλα και στη Χάρυβδη και τσακώνεστε για το ποιος πήρε τα περισσότερα αντιλαϊκά μέτρα, τσακώνεστε για το ποιος θα είναι καλύτερος διαχειριστής για το κεφάλαιο, τσακώνεστε για το ποιου η πολιτική θα εξυπηρετήσει τις ανάγκες των επιχειρηματικών ομίλων και της αστικής τάξης της χώρας μας. Για αυτό τσακώνεστε επί της ουσίας.

Δηλαδή, επί της ουσίας τι θέλετε; Διεκδικείτε είτε εσείς είτε το ΠΑΣΟΚ την ψήφο εμπιστοσύνης από την τρόικα, από την Ευρωπαϊκή Ένωση, από το Διεθνές Νομισματικό Ταμείο, από τους δανειστές, από την αστική τάξη, διότι να εξυπηρετήσετε την πολιτική τους και τα συμφέροντά τους καλύτερα εσείς παρά η Νέα Δημοκρατία, έχοντας συνέχεια τον λαό να ματώνει. Από αυτήν την άποψη, τα εύσημα προσωρινά είναι δικά σας, γιατί ακριβώς κάνετε το πιο βρώμικο παιχνίδι αυτήν τη στιγμή. Εκτελείτε το πιο βρώμικο συμβόλαιο σε βάρος της εργατικής τάξης και του λαού. Μπορείτε να το κάνετε; Είσαστε ικανοί ακόμη;

Από αυτήν την άποψη, βεβαίως, δεν είναι διέξοδος η πρόταση της Νέας Δημοκρατίας, ούτε πολύ περισσότερο η πρόταση της Χρυσής Αυγής, η οποία αποκαλύφθηκε σήμερα. Ποιο μοντέλο της αρέσει; Το μοντέλο της Βουλγαρίας, το μοντέλο των Σκοπίων ή το μοντέλο της Μεγάλης Βρετανίας, που σημαίνει παντελή ισοπέδωση οποιουδήποτε εργατικού δικαιώματος, γι’ αυτό ακριβώς και ήταν η πρώτη η οποία έφτιαξε τα δουλεμπορικά γραφεία ευρέσεως εργασίας με 300 ευρώ. Αυτό θέλει η Χρυσή Αυγή, λοιπόν, πολύ φτηνούς εργαζόμενους, εργαζόμενους χωρίς δικαιώματα και νέα κίνητρα και προνόμια για το μεγάλο κεφάλαιο, για τους επιχειρηματικούς ομίλους, είτε φορολογικές απαλλαγές είτε κίνητρα. Το είπε πολύ καθαρά ο εισηγητής της Χρυσής Αυγής. Το μοντέλο της Βουλγαρίας, λέει, τι καλό που είναι, το μοντέλο των Σκοπίων ή το μοντέλο της Μεγάλης Βρετανίας. Να, λοιπόν, που αποδεικνύεται και επιβεβαιώνεται ότι είναι συστημικό κόμμα και βεβαίως ο εγκληματικός της χαρακτήρας σε βάρος του εργατικού κινήματος. Υπάρχει…

**ΠΡΟΕΔΡΕΥΩΝ (Αναστάσιος Κουράκης):** Αν έχετε την καλοσύνη, ολοκληρώνετε, παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω με αυτό. Σε ένα λεπτό θα έχω ολοκληρώσει, κύριε Πρόεδρε.

Υπάρχει διέξοδος; Εμείς λέμε ότι διέξοδος μέσα στον καπιταλισμό για όφελος του λαού δεν υπάρχει. Είτε είσαι στην αριστερή είτε στη δεξιά λωρίδα οδηγεί στην καταστροφή τον λαό και την εργατική τάξη.

Όμως, λέμε ότι υπάρχει, βεβαίως, διέξοδος προς όφελος του λαού, όταν αποδεσμευτεί από αυτά τα δεσμά. Γιατί υπάρχει διέξοδος και γιατί είναι ρεαλιστική; Γιατί υπάρχουν όλες οι παραγωγικές δυνατότητες στη χώρα μας που μπορούν να ικανοποιήσουν το σύνολο των λαϊκών αναγκών. Είναι πλούσια σε παραγωγικές δυνατότητες η Ελλάδα. Υπάρχει η τεχνολογία, υπάρχει η επιστήμη και η εξέλιξή της, υπάρχει αύξηση της παραγωγικότητας της εργασίας, που μπορεί ακριβώς να ικανοποιήσει τις λαϊκές ανάγκες. Γιατί όλο αυτό δεν γίνεται; Ποιος το εμποδίζει; Δεν υπάρχουν τα εργαλεία; Δεν υπάρχει η τεχνογνωσία; Υπάρχουν όλα αυτά. Το εμποδίζει το καπιταλιστικό κέρδος. Άρα αν δεν ξεμπερδέψουμε από το καπιταλιστικό κέρδος, δεν πρόκειται να δούμε αξιοποίηση των παραγωγικών δυνατοτήτων προς όφελος του λαού, δεν πρόκειται να δούμε την ικανοποίηση των λαϊκών αναγκών. Δεν πρόκειται να υπάρξει.

Για αυτόν ακριβώς τον λόγο και η πρόταση του Κομμουνιστικού Κόμματος Ελλάδας σημαίνει τι; Ότι εξαλείφουμε το καπιταλιστικό κέρδος. Εξάλειψη του καπιταλιστικού κέρδους σημαίνει εξάλειψη αυτού που είναι βραχνάς για τον λαό, σημαίνει ότι κοινωνικοποιούνται τα μέσα παραγωγής, άρα τα εργαλεία της οικονομίας γίνονται λαϊκή περιουσία, σημαίνει κεντρικός επιστημονικός σχεδιασμός για να αναπτύξουμε το σύνολο των παραγωγικών δυνατοτήτων και σημαίνει αποδέσμευση από τα ιμπεριαλιστικά κέντρα –δηλαδή, Ευρωπαϊκή Ένωση, Διεθνές Νομισματικό Ταμείο και ΝΑΤΟ- και ανάπτυξη οικονομικών σχέσεων σε βάση ισοτιμίας με όλα τα κράτη.

Αυτή είναι η πρόταση διεξόδου του Κομμουνιστικού Κόμματος Ελλάδας, σε αυτήν την πρόταση καλούμε τον λαό να παλέψει, να οργανώσει την πάλη του. Δεν χρειάζεται καμμία αναμονή, καμμία αυταπάτη για την ανάκαμψη η οποία θα έλθει, γιατί θα είναι μια ανάκαμψη ματωμένη σε βάρος του λαού. Αντίθετα, πρέπει να οργανώσει την πάλη του για να μην υλοποιηθούν τα νέα αντιλαϊκά μέτρα, για να υπάρξει ανακούφιση και αναπλήρωση των απωλειών που έχει, αλλά πάνω από όλα να υπάρξει ανατροπή ριζική των συσχετισμών δυνάμεων σε επίπεδο εξουσίας. Αυτό χρειάζεται, συνολικά να περάσει ο λαός και η εργατική τάξη στην αντεπίθεση, για να ανατρέψει τους συσχετισμούς δυνάμεων για βαθύτερες ρήξεις και ανατροπές σε επίπεδο οικονομίας και κοινωνίας, για να ανοίξει πραγματικά τις λεωφόρους του μέλλοντος για το σύνολο της ανθρωπότητας.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον γενικό εισηγητή του Κομμουνιστικού Κόμματος Ελλάδας, τον κ. Νικόλαο Καραθανασόπουλο.

Τον λόγο έχει ο γενικός εισηγητής από το Ποτάμι, κ. Γεώργιος Αμυράς για είκοσι πέντε λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν από λίγες ημέρες είδα ένα περίεργο όνειρο. Ονειρεύτηκα λοιπόν, ότι είχα πάει στο Πανεπιστήμιο του Cambridge και ξαφνικά εμφανίστηκε ο Τζων Μέυναρν Κέυνς και μου λέει: «Μην προβληματίζεσαι για τι θα πεις στην ομιλία για τον προϋπολογισμό για το 2017. Βγάλει χαρτί και μολύβι και σημείωνε αυτά που θα σου πω». Και μου φτιάχνει, λοιπόν, την εξής επιστολή η οποία απευθύνεται στον Υπουργό Οικονομικών, κ. Ευκλείδη Τσακαλώτο. Μου λέει, λοιπόν: «Αγαπητέ, κύριε Υπουργέ, σας ζητώ συγγνώμη γι’ αυτήν την παρέμβαση, αλλά παρακολουθώ εδώ και καιρό το δράμα σας. Πρέπει να σας πω ότι είχα κάποιες προσδοκίες πριν τις εθνικές εκλογές σας, όταν λέγατε ότι θα διαπραγματευτείτε με την Ευρωπαϊκή Ένωση για το πώς θα αντιμετωπιστεί η κρίση στην Ελλάδα. Μετά τις εκλογές όμως, διαπραγμάτευση δεν είδα, τουλάχιστον όπως την καταλαβαίνω εγώ, από εδώ που είμαι». Ο Kέυνς τα λέει αυτά: «Το θέμα είναι ότι για να διαπραγματευτεί κανείς πρέπει να στηριχτεί στις δικές του αναλύσεις και στις δικές τους αξίες, και μετά πρέπει να δημιουργήσει συσχετισμούς, συμμαχώντας με άλλους που έχουν παρόμοιες αναλύσεις και αξίες. Και αυτό δυστυχώς, στην Ελλάδα δεν βλέπω να γίνεται. Η Ευρωπαϊκή Ένωση αντιμετωπίζει ενιαία και με την ίδια συνταγή τις αδύναμες χώρες. Παρεμπιπτόντως, βλέπω ότι η ορθοδοξία στα οικονομικά παραμένει όσο αγενής ήταν στην εποχή μου, όταν αντιμετώπιζα στην Επιτροπή Μακμίλαν παρόμοια επιχειρήματα για μείωση ελλειμμάτων και μισθών σε συνθήκες ύφεσης και ανεργίας. Για εσάς στην Ευρωπαϊκή Ένωση τα πράγματα έπρεπε να είναι πιο εύκολα. Δεν μπορεί σε μια νομισματική ένωση να μην βλέπουν οι οικονομίες τις μεταξύ τους αλληλεπιδράσεις. Η Ευρωπαϊκή Ένωση δεν μπορεί να λειτουργεί μονίμως υπέρ των ισχυρών ως ένας ενιαίος οικονομικός χώρος, χωρίς συντονισμό και αλληλεγγύη. Η μόνη λύση που προτείνεται για τις αδύναμες χώρες είναι μια μακρά περίοδος ύφεσης και αποπληθωρισμού». Και συνεχίζει ο Kέυνς στην επιστολή, που μου υπαγόρευσε για να απευθύνω προς το οικονομικό επιτελείο της Κυβέρνησης: «Υποτίθεται ότι με αυτόν τον τρόπο - να μην κρυβόμαστε, δηλαδή μέσω της ανεργίας -, θα μειωθούν οι τιμές και τελικά θα γίνουν τα προϊόντα πιο ανταγωνιστικά. Μόνο που αυτή η διαδικασία παίρνει πολύ καιρό να δουλέψει, αν δουλέψει. Και συχνά εγκαταλείπεται στον δρόμο, μια και δεν αρκεί να μειωθεί ο πληθωρισμός στα ευρωπαϊκά επίπεδα, αλλά χρειάζεται να μειωθούν περαιτέρω οι τιμές για να αντιμετωπιστεί το πρόβλημα των συσσωρευμένων ελλειμμάτων, όλων των προηγούμενων ετών. Η παραπάνω συνταγή δεν μπορεί να αποτελεί βάση για διαπραγμάτευση. Για να διαπραγματευτεί κανείς, πρέπει να έχει τη δική του εικόνα για το πώς δουλεύουν οι οικονομίες. Μόνο έτσι θα είναι σε θέση να αποδομήσει τις ιδέες και άρα τα επιχειρήματα του αντιπάλου στη διαπραγμάτευση. Μόνο με μια διαφορετική προσέγγιση θα μπορέσει να βρει συμμάχους για μια εναλλακτική στρατηγική. Η χώρα σας εισέρχεται σε μια μακρά περίοδο ύφεσης. Αν δεν αλλάξετε την ατζέντα, προβλέπω τα προβλήματα να επιδεινώνονται. Θα επανέλθω. Με εκτίμηση,Τζων Μέυναρντ Κέυνς.

Κυρίες και κύριοι συνάδελφοι, το όνειρο του Kέυνς, όπως καταλαβαίνετε δεν το είδα εγώ. Αλλά το είχε δει ο Υπουργός σας ο κ. Τσακαλώτος, ο οποίος στις 31 Ιανουαρίου του 2010 είχε δημοσιεύσει στην Κυριακάτικη Ελευθεροτυπία την επιστολή του Kέυνςs προς τον τότε Υπουργό Οικονομικών, τον κ. Γεώργιο Παπακωνσταντίνου. Όπως καταλαβαίνετε, εδώ το όνειρο τελειώνει και αρχίζουν οι εφιάλτες.

Είμαι σίγουρος ότι ο κ. Τσακαλώτος χθες βγαίνοντας από το Eurogroup, κάτι θα θυμήθηκε απ’ αυτή την επιστολή που είχε γράψει με το ψευδώνυμο «Κέυνς». Προς τιμήν του, οι δηλώσεις του ήταν συμμαζεμένες. Ο ίδιος ήταν συγκρατημένος προφανώς υπό την επήρεια των όσων είχαν διαμειφθεί μέσα στις κλειστές πόρτες του συμβουλίου. Σε αντίθεση βέβαια, το Μεγάρο Μαξίμου μίλησε για θρίαμβο. Λίγο έλειψε να βλέπαμε πάλι χορούς και δημοτικά τραγούδια με νέους και νέες στο Σύνταγμα.

Δυστυχώς είχαμε και χθες πολιτικές κουτοπονηριές. Με ανακοίνωσή του το γραφείο τύπου του Πρωθυπουργού κάλεσε όλα τα πολιτικά κόμματα να πάρουν θέση σε κρίσιμα ζητήματα της διαπραγμάτευσης, όπως είναι «η απόρριψη κάθε σκέψης για επιπλέον μέτρα λιτότητας μετά τη λήξη του προγράμματος». Δηλαδή, σαν να μας λέει το Μαξίμου ότι η Κυβέρνηση απέκρουσε τα μέτρα λιτότητας, αλλά θα τα φέρει η Αντιπολίτευση.

Το ωραίο είναι ότι ο Υπουργός Οικονομικών με την υπογραφή του στο Eurogroup δέχτηκε την παράταση της σκληρής λιτότητας, αναλαμβάνοντας τη δέσμευση για στόχους πρωτογενούς πλεονάσματος 3,5% πέραν του 2018 σε μεσοπρόθεσμη βάση, αλλά το γραφείο του Πρωθυπουργού καλούσε εμάς να αντισταθούμε στη διαιώνιση των μνημονίων που μόλις είχε υπογράψει ο κ. Τσακαλώτος.

Τι συνέβη, όμως, χθες στο Eurogroup; Το βασικό συμπέρασμα είναι ότι η Κυβέρνηση ΣΥΡΙΖΑ-ΑΝΕΛ δέχτηκε την αέναη λιτότητα με στόχους που δυστυχώς δεν μπορούν να επιτευχθούν. Ο ίδιος ο Πρωθυπουργός, μιλώντας πρόσφατα σε εκδήλωση εδώ στην Αθήνα, υποστήριζε ότι όλοι ξέρουν ότι δεν μπορούμε να έχουμε πέραν του 2018 πρωτογενές πλεόνασμα 3,5%. Χτες δεσμεύτηκε για διατήρηση του στόχου σε μεσοπρόθεσμη βάση που μπορεί να είναι από τρία έως δέκα έτη, όπως μας είπε ο κ. Ντάισελμπλουμ.

Δεύτερο συμπέρασμα: Ο δημοσιονομικός κόφτης παρατείνεται και για μετά το 2018 και ουσιαστικά μονιμοποιείται.

Τρίτο συμπέρασμα: Η περίφημη δεύτερη αξιολόγηση ακόμα να κλείσει. Αντιθέτως, οι Ευρωπαίοι ζητούν σαφείς δεσμεύσεις για νέα διαρθρωτικά μέτρα στα εργασιακά και μέτρα στις αποκρατικοποιήσεις και η συζήτηση παραπέμπεται για τον Ιανουάριο.

Τέταρτο συμπέρασμα: Το ΔΝΤ εκφράζει σοβαρές αντιρρήσεις, θεωρώντας ότι ο στόχος του πλεονάσματος είναι ανέφικτος και τα μέτρα για την ελάφρυνση του χρέους ανεπαρκή.

Προσέξτε, κυρίες και κύριοι της Κυβέρνησης: Μ’ αυτόν τον διαπραγματευτικό οίστρο που σας διακρίνει, στο τέλος και σκληρά μέτρα λιτότητας θα έχουμε και πλεονάσματα 3,5% μέχρι το 2022 θα έχουμε και το χρέος θα μένει περίπου ανέπαφο σε μεσοπρόθεσμη βάση.

Έρχομαι στην ενότητα των βραχυπρόθεσμων μέτρων για το χρέος που ήταν και η αφορμή για τα πανηγύρια στο Μαξίμου. Από την ανάγνωση των μέτρων προκύπτει ότι δεν υπάρχει καμμία άμεση μείωση στην ονομαστική αξία του χρέους, αλλά διευθέτησή του στο χρόνο μεταξύ 2040 και 2060 μέσω της αλλαγής παραμέτρων όπως είναι τα επιτόκια και χρόνος αποπληρωμής.

Να το πω αλλιώς; Να ζήσουν να μας θυμούνται. Να ζήσουν όσες και όσοι γεννιούνται σήμερα που το 2050 και το 2060, όταν θα είναι στο μέσον του βίου τους, θα θυμούνται ότι μία γενιά σαραντάρηδων το 2016 τούς οδήγησε στο να είναι χρεωμένοι μέχρι τα αυτιά και με μία αέναη λιτότητα έτσι ώστε εκείνοι, δηλαδή η επόμενη και η μεθεπόμενη γενιά, να ελπίζουν ότι κάτι θα γίνει αφού πια μπουν στο βαθύ γήρας.

Επίσης σε βραχυπρόθεσμη βάση, δηλαδή για τα επόμενα χρόνια, οι δαπάνες για τους τόκους αυξάνονται και θα μειωθούν σε βάθος χρόνου. Όπως λοιπόν στον φετινό προϋπολογισμό γράφετε ότι οι δαπάνες για τόκους είναι μειωμένες στο μισό σε σχέση με το 2012 και πριν λόγω του καταραμένου κατά τα άλλα PSI, στον επόμενο προϋπολογισμό – καλά να είμαστε του χρόνου εδώ - θα γράφετε ότι το κόστος θα είναι αυξημένο λόγω της απόφασης Τσακαλώτου. Η ελάφρυνση που υπολογίζεται σε 20% του ΑΕΠ σε βάθος χρόνου έως το 2060 είναι ο αχρείαστος λογαριασμός που πληρώσαμε σε δάνεια και στην τρίτη ανακεφαλαιοποίηση των τραπεζών, αλλά και την υποτροπή της ύφεσης από το 2015.

Με άλλα λόγια, χειροτερέψατε τα οικονομικά μεγέθη για να τα βελτιώσετε από το 2040 και μετά σε ό,τι αφορά στο χρέος. Τουλάχιστον, με την ελάφρυνση του χρέους το 2060 να που θα επιβεβαιώσετε τον Κέυνς που είχε πει το εξής αμίμητο: «Μακροπρόθεσμα όλοι θα είμαστε νεκροί».

Οι αποφάσεις του Eurogroup δεν είναι για πανηγύρια. Δεσμεύσατε με τις υπογραφές σας τη χώρα όχι απλώς για ένα τέταρτο μνημόνιο, πέραν του 2018, αλλά για ένα μνημόνιο διαρκείας.

Αντί να διδαχθείτε από τα λάθη του παρελθόντος - ο κ. Τσακαλώτος, η Κυβέρνηση συνολικά - επαναλαμβάνετε τα ίδια και χειρότερα λάθη. Αντί να τρέξετε τις μεταρρυθμίσεις που έχουν μείνει στη μέση, τις εγκαταλείπετε.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Πείτε μας εσείς!

**ΧΡΗΣΤΟΣ ΑΝΤΩΝΙΟΥ:** Ποιες είναι αυτές; Για πείτε μας.

**ΓΕΩΡΓΙΟΣ ΑΜΥΡΑΣ:** Θα σας πω μετά. Αντί να προτάξετε…

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Πείτε εσείς μία!

**ΓΕΩΡΓΙΟΣ ΑΜΥΡΑΣ:** Είναι μεταρρύθμιση ότι δώσατε για εκατό χρόνια -άντε, συγγνώμη, για ενενήντα εννιά, ούτε καν εκατό χρόνια- τη δημόσια περιουσία στο υπερταμείο; Αυτό μας λέτε εσείς μεταρρύθμιση;

Αντί να τρέξετε μπροστά, να δείτε πώς θα δημιουργήσετε νέες θέσεις εργασίες, προστατεύετε το κομματικό κράτος.

**ΧΡΗΣΤΟΣ ΑΝΤΩΝΙΟΥ:** Α, μπράβο!

**ΓΕΩΡΓΙΟΣ ΑΜΥΡΑΣ:** Αντί να ενισχύσετε τους οικονομικά ασθενέστερους, μειώνετε το διαθέσιμο εισόδημα. Μήπως δεν έχετε ακούσει τίποτα για αύξηση φορολογίας και ειδικά έμμεσης;

Αυτό είναι, λοιπόν, το πλαίσιο προϋπολογισμού που συζητάμε σήμερα.

Εάν ήθελα, λοιπόν, να δώσω έναν τίτλο σε αυτόν τον προϋπολογισμό, θα έλεγα:«Μέτρα χωρίς μέτρο».

Συζητάμε σήμερα τον προϋπολογισμό του 2017, αλλά κάποια πράγματα δεν είναι ξεκάθαρα. Βλέπουμε ήδη πως υπάρχουν διαρροές στον ελληνικό και διεθνή Τύπο ότι υπάρχουν συζητήσεις για ένα συμπληρωματικό μνημόνιο με πρόσθετα μέτρα την περίοδο 2017-2018. Ακούμε διαρροές από κυβερνητικά στελέχη να λένε ότι οι δανειστές ζητάνε πρόσθετα μέτρα ύψους 4,2 δισεκατομμυρίων ευρώ για την περίοδο 2019-2020. Άρα όπως καταλαβαίνετε, το μνημόνιο Τσίπρα – Καμμένου δεν τελειώνει τον Αύγουστο του 2018, αλλά θα πάμε για παράταση.

Αλήθεια τόσους μήνες τι διαπραγματεύεστε; Τι διαπραγματεύεστε; Πού είναι η αξιοπιστία σας; Πού είναι η οικονομική σας πολιτική για την ανάκαμψη αυτής της χώρας; Πώς θα τονώσετε τομείς όπως είναι η αγορά ακινήτων, που έχει πάντα σημαντικό ρόλο στην ανάπτυξη; Πώς θα βελτιώσετε το χρηματοοικονομικό περιβάλλον για τις μικρομεσαίες επιχειρήσεις; Έχουν χάσει κάθε χρηματοδοτική στήριξη και δυστυχώς, μεταναστεύουν μαζικά σε χώρες των Βαλκανίων. Λείπει η στρατηγική, περισσεύουν οι τακτικισμοί.

Το πιο βασικό είναι ότι η Κυβέρνηση έχει χάσει το σημαντικότερο στοιχείο που αποτελεί ένα θεμέλιο για να πάρει μπροστά η οικονομία, την εμπιστοσύνη. Δεν μας εμπιστεύονται οι δανειστές οι οποίοι ζητούν προκαταβολικά, μπροστά 4 έως 5 δισεκατομμύρια ευρώ μέτρα. Δεν μας εμπιστεύεται δυστυχώς, ούτε ένας επενδυτής, Έλληνας ή ξένος, οι οποίοι ακούν Ελλάδα και φεύγουν τρέχοντας όσον αφορά τις επενδύσεις.

Υποτίθεται, αγαπητοί συνάδελφοι, ότι το 2015 θα μας βγάζατε από τα μνημόνια. Μας βάλατε σε τρίτο μνημόνιο και τώρα προετοιμάζετε και το τέταρτο. Άρα θα έλεγα ότι η διαπραγμάτευσή σας δεν ήταν και η πλέον καταπληκτική.

Μεγάλες επιχειρήσεις αλλάζουν την έδρα τους. Καταθέτες κρατούν τα χρήματά τους εκτός του εγχώριου πιστωτικού συστήματος, ενώ οι επενδυτές -όπως σας είπα και πριν - δεν αποφασίζουν να τοποθετήσουν τα χρήματά τους στις τράπεζες λόγω αμφιβολιών για τις επόμενες κινήσεις σας.

Οι πολίτες βλέπουν διαρκώς τον λογαριασμό της πολιτικής σας να μεγαλώνει και να χτυπά την πραγματική οικονομία, να χτυπά τους οικογενειακούς προϋπολογισμούς, να χτυπά τον σχεδιασμό του μικρομεσαίου και του επαγγελματία.

Σε αυτό το πλαίσιο, λοιπόν, εγώ θα έλεγα ότι το κείμενο του προϋπολογισμού, που συζητάμε απόψε και τις επόμενες ημέρες, μπαίνει σε δεύτερη μοίρα. Και αυτό γιατί στην ατζέντα βρίσκονται ήδη πρόσθετα φορολογικά μέτρα, που δεν περιγράφονται στο κείμενο του προϋπολογισμού, όπως για παράδειγμα η κατάργηση του 1,5% στην παρακράτηση μισθών και συντάξεων. Αυτό δεν θα οδηγήσει στην αντίστοιχη μείωση των αποδοχών ή στην περικοπή των κοινωνικών επιδομάτων; Άρα η συζήτηση για τον προϋπολογισμό είναι αποσπασματική.

Μπορεί κάποιος από την Κυβέρνηση να βεβαιώσει ότι το 2017 δεν θα ληφθούν άλλα μέτρα εκτός από αυτά που περιγράφονται στον προϋπολογισμό; Εδώ, παρακαλούμε, ελάτε να το πείτε δημοσίως και να δεσμευτείτε.

Ελπίζω να μας δώσει το οικονομικό επιτελείο κάποιες απαντήσεις για το τι άλλο μας περιμένει.

Σε ό,τι αφορά στο περιεχόμενο του προϋπολογισμού, έστω και με αυτή την αποσπασματική εικόνα για το 2017, αρχίζω να πιστεύω ότι η Κυβέρνηση ελπίζει σε θαύματα. Ε, βέβαια! Διότι μας λέει ότι η οικονομία θα αποκτήσει μια ισχυρή αναπτυξιακή τροχιά της τάξης του 2,7% αλλά με καθηλωμένο το πρόγραμμα των δημοσίων επενδύσεων, με πρόσθετους φόρους 2,5 δισεκατομμυρίων ευρώ για το 2017. Για κάθε ένα δισεκατομμύριο νέου φόρου, μας λέτε, η οικονομία θα κερδίζει σε ανάπτυξη 1% στο ΑΕΠ. Αυτή η θεωρία ίσως να αποτελέσει το αντικείμενο νέας επιστολής του Κέυνς προς τον Υπουργό Οικονομικών.

Τα θαύματα, όμως, βάσει των όσων έχετε γράψει στον προϋπολογισμό, συνεχίζονται.

Η ανεργία, μας λέτε, θα αποκλιμακωθεί ελαφρώς. Μακάρι, αλλά πείτε μου εσείς πώς θα αποκλιμακωθεί όταν τα βάρη των επιχειρήσεων αυξάνονται, οι εισφορές για τους επαγγελματίες εκτινάσσονται στα ύψη. Η ζήτηση, μας λέτε, θα αυξηθεί. Πώς θα αυξηθεί η ζήτηση με μικρότερα εισοδήματα; Οι επενδύσεις, μας λέτε, θα τρέξουν, θα γίνουν άφθονες. Πώς όταν οι αποκρατικοποιήσεις καρκινοβατούν; Θα μας πει κανείς τι γίνεται με το Ελληνικό; Θα μας πει κανείς από πού τελικά ανέκυψε ένα νέο ζήτημα για το αν κάποια κτήρια είναι ή δεν είναι αυθαίρετα, αν κάποια άλλα μέσα στο Ελληνικό είναι διατηρητέα ή όχι, εάν κάποια κομμάτια και μάλιστα μεταξύ του διαδρόμου απογειώσεων και προσγειώσεων και της θάλασσας είναι δασικά, παρά το γεγονός ότι υπάρχουν τεκμήρια ότι είχαμε φύτευση τη δεκαετία του 1950 σε αυτά τα κομμάτια; Πώς; Εξηγήστε μας.

Επίσης, καλούμαστε να συζητήσουμε και να τοποθετηθούμε επί του προϋπολογισμού χωρίς να γνωρίζουμε κάποια πολύ σημαντικά, κομβικά στοιχεία για την εικόνα της οικονομίας. Για παράδειγμα κανείς δεν ξέρει αν θα συμμετάσχει ή όχι το ΔΝΤ στο νέο χρηματοδοτικό πρόγραμμα της χώρας και με ποιους όρους. Καλό είναι να μας το πείτε, για να ξέρουμε πώς πορευόμαστε. Επίσης, θα απαιτηθούν πρόσθετα φορολογικά μέτρα, όπως η μείωση του αφορολογήτου ορίου κάτω από τα 8.600 ευρώ; Ελπίζω και πιστεύω να μην χρειαστεί να παραιτηθεί πάλι ο κ. Τσακαλώτος, όπως είχε πει, όταν έλεγε ότι από 11.000 ευρώ το αφορολόγητο δεν πρόκειται να πέσει με εκείνον Υπουργό.

Επίσης, θα περικοπούν εκ νέου οι συντάξεις μέσα από το ψαλίδισμα των προσωπικών διαφορών; Ελπίζουμε η κ. Αχτσιόγλου να έχει μια καλύτερη δικαιολογία και να την επικαλεστεί στην επιστολή της προς τους συνταξιούχους, απ’ ό,τι εκείνες του κ. Κατρούγκαλου, διότι, ως γνωστόν, δεν έπεισαν τους συνταξιούχους.

Θα απελευθερώσετε τις ομαδικές απολύσεις στις επιχειρήσεις; Πείτε το μας.

**ΧΡΗΣΤΟΣ ΑΝΤΩΝΙΟΥ:** Εσείς τι λέτε;

**ΓΕΩΡΓΙΟΣ ΑΜΥΡΑΣ:** Εσείς κυβερνάτε. Δεν ξέρετε εσείς; Όχι, βέβαια, σας λέμε. Βγείτε εσείς επισήμως να το πείτε. Τόσα μας είπατε εσείς.

**ΧΡΗΣΤΟΣ ΑΝΤΩΝΙΟΥ:** Η θέση σας ποια είναι;

**ΓΕΩΡΓΙΟΣ ΑΜΥΡΑΣ:** Σκίζατε τα μνημόνια και μας κάνατε τρία plus. Και πάμε με αέναη λιτότητα μνημονίων ως το 2060. Είστε περήφανοι για το αποτέλεσμα της σκληρής και περήφανης διαπραγμάτευσής σας; Είστε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Βέβαια, είμαστε.

**ΓΕΩΡΓΙΟΣ ΑΜΥΡΑΣ:** Είστε υπερήφανοι που υποθηκεύσατε την περιουσία στο υπερταμείο για ενενήντα εννιά χρόνια; Είστε υπερήφανοι!

Είστε υπερήφανοι τότε, αγαπητέ κύριε Πολάκη, που τον κατώτατο από τα 751 ευρώ που θα τον πηγαίνατε τον έχετε ρίξει πιο κάτω;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ποιον κατώτατο;

**ΓΕΩΡΓΙΟΣ ΑΜΥΡΑΣ:** Τον κατώτατο μισθό.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Μη διακόπτεται ο ομιλητής παρακαλώ.

Συνεχίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Θεσπίσαμε τελευταίοι το ελάχιστο εγγυημένο εισόδημα και μόνο σε λίγες περιοχές για το 2015.

Το 39% των Ελλήνων, αγαπητέ κύριε Πολάκη, ζει κάτω από τα όρια της φτώχειας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τι λες;

**ΓΕΩΡΓΙΟΣ ΑΜΥΡΑΣ:** Τι λες; Δεν το ξέρετε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εμείς τους φέραμε!

**ΓΕΩΡΓΙΟΣ ΑΜΥΡΑΣ:** Όχι. Σας ρωτάω αν είστε υπερήφανος γι’ αυτό. Τι κάνετε δυο χρόνια;

**ΕΛΕΝΗ ΣΤΑΜΑΤΑΚΗ:** Εμείς τους φέραμε; Σαράντα χρόνια…

**ΓΕΩΡΓΙΟΣ ΑΜΥΡΑΣ:** Να σας πω κάτι; Έχετε δίκιο για τα σαράντα χρόνια. Συμφωνώ. Όμως, ξέρετε τι γίνεται; Εκείνος που υπογράφει τρίτο μνημόνιο ξέρετε τι λέει; Ότι τα προηγούμενα δυο δεν του έφταναν και θέλει και τρίτο. Εκείνος που υπογράφει τη δέκατη τέταρτη μείωση συντάξεων, στην ουσία τι μας λέει; Ότι οι προηγούμενες δεκατρείς μειώσεις συντάξεων δεν μας έφταναν, τις ενσωματώνουμε και πάμε στη δέκατη τέταρτη. Αυτή είναι η διαφορά.

Υπάρχει λοιπόν, μια γκρίζα ζώνη των διαπραγματεύσεων που διαφοροποιούν την τελική εξίσωση για την οικονομία.

Στον προϋπολογισμό που συζητάμε, η Κυβέρνηση υιοθετεί μερικά λάθη των προηγουμένων, εκείνων των σαράντα ετών. Να σας θυμίσω για τον λανθασμένο πολλαπλασιαστή; Ακόμα υφίσταται και μας οδηγεί και βαθιά στην ύφεση.

Επίσης σας θυμίζω ότι το πρώτο μνημόνιο ήταν ένα κοκτέιλ φόρων, περισσότερο, το 70%, και 30% μείωση των δαπανών. Κακό; Κάκιστο. Και το ΔΝΤ έλεγε εκ των υστέρων ότι ήταν μεγάλο σφάλμα και μας οδήγησε πιο βαθιά στο πηγάδι.

Στο δεύτερο μνημόνιο άλλαξε η αναλογία. Είχαμε 70% μείωση δαπανών και 30% φόρους.

Τώρα, ξαναγυρνάμε στο πρώτο μνημόνιο. Δηλαδή, περισσότεροι φόροι, λιγότερη μείωση δαπανών. Το 97% των παρεμβάσεων είναι αυξήσεις φόρων, και μόλις το 3% είναι περικοπές δαπανών.

Μπορεί, όμως, ο προϋπολογισμός αυτός να υλοποιηθεί; Μπορεί να πετύχει τους στόχους του; Σύμφωνα, λοιπόν, με το κείμενο που έχουμε στα χέρια μας, θα είναι μια χρονιά όπως σας είπα - λέει ο προϋπολογισμός - ισχυρής ανάπτυξης με θετικό ρυθμό 2,7% έναντι ύφεσης 0,3% που εκτιμάει η Κυβέρνηση για φέτος, για την τρέχουσα χρονιά. Η πρόβλεψη αυτή είναι μάλλον ανεδαφική και θα υπονομεύσει την πολιτική που θέλετε να χτίσετε. Γιατί; Διότι η ιδιωτική κατανάλωση θα αυξηθεί κατά 1,8% ενώ το διαθέσιμο εισόδημα των πολιτών θα μειωθεί, οι εξαγωγές υποτίθεται ότι θα εκτιναχθούν κατά 5,3%, αλλά με αυξημένους τους φόρους των επιχειρήσεων, οι επενδύσεις θα σπάσουν κάθε ρεκόρ με ρυθμό ανάπτυξης και υλοποίησης κατά 9,1% όταν έχουμε ακόμα capital controls.

Αυτά είναι ασύμβατα πράγματα μεταξύ τους και φαντάζομαι ότι αν ήσασταν κι εσείς στην αντιπολίτευση, τους ίδιους προβληματισμούς θα είχατε αναπτύξει.

Πάμε στο μέγα θέμα της ανεργίας. Εδώ, λοιπόν, προβλέπεται μείωση του ποσοστού από 23,7% φέτος στο 22,6% το 2017. Τα τελευταία στοιχεία, όμως, της ΕΛΣΤΑΤ για την ανεργία και το ισοζύγιο προσλήψεων - απολύσεων, δυστυχώς είναι αρνητικά, έχουν αρνητικό πρόσημο. Άρα δείχνουν ότι έστω και η οριακή πτωτική τάση των τελευταίων δύο ετών έχει ανακοπεί δυστυχώς -δυστυχώς, σας το λέω εγώ- ενώ οι αυξήσεις σε φόρους και εισφορές περιορίζουν τον χώρο μέσα στον οποίο μπορεί να αναπτυχθεί η εργασία με νέες θέσεις απασχόλησης.

Επίσης, ο προϋπολογισμός, που συζητούμε, προβλέπει αυξημένους φόρους το 2017 κατά 2,6 δισεκατομμύρια ευρώ. Όμως, τα πρόσθετα αυτά έσοδα δεν θα προέλθουν από την καταπολέμηση της λαθρεμπορίας καπνικών και καυσίμων. Ακόμα ηχούν στα αυτιά μας οι δεσμεύσεις οικονομικών Υπουργών, οι οποίοι έλεγαν ότι τον χρόνο η Κυβέρνηση θα έφερνε 2 δισεκατομμύρια ευρώ από την καταπολέμηση αυτών των δύο μαύρων πηγαδιών, της λαθρεμπορίας. Και λέω ξανά αυτό το οποίο έχω πει πολλές φορές από το Βήμα της Βουλής: Τι θα γίνει πια; Φαντομάδες είναι αυτοί οι λαθρέμποροι; Γιατί κανείς διαχρονικά και οι προηγούμενοι σαράντα χρόνια κι εσείς δύο χρόνια τώρα, δεν μπορείτε να βάλετε χέρι στους λαθρέμπορους; Πού είναι το on line σύστημα των εισροών - εκροών, στα πρατήρια; Γιατί κάνουμε βήματα πίσω αντί να πηγαίνουμε μπροστά;

Δεν είναι τυχαίο ότι σταματήσατε να γράφετε κονδύλι στον προϋπολογισμό για την καταπολέμηση της φοροδιαφυγής.

**ΧΡΗΣΤΟΣ ΑΝΤΩΝΙΟΥ:** Δεν το επιτρέπουν οι θεσμοί.

**ΓΕΩΡΓΙΟΣ ΑΜΥΡΑΣ:** Πού είναι τα νομοσχέδια, κύριοι συνάδελφοι, για τις αδήλωτες καταθέσεις, τους ακατάσχετους λογαριασμούς των επιχειρήσεων, τη σύνδεση των ταμειακών μηχανών των επιχειρήσεων με το σύστημα TAXIS, την επέκταση χρήσης του πλαστικού χρήματος; Γιατί απουσιάζουν αυτές οι διαρθρωτικές αλλαγές από τον προϋπολογισμό;

Αυτές είναι μεταρρυθμίσεις, κύριοι συνάδελφοι, που πριν αντιδρούσατε.

Δυστυχώς, οι φόροι αυτού του προϋπολογισμού είναι κοινωνικά άδικοι. Δεν επιμερίζουν δίκαια το κόστος προσαρμογής. και αυτό μπορούμε να το δούμε ανάγλυφα στον πίνακα 3.6 όσον αφορά στη σύνδεση των φορολογικών εσόδων.

Όλοι γνωρίζουν, από τον πρωτοετή φοιτητή οικονομικής σχολής μέχρι τον μακαρίτη τον Κέυνς, ότι οι έμμεσοι φόροι είναι άδικοι. Αλλιώς αντιμετωπίζει την αύξηση της τιμής του καυσίμου ένας βιοπαλαιστής και αλλιώς ένας μεγαλοβιομήχανος. Απλά πράγματα. Οι έμμεσοι φόροι πλέον, καταλαμβάνουν το 56,4% των συνολικών εσόδων, ενώ οι άμεσοι περιορίζονται στο 43,6%. Είναι η επαχθέστερη αναλογία άμεσων προς έμμεσων φόρων από το 2011.

Δεν έχει καμμία σχέση αυτή η αναλογία με τις διακηρύξεις για κοινωνική δικαιοσύνη. Πού είναι η κοινωνική δικαιοσύνη;

Μεγάλες ανισορροπίες, επίσης, διαπιστώνουμε αν μελετήσουμε και το σκέλος των δαπανών. Βλέπουμε, λοιπόν, ότι για το 2016, όσον αφορά τις δαπάνες, ξέφυγε. Ο ίδιος ο προϋπολογισμός για το 2017 αφήνει να υπονοηθεί ότι θα υπάρξουν υπερβάσεις. Μπορεί ή δεν μπορεί το Υπουργείο Οικονομικών να βάλει χαλινάρι σε αυτές τις δαπάνες του κράτους;

Ακόμα και ορισμένα κονδύλια από τον νέο προϋπολογισμό είναι ενδεικτικά. Στο Υπουργείο Μεταναστευτικής Πολιτικής οι δαπάνες σχεδόν διπλασιάζονται, κάτι που δείχνει ότι το προσφυγικό ήρθε για να μείνει. Είναι ένα πρόβλημα που θα πρέπει να το αντιμετωπίσουμε με όρους μεσοπρόθεσμους. Στο Υπουργείο Παιδείας διαπιστώνουμε μια μικρή αύξηση της χρηματοδότησης από τα 4,3 δισεκατομμύρια ευρώ στα 4,5 δισεκατομμύρια ευρώ. Είναι αρκετά αυτά, κύριοι συνάδελφοι, για να καλυφθεί το κενό της υποχρηματοδότησης της Παιδείας; Λείπει επίσης, από την πολιτική το κριτήριο της αξιολόγησης μονάδων και εκπαιδευτικών.

Το Πρόγραμμα Δημοσίων Επενδύσεων παραμένει ίδιο το 2017. Δεν λέγατε εσείς ως αντιπολίτευση ότι θα βάζατε το Πρόγραμμα Δημοσίων Επενδύσεων ως επίκεντρο, ως μπροστάρη της πολιτικής σας για να βγούμε από τον φαύλο κύκλο της λιτότητας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ακόμα χειρότερη είναι η κατάσταση στο ασφαλιστικό σύστημα. Αυξάνετε τις ασφαλιστικές εισφορές κατά 1,3 δισεκατομμύρια ευρώ σε μια οικονομία που χωλαίνει και στην οποία οι επαγγελματίες έχουν εξοντωθεί φορολογικά και ασφαλιστικά. Οι ελεύθεροι επαγγελματίες, οι αυτοαπασχολούμενοι, οι εργαζόμενοι με μπλοκάκι, από την 1η Ιανουαρίου θα πληρώνουν εισφορές που ισοδυναμούν με ποσοστό 26,95% επί του εισοδήματός τους. Αν σε αυτό προσθέσουμε και την προκαταβολή φόρου, οι επιβαρύνσεις φθάνουν στο 70% του εισοδήματός τους.

Αυτές είναι πρωτοφανείς καταστάσεις. Όμως, η αλήθεια είναι ότι ο κ. Κατρούγκαλος μας είχε προετοιμάσει ευθέως από πέρσι το καλοκαίρι. Τι είχε πει; «Αν χρειαστεί θα αυξήσουμε και λίγο τους φόρους». Μάλιστα!

Σταχυολογώ ορισμένους αριθμούς: Τα οικογενειακά επιδόματα μειώνονται κατά 10 εκατομμύρια, καθώς θεσπίζονται χαμηλότερα εισοδηματικά κριτήρια. Ταυτόχρονα - και αυτό είναι το πιο ανησυχητικό - η Ελλάδα γερνάει. Το 2014, κυρίες και κύριοι συνάδελφοι, γεννήθηκαν μόλις ενενήντα τέσσερις χιλιάδες παιδιά. Οι δαπάνες δεν πάνε στη στήριξη της οικογένειας. Είμαστε η προτελευταία χώρα στη στήριξη της οικογένειας πανευρωπαϊκώς, με μόλις 0,7%.

Όλα αυτά τα αδιέξοδα αποτυπώνονται στο χρέος. Εσείς καταγγέλλατε τους προηγούμενους, που επί σαράντα χρόνια είχαν στρογγυλοκαθίσει στις καρέκλες τους - όπως εσείς λέτε κι όπως είναι δηλαδή - ότι το χρέος το πήραν στο 120% και το πήγαν στο 160%. Εσείς τι κάνετε που το πάτε στο 186,7% του ΑΕΠ για το 2017; Το PSI τελικά ήταν ή όχι καταστροφικό για τη χώρα; Δεν θα επαναλάβω τι γράφετε στην εισηγητική έκθεση.

Συμπερασματικά, κυρίες και κύριοι συνάδελφοι - και τελειώνω, κύριε Πρόεδρε - ο προϋπολογισμός που φέρνετε για ψήφιση πάσχει από έλλειμα αξιοπιστίας και μεταρρυθμίσεων. Εφαρμόζετε μια πολιτική που μάλλον δεν την πιστεύετε. Αγγαρεία εκτελείτε, όπως πρόσφατα είπε ένας παλαιότερος πολιτικός.

Ο λόγος είναι απλός και τον ανέλυσε ο κ. Τσακαλώτος στην επιστολή του ως άλλος σύγχρονος Κέυνς. Ξεχάσατε τις ιδέες σας, εφαρμόζετε πολιτική που δεν πιστεύετε, υιοθετείτε κρατικοδίαιτες πρακτικές που προκάλεσαν την κρίση, σαμποτάρετε τις ιδιωτικοποιήσεις, επιδεινώνετε το πρόβλημα με τη διαπραγμάτευση αντί να το επιλύετε. Με άλλα λόγια, πιστεύετε ότι θα σβήσετε τη φωτιά της ύφεσης, φουντώνοντας τους φόρους. Αν ζούσε ο Κέυνς, πιστεύω ότι θα επέπληττε τον αντιγραφέα-μαθητή κ. Τσακαλώτο, που αν και καθηγητής, πολύ γρήγορα ξέχασε όσα δίδασκε.

Ευχαριστώ πολύ.

(Χειροκροτήματα από τις πτέρυγες του Ποταμιού, της Δημοκρατικής Συμπαράταξης ΠΑΣΟΚ-ΔΗΜΑΡ και της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον γενικό εισηγητή από το Ποτάμι κ. Γιώργο Αμυρά.

Τον λόγο έχει ο γενικός εισηγητής των Ανεξάρτητων Ελλήνων κ. Δημήτριος Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, με λύπη μου παρατηρώ - νομίζω ότι το παρατηρείτε όλοι σας - ποιοι λείπουν από τη Βουλή. Λείπει η Νέα Δημοκρατία.

**ΧΡΗΣΤΟΣ ΑΝΤΩΝΙΟΥ:** Ούτε ένας!

**ΔΗΜΗΤΡΙΟΣ ΚΑΜΜΕΝΟΣ:** Ούτε ένας στους τελευταίους τρεις εισηγητές. Δηλαδή ειλικρινά, θα έπρεπε τουλάχιστον ένας να τιμήσει τη συγκυβέρνηση που είχαν με το ΠΑΣΟΚ δύο χρόνια σε αυτή τη χώρα. Είναι απορίας άξιο γιατί δεν είναι κανένας. Βέβαια, δεν είμαι ακόμα έτοιμος να μιλάω μόνος μου σε κάμερες και σε τηλεοράσεις, αλλά ένα κοινό είναι πάντα αναγκαίο. Δηλαδή δεν μας εμπνέει η παρουσία της Νέας Δημοκρατίας. Μπορώ να πω ότι το αντίθετο μας εμπνέει περισσότερο.

Καλό θα ήταν να ήταν εδώ, γιατί θέλω να δω αντιδράσεις σε πρόσωπα ανθρώπων οι οποίοι τα τελευταία χρόνια - πολιτικά πάντα μιλώντας - έχουν κάνει ακροβασίες, οι οποίες δεν έχουν κάποια λογική εξήγηση. Ειλικρινά, με τις σημερινές τους εισηγήσεις κι από χθες το βράδυ έως σήμερα, ακούγοντας δημοσιογράφους φίλα προσκείμενους προς τη Νέα Δημοκρατία ή αντιπολιτευόμενους προς την Κυβέρνηση τη δική μας, των ΣΥΡΙΖΑ -Ανεξαρτήτων Ελλήνων, τηλεοπτικούς σταθμούς, ραδιοφωνικούς σταθμούς, αναλυτές σε εφημερίδες που τυπώθηκαν σήμερα το πρωί, προσπαθούσαν εναγωνίως να καταστρέψουν τη χθεσινή συμφωνία στο Eurogroup, τη μεγάλη επιτυχία της Κυβέρνησής μας.

Και ειλικρινά, σαν ειδικός στη δουλειά που κάνω, ντρέπομαι που δεν υπάρχει - ειλικρινά το λέω - κάποιος, σε οποιοδήποτε κανάλι, να βγει με τεκμηριωμένη άποψη χρηματοοικονομικής μελέτης και να μας πει πώς και γιατί - να τεκμηριώσει την άποψή του - δεν είναι καλή η συμφωνία, από πού κι ως πού δεν είναι καλή η συμφωνία. Δεν βγήκε ένας να βάλει τα νούμερα κάτω, να δει το προφίλ του χρέους, να δει τις καμπύλες, να δει τι είχαμε, τι πήραμε, τι παραλάβαμε, τι πάμε να δώσουμε.

Γιατί το έκαναν οι Ευρωπαίοι; Επειδή μας αγαπάνε; Δηλαδή ξαφνικά ο κ. Σόιμπλε αγάπησε τον Αλέξη και τον Πάνο; Δηλαδή λέμε τώρα εμείς ότι ο Σόιμπλε και ο Ντάισλεμπλουμ ήρθαν χθες και τους ερωτεύτηκαν και λέει: «Παιδιά, εντάξει, σας βασανίσαμε και τώρα πηγαίνετε καλύτερα, πάρτε κάτι για το χρέος». Είναι αυτή η αλήθεια;

Θα δώσω ένα παράδειγμα. Και, επαναλαμβάνω, κακώς που λείπουν. Και δεν είναι και από το ΠΑΣΟΚ εδώ. Θα έκανα μία αναγωγή της χθεσινής συμφωνίας επάνω στα χρέη του ΠΑΣΟΚ και της Νέας Δημοκρατίας. Γνωρίζουμε πολύ καλά από την εξεταστική ότι χρωστάνε πάνω από 400 εκατομμύρια και άμεσα απαιτητά, βάσει νομικών ενεργειών που έχουμε δει τώρα - δεν είναι και της παρούσης - είναι τα 350 εκατομμύρια.

Ας πούμε ότι είναι ένα κόμμα και έχει 350 εκατομμύρια άμεσα απαιτητά, καταγγελμένα στα δικαστήρια. Και ας πούμε ότι αυτά τα χρέη, που είναι άμεσα απαιτητά, ερχόταν ένας καλός κύριος μια μέρα, ο οποίος λεγόταν Ντάισελμπλουμ ή λεγόταν Γιούνκερ και τους έλεγε: «Κύριοι του ΠΑΣΟΚ και της Νέας Δημοκρατίας, για τα 352 εκατομμύρια που είναι στο πλημμελειοδικείο άμεσα απαιτητά, με καταγγελμένες συμβάσεις…» – όχι με προφίλ αποπληρωμών το 2060 σήμερα, αύριο τα θέλω, γιατί πάω για αναγκαστική κατάσχεση - «…θα σας δώσω κάποια λεφτά να σας εξυπηρετήσω σήμερα». Θα τα πούμε μετά για την καθαρή παρούσα αξία. Δεν θα σας κουράσω τεχνικά. Θα το αφήσω γιατί δεν αντέχω άλλο, με πιάνει κι εμένα το παράπονο το τεχνικό. Θα τους έλεγε, λοιπόν: Σήμερα πάρτε τα 352 εκατομμύρια, εξυπηρετήστε το δημόσιο, όπου χρωστάτε τα χρέη σας σαν κόμματα και ξεπληρώστε με, με δεκαπέντε χρόνια περίοδο χάριτος, με 1% επιτόκιο, για 32,5 χρόνια από εκεί και πέρα αποπληρωμή του κεφαλαίου και εδώ είμαστε να δούμε – προσέξτε τώρα πώς πρέπει να συνδυάσουμε - το πλεόνασμα, δηλαδή, η σχέση της πολιτικής σας δύναμης, στις μελλοντικές εκλογές που είναι αόριστες, όπως είναι αόριστα και τα πλεονάσματα και η ανάπτυξη και το επιτόκιο που θα έχει αλλάξει σε δεκαπέντε χρόνια. Δεν ξέρει κανένας το επιτόκιο που μπαίνει με τους μαθηματικούς τύπους.

Έστω όμως, ότι θα το έλεγε σε αυτά τα δύο κόμματα - θα πω ότι θα παίρνατε πάνω από 15%, έτσι για να έχουμε 15 εκατομμύρια τον χρόνο ή 10 εκατομμύρια, πόσα βγαίνει, δεν ξέρω και το ΦΕΚ, επιχορήγηση του δημοσίου στα κόμματα - κι όλο αυτό θα τους το πήγαινε.

Άρα σήμερα τι καταλάβαμε σε αυτή τη Βουλή, αγαπητοί κύριοι; Ότι με αυτή τη συμφωνία και άλλα τεχνικά που δεν είναι της παρούσης η Νέα Δημοκρατία και το ΠΑΣΟΚ θα την καταψήφιζε. Θα έλεγε «εγώ δεν θέλω, σας ευχαριστώ πάρα πολύ». Θα πήγαινε σε εμάς, στα υπόλοιπα κόμματα και θα έλεγε έρχεστε και εσείς μαζί να ψηφίσετε, για να μην πάρω αυτή τη συμφωνία; Δεν μου αρέσει να εξυπηρετήσω το χρέος μου, δεν μου αρέσει να είμαι βιώσιμος, δεν μου αρέσει να έχω δημοσιονομικό αέρα να κινηθώ πολιτικά, να κάνω δέκα ταξίδια, να κάνω τρία επιμορφωτικά, να τυπώσω αφίσες στις εκλογές που θα έρθουν, δεν τα θέλω όλα αυτά Ειλικρινά μιλάω, δεν έχω καταλάβει τον τρόπο με τον οποίο αντιπολιτεύονται. Το παράδειγμά μου είναι πάρα πολύ πρακτικό.

Θα πούμε πολλά για το PSI, έστω και μόνοι μας. Τι χρειάζεται αυτή η χώρα; Είπα και στην εισήγησή μου ότι αυτός ο προϋπολογισμός είναι ο σημαντικότερος προϋπολογισμός της τελευταίας δεκαετίας. Οι λόγοι είναι ευνόητοι και είναι ένας από τους βασικούς λόγους για τον οποίο τον υπερψηφίζουμε. Δεν τον υπερψηφίζουμε επειδή συγκυβερνούμε με την πολύ καλή Κυβέρνηση του ΣΥΡΙΖΑ, αλλά γιατί πρέπει να πετύχει αυτός ο προϋπολογισμός. Αν δεν πετύχει, έχουμε καταστραφεί όλοι. Όποιος και να έρθει να κυβερνήσει το 2018, το 2019, όπως και να τον λένε, με αποτυχία στον προϋπολογισμό του 2017, σε αυτά που γράψαμε εμείς με πόνο και αίμα –και έτσι είναι, κανείς δεν χαίρεται με τα δημοσιονομικά και τους φόρους, θα τα πούμε όμως και θα τα εξηγήσω στον χρόνο που έχουμε- πρέπει να πετύχει. Διότι οι ξένοι, οι δανειστές κατέχουν το 80% του χρέους μας. Θα σας αφήσω και στα Πρακτικά τι ακριβώς μας έχουν δανείσει. Είναι ομόλογα, αέρας. Από τα 400 εκατομμύρια έχουμε πάρει τα 280 εκατομμύρια και έχουμε πάρει μετρητά μόνο 45 εκατομμύρια. Όλα τα υπόλοιπα είναι ομόλογα, είναι χρεόγραφα. Μας χρέωναν και τόκους από πάνω, ότι είχαμε και κουπόνια. Είναι ένα χάος. Ούτε αυτοί ήξεραν πώς να στήσουν τους μηχανισμούς.

Τώρα, προσέξτε. Προς τιμήν τους ανταλλάσσουν τα επιτόκια από κυμαινόμενα σε σταθερά. Φανταστείτε τώρα τι λέμε. Έρχεστε πάλι, ΠΑΣΟΚ και Νέα Δημοκρατία, και λέτε ότι εμείς λέμε ναι στο deal που σας δίνουμε στα 352 εκατομμύρια που χρωστάτε, σας δίνω σταθερό επιτόκιο, δεν θα έχετε κανένα ρίσκο εάν υπάρξει γεωπολιτικό πρόβλημα στη χώρα, εάν φουντάρει δίπλα η Ιταλία και φύγουν προς τα επάνω τα επιτόκια δανεισμού στην Ευρωπαϊκή Κεντρική Τράπεζα, εσείς, στο ΠΑΣΟΚ και στη Νέα Δημοκρατία, θα πληρώνετε τα χρέη σας με 1% και λέτε «δεν θέλω».

Πήγε χθες να διαλυθεί η Ιταλία με 400 δισεκατομμύρια κόκκινα δάνεια στο ένα τρισεκατομμύριο που έχει η Ευρώπη. Το 40% είναι οι ιταλικές τράπεζες, οι οποίες συμπαρασύρουν το 65% όλων των τραπεζών της Γαλλίας, της Γερμανίας και Ισπανίας. Έχει η μία τα χρέη της άλλης. Είναι κρατικά, εταιρικά ομόλογα. Πήγε να γίνει χαμός και η Ελλάδα έχει 1% επιτόκιο για 32,5 χρόνια περίοδο χάριτος. Πήραμε και άλλη αναδιάρθρωση και άλλο βόλεμα του χρέους -να είναι πιο εύκολο στην εξυπηρέτησή του στον χρόνο, να αφήνει και το περιθώριο- και δεν το θέλουν! Λέμε, δηλαδή, όχι στον ελληνικό λαό, δεν το θέλω!

Τι θέλαμε, όμως, μέχρι το 2014; Μέχρι το 2014 θέλαμε να παραδώσουμε στην Κυβέρνηση ΣΥΡΙΖΑ-Ανεξαρτήτων Ελλήνων 80 δισεκατομμύρια κόκκινα δάνεια. Τα παραλάβανε 22 δισεκατομμύρια το 2009 και μας τα έδωσαν 80 δισεκατομμύρια. Δεν το λέω εγώ, το λέει η Ένωση Ελληνικών Τραπεζών. Ο πίνακας είναι εδώ και θα τα αφήσω όλα. Μας έδωσαν 80 δισεκατομμύρια δάνεια, εννιακόσιες ενενήντα οκτώ χιλιάδες νέους ανέργους, μείον 8,5 δισεκατομμύρια μόνο από εισφορές, λόγω των εννιακοσίων ενενήντα οκτώ χιλιάδων άνεργων, διαλυμένες τράπεζες, γιατί κούρεψαν 38 δισεκατομμύρια στις τράπεζες και μετά τρεις ανακεφαλαιοποιήσεις και δύο χρεοκοπίες, κύριοι.

Αγαπητοί συνάδελφοι, αυτή η χώρα έχει περάσει δύο χρεοκοπίες. Το έχετε καταλάβει; Δεν το είπε κανένας. Έχουμε χρεοκοπήσει δύο φορές, τεχνικά και όχι μόνο. Για την αναδιάρθρωση του χρέους και το PSI -που η επιτυχία είναι 5 δισεκατομμύρια και θα φέρω τα νούμερα, για να τελειώνει αυτή η ιστορία απόψε- σημαίνει καταγγελία στον ISDA, στα derivatives, στην Αμερική ότι χρεοκοπεί η Ελλάδα, αλλάζει τους όρους δανεισμού, δηλαδή τους όρους των ομολόγων σου, μονομερής ενέργεια, άντε γεια, χρεοκοπία, default! Τελείωσε. Tον Δεκέμβρη, δεύτερη επαναγορά χρέους, δεύτερη αθέτηση πληρωμής, δεύτερη αλλαγή όρων ομολόγων, 11,3 εκατομμύρια για να κουρέψουμε 30 εκατομμύρια, δεύτερη χρεοκοπία. Προσέξτε, είναι δύο χρεοκοπίες επίσημες, όχι πολιτικές και να είχαμε να λέγαμε στα κανάλια. Πήγαμε ταμείο μαύροι, κουβά. Τα λέω λαϊκά. Είναι χρεοκοπία, τέλος.

Τι σημαίνει χρεοκοπία στη δικιά μας τη δουλειά, στο χωριό μου, που λέω πολλές φορές; Δεν σε πιστεύει κανένας, άμα φουντάρεις μία, δύο φορές στις διεθνείς αγορές και έχεις κρατικά ομόλογα, που θεωρούνται από τα ασφαλέστερα στον κόσμο, sovereign debt. Ποιος; Seniority παντού. Πρώτη φορά που χρεοκόπησε χώρα η οποία μπήκε σε εκκαθάριση λειτουργίας, σαν τις εταιρείες που κάναμε στα νιάτα μου, ήταν η Ελλάδα. Μας εκκαθάρισαν εν λειτουργία για έξι χρόνια και κατηγορούμαστε τώρα εμείς που πάμε να σώσουμε την παρτίδα.

Ήρθαν αυτοί που κυβέρνησαν -όπως κυβέρνησαν- και, για να σώσουν πολιτικά τα επιχειρήματά τους, θέλουν να προσκυνήσουμε και να καταθέσουμε στεφάνια στο PSI.

Δεν υπάρχει περίπτωση να καταθέσουμε κανένα στεφάνι στο PSI. Το PSI έχει στεφάνι για σάβανο, έχει στεφάνι για άλλη δουλειά. Κατέστρεψε την Ελλάδα, διότι βγήκε από τις αγορές, χρεοκόπησε δύο φορές, πλέον έχασε την αξιοπιστία της μια και έξω, τελειώσαμε, γι’ αυτό και δεν μπορούσαν να βγουν στις αγορές από το 2012 και μετά.

Ερώτηση απλή: Κουρέψανε, λέει, 140 δισεκατομμύρια. Καλά, θα τα δείξω τώρα τι κουρέψανε με το PSI, δεν κουρέψανε τίποτα, έστω όμως το επιχείρημα του κ. Χατζηδάκη, ο οποίος πάλι δεν είναι καλά ενημερωμένος από το οικονομικό του επιτελείο. Ερώτηση απλή: Είναι δυνατόν με τόσο μεγάλη εξυπηρέτηση χρέους σε κεφάλαιο, όχι σε τόκους, να μη βγεις σε έναν χρόνο στις αγορές; Δεν πρέπει να έχεις βιώσιμο χρέος;

Προσέξτε τώρα, είναι σαν να λέμε ότι ΠΑΣΟΚ-Νέα Δημοκρατία –συγγνώμη πάλι, αλλά λείπουν και δεν παρεξηγείται και κανένας, παρεξηγείται το κενό- από τα 350, που είναι καταγγελμένα με αναγκαστική κατάσχεση, τους λένε «παιδιά, σας κόβουμε 170» και λένε «οκ, τα κουρέψαμε». Μετά τους λένε «παιδιά δεν είστε βιώσιμοι, γιατί, για να σας κουρέψουμε τα 170, 53,5%, στο PSI, σας δανείσαμε άλλα 93», που είναι στις συμβάσεις μέσα, και το χρέος πήγε μία η άλλη. Γιατί δεν έπεσε το χρέος ονομαστικά στα δελτία χρέους 140 δισεκατομμύρια; Αυτή την ερώτηση θα μου την απαντήσει ένας άνθρωπος, ένας χριστιανός σε αυτήν την Αίθουσα, ένας ειδήμων; Έχω όλα τα δελτία χρέους στο τέλος. Αφού, λέει, έκοψε 140, πρέπει να πάει το Υπουργείο Οικονομικών να πει «παιδιά, από 360 μείον 140 βγαίνει 220», να βγάλει ένα τρίμηνο ονομαστικό χρέος. Ποτέ! Γιατί; Δεν έχει αναρωτηθεί κανένας; Όχι.

Πήραμε 47 δισεκατομμύρια ομόλογα για τις τράπεζες. Προσέξτε, Ταμείο Χρηματοπιστωτικής Σταθερότητας. Δεν είναι δικό μου το ΤΧΣ, το έστησε η προηγούμενη κυβέρνηση, για να πάρει λεφτά, για να δανειστούν οι Έλληνες πολίτες ομόλογα, δηλαδή το χρέος του EFSF, ο οποίος δανείζεται από τις αγορές, να μου το δώσει το ομόλογό του, να το κάνω εγώ ανακεφαλαιοποίηση στις τράπεζες, τις οποίες κούρεψε επιτυχημένα το PSI 38 δισεκατομμύρια. Τους πήραμε 38 δισεκατομμύρια.

Ερώτηση: Πόσοι μείνανε στα hold outs; Τι σημαίνει hold outs; Σημαίνει πόσοι δεν κουρέψανε. Ξέρει κανένας πόσοι δεν κουρέψανε; Τα νούμερα θα τα πω στο τέλος. Πόσοι δεν συμμετείχαν και γιατί δεν συμμετείχαν; Ήταν εθελοντικό το PSI; Πώς είναι το PSI εθελοντικό, όταν δανείζεσαι 35 δισεκατομμύρια και τους λαδώνεις για να συμμετέχουν; Είναι στη σύμβαση μέσα αυτά που λέω, δεν τα λέω έτσι, είναι η δουλειά μου αυτή. Για να συμμετέχουν οι εθελοντές, δανειστήκαμε όλοι οι Έλληνες 35 δισεκατομμύρια για να τους δώσουμε –«τυρί» λέγεται στη δική μας τη γλώσσα- «sweetener», «γλυκαντικό». Δηλαδή, τους δώσαμε 30 δισεκατομμύρια, για να συμμετέχουν. Δανειστήκαμε 5,5 δισεκατομμύρια για τους δεδηλωμένους τόκους μέχρι εκείνη τη στιγμή και άλλα 35 δισεκατομμύρια για να αγοράσουμε τα ομόλογα από τις τράπεζες. Τα νούμερα τα έχω εδώ. Τα λέω προφορικά, για να τα περάσουμε γρήγορα.

Άρα γιατί δεν μειώθηκε το χρέος; Διότι από εκεί που ήταν Ελληνικού Δικαίου, γύρισε όλο κατευθείαν σε Αγγλικού Δικαίου. Δεν είναι μόνο το Αγγλικό Δίκαιο, που τότε δεν ήξερε κανένας τι σημαίνει το Αγγλικό Δίκαιο. Είναι ότι έφυγε από τις αγορές και πήγε σχετικά σε κράτη –αλλά τι;- και έγινε από ομόλογο δάνειο. Προσέξτε διαφορά! Από ομόλογο της αγοράς, δηλαδή ότι ομολογώ ότι καλή τη πίστει θα το πληρώσω σε δέκα χρόνια το δεκαετές –ομολογώ, είναι σαν να δίνεις μια μεταχρονολογημένη επιταγή, καλή τη πίστει, την παίρνει ο άλλος και σου πουλάει ένα αυτοκίνητο σήμερα- του λέει ότι «ναι, αλλά ξέρεις, εγώ σε κούρεψα, αλλά δεν συμμετείχαμε όλοι, έχω και άλλα 64 εκατομμύρια, τα οποία δεν συμμετείχαν». Όταν ήμουν εγώ έξω, με πήρε μια μέρα ο Πάνος –θα τα πούμε όλα απόψε- όταν ήταν στη σύσκεψη των Αρχηγών με τον Παπαδήμο και ήμασταν στο φουαγιέ στο Μαξίμου και μας έπαιρναν τηλέφωνα, για να πληρωθούν τα ακούρευτα. Δεν μπορώ να πω ποιος πήρε ούτε ποιο ποσό ούτε ποιανού ήταν. Έπεφταν τηλέφωνα την ώρα της σύσκεψης των Αρχηγών, που γινόταν χάος στην Ελλάδα και έπρεπε να γίνει πολύ σοβαρή συζήτηση, να αποφασίσουμε εμείς, που ήμασταν στο φουαγιέ, αν θα πούμε, ναι, να κουρευτεί ή να μην κουρευτεί ένα ομόλογο, να το πληρώσουμε με 90% κέρδος, από 60 εκατομμύρια αγορά δευτερογενή σε 453 στο άρτιο. Να αποφασίσουμε εμείς, που δεν ήμασταν πολιτικοί Αρχηγοί, ήμασταν σύμβουλοι. Έτυχε εγώ να είμαι εκεί. Μου είπε ο Πάνος «έλα να δούμε τι γίνεται με τα οικονομικά». Το γλιτώσαμε και πληρώθηκε αλλού.

Πήραμε με τις τράπεζες 38 δισεκατομμύρια με τη μία, 47 δισεκατομμύρια από το PSI, η σούμα της ανακεφαλαιοποίησης από την καταστροφή, και μας δώσανε στις 31-12-2014 απομείωση μετοχών 25.194 δισεκατομμύρια! Έχασε ο λαός 25.200 από την αξία των μετοχών του, το ΤΧΣ, το οποίο δημιουργήθηκε για να ανακεφαλαιοποιήσει τις τράπεζες, όπως είπα πριν. Χάσαμε από την αξία των μετοχών 25.200, πάνω από το 80%, στις 31-12-2014, όχι το 2015, αλλά το 2014.

Τα καταθέτω όλα στα Πρακτικά.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εύκολα είναι αυτά, δεν είναι δύσκολα.

Προσέξτε τώρα. Εμείς δανειζόμαστε τώρα με τριάντα δυόμισι χρόνια. Θα σας αφήσω τον πίνακα. Θα με συγχωρέσετε, γιατί τα έγραφα γρήγορα, μόνος μου, και είναι χειρόγραφος. Έχω όλα τα ομόλογα σήμερα από τις 7 το απόγευμα, σχετικά με το τι δανείζονται όλες οι χώρες για δεκαετή και τριακονταετή ομόλογα. Ας πούμε, εάν κάποια χώρα στην Ευρώπη δανείζεται με τριάντα χρόνια, τι επιτόκιο δίνει; Εμείς δανειζόμαστε με τριάντα δυόμισι χρόνια και 1% επιτόκιο. Η Αυστρία στα είκοσι πέντε χρόνια με 1,229%. Το Βέλγιο με εικοσαετία –δεν έχει τριακονταετία, δεν δίνουν με τριάντα χρόνια ομόλογο του Βελγίου- με 1,125%. Η Δανία για τριάντα χρόνια με 1,054%. Η Φινλανδία για δεκαπέντε χρόνια –δεν δίνουν ούτε είκοσι ούτε τριάντα χρόνια- με 1%. Η Γαλλία στα τριάντα χρόνια στις αγορές με 1,641 %. Η Γερμανία για τριάντα χρόνια με 1,036%. Η Ουγγαρία με 3,90%. Η Ιρλανδία δεκαετές ομόλογο με 5%, διότι δεν έχει τίποτε άλλο, παρά μόνο δεκαετές.

Όλοι δανείζονται στις αγορές περισσότερο από εμάς. Άρα είναι τεράστια η δική μας αποτυχία! Δηλαδή, η περσινή αποτυχία, που πήραμε τα 54 δισεκατομμύρια που έληγαν σε τρία χρόνια και τα πήγαμε στα τριάντα δυόμισι με 1% και το ΔΝΤ με 3,8% και τα άλλα μεσοσταθμικά 4% σε τριάντα δυόμισι αντί για τρία χρόνια και 1% είναι κακή συμφωνία, όταν βλέπετε τι συμβαίνει σε άλλες χώρες! Το καταθέτω στα Πρακτικά και συγχωρέστε με που είναι χειρόγραφο.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς σήμερα, εάν ήμασταν στις αγορές, θα ήμασταν με 6,5% και 7% στα είκοσι πέντε χρόνια. Εάν βγαίναμε στις αγορές στα είκοσι πέντε χρόνια, θα ήμασταν με 7% σήμερα και το παίρνουμε τώρα για τριάντα δυόμισι χρόνια με 1%. Πολύ κακή συμφωνία, η χειρότερη που υπάρχει!

Να σας πω κάτι; Αυτοί που δεν έχουν πετύχει πολιτικά -και το καταλαβαίνω, γιατί και εγώ σιγά σιγά αποκτώ μια σχετική εμπειρία- έχουν έναν τρόπο να σταθούν πολιτικά. Απέχουν -να μην ακούν, γιατί δεν χρειάζεται, τώρα τι να ακούσουν, τα έχουν λύσει όλα τα προβλήματά τους- και κατηγορούν τους άλλους. Εγώ δεν κατηγόρησα κάποιον, απλώς αμύνομαι. Αμύνομαι με τις γνώσεις μου και με τη ζημιά που έγινε στην πατρίδα. Ειλικρινά δεν κατηγορώ κανέναν. Ξέρει και ο κ. Βενιζέλος πόσο τους σέβομαι για το μυαλό και την ευφυία τους, αλλά ήταν λάθος. Προσέξετε, δηλαδή, σήμερα, συνάδελφοι, ΠΑΣΟΚ, Νέα Δημοκρατία, Ποτάμι -δεν ξέρω τι θα πουν οι αγαπητοί κεντρώοι- κατά 99% θα καταθέσουν στεφάνι στο PSI. Ειλικρινά δεν το καταλαβαίνω αυτό!

Αφήνω εδώ τον πίνακα της μείξης του χρέους, ο οποίος λέει αυτή τη στιγμή κάτι πολύ απλό. Δεξιά είναι τα στοιχεία του ΕFSF. Λέει ότι έχουμε πάρει 47 μόνο δισεκατομμύρια μετρητά από τα 141 και τα υπόλοιπα είναι όλα ομόλογα. Λέει, επίσης, πού πήγε τι από τον EFSF και πού πήγαν τα λεφτά από τον ESM, τι καλύπτουμε. Είναι η πλήρης χθεσινή ανάλυση.

Προσέξτε τώρα. Αυτός είναι ένας απόρρητος πίνακας. Αυτός ο πίνακας δείχνει μετά τη χθεσινή συμφωνία πώς αλλάζει το χρέος μας. Θα τον αφήσω στα Πρακτικά.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ αναλύει -φαίνεται η εικόνα, φαντάζομαι- τι ισχύει μετά τη συμφωνία και τι ίσχυε πριν από τη συμφωνία, το χάος, τι είχαμε να πληρώνουμε. Το βλέπετε εδώ για κάθε χρόνο μέχρι το 2060 και εδώ είναι πώς μειώνεται και πηγαίνει και αυξάνει πολύ μετά το 2043 και βλέπουμε.

Το σημαντικό ποιο είναι; Στη γαλάζια γραμμή κάτω λέει για τον EFSF, το PSI, το LM Facility. Το LM Facility είναι το δάνειο που πήραμε μόνο για το PSI, για να εξυπηρετήσουμε τα «γλυκαντικά». Αυτό εξυπηρετείται 2022 με 2043.

Δείτε το, παρακαλώ, συνάδελφοι, είναι δάνειο που πήραμε μόνο για το PSI. Δεν υπήρχε κανένας εθελοντισμός. Τα «φεσώσαμε» όλα στον ελληνικό λαό. Εδώ είναι το μάτι της συμφωνίας του PSI και σας έχω βάλει και τα σχετικά άρθρα, όλα τα άρθρα που λένε τι δανειστήκαμε.

Ας τα διαβάσω, έτσι, προς άμυνα. Η συμφωνία λέγεται Liability Management, δηλαδή διαχείριση των απαιτήσεων για το PSI και έχει δάνεια 30 δισεκατομμύρια για την Ελλάδα, για να μπορέσει –το μεταφράζω- μερικώς να χρηματοδοτήσει την εθελοντική συμμετοχή. Είναι 30 δισεκατομμύρια δάνειο! Είναι 35 δισεκατομμύρια, για να μπορέσει η Ελλάδα να χρηματοδοτήσει την εξαγορά των ομολόγων. Αυτά είναι δάνεια που πήραμε για το PSI 30 και 35 δισεκατομμυρίων από την Κεντρική Τράπεζα και 5,5 δισεκατομμύρια ευρώ πήραμε για τους δεδηλωμένους τόκους, που έπρεπε να τους πληρώσουμε για να πάμε σε άλλη συμφωνία, γιατί έπρεπε να πληρωθούν αυτοί που έδιναν τα ομόλογα τους τόκους εκείνης της στιγμής, που άλλαζαν τα ομόλογά τους.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τον προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μια χαρά είναι, δεν είναι τίποτα δύσκολο. Για να τελειώσουμε και με αυτό το ψέμα του PSI, εδώ έχω όλα τα δελτία χρέους. Όποιος θέλει ασχολείται. Έχω κάνει και τις σημειώσεις μου, γιατί και πώς δεν μειώθηκε το χρέος και πώς γύρισε από δημόσιο εσωτερικής χρήσης και απαίτησης ομόλογο Ελληνικού Δικαίου και ελάχιστο έξω –δηλαδή ήταν 85% ομόλογο στην Ελλάδα και 15% ομόλογο εξωτερικό, εκτός Ελλάδας, Ελληνικού Δικαίου- στο να είναι όλα μαζί από 265 εκατομμύρια και να έχουν φθάσει τα 70 τα ομόλογα και να έχουμε πάει τα δάνεια από 0 στα 280.

Είναι όλα στα δελτία εσωτερικού χρέους, στη δεύτερη σελίδα πάνω δεξιά.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συγκεντρωτικά, όσον αφορά τα δάνεια που πήραμε, το 2009 το δημόσιο χρέος ήταν 298 εκατομμύρια και παραδόθηκε τον Δεκέμβριο του 2014 στα 324 εκατομμύρια. Καμμία σχέση με το PSI. Προσέξτε τώρα. Το 2009 τα ομόλογα Ελληνικού Δικαίου ήταν 265 δισεκατομμύρια ευρώ. Θα σας πω πόσα συμμετείχαν και πόσα κουρεύτηκαν. Από τα 265 δισεκατομμύρια τον Δεκέμβριο του 2014 είχαμε 66. Φύγανε 199 δισεκατομμύρια ευρώ, ονομαστική αξία διακόσια δισεκατομμύρια ομόλογα. Συνάμα, τι έγινε όμως το 2009; Από 54 δισεκατομμύρια πήγε στα 218 δισεκατομμύρια ο δανεισμός. Η διαφορά δανεισμού είναι 35 δισεκατομμύρια, η διαφορά ομολόγων είναι 66 δισεκατομμύρια, η διαφορά 35 δισεκατομμυρίων με 66 δισεκατομμύρια μας κάνει τη διαφορά από τα 298 δισεκατομμύρια στα 324 δισεκατομμύρια.

Προσέξτε: Ό,τι κουρέψαμε, δεν το κουρέψαμε και είπαμε «δεν πειράζει, το αλλάζουμε με κάτι άλλο, να αλλάξω το αυτοκίνητο να πάρω ένα άλλο, δίπορτο», αλλά καταστρέψαμε τη χώρα, τη χρεοκοπήσαμε δυο φορές. Κάναμε 80 δισεκατομμύρια κόκκινα δάνεια, ένα εκατομμύριο ανέργους και, συγχρόνως, εκτός αγορών, με δύο χρεοκοπίες, αλλάξαμε το χρέος και δανειστήκαμε, αντί να έχουμε ομόλογα Ελληνικού Δικαίου και να τα βρούμε μεταξύ μας με τις τράπεζες με 40 δισεκατομμύρια, ώστε να μην έχουμε ανάγκη να δανειστούμε για όλα αυτά, με τα ακίνητα, με την Αγροτική, με τα κόκκινα δάνεια που ήταν τότε μόνο 25 δισεκατομμύρια, θα είχαμε βρει την άκρη μόνοι μας, αλλά δεν έπρεπε να τη βρούμε μόνοι μας.

Παρακαλώ, κρατήστε και εδώ για όποιον συνάδελφο θέλει να δει την εξέλιξη των ομολόγων σε σχέση με την αλλαγή της σύνθεσης του προφίλ του χρέους.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να πάμε και λίγο στην ανάπτυξη, αυτός ο προϋπολογισμός θα είναι αναπτυξιακός για πολλούς λόγους. Ο βασικότερος είναι ότι δουλεύουμε γι’ αυτό. Δεν είναι εδώ να το ακούσουν, θα το δουν σε βίντεο. Εμείς δεν δουλεύουμε για να ξαναψηφιστούμε. Εγώ δεν το κάνω αυτό το πράγμα, δεν μου περνάει από το μυαλό. Πρέπει να πετύχει, δεν μας παίρνει. Δεν γίνεται να μη φέρω έσοδα. Προσέξτε, παράλληλα έσοδα. Μιλάγαμε με τον Χρήστο εδώ πόσες φορές, με τον Τρύφωνα και με την Κατερίνα θα τα πούμε. Τα νομοσχέδια έρχονται όλα. Δηλαδή, όσον αφορά τον ΦΠΑ που χάσανε, γιατί δεν είναι η Νέα Δημοκρατία εδώ να μας πει γιατί από το 2009 έως το 2014 έχασε 32 δισεκατομμύρια ΦΠΑ; Σε ύφεση η οικονομία, με λίγες συναλλαγές, άρα λίγες αγοραπωλησίες και χάσαμε 32 δισεκατομμύρια ΦΠΑ και ερχόμαστε εμείς να μπορέσουμε, από τα 6 δισεκατομμύρια τον χρόνο που χάνουμε, να εισπράξουμε με τους μηχανισμούς -που θα αναγνώσω πολύ γρήγορα για τα Πρακτικά- τον ΦΠΑ που χάνεται. Δεν το προϋπολογίσαμε ότι θα το πάρουμε, γιατί δεν επιτρέπεται και είναι σωστό. Θα πάρουμε, όμως, ένα μεγάλο του κομμάτι με το πλαστικό χρήμα και το νομοσχέδιο που θα έλθει και θα το βάλουμε στον προϋπολογισμό του 2018, τέτοια εποχή. Θα το έχουμε πάρει και θα πούμε «κύριοι, αυτό είναι και είναι μόνιμο μέτρο». Έγινε ο μηχανισμός, άρα θα εισπράττεις κάθε χρόνο 1 δισεκατομμύριο από τα 6 δισεκατομμύρια τον χρόνο διαφυγών ΦΠΑ, 5,4 δισεκατομμύρια τα μέτρα τριετίας. Μας μένουν και ρέστα, εάν είχαμε τον ΦΠΑ. Όχι, δεν πρέπει να αλλάξουμε το κράτος, να το αφήσουμε όπως ήταν, έτερον εκάτερον, αλλά είναι over and above. Είναι όλα από πάνω αυτά που πρέπει να κάνουμε. Εδώ πρέπει να προστατευθούν επιχειρηματίες. Είναι σωστό ότι δεν είναι άμεσα αναπτυξιακό μέτρο η αύξηση φορολογίας. Ούτε ο έμμεσος φόρος είναι δίκαιος. Δεν έχουμε δημοσιονομικό περιθώριο. Αυτό που δίνει όμως η χθεσινή συμφωνία, την οποία δεν θα την παίρνανε ούτε για τα κόμματά τους, είναι ότι σε βλέπουν οι αγορές με άλλο μάτι. Εκλογές δεν γίνονται, δεν υπάρχουν. Ωραία, έχουμε να λέμε στα κανάλια το πρωί ότι περνάμε πάρα πολύ ωραία.

Πολιτική σταθερότητα. Σοβαρότητα, ανταγωνιστικότητα, δουλειά. Έρχεται με τη βιωσιμότητα του χρέους η έκθεση του κ. Ντράγκι -και θα βγάλει και μία έκθεση το ΔΝΤ στο τέλος του τρέχοντος μήνα- και θα πει ο κ. Ντράγκι στο ΔΝΤ «έτσι πάνε τα πράγματα». Θέλει και αυτός μια τεκμηρίωση, για να πάει να εισηγηθεί να μας πάρουν τα ομόλογα, δηλαδή ή να παίρνει τα ελληνικά ομόλογα ή να τα ανταλλάξουμε. Τη συμφωνία από πέρσι την έχουμε συζητήσει με τον Ευκλείδη. Τι σημαίνει αυτό; Φθηνό χρήμα στην αγορά. Φθηνό χρήμα και φθηνότερο επιτόκιο. Να μειωθεί το κόστος εξυπηρέτησης του χρέους του νοικοκυριού, το οποίο έχει όλους τους ανέργους. Ο κύριος ΓΑΠ είχε πει «μακάρι ένας στους τέσσερις να δουλεύουν». Είναι ευχή, δηλαδή, αντί να δουλεύουν και οι τέσσερις.

Με κόκκινο χρέος στο νοικοκυριό, μειωμένο ως μηδενικό διαθέσιμο εισόδημα, όπως λέμε εμείς στη μέτρηση, πρέπει να μειωθεί η εξυπηρέτηση του κόκκινου δανείου. Το να του μειώσεις το επιτόκιο είναι τόσο απλό. Είναι έμμεσο έσοδο στην τσέπη. Θα μείνουν λεφτά για κατανάλωση, έτσι θα έλθει η ανάπτυξη. Συγχρόνως, προχωρήσαμε και σε αποκρατικοποιήσεις. Και το Ελληνικό και η «COSCO» και ο ΟΛΘ, που θα έλθει σιγά σιγά, και ό,τι άλλο γίνεται σαν έργο υποδομής είναι ο πυλώνας, η ραχοκοκαλιά της ανάπτυξης. Η θέση μας είναι αυστηρά γεωπολιτική. Είμαστε γέφυρα. Θέλουμε, δεν θέλουμε, πρέπει να το εκμεταλλευτούμε. Αεροδρόμια θα κάνουμε και θα φτιάξουμε, φαντάζομαι, γρήγορα και το τρένο διπλής κατεύθυνσης, διότι δεν φεύγουν εμπορευματοκιβώτια χωρίς τρένο διπλής κατεύθυνσης από τη Θεσσαλονίκη. Πρέπει να γίνουν όλα αυτά.

Καταλαβαίνω και συμπονώ την Αντιπολίτευση. Δεν καταλαβαίνει οικονομικά. Δεν καταλαβαίνει τη χθεσινή συμφωνία. Με κανέναν τρόπο δεν την καταλαβαίνει και δυστυχώς δεν την εξήγησαν και μεταξύ τους.

Ως Ανεξάρτητοι Έλληνες υπερψηφίζουμε τον αυριανό προϋπολογισμό.

Θα αφήσω δύο σημειώσεις τεχνικού χαρακτήρα –κάποιος μπορεί να θέλει να διαβάσει, κάποιος μπορεί να βαριέται– που αφορούν το γιατί και πώς υπολογίζουμε το προεισπρακτικό επιτόκιο στον υπολογισμό της καθαρά παρούσης αξίας στο σημερινό δάνειο, το οποίο έχει να κάνει με το κόστος δανεισμού, έχει να κάνει με την ανάπτυξη που προβλέπεις, έχει να κάνει με το πόσα χρόνια θα το προβλέψεις, ποιος είναι ο στόχος που θέλεις να έχεις για το χρέος προς το ΑΕΠ με το ΑΕΠ. Έχει να κάνει με όλα αυτά, δηλαδή με πάρα πολλούς παράγοντες, αλλά δυστυχώς αυτός είναι ο υπολογισμός. Έτσι γίνεται σήμερα.

Πάλι λέω 54 δισεκατομμύρια ευρώ έφυγαν σε τριάντα δύο χρόνια της τριετίας. Έφυγαν και άλλα αυτόν τον χρόνο με 1 δισεκατομμύριο ευρώ περίπου κενό περιθώριο δημοσιονομικό κάθε χρόνο για την οικονομία. Αν είμαστε ικανοί –και βάζω ερωτηματικό–, θα τα καταφέρουμε. Αν είμαστε ανίκανοι, δεν θα τα καταφέρουμε. Δεν γίνεται με αυτή τη συμφωνία να μην τα καταφέρουμε, δηλαδή απαγορεύεται.

Αφήνω τις σημειώσεις για αυτό.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα παρακαλούσα τέλος –και ευχαριστώ, κύριε Πρόεδρε, για την ανοχή σας– όλες τις πτέρυγες της Βουλής να κατανοήσουν ότι η ανάπτυξη δεν έρχεται μόνη της. Χρειάζεται δουλειά. Χρειάζεται πάρα πολλή δουλειά. Δεν είναι η αλήθεια του ATM. Είναι η αλήθεια που λέμε. Θα πάει ο άλλος να δει το εκκαθαριστικό του στεγαστικού που θα του έρθει και θα του είναι 50 ευρώ λιγότερο, γιατί θα του έχει πέσει το επιτόκιο.

Όμως, η Ελλάδα –προσέξτε– θα έχει σταθερό. Δηλαδή, αν γίνει κανένας πανικός στην Ιταλία, εμείς είμαστε κεκαλυμμένοι από ρίσκο. Άρα οι αγορές και κάποιος που θα επενδύσει τα λεφτά του στην Ελλάδα μετά το QE και μετά την έξοδο στις αγορές με 3% που πρέπει να βγούμε, που και αυτό δεν είναι καλό, γιατί με 1% δανειζόμασταν και θα πάει με 3%, τα μαθηματικά στον πίνακα που έχω εδώ λένε την αλήθεια. Αν αλλάζει το επιτόκιο στον χρόνο, σε σχέση με την αύξηση του ΑΕΠ, σου χαλάει το κλάσμα. Δεν σου βγαίνει τόσο καλή η καθαρή παρούσα αξία.

Παρ’ όλα αυτά, όμως –προσέξτε– αυτή η σταθερότητα είναι αυτό που θέλει ο επενδυτής. Λέει, πού να βάλει τα λεφτά του; Να τα χάσει; Μα δεν θέλει ένα σταθερό επιτόκιο, ένα σταθερά χαμηλό επιτόκιο; Θέλει ανακεφαλαιοποιημένες τράπεζες, σταθερή πολιτική σκηνή, αναδιαρθρωμένα τα Υπουργεία Ανάπτυξης, ώστε όλα –και οι αδειοδοτήσεις– να γίνονται γρήγορα, να τελειώνουμε, να πάμε ταμείο γρήγορα, να μας φέρει την επένδυση το FDI, το Foreign Direct Investments, να μπουν σαν ξένες επενδύσεις μέσα στην Τράπεζα, σαν καταθέσεις, δηλαδή, να μπουν καταθέσεις.

Για να γίνει όλο αυτό, δεν πρέπει να αποσταθεροποιηθεί η χώρα. Εδώ είμαστε να δουλέψουμε, για να είναι η χώρα σταθερή. Αλλά, παρακαλώ πάρα πολύ, να μη σπεκουλάρουμε πολιτικά, διότι το πολιτικό σπεκουλάρισμα έχει κοντά πόδια. Είναι σαν το ψέμα. Εμείς πρέπει να δουλέψουμε, για να φέρουμε αποτέλεσμα. Εμείς διαχειριζόμαστε έντεκα εκατομμύρια ψυχές και άλλες είκοσι πέντε εκατομμύρια ψυχές Ελλήνων εκτός Ελλάδος, οι οποίοι λένε: «Ρε παιδιά, τι γίνεται στην πατρίδα; Έχω ένα σπίτι στο χωριό. Να το πουλήσω, να το δώσω σε κανέναν Γερμανό ή να το κρατήσω, να γυρίσω για διακοπές;». Δεν πρέπει να τον φέρουμε πίσω τον Έλληνα;

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον γενικό εισηγητή των Ανεξάρτητων Ελλήνων κ. Δημήτριο Καμμένο.

Τελευταίος από τους γενικούς εισηγητές ο κ. Μάριος Γεωργιάδης από την Ένωση Κεντρώων.

Ορίστε, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ, κύριε Πρόεδρε.

Αγαπητοί συνάδελφοι Βουλευτές, κατ’ αρχάς θα ήθελα να ευχηθώ χρόνια πολλά σε όσους γιορτάζουν, τόσο εντός του Κοινοβουλίου όσο και εκτός, καθώς επίσης και στο Πολεμικό μας Ναυτικό, το οποίο έχει την τιμητική του σήμερα.

Κυρίες και κύριοι, επίσης, θα παρακαλούσα να κάνουμε και λίγο ησυχία, γιατί, εκτός από τα δακρυγόνα έξω, έχω την εντύπωση ότι ακούμε νταούλια και ζουρνάδες. Τεράστια επιτυχία. Εγώ τα διαβάζω τελείως διαφορετικά. Μπορεί και να μη γνωρίζω οικονομικά, όπως ο φίλος Δημήτρης ανέφερε προηγουμένως.

Οι εν λόγω εξελίξεις είναι ξεκάθαρο ότι θα έχουν τόσο δραματικές επιπτώσεις για τη χώρα, που, σας μιλώ ειλικρινά, εάν ως Ένωση Κεντρώων είχαμε εμείς θεσμικό δικαίωμα, θα εκδίδαμε διάγγελμα προς τον ελληνικό λαό για να τον προειδοποιήσουμε για το τι ακολουθεί. Γιατί ο πόλεμος δεν είναι ο μόνος που φέρνει τα δεινά ούτε οι τεκτονικοί σεισμοί την καταστροφή. Την καταστροφή τη φέρνουν όλοι όσοι είναι πρόθυμοι να υπογράψουν τα πάντα, προκειμένου να παραμείνουν για λίγα εικοσιτετράωρα ακόμη στην εξουσία. Παρακαλούν, συμφωνούν και υπογράφουν όρους παράδοσης της χώρας μας, της τιμής και της αξιοπρέπειάς μας.

Αντιλαμβάνεστε όλοι πόσα δισεκατομμύρια ευρώ επιπρόσθετων μέτρων απαιτεί η διατήρηση των πρωτογενών πλεονασμάτων του 3,5% του ΑΕΠ σε μεσοπρόθεσμο βάθος χρόνου;

Δυστυχώς για τη μοίρα μας, υπάρχει αυτό το απόλυτο όπλο καταστροφής, η Κυβέρνηση ΣΥΡΙΖΑ-ΑΝΕΛ, που δεν διστάζει μπροστά σε τίποτα, δεν υπολογίζει ούτε πατρίδα ούτε λαό ούτε ιερό ούτε όσιο.

Καλούμε αυτή τη στιγμή τον κάθε Έλληνα και την κάθε Ελληνίδα, που παρακολουθεί, να δει όλη τη διάρκεια της Ολομέλειας της Βουλής μέχρι το Σάββατο, να ακούσει, να διαβάσει, να ρωτήσει και να μάθει κάθε λεπτομέρεια της χθεσινής συμφωνίας και όλων όσα μάς επιφυλάσσουν. Έτσι, θα γνωρίζει και θα πειστεί πέραν πάσης αμφιβολίας ότι η Κυβέρνηση ΣΥΡΙΖΑ-ΑΝΕΛ είναι αυτή που στερεί το μέλλον από τα παιδιά μας και αυτή που σβήνει τα όποια σχέδια και όνειρα έχουν προλάβει να κάνουν.

Μέχρι προχθές, γνωρίζαμε ότι η Κυβέρνηση με το υπερταμείο υποθήκευσε τη δημόσια περιουσία μας για ενενήντα εννέα χρόνια και ήμασταν πρόθυμοι να ζήσουμε με αυτό. Εχθές, μάθαμε κάτι πολύ χειρότερο: Πλέον έχει υποθηκεύσει τους μισθούς και τις συντάξεις, την υγεία, την παιδεία, το νερό, τον αέρα και τα αισθήματα κάθε πολίτη, που ζει σε αυτή τη χώρα.

Τελικά, κυρίες και κύριοι, η ιστορία μερικές φορές έχει πολλές αδικίες. Σε κάποιους τυχερούς μπροστά από τον γκρεμό έχει κι ένα ρέμα για να πέσουν. Στον δε Οδυσσέα, μπροστά στη Σκύλα είχε την αγκαλιά της Χάρυβδης. Στη σημερινή Ελλάδα, αγαπητοί Έλληνες συμπατριώτες, όσοι μάς ακούτε, δεν έχουμε εναλλακτικές. Η ιστορία δεν μπορεί να γυρίσει πίσω στις 25 Ιανουαρίου 2015. Είναι απολύτως σίγουρο ότι η συγκεκριμένη Κυβέρνηση θα μας ξεκάνει έναν έναν μέχρι τέλους. Διότι συμφωνήσαμε να υπογράψουμε το απόλυτο μνημόνιο αορίστου χρόνου, χωρίς δικαίωμα καταγγελίας.

Επί του προϋπολογισμού τώρα του 2017, θα ήθελα να ξεκινήσω όχι με δικά μου λόγια, αλλά με αυτά που επισημαίνει το Γραφείο Προϋπολογισμού του Κράτους στη Βουλή, ότι, δηλαδή, ο προϋπολογισμός του 2017 έχει βραχυπρόθεσμα υφεσιακή επίπτωση, διότι μειώσεις δαπανών και αυξήσεις φόρων αναπόφευκτα λειτουργούν υφεσιακά. Αναφέρει επίσης ότι οι προβλέψεις για την ιδιωτική κατανάλωση, τις επενδύσεις και τις εξαγωγές μπορούν να χαρακτηριστούν αισιόδοξες.

Υπάρχει και συνέχεια: «Με δεδομένη τη διατήρηση του ποσοστού ανεργίας σε υψηλό επίπεδο μεσοπρόθεσμα, ο στόχος για πρωτογενές πλεόνασμα 3,5% του ΑΕΠ μεσοπρόθεσμα κρίνεται ως αρκετά φιλόδοξος. Επιπρόσθετα, ο προϋπολογισμός του 2017 είναι φοροκεντρικός, η υπερφορολόγηση θα εξακολουθεί να λειτουργεί ιδιαιτέρως στρεβλωτικά στο οικονομικό περιβάλλον, αποτελώντας εμπόδιο στην επίτευξη θετικών ρυθμών ανάπτυξης.». Αυτά δεν τα λέω εγώ, αλλά η έκθεση του προϋπολογισμού, που την καταθέτω προς υπενθύμιση όσων δεν την έχουν διαβάσει.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με άλλα λόγια, το Γραφείο του Προϋπολογισμού του Κράτους μάς λέει ότι σχεδόν όλες οι προβλέψεις για τα μεγέθη του προϋπολογισμού είναι λίγο πολύ αυθαίρετες. Πιο συγκεκριμένα, η πρόβλεψη για αύξηση του ΑΕΠ κατά 2,7% είναι ανεδαφική, δεδομένου ότι και το 2016 και το 2017 ήταν χρονιές πρωτοφανούς ύφεσης και μείωσης του ΑΕΠ.

Πάμε τώρα στην ανάπτυξη, όπως έχει αναφερθεί, στην επένδυση και στις αποκρατικοποιήσεις. Είναι ενδεχόμενο αύξησης του ΑΕΠ και ανάπτυξης ότι θα αποτελούσαν σημαντικό ρόλο οι αποκρατικοποιήσεις. Το 2016, όμως, η πρόβλεψη της Κυβέρνησης για είσπραξη 2 δισεκατομμυρίων από τις αποκρατικοποιήσεις έπεσε έξω κατά 1,5 δισεκατομμύριο ευρώ. Σε ποια στοιχεία ικανότητας αυτής της Κυβέρνησης μπορούμε να βασιστούμε ότι θα τηρηθεί το χρονοδιάγραμμα για το 2017;

Επομένως οι αισιόδοξες προβλέψεις σας περί επερχόμενης ανάπτυξης είναι εντελώς ουτοπικές. Οι επενδύσεις πια μοιάζουν με μακρινό όνειρο και η πραγματικότητα μας λέει ότι ακυρώνονται καθημερινά σημαντικές και σοβαρές επενδυτικές ενέργειες. Πάρτε για παράδειγμα το Ελληνικό, για την οποία επένδυση δεν έχει συμβεί τίποτα με βάση τα προβλεπόμενα, αλλά, αντίθετα, πρώτον, αναβάλλεται διαρκώς η ημερομηνία κύρωσης της σύμβασης παραχώρησης, η οποία πάει για τα τέλη του 2017. Είναι άγνωστο πότε θα εγκριθεί το Σχέδιο Ολοκληρωμένης Ανάπτυξης, πότε θα υποβληθεί η Στρατηγική Μελέτη Περιβαλλοντικών Επιπτώσεων και πότε θα οριστεί ο αιγιαλός. Είναι άγνωστο πότε θα κατατεθεί νομοθετικό πλαίσιο για το καζίνο. Δεν προβλέπεται, τουλάχιστον στο άμεσο μέλλον, η παράδοση του ακινήτου στον επενδυτή, προκειμένου να πάρουμε τα πρώτα 310 εκατομμύρια ευρώ, δεδομένου ότι η Κυβέρνηση δεν τολμά, καθώς φαίνεται ότι δεν έχει μεριμνήσει για καμμία υποδομή, ώστε να μεταφέρει τους μετανάστες και τους πρόσφυγες σε κάποιο άλλο σημείο φιλοξενίας.

Μάλιστα, ως Ένωση Κεντρώων έχουμε συνυπογράψει την πρωτοβουλία της Δημοκρατικής Συμπαράταξης, ώστε να συσταθεί μία επιτροπή για το ζήτημα του Ελληνικού.

Άλλο ένα τραγικό παράδειγμα, που αποδεικνύει την ανικανότητα χειρισμού σοβαρών προτάσεων -ακούστηκε, αν δεν κάνω λάθος, από τον κ. Χατζηδάκη-, αποτελεί το φιάσκο της δήθεν πρόθεσής σας για την πώληση της ΔΕΣΦΑ στην αζέρικη «SOCAR». Αυτό σημαίνει απώλεια 188 εκατομμυρίων ευρώ μόνο για το 2017, σύμφωνα με όσα αναγράφονται στη σελίδα 140 της εισηγητικής έκθεσης.

Καταθέτω σχετικό ρεπορτάζ για το εν λόγω θέμα.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για αυτή την τρύπα, η οποία αποτελεί τρανή απόδειξη ότι ο προϋπολογισμός είναι πλασματικός, θα πρέπει να μας πει ο αρμόδιος Υπουργός ή οι αρμόδιοι Υπουργοί, οι κυβερνητικοί εκπρόσωποι, σε τι είδους περικοπές θα προβούν, για να αντισταθμιστεί αυτή η απώλεια.

Τρίτο παράδειγμα ανεύθυνου χειρισμού επενδυτικής πρότασης αποτελεί το επενδυτικό σχέδιο του Κατάρ στο ναυάγιο της Ζακύνθου. Οι μεθοδεύσεις του Υπουργείου Οικονομικών έχουν εξοργίσει τις αρχές του Κατάρ, οι οποίες απειλούν με αντίποινα τις εκατόν ογδόντα ελληνικές εταιρείες, που δραστηριοποιούνται στο Εμιράτο. Δηλαδή, όχι μόνο ο επενδυτής έφυγε, μας απειλεί κι από πάνω ότι θα μας κόψει την τρέχουσα συνεργασία που έχουμε με τη χώρα του.

Καταθέτω σχετικό δημοσίευμα στα Πρακτικά.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακύρωση υδατοδρομίων. Για να μη χρονοτριβήσω, διαβάστε το με την ησυχία σας.

Ακύρωση επενδύσεων αιολικής ενέργειας CDF. Στον αέρα 250 εκατομμύρια ευρώ απ’ αυτή την επένδυση.

Πάμε και σε κάποια άλλα ιδιαιτέρως αρνητικά γεγονότα -δεν ξέρω αν είναι ρεπορτάζ- για να διαβάζετε ό,τι χάνουμε σαν Ελλάδα. Αδυναμίες απορρόφησης κονδυλίων ακόμη και σε σύνταξη δημοσίων έργων μέσω ΕΣΠΑ. Διαβάστε τα, γιατί μπορεί να μην τα ξέρετε.

Τεράστια αποβιομηχάνιση της χώρας το 2016. Σύμφωνα με μετριοπαθείς υπολογισμούς του ΣΕΒ, για να εξισορροπηθεί αυτή η τεράστια αποβιομηχάνιση απαιτούνται επιπλέον επενδύσεις, πέραν, δηλαδή, των όσων πραγματοποιούνται ετησίως, τουλάχιστον 100 δισεκατομμυρίων ευρώ μέχρι το 2022.

Μεγάλη αύξηση στα «λουκέτα» επιχειρήσεων και το 2016. Μέχρι σήμερα έχουν κλείσει είκοσι πέντε χιλιάδες επιχειρήσεις, κατάσταση βέβαια, που δημιούργησε η υπερφορολόγηση και η έλλειψη ρευστότητας. Σχετικό άρθρο με δηλώσεις του κ. Μίχαλου.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όχι μόνο δεν κάνετε κάτι για να έλθουν οι επενδύσεις, αντίθετα κάνετε τα πάντα για να φύγουν και μαζί τους και οι όποιοι υποψήφιοι επενδυτές.

Αγαπητοί συνάδελφοι Βουλευτές, τα ταξιδάκια αναψυχής στην Κούβα και οι άτοπες παρομοιώσεις των πενήντα ετών δικτατορίας με -άκουσον, άκουσον!- τον δικό μας αγώνα του 1821 δεν θα φέρουν ούτε την ανάπτυξη ούτε την ελπίδα στον ελληνικό λαό. Ο λαϊκισμός σας δεν έχει όρια ούτε σύνορα.

Τραγελαφικό είναι ότι η «NEW YORK TIMES» τοποθετεί τον Πρόεδρό σας ανάμεσα στους οκτώ τοπ Ευρωπαίους λαϊκιστές και, μάλιστα, φιγουράρει δίπλα στην αφρόκρεμα της ακροδεξιάς, δηλαδή τον Φάρατζ, τη Λεπέν και τον Χόφερ. Εμένα προσωπικά, αν ήμουν μέλος της Κοινοβουλευτικής σας Ομάδας, θα με προβλημάτιζε πάρα πολύ αυτή η παγκόσμια αναγνώριση.

(Θόρυβος από την πτέρυγα του ΣΥΡΙΖΑ)

Από την άλλη, μόνο ντροπή νοιώθω σαν Έλληνας πολίτης, γιατί ο Πρόεδρός σας δεν είναι μόνο Πρόεδρος του κόμματός σας αλλά και Πρωθυπουργός της χώρας.

Καταθέτω σχετικό άρθρο μόλις πριν από μερικές ώρες.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΧΡΗΣΤΟΣ ΑΝΤΩΝΙΟΥ:** Τον δικό σας Πρόεδρο πού τον κατατάσσετε;

**ΜΑΡΙΟΣ ΓΕΩΡΓΙΑΔΗΣ:** Τον δικό μας Πρόεδρο τον κατατάσσουμε εκεί που δεν μπορεί να φτάσει ο δικός σας. Δεν θα κάνω διάλογο μαζί σας. Δεν σας αρέσουν αυτά που ακούτε, αλλά θα τα ακούσετε.

Δυστυχώς το σύνθημα που δίνετε για το τρέχον νομοσχέδιο...

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα σε πάρει ο Μητσοτάκης.

**ΜΑΡΙΟΣ ΓΕΩΡΓΙΑΔΗΣ:** Δεν θέλω να με πάρει κανένας Μητσοτάκης.

Μην ανησυχείτε, κύριε Πολάκη. Κανένας Μητσοτάκης δεν θέλω να με πάρει.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Μη διακόπτετε, σας παρακαλώ.

Συνεχίστε, κύριε Γεωργιάδη.

**ΜΑΡΙΟΣ ΓΕΩΡΓΙΑΔΗΣ:** Δυστυχώς, οι αλήθειες πονάνε!

Το σύνθημα, λοιπόν, από το εν λόγω νομοσχέδιο είναι το εξής: «Εξοντώστε την ιδιωτική επιχειρηματικότητα στον βωμό της συντήρησης του πελατειακού σας κράτους».

Πάμε στην ανεργία. Αναρωτιόμαστε πόσο ανάλγητη μπορεί να είναι μια Κυβέρνηση, που επαίρεται ότι μειώνει την ανεργία, παίζοντας με τον πόνο εκατοντάδων χιλιάδων ανέργων, γιατί με βάση τα στοιχεία του πληροφοριακού συστήματος «ΕΡΓΑΝΗ» προκύπτει ότι για τον μήνα Οκτώβριο φέτος απολύθηκαν από τον ιδιωτικό τομέα ογδόντα δύο χιλιάδες οκτακόσιοι δέκα περισσότεροι εργαζόμενοι απ’ όσους προσλήφθηκαν.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ανάποδα τα διαβάζετε;

**ΜΑΡΙΟΣ ΓΕΩΡΓΙΑΔΗΣ:** Αφήστε με να μιλήσω, να ολοκληρώσω και μόλις ολοκληρώσω, μπορείτε να πείτε ό,τι θέλετε.

Είναι η χειρότερη επίδοση το 2001 από αυτές που τηρούνται στα εν λόγω στοιχεία. Και όσοι βρήκαν δουλειά μόνο προβλήματα δεν έλυσαν, δεδομένου ότι το 62% των νέων προσλήψεων αφορά μερική –άρα, απαντώ στην τουριστική σας περίοδο- ή εκ περιτροπής απασχόληση με μισθούς 200 ευρώ.

Καταθέτω τον σχετικό πίνακα ο οποίος είναι αποκαρδιωτικός.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στη φορολογία που συνεπάγεται και παραοικονομία. Η φοροεπιδρομή είναι τόσο μεγάλη που αναθεωρούνται οι εισπρακτικοί στόχοι προς τα επάνω ακόμη και μέσα στη μέση της χρονιάς.

Αυτό δεν είναι επενδυτικό κλίμα, κυρίες και κύριοι, αλλά εχθρική κίνηση ενάντια στις παραγωγικές δυνάμεις της χώρας.

Να υπενθυμίσω ότι με βάση το αναθεωρημένο προς τα επάνω, όπως είπα, φετινό στόχο και τα στοιχεία του δεκαμήνου που έχουμε στη διάθεσή μας θα πρέπει μέχρι το τέλος του έτους να εισπραχθεί το ποσό των 8 δισεκατομμυρίων ευρώ από τους προβλεπόμενους φόρους και μας μένουν μόλις είκοσι μέρες για να το ολοκληρώσετε.

Το καταθέτω για τα Πρακτικά.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έτσι, βλέπουμε ότι η ιδιωτική οικονομία οδηγείται με τον άλφα ή βήτα τρόπο στην παρανομία. Στην Ελλάδα υπολογίζεται στο 25% του ΑΕΠ, ποσοστό που την κατατάσσει σε μία από τις χειρότερες θέσεις στην Ευρώπη. Αυτό σημαίνει ότι περίπου 40 δισεκατομμύρια τον χρόνο διακινούνται εκτός συστήματος, με αποτέλεσμα απώλεια εσόδων ύψους 15 δισεκατομμυρίων ευρώ.

Όλοι μπορούμε να φανταστούμε πόσα προβλήματά μας θα είχαν λυθεί, εάν η Κυβέρνηση δεν επέλεγε αυτή την άγρια φορολόγηση των Ελλήνων πολιτών. Όταν ο πολίτης αισθάνεται ότι φορολογείται δίκαια, όταν έχει ανταποδοτικές παροχές από το κράτος, τότε και μόνο τότε θα μπει στη διαδικασία να πληρώσει.

Όμως, τόσο εσείς όσο και οι προηγούμενες κυβερνήσεις έχετε χωρίσει τους πολίτες σε δύο στρατόπεδα, εκείνους τους πολλούς που πληρώνουν φόρους και εκείνους τους λίγους κομματικούς πελάτες που τρώνε φόρους και μάλιστα αναξιοκρατικά.

Στην περίπτωση δε της φορολόγησης νομικών προσώπων, σύμφωνα πάντα με τον προϋπολογισμό, τα συνολικά έσοδα του κράτους από τις εταιρείες το 2017 θα είναι με τις αισιόδοξες προβλέψεις 3,2 δισεκατομμύρια. Με λίγα λόγια, όλες οι εταιρείες που δραστηριοποιούνται στην Ελλάδα αποδίδουν στο ελληνικό δημόσιο τόσα χρήματα όσα δαπανά το κράτος για μισθούς και συντάξεις μέσα σε έναν μήνα. Με τέτοιο παραγωγικό μοντέλο δεν οδηγούμαστε πουθενά. Συνεχώς θα συντηρούμαστε με δανεικά και αγύριστα και όσοι παράγουν χρήματα θα βρίσκονται συνεχώς υπό διωγμό από τις ανίκανες και ιδεοληπτικές κυβερνήσεις των τελευταίων δεκαετιών.

Και ας αφήσουμε τη φορολογία. Πείτε μου τι γίνεται με το τραπεζικό σύστημα που έχετε. Κλείνουμε ενάμιση χρόνο με capital controls και δεν νομίζω να ξεμπερδέψουμε σύντομα ή τουλάχιστον στο άμεσο χρονικό διάστημα.

Όση καλή διάθεση και να έχει κάποιος δεν μπορεί παρά να εξοργιστεί με τα όσα αναφέρονται στη σελίδα 18 της εισηγητικής έκθεσης, ότι δήθεν έχει χαραχτεί στρατηγική για την αντιμετώπιση του υψηλού αποθέματος των μη εξυπηρετούμενων δανείων, ώστε το εγχώριο τραπεζικό σύστημα να χρηματοδοτήσει μακροπρόθεσμα την ανάπτυξη. Είναι γνωστό και στον πλέον αδαή ότι οι κανόνες κεφαλαιακής επάρκειας δεν επιτρέπουν στις τράπεζες την αποδέσμευση κεφαλαίων για οποιαδήποτε χρηματοδότηση. Αυτή την ασφυξία βιώνουμε εδώ και έξι, επτά χρόνια και όλοι οι επιχειρηματίες, τόσο οι μεγάλοι όσο και οι μικροί, το γνωρίζουν πάρα πολύ καλά.

Όσο για τη σημαντικότερη ένδειξη που φανερώνει ότι κάτι αλλάζει στην οικονομία, δηλαδή την επιστροφή των καταθέσεων στις τράπεζες, τα στοιχεία του Οκτωβρίου από την Τράπεζα της Ελλάδος είναι καταλυτικά σε βάρος σας. Όχι μόνο δεν επιστρέφουν ευρώ στις τράπεζες, αλλά η Κυβέρνηση ΣΥΡΙΖΑ -ΑΝΕΛ εξακολουθεί να προκαλεί φόβο και τρόμο σε όλους τους νοικοκυραίους, δεδομένου ότι ακόμη και σήμερα 38 δισεκατομμύρια που έκαναν φτερά από τον Δεκέμβριο του 2014 εξακολουθούν να παραμένουν στα στρώματα λόγω προφανώς έλλειψης στοιχειώδους εμπιστοσύνης.

Άλλος ένας πίνακας στη διάθεσή σας.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σε σχέση με το πρόγραμμα ποσοτικής χαλάρωσης, θα ήθελα να μου πείτε πού βρισκόμαστε. Σκεφθείτε ότι την ίδια χρονική περίοδο που εμείς περνάμε τόσα δεινά, στην υπόλοιπη Ευρωζώνη κυριολεκτικά βρέχει δισεκατομμύρια με αυτό το πρόγραμμα και μόνο η χώρα μας είναι απ’ έξω εξαιτίας της απαράδεκτης οικονομικής πολιτικής της Κυβέρνησης κατά το πρώτο εξάμηνο του 2015 με τα μύρια όσα έκανε ο κ. Βαρουφάκης και μας στέρησε από αυτή τη δυνατότητα.

Το βάρος πλέον έχει δοθεί στις προσευχές, ώστε την προσεχή Πέμπτη ο Πρόεδρος της Ευρωπαϊκής Κεντρικής Τράπεζας, ο κ. Ντράγκι, να διατηρήσει το πρόγραμμα ενεργό μέχρι τουλάχιστον τα τέλη του 2017, μήπως καταφέρουμε και ενταχθούμε κάποια στιγμή.

Υπενθυμίζω ότι, προκειμένου να ενταχθούμε στην ποσοτική χαλάρωση, πρέπει να ολοκληρωθεί η δεύτερη αξιολόγηση και να καταστεί βιώσιμο το χρέος. Πείτε μου τι από τα δύο έχει γίνει. Περιμένουμε. Μπορεί βέβαια εσείς να πανηγυρίζετε, όμως η ίδια η Ευρωπαϊκή Κεντρική Τράπεζα δεν θεωρεί τη χθεσινή απόφαση για τα βραχυπρόθεσμα μέτρα ελάφρυνσης χρέους αρκετή, προκειμένου να συμμετάσχουμε στην ποσοτική χαλάρωση, με αποτέλεσμα να είμαστε ακόμη στον αέρα.

Μέσα σε αυτό το δυσοίωνο σκηνικό, πώς υπολογίζετε ότι θα έχουμε ανάπτυξη, επενδύσεις και αύξηση του ΑΕΠ; Με κάποιο θαύμα; Ή πιστεύετε ότι η ρητορική σας περί διευθέτησης του χρέους θα μας φέρει επενδύσεις; Κάποιος δηλαδή που θα θέλει να ανοίξει μια επιχείρηση στην Ελλάδα νομίζετε ότι το πρώτο πράγμα που τον νοιάζει είναι το δημόσιο χρέος της χώρας;

Το χρέος ως ονομαστική αξία δεν σημαίνει πολλά πράγματα, τουλάχιστον για τους επενδυτές. Υπάρχουν χώρες που έχουν δυσανάλογα τεράστιο χρέος σε σχέση με εμάς και είναι εύρωστες και παραγωγικές, καθώς και ιδανικές για επενδύσεις. Το πρόβλημά μας είναι ότι δεν μπορούμε να εξυπηρετήσουμε το χρέος μας λόγω της αναξιόπιστης θέσης μας στην παγκόσμια αγορά. Κανείς δεν μας εμπιστεύεται, διότι έχουμε πολιτική αστάθεια, πολύπλοκο και ασύμφορο φορολογικό σύστημα, τεράστιες εισφορές –ασφαλιστικές, αλληλεγγύης, ΔΕΚΟ και ούτω καθεξής-, μικρές τεχνολογικές υποδομές, μικρή αγοραστική δύναμη, αποπληθωρισμό, τεράστια ανεργία και πάνω απ’ όλα ιδεολογική αλλεργία στις επενδύσεις.

Ο κρατισμός των κυβερνήσεων των τελευταίων δεκαετιών έχει κάνει τη χώρα ανάπηρη και περιμένει να ζήσει μόνο με δανεικά και αγύριστα, μέσα σε ένα κλίμα ακύρωσης επενδύσεων, κλεισίματος επιχειρήσεων, φοροεπιδρομής, νομοθετικής πολυπλοκότητας και συνέχισης της διόγκωσης του κράτους. Να υπενθυμίσω ότι σχεδόν σε κάθε νομοσχέδιο ιδρύεται μια νέα γενική γραμματεία ή ένας νέος οργανισμός με νέες θέσεις μετακλητών. Και εμείς περιμένουμε να έρθει η ανάπτυξη.

Και επανέρχομαι στον προϋπολογισμό. Βλέπουμε ότι το κύριο χαρακτηριστικό του είναι ότι αυξήσεις προβλέπονται μόνο για τους φόρους και τις εισφορές, ενώ μειώσεις μόνο για τις παροχές. Αύξηση άμεσων φόρων: 1 δισεκατομμύριο ευρώ. Αύξηση έμμεσων φόρων: 1,5 δισεκατομμύριο ευρώ. Αύξηση ασφαλιστικών εισφορών: 1,5 δισεκατομμύριο ευρώ. Μείωση στις επικουρικές: 150 εκατομμύρια ευρώ. Μείωση στο ΕΚΑΣ: 450 εκατομμύρια ευρώ. Και όλα αυτά για να μπορέσουμε να κάνουμε την κυβέρνηση βάσει του προϋπολογισμού να στηρίζει την αύξηση εσόδων για το 2017.

Έχουμε μια φοροκαταιγίδα συνολικά 2,6 δισεκατομμύρια ευρώ μέτρων –τσιγάρα, πετρέλαια, εισφορές αλληλεγγύης, ΦΠΑ στα νησιά και ούτω καθεξής, να μην τα αναφέρω, τα έχουμε πει ένα εκατομμύριο φορές-, με τους έμμεσους φόρους να προκαλούν εντύπωση το 2017, καθώς υπολογίζεται ότι θα φέρουν έσοδα στα κρατικά ταμεία ύψους 1,5 δισεκατομμυρίου ευρώ. Μάλιστα σε επίπεδο φορολογίας νομικών προσώπων υπολογίζεται να αυξηθούν τα έσοδα του κράτους κατά 14,5% σε σχέση με το 2016.

Όλες αυτές οι εκτιμήσεις είναι μετέωρες, ειδικά για τους έμμεσους φόρους, διότι το αγοραστικό και το επενδυτικό κλίμα είναι στη χειρότερη δυνατή φάση που θα μπορούσε να βρίσκεται.

Και πάμε στα δημοσιονομικά προβλήματα και τη θέση της χώρας μας στην Ευρώπη. Όσον αφορά τα ποιοτικά χαρακτηριστικά θα αναφέρω τον οίκο «Heritage» που παρακολουθεί την οικονομική ελευθερία όλων των χωρών. Αναφέρει τα εξής: Κατατάσσει για το 2016 την Ελλάδα των ΣΥΡΙΖΑ – ΑΝΕΛ στη θέση 138 στον κόσμο και στην 41η στην Ευρώπη και της προσάπτει τον χαρακτηρισμό «mostly unfree», δηλαδή γενικά, βασικά ανελεύθερη, ενώ βρισκόμαστε κάτω από τον παγκόσμιο μέσο όρο. Καταθέτω σχετικά άρθρα.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά το κοινωνικό κράτος, ισχυρίζεστε, κύριοι της Κυβερνήσεως, ότι είναι η πρώτη σας επιλογή και αυτό δήθεν αποδεικνύεται από τη θέσπιση του λεγόμενου «κοινωνικού εισοδήματος αλληλεγγύης». Ξεχνάτε, βέβαια, να μας πείτε ότι τα 571 εκατομμύρια ευρώ που απαιτούνται, θα τα αφαιρέσετε από άλλα επιδόματα, κοινωνικού, οικογενειακού και προνοιακού χαρακτήρα. Έχετε δηλαδή την επιλογή ο κάθε φτωχός να χρηματοδοτεί δύο πάμφτωχους.

Επιπρόσθετα, πώς εξηγείτε ότι σας ξέφυγε ότι από την 1η Ιανουαρίου του 2017 θα βρεθούν στον αέρα οι κοινωνικές δομές για την άμεση αντιμετώπιση της φτώχειας σε όλους τους δήμους σε όλη την Ελλάδα;

Όπως είναι γνωστό, σταματά η χρηματοδότηση από το ΕΣΠΑ και δεν υπάρχει τρόπος πρόσληψης υπαλλήλων για να συνεχίσουν να λειτουργούν οι δομές, ακόμα και με ιδίους πόρους των δήμων. Πρέπει να βρεθεί άμεσα κατάλληλη λύση για την ομαλή μετάβαση για το νέο ΕΣΠΑ του 2014-2020, προκειμένου να μην στερηθούν της φροντίδας εκατόν είκοσι χιλιάδες ανήμποροι οικονομικά πολίτες.

Καταθέτω, για του λόγου το αληθές, την επιστολή της ΚΕΔΕ προς τον Πρωθυπουργό.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το εξοργιστικό είναι ότι, ενώ έχουμε τόσο μεγάλες κρατικές δαπάνες σε σχέση με το ΑΕΠ, έχουμε απαράδεκτο κοινωνικό κράτος. Πάμπολλοι χαμηλοσυνταξιούχοι, ανεπαρκής περίθαλψη, αναποτελεσματική δημόσια παιδεία, αύξηση αστέγων και νεόπτωχων, οι οποίοι έχουν καταλήξει στις ΜΚΟ και στην εκκλησία για να πάρουν μια μερίδα φαγητό.

Την ίδια στιγμή, όμως, από ευνοιοκρατική και καιροσκοπική διάσταση πάντα της Κυβερνήσεως, εγκρίνονταν αναδρομικά σε δικαστικούς και ενστόλους ύψους 149 εκατομμυρίων ευρώ, ποσό με το οποίο θα μπορούσε να είχε λυθεί το θέμα των αστέγων που αγγίζει τις σαράντα χιλιάδες. Και δεν κάνουμε λόγο για πρόσφυγες, κάνουμε λόγο για Έλληνες πολίτες, τέως φορολογούμενους και νυν νεόπτωχους.

Καταθέτω στα Πρακτικά σχετικά δημοσιεύματα.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεχίζουμε με το brain drain. Δεν έχετε τελειωμό και μέσα σε όλα αυτά συνεχίζεται περαιτέρω και η επιδείνωση της διαρροής ανθρώπινου δυναμικού, ταλαντούχων και μορφωμένων νέων, που στη συνέχεια διαπρέπει σε άλλες χώρες. Δεν κάνετε τίποτα γι’ αυτή την αιμορραγία. Αντίθετα, κάνετε ό,τι μπορείτε για να φεύγει ο κόσμος και οι νέοι μας στο εξωτερικό.

Καταθέτω άλλο ένα σχετικό άρθρο.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως είπε και ο Δημήτρης Νανόπουλος, ο τέως Πρόεδρος της Ακαδημίας Αθηνών, θα μπορούσε η Ελλάδα να είναι ένα διεθνές κέντρο θεωρητικών και ανθρωπιστικών σπουδών και ένα μεγάλο κονδύλι από το εξωτερικό να έρχεται για να σπουδάσουν φιλοσοφία, φιλολογία, θεολογία, λογοτεχνία και ούτω καθεξής.

Βλέπω ότι ο χρόνος τελειώνει, οπότε θα προσπεράσω κάποια πράγματα.

Πάμε στη λεγόμενη «βόμβα» για τη βαριά βιομηχανία μας, τον τουρισμό. Σε μια χρονιά που οι αφίξεις σημειώνουν ρεκόρ, άνω των είκοσι πέντε εκατομμυρίων, η Κυβέρνηση κατάφερε να παρουσιάσει μειωμένα έσοδα, γιατί σημασία δεν έχει μόνο ο αριθμός των τουριστών, αλλά και τα ποσά τα οποία είναι διατεθειμένοι να ξοδέψουν.

Είναι κατά 9,2 μειωμένα σε σχέση με τον Αύγουστο του 2015. Οι απώλειες για την ελληνική οικονομία ανέρχονται στα 750 εκατομμύρια ευρώ. Επιπρόσθετα, η κατά κεφαλή ημερήσια δαπάνη είναι στα 70 ευρώ, ενώ η συνολική δαπάνη στα 542 ευρώ. Για παράδειγμα στην Ισπανία το ποσό είναι διπλάσιο και αγγίζει τα 1.072 ευρώ.

Ποια είναι η λύση; Το έχουμε πει πάρα πολλές φορές, οι μεταρρυθμίσεις. Ακούστηκε ότι έχετε αλλεργία σε αυτές και θα συμφωνήσω κι εγώ. Τόσο το ΔΝΤ όσο και οι Ευρωπαίοι, το πρώτο πράγμα που σας ζητούν δεν είναι η πρόσθετη φορολόγηση, είναι μεταρρυθμίσεις. Αυτό πρέπει να το μάθει και να το ακούσει όλος ο κόσμος, περικοπές δηλαδή του σπάταλου και αναποτελεσματικού σας κράτους. Οι μεταρρυθμίσεις είναι μονόδρομος. Εμείς τις προτάσεις μας τις κάνουμε πάντα. Δεν θα σας τις θυμίσω, θα σας τις καταθέσω.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τις προαναφερθείσες προτάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επί του θέματος του δανεισμού της χώρας, θα αναφερθεί ο Κοινοβουλευτικός μας Εκπρόσωπος.

Άρα ολοκληρώνοντας θα ξαναπώ πως αυτό που χρειαζόμαστε είναι μεταρρυθμίσεις, σκληρή δουλειά και προπαντός αλλαγή νοοτροπίας, τόσο σε πολιτικό όσο και σε οικονομικό επίπεδο. Αλήθεια, αυτά που σας έχω πει μέχρι στιγμής είναι πράγματα που δεν γνωρίζετε; Τα πράγματα είναι απλά και δεν υπάρχει άλλη επιλογή.

Κάποτε ο Αθηναίος νομοθέτης Σόλων, ένας από τους επτά σοφούς της αρχαίας Ελλάδας, μας είπε ότι εξέχουσα θέση στην αθηναϊκή κοινωνία και την πολιτική της ζωή θα έχουν εκείνοι που παράγουν περισσότερα, εκείνοι που αποδίδουν περισσότερους φόρους. Αυτή ήταν η αρχή της δημοκρατίας που αργότερα οδήγησε και στον Χρυσό Αιώνα του Περικλή.

Κοιτάξτε σήμερα την κατάντια μας. Θεωρούμε τους φορολογούμενους εύκολα θύματα και τους καταδιώκουμε σαν κοινωνικά απόβλητα. Πού έχουμε δώσει προτεραιότητα; Στους κομματικούς μας φίλους και σε εκείνους που μας ψηφίζουν. Ας μην έχουν προσόντα, ας μην προσφέρουν κανένα έργο, αρκεί να μας ψηφίζουν και να μας διαιωνίζουν στην εξουσία.

Αλλαγή νοοτροπίας, λοιπόν, ζητάμε, αγαπητοί συνάδελφοι Βουλευτές, μεταρρυθμίσεις και στροφή στις παραγωγικές δυνάμεις της χώρας.

Αυτά θα κάνουν την Ελλάδα να ακολουθήσει τους ρυθμούς του δυτικού κόσμου, διότι ποτέ στο DNA μας δεν ήταν η εσωστρέφεια του ολοκληρωτισμού. Με εξωστρέφεια, παραγωγικότητα και γνώση, με ωριμότητα και δημοκρατική διάθεση μπορούμε να ελπίζουμε σε καλύτερες μέρες.

Καταψηφίζουμε τον εν λόγω προϋπολογισμό και θα τοποθετηθούμε επί των άρθρων στη σχετική ψηφοφορία.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον γενικό εισηγητή της Ένωσης Κεντρώων, τον κ. Μάριο Γεωργιάδη.

Προχωρούμε στον κατάλογο των ειδικών εισηγητών. Πρώτος είναι ο κ. Δημήτριος Μάρδας από τον ΣΥΡΙΖΑ, ειδικός εισηγητής, για δεκαπέντε λεπτά.

**ΔΗΜΗΤΡΙΟΣ ΜΑΡΔΑΣ:** Κύριε Πρόεδρε, κυρίες και κύριοι, το τμήμα το οποίο θα σας παρουσιάσω αναφέρεται στις διεθνείς οικονομικές σχέσεις και σε ένα δεύτερο μέρος θα αναφερθώ σε θέματα εθνικής οικονομίας, δίνοντας κάποιες απαντήσεις.

Σύμφωνα με τις πρόσφατες προβλέψεις του Διεθνούς Νομισματικού Ταμείου, η ανάπτυξη του διεθνούς εμπορίου δεν θα είναι τόσο θεαματική όσο είχε προβλεφθεί πέρυσι. Θα είναι της τάξεως του 2,6% για το 2016, ενώ πέρυσι είχε προβλεφθεί μια αύξηση της τάξεως του 4,1%.

Προσέξτε: Η τόσο μεγάλη απόκλιση οφείλεται σε δύο προβλέψεις που ήταν η μια πολύ κοντά στην άλλη. Παρόμοιες δυσμενείς προβλέψεις το Διεθνές Νομισματικό Ταμείο κάνει για όλες σχεδόν τις βιομηχανικές χώρες, πλην της Ευρωζώνης, όπου εκεί οι προβλέψεις ομολογουμένως συμπίπτουν.

Έτσι, για τις Ηνωμένες Πολιτείες Αμερικής ο ρυθμός αύξησης του ΑΕΠ θα είναι θετικός μεν, αλλά με πτωτική πορεία. Εδώ έχουμε μια νέα πολιτική του Προέδρου Τραμπ, ο οποίος, σύμφωνα με τα όσα υποστηρίζει, θεωρούμε ότι θα αυξήσει το διπλό έλλειμμα της οικονομίας, το έλλειμμα δηλαδή των τρεχουσών συναλλαγών και του κρατικού προϋπολογισμού. Είναι στοιχεία τα οποία μπορεί να προκαλέσουν κάποια αύξηση των επιτοκίων, εξέλιξη που μπορεί να οδηγήσει σε επαναπατρισμό των δολαρίων στις ΗΠΑ, κάτι το οποίο θα θίξει την παγκόσμια ανάπτυξη και ιδιαίτερα αυτή των αναπτυσσομένων χωρών.

Ο Πρόεδρος Τραμπ δεν ξέρουμε τι θα κάνει απέναντι στην TTIP και δεν γνωρίζουμε κατά πόσο θα προβεί σε μονομερείς πράξεις υπέρ της προστασίας της αμερικανικής οικονομίας. Στην περίπτωση αυτή οι μονομερείς πράξεις μπορεί να προκαλέσουν εμπορικό πόλεμο, με συνέπειες οι οποίες είναι δύσκολο να εκτιμηθούν, μιας που εδώ και τριανταπέντε χρόνια όλα λύνονται μέσω συνεννόησης, στο πλαίσιο της Γενικής Συμφωνίας Δασμών και Εμπορίου και κατόπιν του Παγκόσμιου Οργανισμού Εμπορίου.

Ως προς το Ηνωμένο Βασίλειο, η εξέλιξη του ΑΕΠ παραμένει θετική, αλλά με πτωτικούς ρυθμούς, σύμφωνα με τις προβλέψεις τόσο τις περσινές όσο και τις φετινές. Εδώ το Brexit έχει θέσει ένα πολύ μεγάλο ζήτημα σε ένα θέμα το οποίο δεν έχουμε προσέξει και κάποια ώρα, βέβαια, θεωρείται ότι θα έρθει πάλι στην Ευρωπαϊκή Ένωση η συζήτηση.

Το δημοψήφισμα στο Ηνωμένο Βασίλειο προκλήθηκε για έναν και μόνο λόγο. Προκλήθηκε για θέματα που έχουν σχέση με την ελεύθερη διακίνηση των προσώπων στο πλαίσιο της Ευρωπαϊκής Ένωσης και δέχθηκε η Ευρωπαϊκή Ένωση να παραβιαστεί μια θεμελιώδης αρχή της στο πλαίσιο της παραμονής του Ηνωμένου Βασιλείου στην Ευρωπαϊκή Ένωση. Αυτό είναι κάτι το οποίο δεν έχει κλείσει και θα δούμε πώς αργότερα θα αντιμετωπίσει η Ευρωπαϊκή Ένωση.

Η Ευρωπαϊκή Ένωση, όπως τόνισα προηγουμένως, δεν παρουσιάζει δυσμενείς εξελίξεις και ιδιαίτερα η Ευρωζώνη. Θα υπάρχει μια αύξηση του ΑΕΠ της τάξεως του 1,7%. Ήταν 1,6% πέρυσι, οπότε είμαστε περίπου στα ίδια. Τόσο η Ευρωπαϊκή Κεντρική Τράπεζα όσο και η Ευρωπαϊκή Επιτροπή εισήγαγαν ένα σύνολο μέτρων πολιτικής που επιδιώκουν να βελτιώσουν το περιβάλλον στην Ευρωπαϊκή Ένωση.

Ως προς τις αναπτυσσόμενες χώρες, εκεί ο ρυθμός ανάπτυξης παραμένει θετικός, ισχυρά θετικός μπορούμε να πούμε. Βέβαια, θα δούμε ποια θα είναι η επίπτωση της πολιτικής Τραμπ σε όλη αυτή την εξέλιξη. Και εδώ οι προβλέψεις του Διεθνούς Νομισματικού Ταμείου οι περσινές και οι φετινές διαφέρουν. Πέρυσι προβλεπόταν μια αύξηση του ΑΕΠ της τάξης του 5,1% και τώρα προβλέπεται μια αύξηση της τάξης του 4,5%.

Η Κίνα παραμένει στο τιμόνι της ανάπτυξης με ρυθμούς ανάπτυξης πάνω από 6%, αλλά με πτωτική πορεία.

Βέβαια, έχουμε και την Τουρκία, η οποία είναι εύλογο ότι μας επηρεάζει. Σε ό,τι αφορά τις οικονομικές εξελίξεις, η κατάσταση δεν είναι έτσι όπως προβλεπόταν. Παρά το γεγονός ότι δεν προβλέπεται μια ύφεση, ο ρυθμός αύξησης του ΑΕΠ θα ακολουθήσει μια θετική πορεία, αλλά χειρότερη σε σχέση με αυτό το οποίο είχε προβλεφθεί.

Να σημειωθεί ότι στην Τουρκία υπάρχουν αυτή τη στιγμή δύο εκατομμύρια απούλητα ακίνητα, ενώ πριν δύο χρόνια υπήρχαν ένα εκατομμύριο απούλητα ακίνητα. Ως εκ τούτου υπάρχει μια εν δυνάμει «φούσκα» ακινήτων. Η τουρκική λίρα μέσα σε ένα μήνα έχασε ένα μεγάλο ποσοστό της αξίας της. Από τον Οκτώβριο που 1 δολάριο ισούνταν με 3,10 λίρες, βρέθηκε τον Νοέμβριο το 1 δολάριο να ισούται με 3,40 λίρες. Το εμπορικό της έλλειμμα αγγίζει τα 60 δισεκατομμύρια δολάρια, όταν το 1996, την πρώτη χρονιά της ταμειακής ένωσης, το έλλειμμα αυτό ήταν μόλις 5 δισεκατομμύρια δολάρια. Αυτή είναι η κατάσταση στη γειτονική χώρα.

Ως προς το πετρέλαιο, μετά από μια πολύ μεγάλη διακύμανση της τιμής του, φαίνεται ότι θα σταθεροποιηθεί η τιμή του γύρω στα 50 δολάρια, κάτι το οποίο θεωρείται ικανοποιητικό, τόσο για τις χώρες οι οποίες καταναλώνουν, όσο και για τις χώρες οι οποίες παράγουν. Να σημειώσουμε ότι πριν από αρκετούς μήνες η τιμή του βαρελιού του πετρελαίου είχε αγγίξει τα 38 δολάρια το βαρέλι, τιμή η οποία θύμιζε την περίοδο της Ιρανικής Επανάστασης. Τόσο ήταν τότε το βαρέλι/δολάριο.

Βέβαια, τιμή βαρελιού πετρελαίου τόσο πολύ χαμηλή σαφώς ευνοεί την ευημερία των βιομηχανικών κρατών και των κρατών που καταναλώνουν πετρέλαιο. Από την άλλη, όμως, όπως όλοι γνωρίζουμε, οι χαμηλές τιμές δημιουργούν μεγάλα προβλήματα στις χώρες που παράγουν πετρέλαιο. Αυτά τα προβλήματα δεν μπορούμε να εκτιμήσουμε, αν συνεχίσουν, τι κοινωνικοπολιτικές εξελίξεις μπορούν να προκαλέσουν και τι εκρήξεις κοινωνικές μπορούν να προκαλέσουν. Ως εκ τούτου μια, όπως καλείται συχνά, «δίκαιη» τιμή του πετρελαίου πρέπει να επιδιώκεται τόσο από τις χώρες που καταναλώνουν το πετρέλαιο, όσο και από τις χώρες που παράγουν πετρέλαιο.

Έρχομαι στις απαντήσεις που έχω να δώσω για ορισμένα πράγματα, τα οποία ακούστηκαν και έχουν σχέση με τις εξελίξεις της ελληνικής οικονομίας. Οι συνάδελφοί μου ήδη έχουν αναφερθεί σε ορισμένες από αυτές. Οπότε, δεν υπάρχει λόγος να επαναλάβω κάποια πράγματα. Οι υπόλοιποι ειδικοί εισηγητές θα δώσουν περισσότερα στοιχεία για την ελληνική οικονομία και τον προϋπολογισμό.

Εκείνο που έχω να πω στη θέση που ακούστηκε ότι η Νέα Δημοκρατία θα είχε μόνο μια επιβάρυνση της τάξης των 3 δισεκατομμυρίων ευρώ, άσχετα από το mail Χαρδούβελη, που σημαίνει ότι εμμέσως υπονοεί η Νέα Δημοκρατία ότι δεν θα είχε μνημόνιο, είναι ότι υπάρχει ένα ερώτημα το οποίο αξίζει κάποια ώρα να το δούμε. Το 2015 επιστρέψαμε 16,1 δισεκατομμύρια σε Διεθνές Νομισματικό Ταμείο, σε Ευρωπαϊκή Τράπεζα Επενδύσεων και σε διεθνείς πιστωτές. Αυτό το ποσό πώς θα καλυπτόταν από τη Νέα Δημοκρατία; Θα έβγαινε στις αγορές με 4,5% και 5% επιτόκιο;

Βέβαια, θα μπορεί κάποιος να πει: Εμείς πιστεύαμε ότι το success story θα μας έφερνε πολύ καλύτερα αποτελέσματα, οπότε θα μπορούσαμε να βγούμε στις αγορές με ένα επιτόκιο ακόμα και κάτω από το 4%. Η απάντηση είναι ότι η όλη πολιτική συμπεριφορά της Νέας Δημοκρατίας έδειξε ότι δεν πίστευε στο success story του 2014. Αν πράγματι πίστευε, τότε θα εφάρμοζε μια άλλη στρατηγική, η οποία θα πρόβαλλε τα θετικά στοιχεία του success story του 2014, και σύμφωνα με αυτά τα θετικά στοιχεία, θα σάρωνε, κατά την άποψή της, στις εκλογές του Μαρτίου του 2015, που ήταν η περίοδος που έπρεπε να γίνουν οι προεδρικές εκλογές, έστω και πρόωρες, σύμφωνα με τα όσα έχουμε προτάξει στην αρμόδια eπιτροπή της Βουλής.

Ως εκ τούτου, τα 16,1 δισεκατομμύρια είναι κάτι το οποίο δύσκολα απαντιέται χωρίς κάποιο μνημόνιο. Επιπλέον, αν τα πράγματα ήταν τόσο απλά, θα περιμέναμε να έκλειναν όλα τον Οκτώβριο του 2014 ή το αργότερο τον Δεκέμβρη του 2014 και να μην τραβούσε όλη αυτή η διαδικασία έως τον Φλεβάρη του 2015, που πάλι δεν γνωρίζουμε αν θα έκλεινε όλη αυτή η ιστορία.

Ως προς τις επενδύσεις που συχνά τονίζονται και σε σχέση με το κατά πόσο τις διώχνουμε ή δεν τις διώχνουμε και κατά πόσο το προηγούμενο καθεστώς ήταν τόσο φιλικό προς τις ξένες επενδύσεις, εκείνο που έχουμε να πούμε είναι το εξής απλό: Εμείς για πρώτη φορά συγκεντρώσαμε ως Κυβέρνηση τις δεκατέσσερις μεγάλες επενδύσεις, οι οποίες χρόνιζαν και δεν περπατούσαν σε αυτή τη χώρα. Αυτές τις επενδύσεις προσπαθούμε να τις απεμπλέξουμε περίπτωση-περίπτωση.

Υπήρχε επένδυση 1,5 εκατομμυρίου δολαρίων, η οποία κατατέθηκε ως αίτημα το 2006 επί Νέας Δημοκρατίας. Η Νέα Δημοκρατία ήρθε και έφυγε, η Νέα Δημοκρατία ξαναήρθε και ξαναέφυγε και αυτή η επένδυση μετά από δέκα χρόνια ήρθε στα χέρια μας, για να λύσουμε εμείς το πρόβλημα της αδειοδότησής της.

Και έχουμε άλλες δεκατρείς τέτοιες καταχωρισμένες επενδύσεις, μια διαδικασία που έγινε για πρώτη φορά στη χώρα. Υπάρχουν κι άλλες επενδύσεις που έφυγαν τρέχοντας από τη χώρα. Αναφέρομαι στην «TESLA» και σε μια άλλη επένδυση, τη «PHARMAPLAST». Πρόκειται για αιγυπτιακή εταιρεία, η οποία λόγω της κρίσης της Αιγύπτου ήθελε να φύγει από την Αίγυπτο και να εγκατασταθεί στην Ελλάδα. Έστειλε επιστολή στο Υπουργείο Βιομηχανίας, περίμενε έξι μήνες για απάντηση το 2013 και τελικά δεν πήρε καμμία απάντηση. Αυτή η εταιρεία, λοιπόν, έχει εγκατασταθεί στη Βουλγαρία και σε λίγο θα παράγει τα προϊόντα της εκεί.

Τέλος, ως προς τα καύσιμα, που κατ’ επανάληψη τονίστηκε ότι εμείς προτείνουμε –ή πρότεινα, μια και προσωποποιείται το θέμα- ότι θα εξοικονομούσαμε 1 δισεκατομμύριο ευρώ από την πάταξη του λαθρεμπορίου καυσίμων, θέλω να υπενθυμίσω στην Αξιωματική Αντιπολίτευση ότι ο κ. Παπαδήμος ως Υπουργός στην τότε κυβέρνηση είχε μιλήσει για λαθρεμπόριο της τάξης των 2,5 δισεκατομμυρίων δολαρίων.

Είχατε τον ν.4177/2013, ο οποίος πολύ απλά προέβλεπε κάποιες αποφάσεις για να εφαρμοστεί. Αυτές οι αποφάσεις ουδέποτε εκδόθηκαν από την πλευρά της Νέας Δημοκρατίας. Αυτές τις αποφάσεις τις βγάλαμε εμείς. Πρόκειται για αυτονόητες αποφάσεις, όπως μια απόφαση που είχε σχέση με τις ελεύθερες δεξαμενές. Ουδείς γνωρίζει ακόμα και σήμερα ποιες είναι οι ελεύθερες δεξαμενές στη χώρα. Και αναρωτιόμαστε γιατί προβλέφθηκε το σύστημα εισροών-εκροών για τις φορολογικές αποθήκες και δεν προβλέφθηκε αυτό το σύστημα στον ίδιο νόμο, το σύστημα εισροών-εκροών, για τις λεγόμενες ελεύθερες αποθήκες. Ελεύθερες αποθήκες είναι οι δεξαμενές που είναι εκτός των διυλιστηρίων.

Γιατί ενώ προβλέψατε –πολύ σωστά- το σύστημα εισροών-εκροών για τα πρατήρια βενζίνης, γιατί δεν…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Για τα δέκα χιλιάδες πρατήρια.

**ΔΗΜΗΤΡΙΟΣ ΜΑΡΔΑΣ:** Είπα ότι πολύ σωστά τα προβλέψατε, αλλά βέβαια με μεγάλη καθυστέρηση.

Γιατί, λοιπόν, αφού προβλέψατε το σύστημα εισροών-εκροών, δεν βγήκε η σχετική απόφαση, για να τοποθετηθούν τα απαραίτητα συστήματα τόσο στα βυτιοφόρα όσο και στα γνωστά «σλέπια», που είναι αυτά που μεταφέρουν τα καύσιμα από τη στεριά στα πλοία; Αυτά τα κάναμε εμείς, έτσι ώστε να κλειδώσουμε το σύστημα.

Και όσον αφορά αυτό το οποίο ακούστηκε, σχετικά με τον πρόσφατο νόμο, ο οποίος έχει μια αναφορά σε κάποια GPS, τα οποία ακούστηκε ότι εμείς βγάζουμε από τα βυτιοφόρα, υποθέτω ότι κάποιοι διάβασαν προσεκτικά τη διάταξη του νόμου και πήραν πίσω αυτά τα οποία πρότειναν. Διότι αυτό που έγραφε ο νόμος αναφέρεται σε μία κατηγορία καυσίμων, στα βιοκαύσιμα, τα οποία είναι προμετρημένα. Και στην περίπτωση αυτή, λέει ο νόμος, δύνανται οι επιχειρήσεις να μη βάλουν GPS στα βυτιοφόρα. Αυτό γίνεται σε μια κατηγορία καυσίμων, που –επαναλαμβάνω- είναι προμετρημένα πριν τη χρήση.

Ως εκ τούτου, αυτό που έπρεπε να γίνει στα καύσιμα εις εφαρμογή του ν.4177/2013 και δεν έγινε τότε, το κάνουμε εμείς τώρα και περπατάμε ακόμη περισσότερο.

Έρχομαι λίγο στην «ΕΡΓΑΝΗ» και αυτό το οποίο ακούστηκε. Ο αγαπητός συνάδελφος έχει φύγει, αλλά δεν χάθηκε ο κόσμος. Θα είμαι τελειώσω με αυτό. Ξέρετε, ο Ντισραέλι, ο Πρωθυπουργός της Μεγάλης Βρετανίας, είχε πει ένα πάρα πολύ ωραίο ρητό. Είχε πει ότι υπάρχουν ψέματα, καταραμένα ψέματα και στατιστικές.

Πράγματι, τον Οκτώβρη δημιουργήθηκε μια αύξηση της ανεργίας της τάξης των εβδομήντα πέντε χιλιάδων, μάλλον δημιουργήθηκε μια ανεργία της τάξης των εβδομήντα πέντε χιλιάδων. Πράγματι. Με πόσες θέσεις δημιουργίας απασχόλησης, όμως; Από τον Γενάρη μέχρι τον Σεπτέμβρη είχαμε διακόσιες τριάντα χιλιάδες θέσεις απασχόλησης. Επί «success story» το ποσό αυτό ήταν εκατόν ενενήντα χιλιάδες δημιουργία θέσεων απασχόλησης, με εβδομήντα χιλιάδες ανέργους κατά την περίοδο του Οκτωβρίου, που καταλαβαίνετε ότι είναι το τέλος της θερινής περιόδου. Άρα δεν αμφισβητούμε τις εβδομήντα πέντε χιλιάδες, αλλά όταν λέτε ένα νούμερο, να δίνετε όλα τα νούμερα, έτσι ώστε να κατανοούμε τι ακριβώς γίνεται.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον ειδικό εισηγητή του ΣΥΡΙΖΑ κ. Δημήτριο Μάρδα.

Τον λόγο έχει τώρα ο ειδικός εισηγητής της Χρυσής Αυγής κ. Γεώργιος Γερμενής.

Κύριε Γερμενή, έχετε τον λόγο.

**ΓΕΩΡΓΙΟΣ ΓΕΡΜΕΝΗΣ:** Όπως έχουμε αναφέρει και στην προηγούμενη εισήγηση αρχικά ως προς το προσχέδιο για τον κρατικό προϋπολογισμό του 2017, πρόκειται για έναν ουτοπικό προϋπολογισμό με στόχους ανέφικτους, που είναι σαφώς αντίθετοι με όλες τις προβλέψεις, ακόμη και στενών συνεργατών της Κυβέρνησης, του Διεθνούς Νομισματικού Ταμείου και της Ευρωπαϊκής Κεντρικής Τράπεζας, δηλαδή το πρωτογενές πλεόνασμα να φτάσει στο 1,8% του ΑΕΠ και ρυθμό ανάπτυξης της οικονομίας κατά 2,7% του ΑΕΠ.

Στο σημείο αυτό είναι πολύ ενδιαφέρον να αναφέρουμε τι εκτιμά το Γραφείο Προϋπολογισμού της Βουλής, όπου στην έκθεσή του επί του προσχεδίου αναφέρει ότι χαρακτηρίζεται από φοροκεντρική λιτότητα και αποδομεί εν μέρει το επιχείρημα για αποκατάσταση της εμπιστοσύνης στην ελληνική οικονομία, ενώ επισημαίνει ότι αναλύσεις σε μεγαλύτερο βάθος χρόνου πρέπει να μας ανησυχήσουν. Ειδικά για τις εκτιμήσεις για οικονομική μεγέθυνση της οικονομίας κατά 2,7% εκτιμά ότι οι προβλέψεις για ιδιωτική κατανάλωση, επενδύσεις και εξαγωγές είναι υπερβολικά αισιόδοξες και ότι υπάρχουν κίνδυνοι που απειλούν την πραγματοποίησή τους.

Την ίδια στιγμή, μάλιστα, εξωτερικοί αναλυτές, όπως η «CITYGROUP» θεωρούν ότι με το ποσοστό αποταμίευσης των ελληνικών νοικοκυριών να παραμένει βαθιά αρνητικό, γύρω στο -6% του διαθέσιμου εισοδήματος, και με τα συνεχιζόμενα capital controls να περιορίζουν τις εξαγωγές, είναι απίθανο να εισέλθει η ελληνική οικονομία σε ισχυρούς ρυθμούς ανάπτυξης.

Τέλος, επισημαίνεται ότι ο προϋπολογισμός του 2017 έχει βραχυπρόθεσμα έντονο υφεσιακό χαρακτήρα και συνεχίζεται έντονα η προκυκλική οικονομική πολιτική –αυξήσεις φόρων και μειώσεις δαπανών σε περιβάλλον ύφεσης- που ακολουθήθηκε όλα τα χρόνια της κρίσης, δυσχεραίνοντας έτσι τις προοπτικές επίτευξης θετικών ρυθμών ανάπτυξης. Γενικά, πρόκειται για έναν προϋπολογισμό, που ενώ τονίζεται από την αρχή του ότι επιζητείται να συνδυαστεί η δημοσιονομική υπευθυνότητα με κοινωνική δικαιοσύνη, η υπερβολική λιτότητα και η κοινωνική αδικία γίνονται σημαία του.

Όσο για την εφαρμογή του προγράμματος Κοινωνικού Εισοδήματος Αλληλεγγύης, το αντιστρατεύονται οι ίδιοι οι εμπνευστές του με τα μέτρα που προβλέπονται για την έμμεση και την άμεση υπερφορολόγηση, ενώ ταυτόχρονα αποθαρρύνουν την εργασία και την επιχειρηματικότητα από την πλευρά της προσφοράς και επομένως θολώνουν τις προοπτικές ανάκαμψης.

Το τελικό κείμενο του προϋπολογισμού επιβεβαίωσε το αρχικό προσχέδιο που είχε κατατεθεί και αποτελεί όνειδος για τη σημερινή Κυβέρνηση, καθώς στοχεύει στην περαιτέρω εξαθλίωση του ελληνικού λαού, με μια καταιγίδα έμμεσων και άμεσων φόρων και εισοδήματα από το ξεπούλημα των περιουσιακών στοιχείων του ελληνικού δημοσίου έναντι ευτελών τιμημάτων.

Οι συνολικές παρεμβάσεις στο σκέλος των εσόδων ανέρχονται στα 2,45 δισεκατομμύρια ευρώ αν και σε ταμειακή βάση οι παρεμβάσεις αυτές θα προκαλέσουν αύξηση των καθαρών εσόδων του τακτικού προϋπολογισμού κατά 2,271 δισεκατομμύρια ευρώ έναντι του 2016 και θα διαμορφωθούν στα 50,374 ευρώ.

Αυτό προβλέπεται από την αναμόρφωση της φορολογίας εισοδήματος, όσον αφορά την παραχώρηση εταιρικών οχημάτων, την αναμόρφωση της φορολογίας στους οργανισμούς συλλογικών επενδύσεων, την επιβολή τέλους συνδρομητών στην σταθερή τηλεφωνία, την αύξηση του φόρου κατανάλωσης επί των καπνικών προϊόντων -συμπεριλαμβανομένου και του ηλεκτρονικού τσιγάρου- την επιβολή φόρου κατανάλωσης στον καφέ, τα αυξημένα έσοδα λόγω της είσπραξης της τελευταίας δόσης του ΕΝΦΙΑ του 2016 τον Ιανουάριο και του 2017 περίπου 323 εκατομμύρια ευρώ –αν και το ποσό αυτό σε δημοσιονομική βάση θα καταγραφεί το 2016- το τίμημα από την πώληση των περιφερειακών αεροδρομίων ύψους 1.234 εκατομμύρια ευρώ.

Ειδικότερα, πρέπει να παρατηρήσουμε τα εξής μεγέθη: Οι άμεσοι φόροι προβλέπεται ότι θα διαμορφωθούν στα 20.415 εκατομμύρια ευρώ, μειωμένοι κατά 296 εκατομμύρια ευρώ, έναντι του 2016, κάτι όμως που δεν αληθεύει και θα εξηγήσουμε παρακάτω το γιατί. Ο φόρος εισοδήματος φυσικών προσώπων, που είναι αυτός που στοχεύει κατευθείαν στον μέσο Έλληνα, αναμένεται να αυξηθεί κατά 1,161 εκατομμύρια ευρώ έναντι του 2016 και να διαμορφωθεί στα 9,172 εκατομμύρια ευρώ.

Ο φόρος εισοδήματος νομικών προσώπων προβλέπεται να μειωθεί κατά 242 εκατομμύρια ευρώ και να φθάσει στα 3,236 εκατομμύρια ευρώ, λόγω όμως του αυξημένου ποσοστού της προκαταβολής που πληρώθηκε το 2016 και όχι κάποιας κρατικής παρέμβασης ως προς την αύξηση της επιχειρηματικότητας. Οι φόροι περιουσίας προβλέπεται να φθάσουν τα 3,132 εκατομμύρια ευρώ, σημειώνοντας μείωση κατά 401 εκατομμύρια έναντι του 2016, όχι όμως λόγω ελάφρυνσης του ΕΝΦΙΑ αλλά γιατί το 2016 εισπράχθηκαν δύο δόσεις του ΕΝΦΙΑ του 2015, ενώ του 2017 θα εισπραχθεί μόνο μία δόση, του 2016.

Οι άμεσοι φόροι παρελθόντων οικονομικών ετών αναμένεται να ανέλθουν στα 1,291 εκατομμύρια ευρώ και οι λοιποί άμεσοι φόροι στα 2,333 εκατομμύρια ευρώ, μειωμένοι κατά 546 εκατομμύρια έναντι του 2016 και αυτό γιατί το ποσό των εισφορών των εργαζομένων στο δημόσιο, ύψους 664 εκατομμύριων ευρώ, από το 2017, θα αποτελεί πόρο του ΕΦΚΑ σύμφωνα με τον νέο ν.4387/2016. Ουσιαστικά, δηλαδή, θα υπάρξει αύξηση της τάξης των 118 εκατομμύριων ευρώ.

Άρα, όσον αφορά το σκέλος των άμεσων φόρων, ευκόλως συμπεραίνουμε ότι μοναδικός στόχος του Υπουργείου Οικονομικών είναι η άμεση φτωχοποίηση του ελληνικού λαού διά μέσω της αύξησης της φορολογίας του με τελικό σκοπό τη δήμευση της περιουσίας. Οι μειώσεις φόρων, που παρουσιάζονται ως επιτεύγματα της σημερινής διακυβέρνησης, δεν είναι τίποτα άλλο παρά φόροι, οι οποίοι έχουν προεισπραχθεί την περσινή χρονιά.

Οι έμμεσοι φόροι προβλέπονται να φθάσουν τα 26,443 εκατομμύρια ευρώ, αυξημένοι κατά 1,335 εκατομμύρια ευρώ έναντι του 2016. Ειδικότερα, πρέπει να παρατηρήσουμε τα εξής μεγέθη: τα έσοδα από το ΦΠΑ προβλέπεται να ανέλθουν στα 15,476 εκατομμύρια ευρώ, αυξημένα κατά 769 εκατομμύρια. Και αυτό οφείλεται στην εφαρμογή της αύξησης των συντελεστών καθ’ όλη τη διάρκεια του έτους, σε αντίθεση με το 2016, που ίσχυσε μόνο για τους τελευταίους έξι μήνες και στην προβλεπόμενη αύξηση της τιμής του πετρελαίου διεθνώς.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Οι φόροι κατανάλωσης θα διαμορφωθούν στα 9,547 εκατομμύρια ευρώ, αυξημένοι κατά 712 εκατομμύρια ευρώ, λόγω της αύξησης του ειδικού φόρου κατανάλωσης των ενεργειακών και καπνικών προϊόντων, της επιβολής στον καφέ και του τέλους συνδρομητών σταθερής τηλεφωνίας.

Όλοι αυτοί οι έμμεσοι φόροι πληγώνουν ανεπανόρθωτα την πραγματική οικονομία, καταρρακώνουν την αγοραστική και καταναλωτική δύναμη και οδηγούν με μαθηματική ακρίβεια στο κλείσιμο των επιχειρήσεων, στην απώλεια και άλλων θέσεων εργασίας και, εν τέλει, στον οικονομικό μαρασμό της μέσης ελληνικής οικογένειας.

Επιπλέον 1,161 εκατομμύρια ευρώ από τους άμεσους φόρους και 1,335 εκατομμύρια ευρώ από τους έμμεσους φόρους πρέπει να εισπραχθούν κατ’ επιταγήν των συνεργατών της ελληνικής Κυβέρνησης, δηλαδή του Διεθνούς Νομισματικού Ταμείου και της Ευρωπαϊκής Κεντρικής Τράπεζας, από τους Έλληνες πολίτες για το 2017, εν μέσω ψεύτικων υποσχέσεων για ακόμα μια φορά για μια ανάπτυξη που δεν θα έλθει ποτέ.

Ακόμη, προβλέπονται παρεμβάσεις, μειώσεις στο συνταξιοδοτικό ύψους 563,6 εκατομμυρίων ευρώ, περικοπές 80,90 εκατομμυρίων ευρώ για μισθολογικές παρεμβάσεις και 88 εκατομμυρίων ευρώ για περικοπές από την άμυνα.

Ειδικότερα προβλέπεται αύξηση εργοδοτικών εισφορών κατά 1,37 δισεκατομμύρια ευρώ και μειώσεις συντάξεων κυρίων, επικουρικών και χηρείας, που θα φτάσουν στο ύψος των 984 εκατομμυρίων ευρώ, σε συνάρτηση βέβαια με το κόψιμο του ΕΚΑΣ κατά 431 εκατομμύρια ευρώ. Ακόμη προβλέπεται μείωση κατά 10,6 εκατομμύρια ευρώ στα οικογενειακά επιδόματα, γεγονός που θα προέλθει από τη θέσπιση των νέων εισοδηματικών κριτηρίων. Οι νέες επικουρικές συντάξεις θα μειωθούν κατά 27 εκατομμύρια ευρώ από τον νέο τρόπο υπολογισμού τους, ενώ για τις υφιστάμενες προβλέπεται μείωση κατά 234 ευρώ πέραν των αναδρομικών μειώσεων όπου εφαρμόζεται το ΕΤΕΑ από τον Ιούνιο.

Πάμε τώρα στην εθνική άμυνα. Εθνική άμυνα και περικοπές, ειδικά σε περιπτώσεις εθνικών κρίσεων, όπως συμβαίνει στη χώρα μας αυτή τη στιγμή με αυξανόμενο κύμα λαθρομετανάστευσης και εδαφικών απαιτήσεων από τις «γείτονες» χώρες, δεν συνάδουν σε καμμία περίπτωση, αλλά στην Ελλάδα μας, δυστυχώς, με κυβερνήσεις πειθήνιων οργάνων των ξένων τοκογλύφων, όλα είναι δυνατά.

Ήδη για την περίοδο 2009 - 2016 η εθνική άμυνα έχει υποστεί συνολικές μειώσεις της τάξεως των 3,392 εκατομμυρίων ευρώ, ποσοστό άνω του 52%, σύμφωνα με τα επίσημα στοιχεία του ΥΠΕΘΑ. Προβλέπεται περαιτέρω μείωση στον νέο προϋπολογισμό και απορίας άξιον είναι το από πού, αν και το ΥΠΕΘΑ, μέσω της εμπνευσμένης ηγεσίας του, μας προδιαθέτει μέσω της έκθεσής του για το 2017, όπου αναφέρει ότι προτείνονται τα ακόλουθα: Αποφυγή δημιουργίας νέων δομών, μονάδων υπηρεσιών που συνεπάγονται κόστος, σταδιακή διάθεση οικονομικών δραστηριοτήτων των στρατιωτικών εκμεταλλεύσεων και εξυπηρέτησης προσωπικού των Ενόπλων Δυνάμεων σε εξωτερικούς φορείς, μειώσεις προσλήψεων εποχικού προσωπικού, περιστολή των εθνικών θέσεων σε πρεσβείες και άλλους διεθνείς οργανισμούς –βλέπε ΝΑΤΟ- περιορισμός των χορηγούμενων ειδών ένδυσης και υπόδησης σε μαθητές παραγωγικών σχολών και οπλίτες.

Όπως φαίνεται, δηλαδή, επέρχεται και η φυσική κατοχή της χώρας μας, αφού στόχος τους είναι η σμίκρυνση των επιχειρησιακών Ενόπλων Δυνάμεων, η παραχώρηση των οικονομικών πόρων σε ιδιώτες ανεξάρτητα από την εθνική τους προέλευση και τον σκοπό ενασχόλησής τους με τις Ένοπλες Δυνάμεις, η απογύμνωση των μαθητών των παραγωγικών σχολών και των οπλιτών, καθώς και η εξαφάνισή μας από τα νευραλγικά κέντρα αποφάσεων όπως το ΝΑΤΟ, αφήνοντας έτσι χώρο στους φυσικούς μας εχθρούς να εκμεταλλευθούν την απουσία μας προς δικό τους όφελος. Οικονομική δυσπραγία και ένδεια ή προμελετημένο έγκλημα;

Πάμε στην υγεία και στα νοσοκομεία. Στον προϋπολογισμό αναφέρεται και μια σειρά από μέτρα για να αντιμετωπιστούν οι δαπάνες στον χώρο της υγείας. Από τα αξιοσημείωτα βέβαια είναι ότι, ενώ για τον ΕΟΠΥΥ επισημαίνεται ότι υπάρχει απόκλιση από τον αρχικό σχεδιασμό λόγω αύξησης των υποχρεώσεών του και της υγειονομικής κάλυψης των ανασφάλιστων πολιτών και ενώ τα έσοδα του οργανισμού θα υπολείπονται κατά 234 εκατομμύρια ευρώ σε σχέση με το 2016 ως απόρροια της μειωμένης κρατικής επιχορήγησης κατά 200 εκατομμύρια ευρώ, ο οργανισμός στο τέλος του 2017 θα παρουσιάσει πλεόνασμα 333 εκατομμύρια ευρώ, από τα μεγαλύτερα επιτεύγματα της δημιουργικής λογιστικής που επαγγέλλεται το οικονομικό επιτελείο του ΣΥΡΙΖΑ.

Συγχρόνως επιβάλλεται η γενίκευση των γενόσημων φαρμάκων σε όλο το φάσμα της υγείας, με αμφίβολα αποτελέσματα για την πορεία της υγείας όλων εκείνων των Ελλήνων που χρήζουν ιατρικής φροντίδας και περίθαλψης.

Ο προϋπολογισμός που κατατέθηκε για το 2017 χαρακτηρίζεται ακόμη και από την ίδια την Κυβέρνηση και από το Γραφείο Προϋπολογισμού της Βουλής ως βαριά φοροεισπρακτικός, υφεσιακός, με έντονη την επιθυμία για βραχυπρόθεσμα αποτελέσματα ως προς τους δείκτες οικονομίας και αποτελεί την επιτομή της ανάγκης εξυπηρέτησης των συμφερόντων των δανειστών και συνεργατών αυτών, οι οποίοι συνέγραψαν αυτόν τον προϋπολογισμό.

Ουσιαστικά πρόκειται για έναν αφήγημα που ουδεμία σχέση έχει με την πραγματικότητα, αλλά στοχεύει στον αφανισμό του περήφανου ελληνικού έθνους. Υπόσχεται, βέβαια, ορισμένες παροχές -Κοινωνικό Εισόδημα Αλληλεγγύης- οι οποίες όμως δεν πρόκειται να δοθούν ποτέ στον βαθμό που αναφέρεται και αυτό γιατί οι πόροι τους αντλούνται από την υπέρμετρη φορολόγηση των πολιτών τους όπου υποτίθεται ότι θα δοθεί.

Η επίτευξη των στόχων για πλεόνασμα, ρυθμό ανάπτυξης και έξοδο στις αγορές δεν είναι απλά μια ουτοπία που βασίζεται σε λάθους υπολογισμούς, αλλά ένα καλοστημένο σχέδιο οριστικής υποδούλωσης της χώρας μας, καθώς η μη επίτευξή τους οδηγεί στον «κόφτη» που εσείς ψηφίσατε. Οδηγεί στο τέταρτο μνημόνιο που αρχίσατε ήδη να σιγοψιθυρίζετε και, εν τέλει, στην εξαφάνιση της πατρίδας μας από τον χάρτη των ελεύθερων ανεπτυγμένων χωρών.

Οι φωνές σας για ανάπτυξη και για τέλος των μνημονίων πνίγονται μέσα στην οικονομική εξαθλίωση όπου οδηγήσατε τον Έλληνα εργάτη, αγρότη, επιχειρηματία, συνταξιούχο. Ακόμη αντηχούν κακόηχα στα αυτιά των οικογενειών που έχασαν ένα δικό τους πρόσωπο, αποτέλεσμα των χιλιάδων αυτοκτονιών, στις οποίες εσείς οδηγήσατε ανθρώπους υπερήφανους που δεν άντεξαν στην απώλεια των κόπων μιας ολόκληρης ζωής.

Η Χρυσή Αυγή, υπερασπιστής των συμφερόντων του έθνους, δεν είναι δυνατόν να συνυπογράψει αυτό το τερατούργημα δημιουργικής λογιστικής που στέκεται μόνο σε αριθμούς και στόχους, οι οποίοι δεν πρόκειται ποτέ να ευοδωθούν και που έχει ως μοναδικό στόχο την περαιτέρω εξαθλίωση των Ελλήνων, την αποδόμηση των Ένοπλων Δυνάμεων, την καταστροφή του συστήματος υγείας και τη δημιουργία ενός κράτους εξαθλιωμένου που θα υποταχθεί με περισσή ευκολία στα όνειρα της παγκόσμιας τάξης για μια Ελλάδα πολύχρωμη, πολυφυλετική, με κατοίκους χωρίς εθνική συνείδηση και ταυτότητα, που θα εργάζονται σε σύγχρονα γκουλάγκ για ένα πιάτο φαΐ, υπηρέτες στις ορέξεις του παγκόσμιου τοκογλύφου.

Η Χρυσή Αυγή θα αντιστέκεται σε αυτές τις βλέψεις σας μέχρι να λάμψει η χρυσή αυγή του ελληνισμού και της εθνικής ελευθερίας!

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Αρβανιτίδης από τη Δημοκρατική Συμπαράταξη.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι της Συμπολίτευσης, το θέμα των ημερών είναι η απόφαση του Eurogroup για το χρέος, η οποία σύμφωνα με εσάς είναι ιδιαίτερα καλή, όχι όμως σαν το καταραμένο PSI.

Ακούστε, είναι προκλητικό να μας ζητάτε να ζούμε, για όσο σας βολεύει, τη Μέρα της Μαρμότας, όπου το μοτίβο λέει πως όλα τα δεινά σε αυτόν τον τόπο συνέβησαν πριν από εσάς και όλα τα καλά συμβαίνουν μετά από εσάς. Λέτε ότι δεν πειράζει που χύσαμε την καρδάρα με το γάλα, αλλά ότι τώρα πρέπει να είμαστε όλοι χαρούμενοι, γιατί πήρατε ένα ποτήρι γάλα πίσω. Δεν θα μπω σε αυτή τη συζήτηση, όχι τουλάχιστον με τον τρόπο που προσπαθεί να παρουσιάσει τα πράγματα η Κυβέρνηση. Και αυτό γιατί προσπαθώ συνειδητά να αποφεύγω επιφανειακές συζητήσεις, είτε αφορούν το χθες είτε αφορούν το σήμερα.

Υπάρχει τρόπος όμως, αν θέλετε, να κάνουμε πραγματική συζήτηση, αν όντως θέλετε να μάθουμε και να μάθει ο ελληνικός λαός την αλήθεια για το πώς φτάσαμε ως εδώ, να τελειώνουμε με τους μύθους που κάποιοι εσκεμμένα καλλιεργούν για να θολώσουν τα νερά, να έχουμε πραγματική κάθαρση και απόδοση ευθυνών. Αν τα θέλετε όλα αυτά δεν έχετε παρά να συνυπογράψετε την πρόταση που έχουμε καταθέσει οι Βουλευτές της Δημοκρατικής Συμπαράταξης για εξεταστική επιτροπή στην οικονομία από την είσοδο της χώρας στην ΟΝΕ.

Τότε πραγματικά θα κάνουμε πραγματικό ταμείο όλοι. Τότε το πολιτικό σύστημα θα κάνει ένα αποφασιστικό βήμα για να ανακτήσει τη χαμένη του αξιοπιστία. Τότε θα μπορούμε να πούμε καθαρά και ξάστερα ότι δεν είμαστε όλοι ίδιοι. Τότε η συζήτηση για το χθες, το σήμερα, θα αποκτήσει ουσία και ίσως υποχρεωθούν κάποιοι να απολογηθούν για τη ζημία που έκαναν, ίσως κάποιοι άλλοι να ζητήσουν συγγνώμη για τον τρόπο με τον οποίον πολιτεύθηκαν. Τότε θα ξέρουμε στα σίγουρα τι δεν πήγε καλά, τι έφταιξε, ποια λάθη έγιναν και πώς φτάσαμε ως εδώ. Και, βέβαια, όσο δεν εξηγείτε στον ελληνικό λαό το γιατί δεν θέλετε να γίνει αυτή η εξεταστική επιτροπή, η μόνη συζήτηση που έχει αξία και βοηθάει τη χώρα να πάει μπροστά είναι η συζήτηση για το μέλλον.

Ο κ. Χουλιαράκης στην Επιτροπή Οικονομικών Υποθέσεων παρομοίασε την κατάρτιση του προϋπολογισμού με μια εξαιρετικά δύσκολη άσκηση, μια άσκηση με συνεχή διλήμματα στην οποία πρέπει να πετύχουμε πολλούς στόχους με ένα και μόνο εργαλείο: το πλεόνασμα που προκύπτει, αν προκύπτει, κάθε φορά ανάμεσα στα έξοδα και τα έσοδα. Κάτι σαν μια άσκηση ισορροπίας ενός ακροβάτη, θα έλεγα λέω εγώ, ο οποίος προσπαθεί να σταθεί όρθιος σε τεντωμένο σκοινί γνωρίζοντας πως σε κάθε του βήμα πρέπει να είναι μετρημένος και με ιδιαίτερη προσοχή.

Ο Υπουργός έχει δίκιο. Δεν λέει όμως όλη την αλήθεια. Αν η Κυβέρνηση θέλει πράγματι να πει όλη την αλήθεια στον ελληνικό λαό πρέπει να εξηγήσει γιατί η χώρα βρίσκεται ακόμα μετέωρη πάνω σε ένα τεντωμένο σκοινί, να εξηγήσει γιατί υποχρέωσε την κοινωνία να μετατραπεί σε έναν σύγχρονο Σίσυφο και να φορτωθεί ξανά βάρη τα οποία είχε καταφέρει με κόπο και θυσίες να πετάξει από τις πλάτες της, να εξηγήσει γιατί από οριακή ανάπτυξη της οικονομίας το 2014 επιστρέψαμε σε ύφεση το 2015 και το 2016. Γιατί η Κυβέρνηση κόβει το ΕΚΑΣ και τις συντάξεις αφού παρέλαβε μια οικονομία χωρίς ελλείμματα; Γιατί το ελληνικό κράτος έχασε έσοδα 6 δισεκατομμυρίων από κέρδη των ελληνικών ομολόγων; Γιατί η χώρα δεν βρίσκεται ήδη στο πρόγραμμα ποσοτικής χαλάρωσης, στο οποίο είχε εξασφαλίσει τη συμμετοχή της από το 2014 με την προληπτική γραμμή στήριξης των 11 δισεκατομμυρίων; Γιατί τα νοικοκυριά και οι επιχειρήσεις βρέθηκαν ξαφνικά με τη θηλιά των capital controls; Γιατί ο ΣΥΡΙΖΑ και οι ΑΝΕΛ συνεχίζουν να συκοφαντούν το PSI με το οποίο η χώρα μείωσε το χρέος της κατά 138 δισεκατομμύρια ευρώ, όταν οι ίδιοι αυτές τις μέρες υποτίθεται ότι έδωσαν παρόμοια μάχη στις Βρυξέλλες; Μια μάχη που θα μπορούσε να έχει πολύ σημαντικά αποτελέσματα για τη χώρα αν είχε δοθεί πάνω σε μια εθνική γραμμή, όπως επιτάσσει το πατριωτικό μας καθήκον, μια εθνική γραμμή και συνεννόηση για την οποία η Δημοκρατική Συμπαράταξη και η Φώφη Γεννηματά δίνουν μάχη εδώ και καιρό.

Όμως φαίνεται, δυστυχώς, ότι στο πολιτικό σύστημα δεν αρκούν επτά χρόνια μνημόνιο για να ξεπεράσει τις παιδικές του ασθένειες. Γιατί από το περίφημο e-mail Χαρδούβελη με μέτρα 1 δισ. φτάσαμε στο τρίτο μνημόνιο με μέτρα 12,5 δισεκατομμύρια και παραχώρηση του συνόλου της δημόσιας περιουσίας στους δανειστές για εκατό χρόνια και σήμερα πιθανόν είμαστε αντιμέτωποι με ένα τέταρτο μνημόνιο. Γιατί οι ληξιπρόθεσμες οφειλές και υποχρεώσεις του δημοσίου προς τρίτους από 3,7 δισεκατομμύρια το 2014 έφτασαν τα 7,6 δισεκατομμύρια το 2015 και τον Σεπτέμβριο του 2016 βρίσκονται στα 6,2 δισεκατομμύρια ευρώ. Γιατί πανηγυρίζετε σε ένα πλεόνασμα 2% που θα έρθει, αν έρθει, ως αποτέλεσμα εξαντλητικής φορολόγησης και όχι ως αποτέλεσμα ανάπτυξης; Γιατί αντί για δίκαιη κατανομή των βαρών από τα επιπλέον 2,5 δισεκατομμύρια που φορτώνουν στους πολίτες ο προϋπολογισμός στο 94% είναι φόροι και μόλις στο 6% περικοπές δαπανών; Γιατί, σε τελευταία ανάλυση, φέρατε έναν προϋπολογισμό που διαμοιράζει τη φτώχεια παίρνοντας λεφτά από τους φτωχούς για να τα δώσετε στους ακόμα φτωχότερους. Και, βέβαια, πρέπει να εξηγήσετε εν τέλει πώς θα καταφέρει το κράτος να επιτελέσει τον ρόλο του με τους περιορισμένους πια πόρους που διαθέτει. Κι εδώ τα ερωτήματα είναι πολλά.

Ο προϋπολογισμός του 2017 είναι ο χειρότερος των τελευταίων ετών για την αυτοδιοίκηση. Η μείωση των συνολικών εσόδων υπολογίζεται στο 10%, αν συνυπολογίσουμε μεταξύ των άλλων την άρνηση της Κυβέρνησης να αποδώσει τη νέα γενιά πια παρακρατηθέντων.

Και, βέβαια, όπως είπα και στην επιτροπή, ούτε λόγος για την αποτελεσματικότητα των δαπανών, που είναι το μεγάλο ζητούμενο, αν δηλαδή τα λεφτά που πληρώνουν οι πολίτες πρόκειται να πιάσουν τόπο.

Ξέρω ότι όλες αυτές οι απαντήσεις είναι δύσκολες. Είναι επώδυνο να παραδεχτείτε ότι ζητάτε από τους πολίτες να γυρίσουν δύο χρόνια πίσω μόνο και μόνο για να πληρώσουν το τίμημα του εγωισμού σας. Είναι δύσκολο να παραδεχθείτε ότι τα παιχνίδια εξουσίας με τους ΑΝΕΛ δεν οδηγούν πουθενά. Είναι ίσως ανυπόφορο να παραδεχθείτε ότι κάθε σας αποτυχία φέρνει όλο και πιο κοντά στην Κυβέρνηση τη νεοφιλελεύθερη αντίληψη της Νέας Δημοκρατίας.

Κυρίες και κύριοι συνάδελφοι, όσο κι αν η Κυβέρνηση επιλέγει να κρύβεται πίσω από τους αριθμούς για να μην κάνει πραγματική συζήτηση, εμείς θα επιμένουμε ότι το πολιτικό σύστημα πρέπει να κάνει υπέρβαση. Έχει έρθει η ώρα να χτίσουμε μια εθνική γραμμή, η οποία θα επιτρέψει στη χώρα να ανακάμψει. Και ένα μεγάλο μέρος της πραγματικής συζήτησης που οφείλουμε να κάνουμε, αφορά τον τρόπο με τον οποίο θα παράγει πλούτο, επιτέλους, αυτή η χώρα.

Έχω μπροστά μου έναν πίνακα της ΕΛΣΤΑΤ με την ποσοστιαία κατανομή του ΑΕΠ ανά κλάδο της οικονομικής δραστηριότητας, πόσο συμβάλλει, δηλαδή, κάθε κλάδος στον συλλογικό πλούτο που παράγει η χώρα. Το 2015 είχαμε ένα ΑΕΠ κοντά στα 175 δισεκατομμύρια ευρώ, στου οποίου τη δημιουργία συνέβαλαν, περίπου, εκατό κλάδοι οικονομικής δραστηριότητας, από τον πρωτογενή, δευτερογενή και τριτογενή τομέα. Αν προσθέσουμε τα ποσοστά όλων των κωδικών του πρωτογενή τομέα με τους υπόλοιπους κωδικούς που περιέχουν τη λέξη «παραγωγή», θα δυσκολευτούμε να ξεπεράσουμε το 8%. Από αυτό το ποσοστό περίπου το μισό, λοιπόν, προέρχεται από τους αγρότες μας, τους κτηνοτρόφους και τους αλιείς. Μας ικανοποιεί το ποσοστό αυτό; Μας ικανοποιεί μια χώρα, όπως η πατρίδα μας, που η γη της παράγει τα πάντα και σε εξαιρετική ποιότητα, να παίρνει από την παραγωγική διαδικασία της συγκρότησης του ΑΕΠ της μόνο το 4%; Η απάντηση είναι προφανής.

Άρα το πρώτο πράγμα που θα έπρεπε να κάνει η Κυβέρνηση είναι να δει πώς συντίθεται το ΑΕΠ της χώρας στο σύνολό του ανά κλάδο και ανά γεωγραφική περιοχή.

Ας πάρουμε για παράδειγμα τον πρωτογενή τομέα. Πρέπει άμεσα να δούμε ποια είναι τα προβλήματα και οι προοπτικές του Έλληνα αγρότη, ποιες είναι οι ανάγκες της εσωτερικής και της εξωτερικής αγοράς, πώς θα ενθαρρύνουμε συνέργειες μεταξύ των παραγωγών ώστε να πετυχαίνουν καλύτερη τιμή στα προϊόντα τους, πώς θα συμβάλουμε στη διασύνδεση του πρωτογενή τομέα με τον τουρισμό και τις τοπικές οικογενειακές επιχειρήσεις λιανικής εστίασης, πώς εν τέλει θα μετατρέψουμε τον κόπο και τον ιδρώτα των κατοίκων της υπαίθρου σε μια λειτουργική παραγωγική αλυσίδα, που θα αυξάνει τον πλούτο της χώρας, το εισόδημα του πολίτη, τα έσοδα για το κράτος.

Η Κυβέρνηση τι έκανε; Αφού αρχικά έκαψε το αναπτυξιακό χαρτί των συνεταιρισμών, με έναν νόμο που θεωρεί ότι οι συνεταιρισμοί είναι κάτι σαν αποκεντρωμένες δομές του Υπουργείου Αγροτικής Ανάπτυξης, έρχεται το Υπουργείο Εργασίας και τριπλασιάζει τις εισφορές στον ΟΓΑ και στη συνέχεια έρχεται το Υπουργείο Οικονομικών και βρέχει φόρους: Αύξηση του φόρου στα αγροτικά εισοδήματα, αύξηση της προκαταβολής του φόρου, φόρο στις αγροτικές ενισχύσεις, κατάργηση της επιστροφής του ειδικού φόρου κατανάλωσης του πετρελαίου, ειδικός φόρος κατανάλωσης στο κρασί, αύξηση στην τιμή του αγροτικού ρεύματος, κατάργηση του μειωμένου ΦΠΑ στα νησιά.

Είναι από τις περιπτώσεις που μπορεί κάποιος να πει ότι όντως το σύμπαν συνωμότησε, δυστυχώς, όμως σε τελείως λάθος κατεύθυνση. Μου θυμίζετε στελέχη επιχειρήσεων με βαρύγδουπους τίτλους και μεταπτυχιακά και ζηλευτά βιογραφικά, που όταν δεν τους βγαίνουν τα νούμερα, μετά από τη μεγάλη ανάλυσή τους, προτείνουν απολύσεις, λες και αυτό δεν μπορεί να το κάνει ο οποιοσδήποτε, ακόμα και αν δεν έχει διοικήσει ποτέ επιχείρηση.

Το ζήτημα, λοιπόν, είναι να αλλάξουμε τα δεδομένα της εξίσωσης, να αυξήσουμε την παραγωγή και να πάρουμε τα λεφτά από εκεί που μας λείπουν και όχι να στοχεύουμε κάθε φορά σε επαγγελματικούς κλάδους για να πληρώσουν τα σπασμένα. Αυτή, όμως, είναι δύσκολη δουλειά, την οποία είτε δεν μπορείτε είτε δεν θέλετε να κάνετε.

Η ίδια εικόνα επικρατεί και στους υπόλοιπους κλάδους της οικονομίας.

Επειδή δεν έχω ιδιαίτερο χρόνο στη διάθεσή μου, θέλω μόνο να θυμίσω ότι μια επιχείρηση, ένα ελεύθερος επαγγελματίας, μπορεί να φτάσει να καταβάλει ακόμα και το 60% των εισοδημάτων του στο δημόσιο, αν συνυπολογίσει κανείς τις επιβαρύνσεις από τον φόρο εισοδήματος, την προκαταβολή του φόρου, τον φόρο επιτηδεύματος, τον φόρο αλληλεγγύης και τις ασφαλιστικές εισφορές.

Κατά συνέπεια θεωρώ ότι με αυτό το οικονομικό περιβάλλον, με αυτή τη φορολογία σε νοικοκυριά κι επιχειρήσεις και με τα σημερινά επίπεδα μισθών και ανεργίας, είναι αδύνατον να πετύχετε τον στόχο που έχετε βάλει για την ανάπτυξη.

Κλείνω με τις αποκρατικοποιήσεις, ένα πιθανό έσοδο, το οποίο επιδιώκει κάθε κυβέρνηση για να προκαλέσει την ανάπτυξη.

Εάν υπάρχει μια περίπτωση να μας διαψεύσετε και να πιάσετε τον στόχο για την ανάπτυξη του 2,7% μέσα στο 2017, είναι να καταφέρετε τα ακατόρθωτα στις αποκρατικοποιήσεις. Κι εδώ, βέβαια, τα προβλήματα άρχισαν με το καλημέρα. Από τα 2 δισεκατομμύρια έσοδα που έχετε προϋπολογίσει για το 2017, ήδη μετά το φιάσκο στον ΔΕΣΦΑ, πρέπει να αφαιρέσετε 188εκατομμύρια.

Επιπλέον, αν κρίνουμε από τα πεπραγμένα σας στον τομέα αυτό, μάλλον πρέπει να κρατάμε πολύ μικρό καλάθι συνολικά. Θα θυμίσω μόνο ότι το 51% των μετοχών του ΟΛΠ πουλήθηκε για 280 εκατομμύρια, τη στιγμή που η συνολική συμφωνία για το λιμάνι της Λεμεσού, ένα λιμάνι πολύ μικρότερης δυναμικότητας απ’ αυτό του Πειραιά, έφτασε τα 2 δισεκατομμύρια ευρώ και μάλιστα για είκοσι πέντε και όχι για τριάντα έξι χρόνια παραχώρησης, όπως έγινε με τον Πειραιά.

Θέλω, επίσης, να θυμίσω ότι ο ίδιος ο Πρωθυπουργός φαίνεται να είπε σε σύσκεψη, που έγινε πρόσφατα σε φορείς στη Θεσσαλονίκη για το λιμάνι, ότι το ενδιαφέρον της Κυβέρνησης εστιάζεται στο θέμα των επενδύσεων και όχι στο ύψος του τιμήματος, γιατί αυτό πάει στη «μαύρη τρύπα» του χρέους. Έτσι είπε. Αν είναι όντως έτσι τα πράγματα, τότε οι «τρύπες» του προϋπολογισμού θα συνεχίσουν να μεγαλώνουν, οι στόχοι θα πάνε περίπατο και το φάντασμα του «κόφτη» θα γίνεται ολοένα και πιο απειλητικό.

Υπό αυτές τις συνθήκες είναι αυτονόητο ότι η Δημοκρατική Συμπαράταξη καταψηφίζει τον προϋπολογισμό.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο κ. Αθανάσιος Βαρδαλής από το ΚΚΕ.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, ο προϋπολογισμός που συζητάμε δείχνει τη συνέπεια της Κυβέρνησης -θα έλεγα- την αποφασιστικότητά της να εφαρμόσει όλα όσα προβλέπονται στα μνημόνια. Σε αυτό το ζήτημα δεν έχει καμμιά, μα καμμιά ταλάντευση. Ο στόχος της είναι ξεκάθαρος: να δημιουργήσει προϋποθέσεις, έτσι ώστε να έρθουν επενδύσεις, να αντιμετωπιστεί το πρόβλημα του κρατικού χρέους, να επιτευχθεί ο στόχος της δημοσιονομικής πειθαρχίας. Να δημιουργηθούν, δηλαδή, με άλλα λόγια, όλες εκείνες οι προϋποθέσεις ώστε να εξασφαλιστεί η αύξηση του ποσοστού κέρδους των επιχειρηματικών ομίλων. Μόνο που όλα τα παραπάνω σημαίνουν μόνιμες λαϊκές θυσίες που περιγράφονται και στο ευρωπαϊκό εξάμηνο, αλλά και για τη χώρα μας ειδικότερα στο τρίτο μνημόνιο.

Ταυτόχρονα, όμως, αποτελεί και ανάγκη για τη διασφάλιση της στρατηγικής επιλογής της αστικής τάξης της χώρας μας για τη συμμετοχή της Ελλάδας στην Ευρωπαϊκή Ένωση και στην Ευρωζώνη. Ιδιαίτερα στις παρούσες συνθήκες αποτελεί και προϋπόθεση για την πρόσβαση του αστικού κράτους σε πηγές φθηνότερης χρηματοδότησης.

Τον χαρακτηρίζετε αναπτυξιακό και πανηγυρίζετε για το ποσοστό ανάπτυξης που προβλέπει αλλά και για το ύψος του πρωτογενούς πλεονάσματος. Πανηγυρίζετε γιατί σας βγαίνουν τα νούμερα, γιατί πιάνετε τους στόχους σας, γιατί πετύχατε -όπως λέτε- τη σταθεροποίηση της οικονομίας από το τρίτο τρίμηνο του 2016, κρύβοντας πως τα πρωτογενή πλεονάσματά σας είναι ελλείμματα της λαϊκής οικογένειας.

Η λαϊκή οικογένεια, που βλέπει τον δικό της προϋπολογισμό να μην βγαίνει, δεν έχει κανέναν, μα κανέναν λόγο να πανηγυρίζει μαζί σας. Η όποια ανάπτυξη όχι μόνο δεν θα φέρει πίσω τις απώλειες των χρόνων της καπιταλιστικής οικονομικής κρίσης, αντίθετα παίρνετε και θα πάρετε και νέα μέτρα σε βάρος των εργαζόμενων και ο προϋπολογισμός που καταθέσατε αυτό ακριβώς προδιαγράφει, την κλιμάκωση, δηλαδή, της αντιλαϊκής επίθεσης.

Γιατί -για παράδειγμα- ούτε στο πρόγραμμα του ΣΥΡΙΖΑ αλλά ούτε και σε αυτό της Νέας Δημοκρατίας υπάρχει η επιστροφή των απωλειών των τελευταίων έξι χρόνων για τους εργαζόμενους και τα λαϊκά στρώματα; Είναι τυχαίο; Όχι βέβαια.

Όποια κι αν είναι η κατάληξη της δεύτερης αξιολόγησης, το βέβαιο είναι πως το σύνολο των εργασιακών σχέσεων, όπως για παράδειγμα ο κατώτατος μισθός, οι ομαδικές απολύσεις, η συνδικαλιστική δράση, θα προσαρμοστούν ακόμα περισσότερο στις ανάγκες της κερδοφορίας του κεφαλαίου.

Εδώ τι αποδεικνύεται; Πως παρά το ότι πανηγυρίζετε πως περνάμε σε μια φάση ανάπτυξης της καπιταλιστικής οικονομίας, οι ανατροπές στα εργασιακά αποδεικνύουν με τον καλύτερο τρόπο, πως οι θυσίες των εργαζόμενων θα συνεχιστούν και στη φάση της ανάπτυξης. Άλλωστε στα διάφορα ταξίδια σας στο εξωτερικό, αγκαλιά βεβαίως με τους διάφορους ντόπιους επιχειρηματίες, διαφημίζετε εσείς οι ίδιοι όλες αυτές τις προϋποθέσεις, που εξασφαλίζουν την κερδοφορία των επιχειρηματικών ομίλων, στην προσπάθειά σας, βέβαια, να αναζητήσετε νέους επενδυτές. Στον λαό, βεβαίως ταυτόχρονα, πουλάτε φούμαρα για μεταξωτές κορδέλες.

Δεύτερο ζήτημα που θέλω να σταθώ. Μπροστά μας έχουμε έναν αντιλαϊκό και ταξικό προϋπολογισμό. Γιατί είναι αντιλαϊκός και ταξικός; Γιατί όπως όλοι οι προηγούμενοι προϋπολογισμοί παίρνουν από τον λαό και τα δίνουν στο μεγάλο κεφάλαιο, έτσι και ο προϋπολογισμός του 2017 ενσωματώνει αντιλαϊκά μέτρα ύψους 4 δισεκατομμυρίων ευρώ, με κύριους άξονες την απογείωση της φοροληστείας απέναντι, βεβαίως, στα λαϊκά στρώματα αλλά και την παραπέρα διάλυση των κρατικών κονδυλίων που αφορούν, κυρίως, την κάλυψη ακόμα και στοιχειωδών κοινωνικών αναγκών.

Ενώ προβλέπει –προσέξτε- ρυθμούς ανάπτυξης 2,7% για το 2017, την ίδια ώρα υπολογίζει πως τα αντιλαϊκά μέτρα που θα πάρει, θα φέρουν στα κρατικά ταμεία 1,41 δισεκατομμύρια ευρώ, δηλαδή υπερτριπλάσια από αυτά που προέβλεπε ο προϋπολογισμός του 2016. Είναι μέτρα, βεβαίως, που δεν είναι μόνο για το 2017 αλλά είναι και για τα επόμενα χρόνια. Είναι μέτρα που ήρθαν για να μείνουν.

Τα φορολογικά έσοδα προβλέπονται να διογκωθούν κατά 2,3% και από 45,8 δισεκατομμύρια να φτάσουν τα 46,86 δισεκατομμύρια ευρώ. Νέοι αντιλαϊκοί φόροι μπαίνουν στη ζωή μας από τη νέα χρονιά. Θυμίζω τους φόρους στα καύσιμα, τηλέφωνα, τσιγάρα, καφέ κ.λπ.. Οι άμεσοι φόροι σε μισθωτούς και συνταξιούχους αναμένεται να απογειωθούν σε ποσοστό 14,5%. Οι έμμεσοι φόροι δηλαδή ΦΠΑ και άλλα χαράτσια που φορτώνονται στη λαϊκή κατανάλωση, αναμένεται να διογκωθούν κατά 5,6% και από 25,1 δισεκατομμύρια να πάνε στα 26,4 δισεκατομμύρια.

Όλα τα παραπάνω αποδεικνύουν με τον καλύτερο τρόπο, από ποιους τα παίρνει ο προϋπολογισμός. Ο ταξικός προσανατολισμός του προϋπολογισμού, όμως, φαίνεται και από την αναδιανομή, που κάνει σε όφελος του μεγάλου κεφαλαίου. Για παράδειγμα η κρατική δαπάνη για τη στήριξη του Προγράμματος Δημοσίων Επενδύσεων μέσω του εθνικού σκέλους διογκώνεται κατά 250 εκατομμύρια ευρώ.

Προβλέπονται νέες φορολογικές απαλλαγές ύψους 20,4 εκατομμυρίων ευρώ, για τις επιχειρήσεις που θα ενταχθούν στον νέο λεγόμενο αναπτυξιακό νόμο. Σε μια χρονιά που προβλέπεται αύξηση του ΑΕΠ κατά 2,7%, άρα και αύξηση των κερδών των επιχειρηματικών ομίλων για την ίδια χρονιά, την ίδια, λοιπόν, χρονιά οι φόροι στα κάθε είδους νομικά πρόσωπα, δηλαδή στους επιχειρηματικούς ομίλους, θα μειωθούν το 2017 κατά 7% και από 3,49 δισεκατομμύρια που ήταν το 2016 θα πάνε στα 3,24 δισεκατομμύρια το 2017.

Υπάρχουν, βεβαίως, και τα χρήματα από το νέο ΕΣΠΑ, το πακέτο Γιουνκέρ, τα οποία και πάλι θα δοθούν, ζεστό χρήμα, στους επιχειρηματικούς ομίλους. Εκεί θα καταλήξουν.

Την ίδια ώρα η Κυβέρνηση εξακολουθεί να επαναλαμβάνει, με θράσος θα έλεγα, τα κούφια λόγια της περί δίκαιης κατανομής των βαρών. Βαφτίζετε «εθνική επιτυχία» τα βραχυπρόθεσμα μέτρα ελάφρυνσης του κρατικού χρέους. Η ελάφρυνση αυτή, όμως, αφορά το κεφάλαιο, ενώ ο λαός θα συνεχίσει να ματώνει, όχι μόνο από τα μέτρα του τρίτου μνημονίου αλλά και από νέα μέτρα μετά το 2018, για να πιάνονται στη συνέχεια τα «ματωμένα» πλεονάσματα.

Άλλωστε τα μέτρα για τη δεύτερη αξιολόγηση είναι μπροστά μας. Το ότι έτσι έχουν τα πράγματα, το επιβεβαίωσε και ο κ. Τσακαλώτος κατά τη συζήτηση του προϋπολογισμού στην επιτροπή. Υποσχέθηκε πως μετά το 2018, όταν μειωθούν τα πρωτογενή πλεονάσματα –αν μειωθούν- όταν ρυθμιστεί το χρέος, -διαβάζω από τα πρακτικά της επιτροπής- «το πλεόνασμα θα το χρησιμοποιήσουμε για να μειώσουμε το κόστος σε συγκεκριμένες μικρομεσαίες επιχειρήσεις». Το τι κοστίζει, δηλαδή, να παίρνει ένα εργαζόμενος και το τι κοστίζει στον εργοδότη, για να απασχολήσει έναν εργαζόμενο.

Συνεχίζει: «Να το χρησιμοποιήσουμε και να δεσμευθούμε για τη μείωση των φόρων αυτών των στρωμάτων και των μικρομεσαίων επιχειρήσεων». Να γιατί διαπραγματεύεστε σκληρά. Για να περισσέψει χρήμα, να δοθεί για μείωση του έμμεσου κόστους των επιχειρήσεων και, βεβαίως, για τη φορολογική τους ελάφρυνση.

Τρίτο ζήτημα. Η Κυβέρνηση υποστηρίζει πως έχει κοινωνική ευαισθησία, πως αντιμετωπίζει την ακραία φτώχεια. Μας λέτε ότι έδωσε αντισταθμιστικά για την κατάργηση του ΕΚΑΣ, ότι καθιερώνει το εισόδημα κοινωνικής αλληλεγγύης και άλλα για την αντιμετώπιση της ακραίας φτώχειας και πάει λέγοντας.

Όλα αυτά συνιστούν μια ακόμη απάτη ολκής. Ας δώσουμε συγκεκριμένα παραδείγματα, για να δούμε γιατί υποστηρίζουμε κάτι τέτοιο.

Πρώτο παράδειγμα. Ας δούμε τι έγινε με το ΕΚΑΣ. Φέτος η Κυβέρνηση έκοψε από τους χαμηλοσυνταξιούχους του ΕΚΑΣ 165 εκατομμύρια ευρώ και έδωσε ως αντισταθμιστικά μόλις 25 εκατομμύρια ευρώ, δηλαδή πρακτικά τους αφαίρεσε 140 εκατομμύρια ευρώ. Για το 2017, προβλέπονται περικοπές 586,3 εκατομμυρίων ευρώ, ενώ τα ποσά των λεγόμενων «αντισταθμιστικών» είναι μόλις 17 εκατομμύρια ευρώ. Δηλαδή μέσα σε αυτή τη χρονιά θα αρπάξετε ολόκληρα 570 εκατομμύρια ευρώ από τους φτωχούς συνταξιούχους.

Δεύτερο παράδειγμα. Οι συνολικές δαπάνες του τακτικού προϋπολογισμού για το Υπουργείο Υγείας είναι μειωμένες κατά 109 εκατομμύρια ευρώ, δηλαδή μείον 2,4%. Από 4,37 δισεκατομμύρια το 2016 πήγαν στα 4,26 δισεκατομμύρια το 2017. Δείτε τον πίνακα στη σελίδα 74.

Πιο συγκεκριμένα Για τον ΕΟΠΥΥ προβλέπεται μείωση της κρατικής επιχορήγησης κατά 200 εκατομμύρια ευρώ σε σχέση με το 2016, δηλαδή μείωση κατά 38%. Το κάνετε, γιατί όπως λέτε στην εισηγητική έκθεση βελτιώθηκαν τα οικονομικά μεγέθη του ΕΟΠΥΥ. Γιατί, όμως, βελτιώθηκαν; Για όποιους δεν θυμούνται, οι αυξημένες εισφορές για την υγεία είναι αυτές που επιβλήθηκαν πέρυσι και ανέβασαν από το 4% στο 6% την παρακράτηση στις κύριες συντάξεις, ενώ επέβαλαν για πρώτη φορά την ίδια παρακράτηση και στις επικουρικές. Αυτό για το 2017 σημαίνει, ότι από τους συνταξιούχους θα αφαιρεθεί πρόσθετο ποσό 717 εκατομμυρίων ευρώ υπέρ του ΕΟΠΥΥ. Ακριβώς αυτή η λεηλασία επιτρέπει στην Κυβέρνηση, να μειώσει την κρατική χρηματοδότηση και να την κατευθύνει, όπως οι ίδιοι λέτε, στην επιχειρηματική «δημιουργικότητα».

Η φαρμακευτική δαπάνη είναι μειωμένη κατά 230 εκατομμύρια ευρώ. Είναι στη σελίδα 111 στον αντίστοιχο πίνακα.

Για τα νοσοκομεία η χρηματοδότηση παραμένει στα ίδια χαμηλά επίπεδα όπως και πέρυσι. Για την πρωτοβάθμια φροντίδα υγείας η χρηματοδότηση των μονάδων είναι μειωμένη κατά 7 εκατομμύρια ευρώ. Αυτός ο πίνακας βρίσκεται στη σελίδα 112, για όσους θέλουν να ανατρέξουν.

Από όλους τους παραπάνω τομείς - δηλαδή ΕΟΠΥΥ, νοσοκομεία, πρωτοβάθμια φροντίδα υγείας, φάρμακο- φαίνεται ξεκάθαρα πως ακόμη και την υγεία τη συνδέετε με το κέρδος αλλά και τις δημοσιονομικές αντοχές της οικονομίας. Αυτό έχει ως αποτέλεσμα, να εδραιώνεται μια κατάσταση όπου όλο και περισσότερο ο λαός θα βάζει το χέρι στην τσέπη του για να βρει την υγειά του.

Τρίτο παράδειγμα. Η Κυβέρνηση προσπαθεί να πείσει, ότι η πολιτική της έχει ταξικό πρόσημο, αλλά υπέρ των αδύνατων και προπαγανδίζει ως απόδειξη αυτού την επέκταση σε όλη τη χώρα του εισοδήματος κοινωνικής αλληλεγγύης. Εδώ τι κάνει η Κυβέρνηση; Όταν περάσατε τον αντιασφαλιστικό νόμο, τον ν. 4387, το Γενικό Λογιστήριο του Κράτους τότε προέβλεπε νέα μέτρα ύψους 916 εκατομμυρίων ευρώ. Τώρα το «τσεκούρι» με τον προϋπολογισμό για το 2017 προβλέπεται να φθάσει στο 1,644 δισεκατομμύρια ευρώ, δηλαδή θα κοπούν παραπάνω από ό,τι προβλέπατε, όταν περνούσατε τον νόμο, 700 εκατομμύρια ευρώ. Αυτές οι επιπλέον περικοπές είναι που θα χρηματοδοτήσουν όχι μόνο, αλλά και το εισόδημα κοινωνικής αλληλεγγύης.

Επιπλέον στο εισόδημα κοινωνικής αλληλεγγύης ενσωματώνετε τις παροχές του νόμου της «ανθρωπιστικής κρίσης», δηλαδή την επιδότηση σίτισης, ενοικίου, επανασύνδεσης ηλεκτρικού ρεύματος και άλλα που δίνετε. Αυτό το ποσό ανέρχεται στα 272 εκατομμύρια ευρώ.

Λέτε, επίσης, πως δεν θα κοπούν άλλο επιδόματα. Αν δεν έχετε σκοπό να κόψετε επιδόματα, τότε γιατί στον προϋπολογισμό στη σελίδα 38 προβλέπετε εσείς την καθιέρωση ενός πιλοτικού νέου προγράμματος μεθόδου αξιολόγησης της αναπηρίας;

Τι σας χρειάζεται μία νέα τέτοια μέθοδος, αν δεν έχετε σκοπό να πετσοκόψετε και άλλο τα προνοιακά επιδόματα;

Όσο για τα 300 εκατομμύρια ευρώ που λέτε πως θα δώσετε σε υγεία, παιδεία, κοινωνική πρόνοια, πρόκειται για μια ακόμη απάτη προς τον λαό. Παρουσιάζετε το ποσό αυτό στην ίδια την αιτιολογική έκθεση σαν πρόβλεψη για τυχόν έκτακτες ανάγκες, λες και καλύψατε τις τακτικές ανάγκες και σας έμειναν τώρα να καλύψετε και τις έκτακτες ανάγκες. Αυτά, εάν και εφόσον δοθούν, δεν πρόκειται να πάνε για τη βελτίωση των υπηρεσιών σε υγεία και παιδεία. Θα τα δώσετε για να αποπληρωθούν παλαιότερα χρέη προς τους ιδιώτες.

Επιπλέον θα πάρετε δάνειο 180 εκατομμύρια ευρώ από την Ευρωπαϊκή Τράπεζα Επενδύσεων για λογαριασμό του Ιδρύματος Έρευνας και Καινοτομίας. Για να τα κάνει τι το ίδρυμα αυτό; Θα τα χρησιμοποιήσει για να χρηματοδοτήσει καινοτόμες επιχειρήσεις. Άρα και πάλι στο κεφάλαιο θα τα δώσετε –εάν τα δώσετε- αυτά τα 300 εκατομμύρια. Μετά από όλα αυτά έχετε θράσος να μιλάτε για κοινωνικά μερίσματα, κοινωνική ευαισθησία, κοινωνικό πρόσημο και άλλα.

Κυρίες και κύριοι, η χώρα μας έχει, πράγματι, αναπτυξιακές δυνατότητες. Μόνο που μέσα στην Ευρωπαϊκή Ένωση και περιμένοντας επενδύσεις από τους ιδιώτες αυτή η ανάπτυξη όταν και εάν έρθει, δεν πρόκειται να ωφελήσει σε τίποτα τον λαό. Οι ιδιώτες θα επενδύουν για τα κέρδη τους. Το κεφάλαιο δεν έχει πατρίδα. Εάν δεν βγάλει κέρδη, τότε θα ψάχνει κέρδη σε άλλη γη σε άλλα μέρη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή)

Μισό λεπτό, τελειώνω, κύριε Πρόεδρε.

Τα άλλα κόμματα της Αντιπολίτευσης παρά τις όποιες διαφορές έχουν στο μείγμα πολιτικής που ακολουθείτε, στηρίζουν τον ίδιο δρόμο ανάπτυξης, προτείνουν λύσεις παραπέρα ενίσχυσης των επιχειρηματικών ομίλων, βαδίζοντας στον ίδιο δρόμο μέσα στην Ευρωπαϊκή Ένωση και την Ευρωζώνη. Ανάπτυξη σε όφελος του λαού μπορεί να υπάρξει μόνο ενάντια στο κεφάλαιο και τους συμμάχους του. Είναι ρεαλιστική σήμερα αυτή η πρόταση κατά τη γνώμη μας. Μόνο που αυτό πρέπει να γίνει υπόθεση του εργατικού και γενικότερα του λαϊκού κινήματος. Η ενίσχυση του Κομμουνιστικού Κόμματος Ελλάδας θα δώσει ώθηση στην ανασύνταξη του κινήματος, στους αγώνες του λαού.

Γνωρίζουμε πως εσείς αυτό το θεωρείτε ξεπερασμένο. Άλλοι πάλι λένε πως με τους αγώνες δεν γίνεται τίποτα. Ο μόνος τρόπος, όμως, να υπάρξουν λύσεις σε όφελος του λαού, είναι ο ίδιος ο λαός να γίνει πρωταγωνιστής, να πάρει στα χέρια του την εξουσία, να σχεδιάσει αυτός την οικονομία με στόχο την ικανοποίηση των σύγχρονων αναγκών του. Μόνο σε αυτή τη βάση μπορεί να διαμορφωθεί ένα ενιαίο σύγχρονο και δωρεάν κρατικό σύστημα υγείας, πρόνοιας, παιδείας, να εξασφαλιστεί η ανάπτυξη ανά κλάδο, ανά τομέα, αξιοποιώντας τον φυσικό και παραγωγικό πλούτο της χώρας μας.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κ. Κατσίκης. Ο κ. Αρβανιτίδης έκανε καλή χρήση του χρόνου προηγουμένως. Μιμητές είναι ευπρόσδεκτοι.

Ορίστε, κύριε Κατσίκη, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όσοι απομείνατε σε αυτή την Αίθουσα και όσοι μας παρακολουθείτε –εάν μας παρακολουθείτε- από τις τηλεοράσεις των σπιτιών σας, κυρία Υπουργέ, όπως είπα και κατά τη διάρκεια της συζήτησης του προϋπολογισμού στην Επιτροπή Οικονομικών Υποθέσεων, ο κρατικός προϋπολογισμός του 2017 είναι ο δεύτερος που καταθέτει η σημερινή Κυβέρνηση ΣΥΡΙΖΑ-ΑΝΕΛ και ο πρώτος που αφήνει μία χαραμάδα αισιοδοξίας μετά από πολλά χρόνια και μετά από τις σκληρές πολιτικές λιτότητας που βίωσε η χώρα μας από τις προηγούμενες κυβερνήσεις, από το 2010 δηλαδή, με τα γνωστά αποτελέσματα.

Ο προϋπολογισμός είναι μια ουσιαστική απεικόνιση της πολιτικής μας. Έχει θετικά μηνύματα αλλά και δυσκολίες που έχουμε κληθεί να αντιμετωπίσουμε και θα το κάνουμε με σοβαρότητα και υπευθυνότητα.

Η στρατηγική μας είναι να βοηθήσουμε τους κοινωνικά ευάλωτους και να αντιμετωπίσουμε όσο το δυνατό καλύτερα την ανθρωπιστική κρίση.

Μετά την τελευταία απόφαση του Eurogroup για πρώτη φορά εξασφαλίζεται μείωση χρέους ύψους 22% του Ακαθάριστου Εθνικού Προϊόντος, ενώ παράλληλα σταθεροποιούνται τα επιτόκια στο ευνοϊκό ύψος του 1,5%, γεγονός υψίστης σημασίας ειδικά σε μία περίοδο αβεβαιότητας αλλά και προβλέψεων για αύξηση των επιτοκίων στο προσεχές διάστημα. Το όφελος της μη αύξησης κατά 2% από τους δανειστές στο επιτόκιο για το παλαιό δάνειο των 11 δισεκατομμυρίων, από το πρώτο μνημόνιο, υπολογίζεται σε περίπου 2,2 δισεκατομμύρια ευρώ.

Τα δύο αυτά επιτεύγματα αποτελούν μία τεράστια επιτυχία της Κυβέρνησης ΣΥΡΙΖΑ-ΑΝΕΛ και ένα ακόμη αποφασιστικό βήμα για την έξοδο της ελληνικής οικονομίας από την κρίση. Η στάση της Κυβέρνησης παρέμεινε αταλάντευτη, διατηρώντας τις διατυπωμένες θέσεις της στα εργασιακά, αλλά και τασσόμενη απέναντι στις παράλογες απαιτήσεις για διατήρηση πρωτογενών πλεονασμάτων ύψους 3,5% μετά το 2018 για ακόμα δέκα χρόνια. Δεν υποχώρησε, όμως, η Κυβέρνηση σε αυτές τις ακραίες απαιτήσεις του Διεθνούς Νομισματικού Ταμείου για πρόσθετα μέτρα μετά το τέλος τους προγράμματος.

Ακόμα και από τις δηλώσεις του κ. Μοσκοβισί ο οποίος είπε πως έχουμε καταφέρει η Ελλάδα να γυρίσει τη σελίδα στις μεταρρυθμίσεις, προκύπτει η επιτυχία της μεταρρυθμιστικής πολιτικής της Κυβέρνησης τον τελευταίο ενάμιση χρόνο.

Αγαπητοί συνάδελφοι, ο προϋπολογισμός επιβεβαιώνει τον συμφωνημένο στόχο για πρωτογενές πλεόνασμα στο 1,75% του Ακαθάριστου Εθνικού Προϊόντος και επιτρέπει να εφαρμοστεί σε εθνικό επίπεδο το ελάχιστο εγγυημένο εισόδημα, το οποίο εξασφαλίζει ένα πραγματικό δίκτυ κοινωνικής προστασίας. Τα θετικά αποτελέσματα των δύο τελευταίων ετών οφείλονται στη σταδιακή αποκατάσταση οικονομικής σταθερότητας, στην ορατή βελτίωση της φορολογικής συμμόρφωσης και στην υπεύθυνη διαχείριση των δημόσιων οικονομικών. Η συνεπής εφαρμογή του νέου προγράμματος στήριξης της ελληνικής οικονομίας σε συνδυασμό με τη σταδιακή χαλάρωση των περιορισμών στην κίνηση κεφαλαίων και στην πρόοδο στους τομείς διευθέτησης των μη εξυπηρετούμενων δανείων αναμένεται να οδηγήσει στην αποκατάσταση της εμπιστοσύνης της ελληνικής οικονομίας.

Ένας προϋπολογισμός, κυρίες και κύριοι συνάδελφοι, προσπαθεί να πετύχει πολλαπλούς στόχους. Πρώτον, να διατηρήσει τη δημοσιονομική ισορροπία. Δεύτερον, να στηρίξει την οικονομική δραστηριότητα. Τρίτον, να αυξήσει το επίπεδο των δημόσιων επενδύσεων, εκεί που η ιδιωτική οικονομία δεν μπορεί να δραστηριοποιηθεί. Τέταρτον, να αναδιανείμει τους διαθέσιμους πόρους ώστε να προστατευτεί η κοινωνική συνοχή. Πολλοί οι στόχοι αλλά και πολλά τα διλήμματα.

Ένα από αυτά είναι και η κατανομή των διαθέσιμων πόρων του προϋπολογισμού μεταξύ επενδύσεων από τη μια μεριά και δημόσιας κατανάλωσης, δηλαδή μισθοί, συντάξεις, κοινωνική προστασία από την άλλη.

Σε μια τόσο ασφυκτική οικονομική περίοδο να τονίσουμε πως ενισχύθηκαν με 272 εκατομμύρια ευρώ ευάλωτες κοινωνικές ομάδες και νοικοκυριά. Η Κυβέρνηση τροποποίησε τις κλίμακες στην εισφορά αλληλεγγύης, προκειμένου να μην πληρώνουν οι χαμηλόμισθοι και οι χαμηλοσυνταξιούχοι. Να σημειωθεί δε ότι η κυβέρνηση Σαμαρά-Βενιζέλου είχε εξαγγείλει μείωση κατά 30% της εισφοράς αλληλεγγύης, μόνο αν το 2014 είχε πρωτογενές πλεόνασμα 1,5%.

Σύμφωνα με την ΕΛΣΤΑΤ, όμως, το 2014, το πρωτογενές πλεόνασμα ήταν μόλις 0,4%, γεγονός που δεν οδήγησε σε μείωση της εισφοράς αλληλεγγύης.

Δεν είναι, λοιπόν, συνετό εκ μέρους σας, κυρίες και κύριοι συνάδελφοι της Αντιπολίτευσης, να αναφέρεστε σε μείωση φόρων και μάλιστα της τάξης των 4,2 δισεκατομμυρίων ευρώ, χωρίς να εξηγείτε ποιες δαπάνες θα περικόψετε. Δεν μελετήσατε με προσοχή, φαίνεται, τον προϋπολογισμό. Διαφορετικά θα βλέπατε, πως οι πρωτογενείς λειτουργικές δαπάνες για το 2017 είναι λιγότερες από 6 δισεκατομμύρια ευρώ. Η εξοικονόμηση 4,2 δισεκατομμυρίων από περικοπές σε φόρους σημαίνει σε μεγάλο βαθμό μείωση μισθών, μείωση συντάξεων, απολύσεις δημοσίων υπαλλήλων αλλά και μείωση της κοινωνικής προστασίας.

Η αξιολόγηση ενός προϋπολογισμού είναι βέβαιο πως κρίνεται από την πορεία της οικονομίας και τη χρηστή διαχείριση των χρημάτων των Ελλήνων φορολογουμένων. Θα σημείωνα εδώ ότι ο προϋπολογισμός του 2016, που δεν έχει ολοκληρωθεί, είναι επιτυχής και οφείλεται σε μεγάλο βαθμό στη συνετή εκτέλεσή του. Ο περιορισμός της ύφεσης στο 0,2% του Ακαθάριστου Εθνικού Προϊόντος για το 2015 την καθιστά αισθητά μικρότερη από τις αρχικές προβλέψεις, γεγονός που αποτελεί διαπραγματευτικό όπλο απέναντι στους δανειστές.

Το παλιό σύστημα της διαπλοκής και της ολιγαρχίας, οι πολιτικές δυνάμεις που ενορχήστρωσαν το PSI και την απομείωση των αποθεματικών των ασφαλιστικών ταμείων κατά 15 δισεκατομμύρια ευρώ, αυτοί που επί μια πενταετία σχεδίασαν και ψήφισαν έντεκα οριζόντιες περικοπές και παρεμβάσεις σε κύριες και επικουρικές συντάξεις, συνεχίζουν σήμερα να καλλιεργούν κλίμα φόβου και ανασφάλειας. Είναι οι ίδιοι που διαβεβαίωναν πως το χρέος είναι βιώσιμο, κατηγορώντας όλους εμάς για την προσπάθειά μας στην απομείωση του χρέους.

Το πολυδιαφημισμένο «success story» της κυβέρνησης Σαμαρά-Βενιζέλου, ότι η ελληνική οικονομία ανέκαμπτε και βρισκόμασταν στα πρόθυρα της εξόδου από το πρόγραμμα, δεν ήταν τίποτε άλλο παρά μία ψευδής εικόνα. Η μικρή ανάκαμψη των ρυθμών ανάπτυξης το 2014 επήλθε λόγω της αύξησης της ιδιωτικής κατανάλωσης, η οποία με τη σειρά της προκλήθηκε από τη μερική αδρανοποίηση των δημοσιονομικών μέτρων εν όψει εκλογών τότε. Εάν η Νέα Δημοκρατία και το ΠΑΣΟΚ έκλειναν την πέμπτη αξιολόγηση, θα αναγκάζονταν να πάρουν μέτρα περίπου 10 δισεκατομμυρίων ευρώ μόνο για τη διετία 2015-2016.

Μόνη σας επιδίωξη, αγαπητοί συνάδελφοι της Αντιπολίτευσης, είναι η επιστροφή του χρεοκοπημένου πολιτικού συστήματος που εκπροσωπείτε και επιδιώκει επιστρέφοντας να εφαρμόσει το πιο βαθιά αντικοινωνικό και νεοφιλελεύθερο πρόγραμμα που έχει ποτέ σχεδιαστεί για αυτή τη χώρα, δηλαδή ένα τέταρτο μνημόνιο.

Σας ενημερώνουμε ότι ματαιοπονείτε. Η χώρα θα συνεχίσει να παλεύει, για να ανακάμψει και να ορθοποδήσει, μακριά από τα κόμματα που με τις πολιτικές που ακολούθησαν την οδήγησαν στην καταστροφή.

Κλείνοντας, κύριε Πρόεδρε, θα ήθελα να εστιάσω στο γεγονός, ότι ο φετινός προϋπολογισμός καταθέτει συγκεκριμένο σχέδιο για την έξοδο από την κρίση, την ανάκαμψη της οικονομίας και την πλήρη ανάκτηση της δημοσιονομικής αξιοπιστίας, ώστε μέσα στον επόμενο χρόνο η Ελλάδα να είναι σε θέση να βγει εκ νέου στις αγορές.

Αποκαθιστά το κράτος, ενισχύει τον κοινωνικό προϋπολογισμό, εξοικονομεί πόρους από δημόσιες σπατάλες και τους μεταφέρει στους αδύνατους, ώστε οι ανισότητες να μικρύνουν.

Ευελπιστούμε πως η χώρα τους προσεχείς μήνες, θα ενταχθεί στο πρόγραμμα ποσοτικής χαλάρωσης, που θα λειτουργήσει, ουσιαστικά, ως προθάλαμος εξόδου από τη δημοσιονομική προσαρμογή.

Η Κυβέρνηση ΣΥΡΙΖΑ-ΑΝΕΛ θα εκτελέσει και αυτόν τον προϋπολογισμό με συνέπεια και σύνεση, ώστε να οδηγήσει την ελληνική οικονομία με σταθερά βήματα στην επανεκκίνηση και την ανάκαμψή της.

Για όλους τους παραπάνω λόγους υπερψηφίζουμε τον προϋπολογισμό του έτους 2017, στηρίζοντας την προοπτική εξόδου της χώρας από την κρίση με γνώμονα την κοινωνική δικαιοσύνη.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κ. Γκιόλας έχει τον λόγο.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, ο προϋπολογισμός του 2017 έρχεται να καλύψει τις ανάγκες της οικονομίας μιας χώρας, που ανακάμπτει από μακροχρόνια βαθιά ύφεση.

Η δημοσιονομική εξυγίανση και οι διαρθρωτικές μεταρρυθμίσεις έχουν πλέον αρχίσει να αποδίδουν καρπούς και παρέχουν στην Ελλάδα προοπτική ανάπτυξης. Θετικά εκτιμάται το πρόσημο στο ΑΕΠ από το β’ εξάμηνο του τρέχοντος έτους και συνολικά θετικό για το έτος 2017.

Υπό την προϋπόθεση πως η ανάκαμψη της οικονομίας θα είναι αντίστοιχη της πρόβλεψης του παρόντος προϋπολογισμού με ρυθμό 2,7%, όπως άλλωστε εκτιμάται από εγχώριους οικονομικούς κύκλους, τον Διοικητή της Τράπεζας της Ελλάδας και τραπεζικούς ομίλους αλλά και από πρόσφατες σχετικές επισημάνσεις θεσμικών φορέων και κυρίως του Επιτρόπου Οικονομικών Υποθέσεων της Ευρωπαϊκής Ένωσης Πιερ Μοσκοβισί, καθώς και του επικεφαλής της Ευρωπαϊκής Κεντρικής Τράπεζας Μάριο Ντράγκι, ο οποίος ανέφερε επί λέξει ότι ο ελληνικός λαός έχει σημειώσει μεγάλη πρόοδο τους τελευταίους μήνες και είναι πολύ σημαντικό να μη διαταραχθεί αυτή η πρόοδος, προσθέτοντας μάλιστα ότι υπάρχουν πολύ καλές προοπτικές για την επιτυχή ολοκλήρωση της δεύτερης αξιολόγησης.

Ακόμα και ο συνήθως επιφυλακτικός Πρόεδρος του Eurogroup Ολλανδός Υπουργός Οικονομικών Γερούν Ντάϊσεμπλουμ είπε, αναφερόμενος στη συμφωνία Ελλάδας-θεσμών, ότι η συγκυρία είναι θετική για να γίνουν σημαντικά βήματα προόδου, αντιπαραθέτοντας εμμέσως προς τη στάση της Γερμανίας, που επιμένει να θέτει προσκόμματα, λέγοντας «κάποιοι θέλουν να πάνε γρήγορα, κάποιοι άλλοι έχουν στηλώσει τελείως τα πόδια, εγώ λέω ότι θα προχωρήσουμε βήμα-βήμα».

Ας επανέλθουμε, όμως, στον προϋπολογισμό και στους στόχους που φιλοδοξεί να επιτελέσει, υπερβαίνοντας λίγο την απλή ανάγνωση και λογική των αριθμών και ανιχνεύοντας την ουσία και τους άξονες που διαγράφει.

Ο προϋπολογισμός του 2017, λοιπόν, υπηρετεί τη δημοσιονομική σταθερότητα, την οικονομική ανάπτυξη και τη δίκαιη κατανομή βαρών και οφειλών.

Ο πρώτος στόχος που απορρέει από την υποχρέωσή μας να τηρήσουμε τα συμφωνηθέντα με τους θεσμούς, είναι να επιτύχουμε με ασφάλεια τον στόχο πρωτογενούς πλεονάσματος 1,75%, κάτι που φαίνεται ρεαλιστικό και εφικτό. Το αποδεικνύει, άλλωστε, η αργά αλλά σταθερά αναδυόμενη οικονομία και η ανάπτυξη του β’ εξαμήνου του 2016, που επιβεβαιώνει ότι ανασχέθηκε η υφεσιακή πορεία, αφού η ελληνική οικονομία έχει περάσει στο εννεάμηνο Ιανουαρίου-Σεπτεμβρίου 2016 σε οριακό θετικό πρόσημο 0,1%, ανατρέποντας τις προβλέψεις Ελλήνων και ξένων οικονομολόγων και αναλυτών, οι οποίοι δεν περίμεναν μια τόσο ευνοϊκή εξέλιξη.

Τα προσφάτως ανακοινωθέντα αναθεωρημένα στοιχεία της ΕΛΣΤΑΤ, έδειξαν ότι η αύξηση του ΑΕΠ για το γ’ τρίμηνο του 2016 δεν ήταν εν τέλει 1,5% όπως είχε ανακοινωθεί στις 14 Νοέμβρη, αλλά 1,8%, που είναι η καλύτερη καταγραφείσα επίδοση από το 2008, οπότε άρχισε η ύφεση.

Δική μας επιδίωξη, βέβαια, είναι η σύζευξη της δημοσιονομικής ισορροπίας με την εξασφάλιση της κοινωνικής δικαιοσύνης. Η απαίτηση διασφάλισης της ευημερίας των οικονομικά ασθενέστερων και κοινωνικά ευάλωτων στρωμάτων του λαού βασίζεται σε τρεις πυλώνες, που υποστηρίζονται αρκούντως στον προϋπολογισμό ως εξής.

Πρώτον, στη μείωση της φτώχειας μέσω της στήριξης του εισοδήματος των νοικοκυριών που το χρειάζονται πραγματικά με την εφαρμογή του κοινωνικού εισοδήματος αλληλεγγύης και άλλων μέτρων, που έχουν άλλωστε αναφερθεί και από προλαλήσαντες συναδέλφους.

Δεύτερον, στην κοινωνική ένταξη μέσω παροχής κοινωνικών υπηρεσιών με υπαρκτά και ποσοτικοποιημένα κονδύλια για την ενίσχυση της κοινωνικής προστασίας αλλά και την τόνωση των επενδύσεων.

Τρίτον, στην επανένταξη στην αγορά εργασίας μέσω της παροχής στοχευμένων προγραμμάτων απασχόλησης και ευκαιριών κατάρτισης μικρομεσαίων, ανέργων και υπολοίπων κατηγοριών ευάλωτων στρωμάτων, καθώς και νέων.

Συγκεκριμένα, μάλιστα, γίνεται αναφορά στον προϋπολογισμό, όπου μετά τη διαπίστωση της επιτυχίας θετικού πλεονάσματος και υπέρβασης του στόχου του πρωτογενούς πλεονάσματος του 2016 κατά 1,032 δισεκατομμύριο ευρώ, αναγράφεται ότι λόγω της υπέρβασης του στόχου, θα εξεταστεί άμεσα η δυνατότητα εφάπαξ διάθεσης μέρους της υπέρβασης σε δράσεις για την ενίσχυση της κοινωνικής συνοχής και προστασίας.

Αναφέρθηκα πιο πάνω στην επιθυμητή και εφικτή δημοσιονομική σταθερότητα του προγράμματος, που κατά την Αντιπολίτευση επιτυγχάνεται μόνο μέσω της υπερφορολόγησης των μικρομεσαίων και λοιπών στρωμάτων. Η απάντηση που δίνεται από τον προϋπολογισμό και από την Κυβέρνηση μας, είναι ότι θεσμοθετήσαμε ένα δίκαιο και αναλογικό φορολογικό σύστημα.

Με την υπάρχουσα απόδοση των φορολογικών μηχανισμών και οργάνων και τη χρήση των διαθέσιμων φορολογικών εργαλείων, τα οποία διαχειρίστηκαν, βέβαια, επί τριάντα και πλέον χρόνια οι κυβερνήσεις που παρήλθαν, είναι αλήθεια ότι εξακολουθούν να πλήττονται τα μικρομεσαία στρώματα των επαγγελματιών και των επιστημόνων, έστω κι αν επιβαρύνονται με προοδευτικό αναλογικό τρόπο.

Αυτά, όμως, ήσαν τα διαθέσιμα φορολογικά εργαλεία που εσείς, κύριοι συνάδελφοι της Αντιπολίτευσης, δεν ανανεώσατε και δεν εφοδιάσατε με το απαραίτητο θεσμικό, σύγχρονο και αποτελεσματικό οπλοστάσιο και κλείσατε τα μάτια στη συνεχώς διογκουμένη φοροδιαφυγή μερίδας πολιτών.

Για τον λόγο αυτό εμείς διαμορφώνουμε νέα, επιπρόσθετα και αποδοτικά εργαλεία, όπως την υποχρεωτική χρήση ηλεκτρονικών συναλλαγών, το περιουσιολόγιο, τον νόμο για τα καπνικά, ώστε επιτέλους να διευρυνθεί η φορολογική βάση και να επιστρέψει η σταδιακή μείωση των συντελεστών, ιδίως για τα φτωχά και μεσαία στρώματα.

Στη μεγάλη μερίδα του ελληνικού λαού έχει κερδίσει έδαφος με την ηπίου έως και υπερθετικού βαθμού και κραυγαλέας μορφής μερικές φορές παραπληροφόρηση, προπαγάνδα, μια θεωρία πεσιμισμού και απαισιοδοξίας για τη δυνατότητα να είναι βιώσιμη και δίκαιη η οικονομική ανάπτυξη, αφού κατά τους υποβολείς, βέβαια, το πρόγραμμα δεν βγαίνει.

Στο σύνολο των συμπολιτών μας, λοιπόν, που όντως βίωσαν επώδυνα και σκληρά οικονομικά μέτρα και ακόμη δεν «είδαν φως», σε αυτούς που δέχονται μονόπλευρη και συνεχή πλύση εγκεφάλου, η οποία εκπέμπεται από τη συντριπτική πλειοψηφία των μέσων μαζικής επικοινωνίας αλλά και τις αντιπολιτευόμενες παρατάξεις και ιδίως τη Νέα Δημοκρατία, που κοιμούνται και ξυπνούν με την προσμονή των άμεσων εκλογών εδώ και περίπου δύο χρόνια κρατάει χρόνια αυτή η κολόνια- απαντάμε: «Ναι, μπορούμε να ελπίζουμε στην οικονομική, κοινωνική, πολιτιστική αλλά και πολιτική ανόρθωση της χώρας».

Ασφαλώς τα πράγματα είναι δύσκολα και το εγχείρημα που αναλάβαμε να βγάλουμε τον λαό από την κρίση, είναι δυσχερές και επώδυνο. Οι λύσεις, όμως, δεν μπορούν να έρθουν με τρόπο μαγικό από τη μια μέρα στην άλλη ούτε διαθέτουμε κάποια έτοιμα αποφθέγματα, συνταγές και έτοιμες ή δοκιμασμένες λύσεις και τσιτάτα.

Επιδιώξαμε αποφασιστικά, με κερδισμένες μάχες στο εσωτερικό μέτωπο να ανατρέψουμε το παλιό, φθαρμένο και αντιλαϊκό σύστημα διακυβέρνησης. Προχωρήσαμε σε σκληρή διαπραγμάτευση με τους δανειστές και μετά από αναγκαίους συμβιβασμούς προκειμένου να σταθεί η χώρα όρθια, συμφωνήσαμε σε ένα πρόγραμμα, που μπορεί υπό προϋποθέσεις να μας βγάλει από την κρίση.

Το πρώτο βήμα για την επιτυχή έκβαση του σχεδίου αρχίζει από τη δεύτερη αξιολόγηση και αναμένεται να συνεχιστεί με τη στάση των θεσμικών οργάνων στη θετική απόφαση για τον τρόπο και το εύρος της απομείωσης του χρέους, στοιχεία τα οποία είδαμε εν περιλήψει και στο χθεσινό Eurogroup.

Τελικά είναι το ελληνικό χρέος βιώσιμο; Είναι όταν γίνει η αναδιάρθρωση με τέτοιον τρόπο, που θα διευκολύνει την καταβολή των τοκοχρεολυσίων σε βάθος χρόνου και με μειωμένα επιτόκια, όταν ενταχθούμε στο πρόγραμμα ποσοτικής χαλάρωσης το πρώτο τρίμηνο του 2017 και βγούμε στις αγορές το 2018 και ίσως δοκιμαστικά στο πρώτο εξάμηνο και του 2017, όταν επιτύχουμε θετικούς ρυθμούς ανάπτυξης σε συνθήκες ρεαλιστικής, εφικτής και κοινωνικά αποδεκτής δημοσιονομικής σταθερότητας και, κυρίως, όταν καταφέρουμε να επιτύχουμε στην Ευρώπη με τις μεγαλύτερες δυνατές συνεργασίες και συμμαχίες.

Το τελευταίο μοιάζει τώρα πλέον εφικτό. Θα απαιτήσει, όμως, από την πλευρά της χώρας μας διαρκείς και επίμονες προσπάθειες διαχείρισης της κρίσης που, όπως αποδείχθηκε, δεν ήταν μόνο ελληνική. Αυτό σημαίνει ότι και τη διεθνή συγκυρία θα εκμεταλλευτούμε ως δύναμη σταθερότητας και το μοντέλο της οικονομικής ανάπτυξης θα αναμορφώσουμε με δημιουργικές μεταρρυθμίσεις, βιώσιμη και κοινωνικά δίκαιη αναπτυξιακή πολιτική, που θα υπερβεί το αποτυχημένο μοντέλο της οικονομικής της λιτότητας και της συσσώρευσης κεφαλαίου στις χώρες της Κεντρικής Ευρώπης, με άξονα τη Γερμανία, που προσπαθούν να επιβάλλουν τις αντιδραστικές επιλογές της πιο ακραίας νεοφιλελεύθερης πολιτικής.

Ήδη οι επιλογές μας γίνονται δεκτές από ευρύτερες δυνάμεις χωρών και θεσμών της Ευρωζώνης. Μόλις προ ημερών ο Διοικητής της Ευρωπαϊκής Κεντρικής Τράπεζας Μάριο Ντράγκι δήλωσε ότι μια μόνιμη λύση στο πρόβλημα της βιωσιμότητας του ελληνικού χρέους, είναι προς το συμφέρον της Ευρώπης ως συνόλου, άρα όχι μόνο προς το συμφέρον της Ελλάδας. Δεν χρειάζεται να αναφερθώ στα παραδείγματα της Πορτογαλίας και άλλων χωρών όπου έχουν αναπτυχθεί παρόμοια κινήματα έντονης αμφισβήτησης της πολιτικής της σφιχτής οικονομικής λιτότητας.

Στη διαπάλη αυτή οι δυνάμεις της Αντιπολίτευσης πρέπει να διασαφηνίσουν και να πάρουν ανοιχτά θέση. Πιστεύουν ότι το χρέος είναι βιώσιμο με πλεονάσματα στο 3,5% για τη διετία 2019-2020 και θα συστρατευθούν στην εθνική προσπάθεια για τον περιορισμό τους; Διότι θέλω να πιστεύω ότι έχετε αναθεωρήσει το απίθανο «success story» και τα καταστροφικά πλεονάσματα του 4,5%.

Θα εξακολουθούν να ζητούν το εσπευσμένο κλείσιμο της αξιολόγησης, υπακούοντας και αποδεχόμενοι τα όποια αντικοινωνικά, αντιπεριβαλλοντικά μη βιώσιμα και εν τέλει αντιπαραγωγικά μέτρα, που προτείνονται από τους ακραίους κύκλους της Ευρώπης και του Διεθνούς Νομισματικού Ταμείου; Θα πάψουν, δηλαδή, να λειτουργούν ως υπονομευτές της αξιολόγησης; Θα σταθούν αρωγοί και υπέρμαχοι των κοινωνικών και εργατικών κατακτήσεων των εργαζομένων και των βέλτιστων πρακτικών ρύθμισης των εργασιακών σχέσεων και συμβάσεων, που ρυθμίζονται από το ευρωπαϊκό κεκτημένο; Κατά τη ρήση του κ. Μητσοτάκη, θα αποκαλούν ιδεοληψίες τη μάχη για την αποκατάσταση των συλλογικών διαπραγματεύσεων ή θα τις πιστέψουν και θα έρθουν μαζί μας απέναντι στις κινήσεις αυτές;

Δεν περιμένουμε, κύριοι συνάδελφοι της Αντιπολίτευσης, να απαντήσετε με θετική ψήφο στον φετινό προϋπολογισμό. Μην υποσκάπτετε, όμως, τον επίπονο και επίμοχθο αγώνα της μέγιστης πλειοψηφίας του ελληνικού λαού για τη βιώσιμη και δίκαιη ανάπτυξη της χώρας στο πλαίσιο της Ευρωπαϊκής Ένωσης των λαών, της δημοκρατίας και της κοινωνικής αλληλεγγύης.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε και για τη διαχείριση του χρόνου.

Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για τον κρατικό προϋπολογισμό συμπίπτει με τις θριαμβολογίες της Κυβέρνησης για την απόφαση του Eurogroup, που δεν δικαιολογούνται σε καμμία των περιπτώσεων, αλλά και με την απέλπιδα προσπάθεια του κ. Τσίπρα να παρουσιάσει ένα νέο αφήγημα στη θέση του αφηγήματος που έλεγε ότι θα βαράει τα νταούλια και θα χορεύουν οι αγορές.

Όση σοβαρότητα διέθετε το προηγούμενο αφήγημα του κ. Τσίπρα, άλλη τόση έχει και το νέο αφήγημα, το οποίο ποιο είναι, κυρίες και κύριοι συνάδελφοι; Ότι μειώθηκε το χρέος χάρη στη σκληρή διαπραγμάτευση που έκανε η Κυβέρνησή σας. Όποτε η Κυβέρνησή σας έχει κάνει σκληρή διαπραγμάτευση, όπως την εννοείτε εσείς, το αποτέλεσμα είναι νέα μέτρα και νέο μνημόνιο και είμαστε μπροστά σε αυτή την πραγματικότητα.

Όσοι από την κυβερνητική πλειοψηφία αναζητούν ένα παραμύθι για να ψηφίσουν τον προϋπολογισμό, ας το κάνουν. Να προετοιμαστούν, όμως, και για την ώρα της αλήθειας, για την ώρα που θα ψηφίσουν το μεσοπρόθεσμο, τα νέα μέτρα και το νέο ουσιαστικό μνημόνιο διαρκείας.

Ποια είναι η αλήθεια, κυρίες και κύριοι συνάδελφοι; Τα μέτρα για το χρέος, τα βραχυπρόθεσμα, δεν έχουν κανένα άμεσο και ορατό όφελος. Έχουν εφαρμογή στις αρχές του 2040 και ως το 2060 και εφόσον μέχρι τότε μια επιδείνωση των δεικτών δεν θα τα έχει καταστήσει κενού περιεχομένου. Κάτι ακόμα πιο σημαντικό είναι ότι τα μέτρα για το χρέος δεν επιφέρουν μείωση της ονομαστικής αξίας του χρέους ούτε σε απόλυτους αριθμούς ούτε σε ποσοστό του ΑΕΠ.

Αυτό το οποίο αποδεχθήκατε ελαφρά τη καρδία είναι η οριστική εγκατάλειψη της εφαρμογής της απόφασης του Eurogroup του 2012 για πρόσθετες παραμετρικές αλλαγές και άμεσα μέτρα μείωσης της ονομαστικής αξίας του χρέους μόλις η χώρα μας επιτύχει πρωτογενές πλεόνασμα. Ουαί και αλίμονο εάν αυτό που κάνετε συνιστά επιτυχή διαπραγμάτευση, ιδίως όταν συνοδεύεται από νέα μέτρα που έρχονται οσονούπω, από έναν κόφτη διαρκείας και από την πρόβλεψη για πλεονάσματα 3,5% για μετά το 2018, που μόνο με αίμα μπορούν να προκύψουν.

Από την εφαρμογή της Συνθήκης του Μάαστριχτ μέχρι σήμερα, σε ό,τι αφορά στις χώρες της Ευρωζώνης, μόνο οι Γερμανία κατάφερε να έχει πρωτογενές πλεόνασμα 3,5% και αυτό για μία μόνο χρονιά, η Γερμανία που παράγει, έχει εξαγωγές και στην οποία πραγματοποιούνται επενδύσεις.

Αυτή είναι αλήθεια, κυρίες και κύριοι συνάδελφοι. Η χώρα έχει την ατυχία στην πιο κρίσιμη συγκυρία να διαθέτει μια μοιραία Κυβέρνηση κι έναν μοιραίο Πρωθυπουργό, που είναι ικανός να κάνει και να υπογράψει τα πάντα, προκειμένου να μείνει για λίγους μήνες στην εξουσία.

Κυρίες και κύριοι συνάδελφοι, η χώρα βυθίζεται καθημερινά και αυτό αποτυπώνεται στον προϋπολογισμό που φέρατε, ο οποίος πλέον σύντομα θα χρειαστεί να αναθεωρηθεί με όλα αυτά που έρχονται και έχετε συμφωνήσει, γιατί πολύ απλά αυτός ο προϋπολογισμός δεν μπορεί να εφαρμοστεί. Είναι ένας προϋπολογισμός, που στηρίζεται όχι σε υπεραισιόδοξες, αλλά σε εξωπραγματικές προβλέψεις, ένας προϋπολογισμός, που δεν συνδέεται με κανένα ολοκληρωμένο σχέδιο ανάπτυξης ή ορθολογικής δημοσιονομικής διαχείρισης ιδιαίτερα στον τομέα των εσόδων.

Η Κυβέρνηση προβλέπει ανάπτυξη 2,7% για το 2017. Πώς θα έλθει η ανάπτυξη; Με την επιβολή νέων φόρων. Αυτό κι αν συνιστά παγκόσμια πρωτοτυπία στον χώρο της οικονομικής επιστήμης.

Η Κυβέρνηση αναμένει αύξηση της ιδιωτικής κατανάλωσης κατά 1,8%, όταν επιβάλλει νέες φορολογικές επιβαρύνσεις σε είδη και υπηρεσίες ευρείας κατανάλωσης, όταν επιβάλλει νέες φορολογικές επιβαρύνσεις στον ΦΠΑ και στον φόρο εισοδήματος. Η Κυβέρνηση περιμένει αύξηση της ιδιωτικής κατανάλωσης όταν τον πρώτο χρόνο της θητείας της, το 2015, η αγοραστική δύναμη των πολιτών μειώθηκε κατά 2 δισεκατομμύρια ευρώ σε σχέση με το 2014. Και, φυσικά, τα στοιχεία για το 2016, που θα βγουν τους πρώτους μήνες του 2017, θα επιβεβαιώσουν νέες απώλειες και μειώσεις στην αγοραστική δύναμη των πολιτών.

Η Κυβέρνηση αναμένει αύξηση των ιδιωτικών επενδύσεων κατά 9,1% το 2017. Προφανώς, θεωρεί ότι όλα όσα έκανε με το ΔΕΣΦΑ δεν έχουν καμμία συνέπεια και οι επενδυτές θα τρέχουν για να προλάβουν ποιος θα πρωτοεπενδύσει στη χώρα, όταν κανείς επενδυτής δεν εμπιστεύεται αυτήν την Κυβέρνηση που λειτουργεί εχθρικά απέναντι στην επιχειρηματικότητα.

Η εικόνα των εσόδων στον προϋπολογισμό είναι απόλυτα πλασματική. Υπήρχε υστέρηση και γι’ αυτό πήρατε νέα φορολογικά μέτρα το 2016 για να περιορίσετε το μέγεθος της μαύρης τρύπας. Είναι το μόνο που γνωρίζετε να κάνετε, να επιβάλλετε διαρκώς νέους φόρους, όταν είναι ορατή σε όλους η κόπωση που υπάρχει στην κοινωνία και στην πραγματική οικονομία, η εξάντληση της φοροδοτικής ικανότητας των πολιτών.

Τον Σεπτέμβριο η υπέρβαση στις εισπράξεις του ΦΠΑ ήταν μόλις 318 εκατομμύρια ευρώ, παρά τις αυξήσεις και τις νέες επιβαρύνσεις που επιβάλατε, ενώ τον Οκτώβριο τα έσοδα μειώθηκαν ακόμα περισσότερο, στα 152 εκατομμύρια ευρώ.

Ακόμα πιο άσχημη είναι η εικόνα για τους φόρους κατανάλωσης. Μέχρι τον Ιούνιο, δηλαδή στο πρώτο εξάμηνο του έτους, η υπέρβαση στα φορολογικά έσοδα από τους φόρους κατανάλωσης ήταν 319 εκατομμύρια ευρώ, τον Σεπτέμβριο, δηλαδή, στο εννιάμηνο η υπέρβαση είχε ουσιαστικά μηδενιστεί, αφού ήταν μόλις 8 εκατομμύρια ευρώ.

Τι σημαίνει αυτό; Σημαίνει μείωση της κατανάλωσης. Σημαίνει ότι οι προβλέψεις του προϋπολογισμού για αύξηση της κατανάλωσης κατά 1,8% το 2017 είναι εκτός πραγματικότητας.

Κυρίες και κύριοι συνάδελφοι, από την πλευρά της Πλειοψηφίας ούτε λίγο ούτε πολύ αμφισβητείται ότι ο προϋπολογισμός του 2017 περιέχει νέες φορολογικές επιβαρύνσεις συνολικού ύψους 2,5 δισεκατομμυρίων ευρώ.

Οφείλω, λοιπόν, να τους επαναφέρω όλους αυτούς στην αλήθεια και στην πραγματικότητα. Κυρίως, όμως, οφείλω να παραθέσω αναλυτικά τις νέες φορολογικές επιβαρύνσεις, για να τις ακούσουν όλοι οι Έλληνες πολίτες.

Έχουμε και λέμε, λοιπόν, οι νέες φορολογικές επιβαρύνσεις έχουν ως εξής: 716 εκατομμύρια ευρώ από την αύξηση των συντελεστών της φορολογίας εισοδήματος και την ταυτόχρονη μείωση του αφορολόγητου που ήταν μία από τις κόκκινες γραμμές σας και 668,5 εκατομμύρια ευρώ από την αύξηση και τη μονιμοποίηση πλέον της ειδικής εισφοράς αλληλεγγύης για εισοδήματα πάνω από 12 χιλιάδες ευρώ. Εκεί πλέον τοποθετεί το όριο του πλούτου η «πρώτη φορά Αριστερά», στις 12.000 ευρώ. Από την αύξηση του συντελεστή ΦΠΑ από το 23% στο 24% και την κατάργηση των μειωμένων συντελεστών στα νησιά 218,4 εκατομμύρια ευρώ. Είναι τα νησιά που τους έχετε φορτώσει τα hot spots, καταστρέφοντας τον τουρισμό τους. Από την αναμόρφωση της φορολογίας οχημάτων 12,5 εκατομμύρια ευρώ. Ενενήντα ένα εκατομμύρια ευρώ από την αύξηση του φόρου εισοδήματος σε εταιρικά αυτοκίνητα. Από την αύξηση του φόρου κατανάλωσης στα τσιγάρα και στα ηλεκτρονικά τσιγάρα 142 εκατομμύρια ευρώ, την ώρα που το λαθρεμπόριο καπνικών καλπάζει. Από την αύξηση του ειδικού φόρου κατανάλωσης σε καύσιμα και πετρέλαιο θέρμανσης 439,6 εκατομμύρια ευρώ, τη στιγμή που δεν έχετε κάνει τίποτα για να περιορίσετε το λαθρεμπόριο στα καύσιμα, παρά το γεγονός ότι βρήκατε έτοιμη και εγκατεστημένη μια κορυφαία υποδομή, το σύστημα εισροών – εκροών στα πρατήρια. Από την αύξηση της φορολογίας στα επενδυτικά οχήματα 19,3 εκατομμύρια ευρώ. Από την επιβολή τέλους στη συνδρομητική τηλεόραση 14,6 εκατομμύρια ευρώ. Από την αύξηση του ειδικού φόρου κατανάλωσης στην μπίρα 25,8 εκατομμύρια ευρώ. Από την επιβολή φόρου στον καφέ 62 εκατομμύρια ευρώ. Από την επιβολή τέλους στη σταθερή τηλεφωνία 54,2 εκατομμύρια ευρώ.

Αν έχετε το κουράγιο και το σθένος, όταν λέτε ότι δεν υπάρχουν νέες φορολογικές επιβαρύνσεις, κάντε την πρόσθεση. Θα βρείτε νέες φορολογικές επιβαρύνσεις ύψους 2,5 δισεκατομμυρίων ευρώ.

Σε όλα αυτά προσθέστε τις εξοντωτικές πλέον ασφαλιστικές εισφορές, που υπολογίζονται βάσει εισοδήματος και έχουν πλέον καθαρά φοροεισπρακτικό χαρακτήρα. Προσθέστε τη μονιμοποίηση και αύξηση της εισφοράς αλληλεγγύης για ετήσιο εισόδημα πάνω από 12.000 ευρώ. Και σε όλα αυτά προσθέστε τη μείωση των μισθών στα ειδικά μισθολόγια των γιατρών του ΕΣΥ και των ενστόλων αλλά και τη μείωση των προνοιακών και οικογενειακών επιδομάτων.

Κυρίες και κύριοι συνάδελφοι, αυτή είναι η πολιτική σας: φόροι δίχως τέλος και δίχως λογική. Στον προϋπολογισμό, όμως, δεν υπάρχει πρόβλεψη για έσοδα που θα προκύψουν από την καταπολέμηση της φοροδιαφυγής, γιατί πολύ απλά η προτεραιότητα αυτής της Κυβέρνησης δεν ήταν ποτέ η καταπολέμηση της φοροδιαφυγής και η στοχευμένη μείωση δημοσίων δαπανών. Η επιλογή αυτής της Κυβέρνησης είναι μόνο οι φόροι.

Οι έλεγχοι στο λαθρεμπόριο καυσίμων έχουν καταρρεύσει. Σας το απέδειξα με στοιχεία στην ομιλία μου στην επιτροπή. Παραλάβατε έτοιμο και εγκατεστημένο στο σύστημα εισροών – εκροών στα πρατήρια και ένα πλήρες νομοθετικό πλαίσιο και από τότε δεν έχετε κάνει απολύτως τίποτα.

Εδώ και δύο χρόνια δεν έχετε καταφέρει να φέρετε το νομοσχέδιο για την επέκταση της χρήσης πλαστικού χρήματος.

Επιβεβαιώθηκε με στοιχεία ότι έχετε κάνει τους λιγότερους ελέγχους στις λίστες και τα αποτελέσματα που προέκυψαν οφείλονται στη διαδικασία και στην ωρίμανση των ελέγχων που είχε ξεκινήσει και προχωρήσει η προηγούμενη κυβέρνηση.

Οι συνάδελφοι της κυβερνητικής πλειοψηφίας χρησιμοποιούν την καραμέλα ότι τα φορολογικά μέτρα κατανέμονται δίκαια και δεν επιβαρύνουν τα χαμηλά και μεσαία εισοδηματικά στρώματα. Μόνο που αυτή η καραμέλα λιώνει πολύ γρήγορα. Δεν υπάρχει μεγαλύτερο ψέμα από αυτό, αν και η Κυβέρνηση του κ. Τσίπρα είναι ταυτισμένη με την έννοια του ψεύδους και της εξαπάτησης των πολιτών.

Ποια είναι η πραγματικότητα με στοιχεία και αριθμούς, γιατί η εποχή της αερολογίας έχει παρέλθει;

Τι σημαίνει αύξηση του ειδικού φόρου κατανάλωσης στο πετρέλαιο θέρμανσης; Σημαίνει ότι μια τετραμελής οικογένεια θα αναγκαστεί για να ζεσταθεί να πληρώνει 9 λεπτά περισσότερο το λίτρο. Σημαίνει ετήσια επιβάρυνση 135 ευρώ. Αυτή είναι η πολιτική κοινωνικής δικαιοσύνης για την Κυβέρνηση της Αριστεράς.

Τι σημαίνουν οι φορολογικές και ασφαλιστικές επιβαρύνσεις για τους ελεύθερους επαγγελματίες; Σημαίνει ότι ένας ελεύθερος επαγγελματίας με εισόδημα 10.000 ευρώ θα πρέπει να πληρώσει για φόρους και ασφαλιστικές εισφορές 6.000 ευρώ, το 60% του εισοδήματός του. Και αυτό αποτελεί πολιτική κοινωνικής δικαιοσύνης και ορθολογισμού για την Κυβέρνηση της Αριστεράς.

Τι σημαίνει η μείωση του αφορολογήτου από τις 9.545 ευρώ στις 8.636 ευρώ; Σημαίνει ότι μισθωτοί και συνταξιούχοι χωρίς τέκνα ή με ένα ή και δύο προστατευόμενα τέκνα και με εισοδήματα πάνω από 8.637 ευρώ έως 9.545 ευρώ θα πληρώνουν φόρο από 100 έως 200 ευρώ τον χρόνο, ενώ δεν πλήρωναν ούτε ένα ευρώ φόρο.

Να σας υπενθυμίσω ότι είχατε υποσχεθεί, ανάμεσα σε όλα τα άλλα, αύξηση του αφορολογήτου στις 12.000 ευρώ, ότι είχατε χαρακτηρίσει κόκκινη γραμμή για εσάς τη μείωση του αφορολόγητου;

Εσείς είστε αυτοί που μειώσατε το αφορολόγητο και εσείς είστε αυτοί που θα ψηφίσετε την περαιτέρω μείωσή του. Προφανώς αυτά είναι μέτρα που πλήττουν τους πλούσιους. Για εσάς, το όριο του πλούτου βρίσκεται στους ελεύθερους επαγγελματίες με ετήσιο εισόδημα 10.000 ευρώ, στους συνταξιούχους των 800 ευρώ, στους μισθωτούς των 700 ευρώ, που για πρώτη φορά θα πληρώσουν φόρο.

Η επιβολή νέων φορολογικών επιβαρύνσεων ύψους 439,6 εκατομμυρίων ευρώ στα καύσιμα θα αυξήσει την κατανάλωση ή αποτελεί μέτρο κοινωνικής δικαιοσύνης; Το πετρέλαιο θέρμανσης δεν είναι είδος πρώτης ανάγκης για μια μέση ελληνική οικογένεια, για τα χαμηλά και μεσαία εισοδήματα;

Ορισμένοι νομίζουν ότι βρίσκονται στην εποχή του προγράμματος της Θεσσαλονίκης, στην εποχή που υπόσχονταν κατάργηση των μνημονίων και αυξήσεις με ένα νόμο και ένα άρθρο. Προσέξτε, γιατί τα νέα μέτρα που σύντομα θα φέρετε, πιθανόν να τα φέρετε και να τα ψηφίσετε με ένα νόμο και ένα άρθρο, γιατί η ιστορία και η πραγματικότητα εκδικούνται.

Άκουσα ένα ακόμα ψέμα, ότι δεν γίνονται μειώσεις συντάξεων. Η μείωση του ΕΚΑΣ κατά 431 εκατομμύρια ευρώ και η κατάργησή του από την επόμενη χρονιά τι είναι; Οι μειώσεις στις επικουρικές συντάξεις κατά 27 εκατομμύρια ευρώ και στις κύριες κατά 86 εκατομμύρια ευρώ τι είναι; Η επιβολή νέων φορολογικών επιβαρύνσεων, εκτός του ότι βυθίζει σε τέλμα την οικονομία, δεν έχει αντιστοίχιση και στον τομέα των φορολογικών εσόδων;

Θα αναφερθώ στην αύξηση ειδικού φόρου στο κρασί. Ακόμα περιμένουμε να μας δώσετε τα στοιχεία για την απόδοση του μέτρου και δεν τολμάτε να τα δώσετε. Θέλετε να σας πω τι πετύχατε και ποια είναι τα αποτελέσματα; Καταφέρατε να έχετε μηδαμινά αποτελέσματα και στον τομέα των εσόδων και να απογειώσετε το λαθρεμπόριο, αφού το 65% του κρασιού διακινείται παράνομα. Καταφέρατε να πλήξετε έναν δυναμικά αναπτυσσόμενο παραγωγικό τομέα.

Κυρίες και κύριοι συνάδελφοι, ο ψευδεπίγραφος και αντιαναπτυξιακός αυτός προϋπολογισμός αποτελεί τη γέφυρα που μας πηγαίνει σε ένα τέταρτο μνημόνιο. Ο κ. Τσίπρας θα είναι ο Πρωθυπουργός που μέσα σε δύο χρόνια έφερε δύο μνημόνια στη χώρα. Διέλυσε το τραπεζικό σύστημα, γιατί τραπεζικό σύστημα που να χρηματοδοτεί την οικονομία δεν υπάρχει με τα capital controls. Φτωχοποίησε τη μεσαία τάξη.

Η χώρα χρειάζεται μια κυβέρνηση με σχέδιο επανεκκίνησης της οικονομίας, εφαρμογή φιλελεύθερων πολιτικών, που όπως αποδεικνύουν και οι δημοσκοπήσεις, η αποδοχή τους αποτελεί πλέον πλειοψηφικό ρεύμα στην κοινωνία.

Η χώρα χρειάζεται επενδύσεις, ανάπτυξη, στοχευμένη μείωση δαπανών και αποκλιμάκωση των φορολογικών επιβαρύνσεων. Η χώρα χρειάζεται μια αξιόπιστη κυβέρνηση και έναν αξιόπιστο Πρωθυπουργό, που θα λέει την αλήθεια στους πολίτες. Η χώρα χρειάζεται εκλογές, χρειάζεται πολιτική αλλαγή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Προφανώς, είναι πολύ σοβαρό αυτό που συζητάμε σήμερα, γι’ αυτό όπως βλέπετε η Αίθουσα είναι γεμάτη. Έχει πάρα πολύ ενδιαφέρον. Φυσικά, ακούσαμε πολλά παραμύθια από την έναρξη αυτής της συζήτησης.

Ακούμε διάφορους ομιλητές να υποστηρίζουν ότι επί των ημερών τους όλα ήταν όμορφα και ρόδινα, ότι ήρθε κάποια άλλη κακή κυβέρνηση και τα έκανε χειρότερα. Δυστυχώς, μάλλον, πολλοί από εσάς, όταν δοκιμάζετε τις ομιλίες σας στον καθρέφτη, δεν ακούτε καν τον ίδιο σας τον εαυτό.

Ακούμε για πρωτογενές πλεόνασμα. Αλήθεια, έχετε αναλύσει τι πραγματικά σημαίνει «πρωτογενές»; Από πού θα προκύψει το πρωτογενές πλεόνασμα, όταν έχετε καταντήσει την Ελλάδα μια χώρα που δεν παράγει απολύτως τίποτα, όταν την έχετε καταντήσει μια χώρα παροχής υπηρεσιών;

Άκουσα ορισμένα νούμερα προηγουμένως και τη δουλειά σας την κάνατε πράγματι πολύ καλά. Ξέρετε πολύ καλά ότι ο ελληνικός λαός που παρακολουθεί από την τηλεόραση είναι τελείως αδιάφορος σε ό,τι αφορά τα νούμερα, πλην από μερικά πολύ συγκεκριμένα.

Μας είπαν προηγουμένως κάποιοι ομιλητές για δύο εκατομμύρια εξακόσιες χιλιάδες συνταξιούχους. Εγώ θα προσθέσω τις επτακόσιες χιλιάδες δημοσίων υπαλλήλων, θα προσθέσω τα τρία εκατομμύρια και πλέον ανέργων και άλλα δύο περίπου εκατομμύρια που δεν έχουν πρόσβαση στην εργασία λόγω ηλικίας, τους ανήλικους, τους φαντάρους, αυτούς που σπουδάζουν. Προκύπτει ένα νούμερο γύρω στα εννιά εκατομμύρια, συν τα τέσσερα εκατομμύρια περίπου λαθρομεταναστών που είναι σ’ αυτή τη χώρα.

Η τελευταία απογραφή μάς είχε γράψει γύρω στα δεκάμισι εκατομμύρια. Πείτε μου εσείς πώς γίνεται σε μια χώρα, όταν δουλεύει «ενάμισης άνθρωπος», πώς θα μπορέσει να ταΐσει τους υπόλοιπους δεκαπέντε;

Αντιλαμβάνεστε ότι όλα αυτά που μας λέτε είναι μπούρδες. Έχει βαρεθεί ο ελληνικός λαός να ακούει μεγαλοστομίες, έχει βαρεθεί να ακούει υποσχέσεις. Έχετε καταντήσει την πατρίδα μας, μετά από επτά ολόκληρα χρόνια κρίσης, να χρωστάει περισσότερα από ό,τι προ κρίσεως. Αλήθεια, έχετε μυαλό; Μας κοροϊδεύετε σε αυτήν την Αίθουσα; Κοροϊδεύετε ασύστολα τον ελληνικό λαό; Δεν ντρέπεστε καθόλου; Πώς θα βγείτε έξω να κυκλοφορήσετε;

Σήμερα, μάλιστα, βλέπουμε το πόσο σοβαρό είναι για εσάς το να συζητάμε για έναν προϋπολογισμό, έναν προϋπολογισμό που όλα αυτά τα χρόνια που έχουν περάσει ποτέ δεν βγήκε αληθινός, άσχετα από το τι είπε προηγουμένως και ο ειδικός αγορητής του ΣΥΡΙΖΑ. Προϋπολογίζετε πάντα χωρίς να υπολογίζετε. Προϋπολογίζετε, καταστρέφοντας κάθε κοινωνική τάξη. Προϋπολογίζετε, καταστρέφοντας κάθε επαγγελματία.

Πείτε μου σήμερα ποιος επαγγελματίας καταφέρνει να πληρώσει τις ασφαλιστικές του εισφορές. Το ξέρετε ότι εννιά στους δέκα δεν πληρώνουν ασφαλιστικές εισφορές; Κλείνουν επιχειρήσεις καθημερινά. Πού τη βλέπετε την ανάπτυξη; Πραγματικά δεν έχετε τον Θεό σας! Είστε ψεύτες. Είστε υποκριτές. Όμως, ταιριάζετε και πάρα πολύ σε πολλά πράγματα.

Έχουμε διαπιστώσει τα τελευταία δύο χρόνια, χωρίς το παραμικρό περιθώριο αμφισβήτησης, πως την Κυβέρνησή σας και την Αξιωματική Αντιπολίτευση ενώνουν τα μνημόνια και οι εντολές των τοκογλύφων. Οποιαδήποτε υποτιθέμενη σύγκρουσή σας γίνεται απλά και μόνο για επικοινωνιακούς και μόνο λόγους, εντάσσεται δε στο πλαίσιο εξαπάτησης της ελληνικής κοινής γνώμης.

Κατόπιν της ανωτέρω επισήμανσης, θέλω να δώσω λίγη έμφαση και να τονίσω πως η σημερινή κατάθεση του προϋπολογισμού του 2017 από την συγκυβέρνηση ΣΥΡΙΖΑ-ΑΝΕΛ λαμβάνει χώρα αφού πρώτα αυτός, όπως και οι προηγούμενοι, έχει εγκριθεί από τους δανειστές-τοκογλύφους, οι οποίοι είναι και οι πραγματικοί εξουσιαστές αυτού του τόπου. Αυτό και μόνο το στοιχείο αρκεί για να καταρρίψει τον φαιδρό ισχυρισμό της συγκυβέρνησής σας πως ο προϋπολογισμός του 2017 είναι αναπτυξιακός.

Σας ευχαριστεί, βέβαια, το γεγονός ότι τυγχάνετε της εύνοιας των εταίρων σας. Όμως, κρίνω σκόπιμο να σας ενημερώσω ή ακριβέστερα να σας διαβεβαιώσω πως έχετε απωλέσει και το τελευταίο ψήγμα εμπιστοσύνης του ελληνικού λαού. Δεν είστε κυβέρνηση των Ελλήνων, είστε κυβέρνηση των διεθνών τοκογλύφων. Και κάθε σας ενέργεια έχει διττό χαρακτήρα, αφ’ ενός την ολοκληρωτική καταστροφή της ελληνικής οικονομίας και αφ’ ετέρου την τυφλή υποταγή στις απαιτήσεις του διεθνούς τοκογλυφικού κεφαλαίου.

Η κατάθεση του συγκεκριμένου μνημονιακού προϋπολογισμού συνιστά διπλή ήττα για την Κυβέρνηση ΣΥΡΙΖΑ - ΑΝΕΛ. Πρώτον, διότι η Κυβέρνησή σας κατέστη χλεύη των ηττημένων, χλεύη δηλαδή των πρώην μνημονιακών της Νέας Δημοκρατίας και του ΠΑΣΟΚ, οι οποίοι σας υποδέχθηκαν με ενθουσιασμό στο μνημονιακό κάδρο. Δεύτερον, διότι η Κυβέρνησή σας αξίζει της περιφρόνησης τόσο εκείνων που σας πίστεψαν και το έχουν σήμερα μετανιώσει πικρά όσο και εκείνων που γνώριζαν το μέγεθος του χυδαίου Αριστερού σας πολιτικαντισμού και σήμερα βιώνουν όσα δραματικά προέβλεπαν, δυστυχώς, ότι θα συμβούν.

Ας έρθουμε, όμως, στο δια ταύτα. Τι είναι ο προϋπολογισμός που καταθέσατε ως Κυβέρνηση; Πέρα από φρούδες ελπίδες και αριθμούς, οι οποίοι δεν έχουν κανένα απολύτως αντίκρισμα στην ελληνική οικονομία, όπως ανέφερα και πριν, είναι η απόδειξη πως όλες οι δυνάμεις του καταχρηστικώς ονομαζόμενου «συνταγματικού τόξου» έχουν αποτύχει παταγωδώς.

Γιατί, όμως, απέτυχαν; Απέτυχαν για δύο βασικούς λόγους. Πρωτίστως, διότι έθεσαν ως κυρίαρχο μέλημά τους την εξυπηρέτηση των απαιτήσεων των δανειστών και όχι την επιβίωση του ελληνικού λαού. Και δευτερευόντως, επειδή την επίλυση του ελληνικού προβλήματος μπορεί να την πραγματοποιήσει μονάχα μια νέα δύναμη, αμόλυντη και έντιμη, και όχι βεβαίως εκείνες οι δυνάμεις οι οποίες είναι υπεύθυνες για τα δίχως τέλος δεινά του λαού και της πατρίδας μας.

Συνεπώς, ο δικός σας στόχος -όπως προηγουμένως και της αθλίας συγκυβέρνησης της Νέας Δημοκρατίας και του ΠΑΣΟΚ- δεν υπήρξε η λύση του προβλήματος -καθώς εσείς οι ίδιοι είστε το πρόβλημα-, αλλά η καλλιέργεια στον ελληνικό λαό της ψευδαίσθησης μιας μελλοντικής οικονομικής ανάπτυξης και φυσικά η εξαφάνιση των ιχνών ή το κουκούλωμα των σκανδάλων, τα οποία επί σειρά ετών δημιουργήσατε.

Μάλιστα, είχατε το θράσος να οικειοποιηθείτε συνθήματα της Χρυσής Αυγής, όπως το περίφημο «οι κλέφτες στη φυλακή». Όμως, η υλοποίησή τους απαιτεί και καθαρά χέρια, όπως αυτά των Χρυσαυγιτών, τα οποία φυσικά δεν διαθέτετε.

Σας ρωτάω, λοιπόν: Πόσοι από τους κλέφτες οδηγήθηκαν στη φυλακή; Και σας απαντώ: Κανείς! Άρα ή λέγατε χοντροκομμένα ψεύδη για να εξαπατήσετε τον ελληνικό λαό ή είστε ανίκανοι να αποδώσετε κοινωνική δικαιοσύνη, διότι ή είστε το ένα και το αυτό με τους κλέφτες ή είστε και ψεύτες και κλέφτες.

Για να διαπιστώσει κάποιος την ωμή πραγματικότητα, δεν έχει παρά να τοποθετήσει στη θέση των πολιτικά συγχωρεμένων Σαμαρά και Βενιζέλο τους προσεχώς πολιτικά συγχωρεμένους Τσίπρα και Καμμένο. Άλλαξαν τα πρόσωπα, αλλά η πολιτική έχει μείνει σταθερή και απαρέγκλιτη και οδηγεί με μαθηματική ακρίβεια στην ολοκληρωτική καταστροφή. Αυτό εσείς το ονομάζετε λαϊκισμό. Όμως, το λαϊκό εθνικιστικό κίνημα και η συντριπτική πλειοψηφία του ελληνικού λαού το ονομάζει ρεαλισμό.

Λαϊκιστές είστε εσείς, διότι επιδιώκετε να βαφτίσετε ως ανάπτυξη την εκρίζωση κάθε παραγωγικής δραστηριότητας στη χώρα. Και αυτό βεβαίως δεν το λέει η Χρυσή Αυγή, αλλά το βλέπει καθημερινά ο ελληνικός λαός και το πιστοποιούν και δείκτες της οικονομίας.

Έχουμε, λοιπόν, και λέμε: Δείκτες παγκόσμιας ανταγωνιστικότητας 2015-2016. Σύμφωνα με το World Economic Forum, η Ελλάδα κατατάσσεται στην ογδοηκοστή έβδομη θέση μεταξύ εκατόν σαράντα κρατών, με την υποσημείωση πως η ελληνική οικονομία αξιολογείται ως η λιγότερο ανταγωνιστική μεταξύ των θεωρούμενων ως ανεπτυγμένων οικονομιών του πλανήτη.

Τι πέτυχε η σκληρή μνημονιακή πολιτική του 2010-2015; Επίπεδα ανταγωνιστικότητας για την ελληνική οικονομία ελαφρώς ανώτερα από κράτη, όπως το Λάος, όπως η Ναμίμπια, η Τζαμάικα ή και η Γουινέα. Αυτά σε ό,τι αφορά την ανταγωνιστικότητα.

Τι συμβαίνει, όμως, με την ιδιωτική αποταμίευση; Η City Group εκτιμά πως το ποσοστό αποταμίευσης των ελληνικών νοικοκυριών παραμένει βαθιά αρνητικό. Μάλιστα, υπολογίζεται στα επίπεδα του -6%, όπερ σημαίνει απόλυτη αδυναμία αποταμίευσης από μέρους των ελληνικών νοικοκυριών.

Μήπως, όμως, έχουμε κάποιο αισιόδοξο μήνυμα από τον τομέα των εξαγωγών; Δυστυχώς όχι. Οτιδήποτε τέτοιο κι αν υπήρχε ως όνειρο έχει σταματήσει την εποχή των capital controls.

Ας πάμε, όμως, και στο περίφημο ζήτημα του χρέους. Εδώ κι αν έχει στηθεί ένα όργιο συνειδητής εξαπάτησης του ελληνικού λαού! Η Κυβέρνησή σας πανηγυρίζει για την προσδοκία μείωσης του χρέους κατά είκοσι ποσοστιαίες μονάδες, την ίδια στιγμή κατά την οποία το Διεθνές Νομισματικό Ταμείο θεωρεί δεδομένο πως η επίτευξη πρωτογενών πλεονασμάτων του 3,5% είναι αδύνατη.

Εκείνοι οι οποίοι σήμερα πανηγυρίζουν κρύβουν από τον ελληνικό λαό τα εξής: Το άθροισμα χρέους και τόκων που κατέβαλε η Ελλάδα από το 1991 έως και το 2009 ανέρχεται σε 545.928.000.000 ευρώ. Τα χρήματα αυτά καλύφθηκαν με νέους δανεισμούς και όχι με πλεονάσματα τα οποία θα μπορούσαν μέσω μιας σωστής και εθνικά επωφελούς διαχείρισης να μηδενίσουν το χρέος. Αυτό θα μπορούσε να γίνει με τη διοχέτευση του δανεισμού για αύξηση βιομηχανικής παραγωγής, με διαρθρωτικές αλλαγές για αύξηση της γεωργικής και κτηνοτροφικής παραγωγής με ταυτόχρονη μείωση σε μεγάλο βαθμό του κομματικού υδροκέφαλου δημοσίου.

Η Ελλάδα θα πρέπει να πληρώσει για το χρονικό διάστημα από το 2013 έως και το 2030 το ποσό των 340.884.000.000 ευρώ. Από το ανωτέρω ποσό, το 50% αφορά τόκους. Εύκολα γίνεται αντιληπτό τι σημαίνει μια πιθανή επιμήκυνση και κατά πόσο θα αυξηθούν οι τόκοι.

Με βάση τα ανωτέρω είναι προφανές ότι δεν υπάρχει περίπτωση να μπορέσει να αντεπεξέλθει η Ελλάδα σε καμμία από τις υποχρεώσεις της, όσο κι αν μπορούσε μαγικά να αυξηθεί το Ακαθάριστο Εθνικό Προϊόν.

Η δουλεία των τόκων κρατάει σε καταστολή την οικονομία και απώτερος στόχος θα είναι η εκμετάλλευση των πλουτοπαραγωγικών πηγών με ανταλλαγή το χρέος και την ενσωμάτωση φτηνού εργατικού δυναμικού από χώρες της Ασίας και της Αφρικής.

Ήδη η περιβόητη διαγραφή μέρους του χρέους μέσω του PSI το 2012 -την οποία πλήρωσαν κυρίως οι μικροομολογιούχοι από τα ασφαλιστικά ταμεία, τα πανεπιστήμια και τα νοσοκομεία- δείχνει σήμερα την απελπιστική κατάσταση για την βιωσιμότητά τους, τόσο σε παροχή νοσοκομειακής περίθαλψης όσο και στις συντάξεις. Πρόκειται για συντάξεις τις οποίες σκέφτεστε στο άμεσα προσεχές μέλλον να τις μειώσετε επιπλέον κατά 30% με το αμέσως επόμενο πακέτο μέτρων.

Ποιος είναι, λοιπόν, ο λαϊκιστής; Η Χρυσή Αυγή, η οποία περιγράφει την ωμή πραγματικότητα, ή οι μαριονέτες των διεθνών τοκογλύφων, οι οποίες εξαθλιώνουν τον λαό, ξεπουλούν κομμάτι-κομμάτι την πατρίδα μας; Και με θράσος χιλίων πιθήκων μιλάτε για ανάπτυξη.

Συνεκτιμώντας, λοιπόν, όλα τα παραπάνω, η προσδοκία της Κυβέρνησής σας για την επίτευξη του πρωτογενούς πλεονάσματος μπορεί να πείθει τους εταίρους πως το τρίτο μνημόνιο προχωρά αποτελεσματικά, αλλά σε καμμία περίπτωση δεν πείθει τον ελληνικό λαό.

Βασίσατε, βέβαια, το σημαντικότερο κομμάτι του παραμυθιού σας για την ανάπτυξη, η οποία θα έρθει από την εφαρμογή της μνημονιακής σας πολιτικής στην επικράτηση της Χίλαρι Κλίντον στις εκλογές των Ηνωμένων Πολιτειών, την οποία μάλιστα θελήσατε να συνδυάσετε με την επίσκεψη Ομπάμα. Και επειδή αυτό δεν επιτεύχθηκε, ήρθε το χθεσινό Eurogroup να ρίξει στάχτη στα μάτια των Ελλήνων με την ανοησία περί μείωσης χρέους έως το 2060.

Κατά περίεργο τρόπο, για να μην πω προβοκατόρικο, ο Πρόεδρος του Οικονομικού Επιμελητηρίου της Ελλάδος δεν συμμερίζεται την αισιοδοξία της συγκυβέρνησής σας και τις προσδοκίες αυτού του προϋπολογισμού. Μάλιστα, ανέφερε τα εξής: Ο προϋπολογισμός του 2017 είναι ένας προϋπολογισμός που πολύ δύσκολα θα πιάσει τους στόχους του, κυρίως αυτόν που είναι ευκταίος από όλους μας, δηλαδή την ανάπτυξη του 2,7%. Στηρίζει αυτήν την παραδοχή στη σημαντική αύξηση της κατανάλωσης, όταν ταυτόχρονα ζητείται είσπραξη 2,5 δισεκατομμυρίων ευρώ από νέους φόρους. Και καταλήγει: Δηλαδή επιλέγεται να αυξηθεί η φορολογία, κυρίως η έμμεση, η οποία είναι πλέον άδικη και επιβάλλεται οριζόντια σε όλους ανεξαρτήτως εισοδήματος, για να διασφαλιστεί το πρωτογενές πλεόνασμα, αλλά ταυτόχρονα με αυτήν την κατεύθυνση μπαίνει φρένο στην οποιαδήποτε ανοδική κίνηση της οικονομίας, μειώνοντας την ίδια στιγμή την ανταγωνιστικότητά της. Ποιος είναι, όμως, ο Πρόεδρος του Οικονομικού Επιμελητηρίου, ο οποίος θα αμφισβητήσει τα καταπληκτικά αποτελέσματα της μνημονιακής σας πολιτικής;

Για να δούμε τι λέει όμως και η EUROSTAT. Σύμφωνα, λοιπόν, με τα στοιχεία της EUROSTAT για το 2015, το 35,7% του ελληνικού λαού ή αλλιώς 3,8 εκατομμύρια συμπατριώτες μας βρίσκονται αντιμέτωποι με την απειλή της φτώχειας ή του κοινωνικού αποκλεισμού. Πρόκειται για στοιχεία όχι προσδοκώμενα, όπως ο προϋπολογισμός που καταθέσατε, αλλά δυστυχώς πραγματικά, τα οποία αντικατοπτρίζουν την αληθινή εικόνα της μνημονιακής Ελλάδας και την αποτύπωση των καταπληκτικών αποτελεσμάτων της πολιτικής σας σε οικονομικό και κοινωνικό επίπεδο. Φανταστείτε, δηλαδή, να μην είχατε και αυτά τα καταπληκτικά αποτελέσματα τι θα γινόταν. Ιδού λοιπόν, ελληνικέ λαέ, ο καρπός των θυσιών σου: Οι τοκογλύφοι θησαυρίζουν χάρη στους εν Ελλάδι συνεταίρους και συνεργάτες τους, σε όλα τα κόμματα, πλην βέβαια της Χρυσής Αυγής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Και τι υποστηρίζουμε εμείς ως Χρυσή Αυγή; Το εξής: Η πραγματική ανάπτυξη μπορεί να έρθει μόνο μέσω της αύξησης της παραγωγής και της εισροής νέου χρήματος από εξαγωγικές δραστηριότητες και όχι μέσα από τη διαρκή άδικη υπερφολόγηση νοικοκυριών και μικρών επιχειρήσεων. Η λύση του ελληνικού προβλήματος απαιτεί άμεση διαγραφή του παράνομου και επαχθούς χρέους, το οποίο πληρώνει ο ελληνικός λαός. Δυστυχώς, οι μνημονιακές κυβερνήσεις δεν εξυπηρετούν τα συμφέροντα της χώρας, αλλά, όπως έχουμε πει, των διεθνών τοκογλύφων. Η Χρυσή Αυγή στοχεύει στον άμεσο λογιστικό έλεγχο του δημοσίου χρέους και όλων των δανειακών συμβάσεων από το 1974 μέχρι σήμερα.

Ταυτόχρονα, θα συστήσουμε ειδικές ελεγκτικές ομάδες που θα κάνουν φύλλο και φτερό τα αρχεία όλων των Υπουργείων και των δημοσίων οργανισμών, κάτι το οποίο δεν έχει γίνει ποτέ στην Ελλάδα και δεν έγινε διότι έτσι θα προκύψει και το ποιοι έλαβαν τις μίζες και το μαύρο χρήμα. Πρωτίστως, όμως, θα προκύψει επίσημα ποιο μέρος του χρέους είναι παράνομο και επαχθές, το οποίο και το κράτος μας θα αρνηθεί φυσικά να αποπληρώσει.

Κύριοι της Κυβέρνησης, αναλάβατε το ’15 την εξουσία υποσχόμενοι στον ελληνικό λαό πως θα εργαστείτε για τα συμφέροντά του. Η Χρυσή Αυγή είχε προειδοποιήσει για τον βρώμικο ρόλο των κομμάτων που συγκροτούν τη σημερινή Κυβέρνηση, δηλαδή τον ΣΥΡΙΖΑ και τους ΑΝΕΛ, και δυστυχώς επιβεβαιωθήκαμε περίτρανα.

Καμμία ουσιαστική διαφορά δεν υφίσταται ανάμεσα σε σας, σε Νέα Δημοκρατία και ΠΑΣΟΚ, και όσο περνάει ο καιρός ολοένα και περισσότεροι Έλληνες θα συνειδητοποιούν πως η μοναδική απάντηση του ελληνικού λαού προς τους τοκογλύφους και τους εγχώριους υποτακτικούς τους είναι μια ισχυρή Χρυσή Αυγή, διότι μόνο η Χρυσή Αυγή μπορεί να υπερασπίσει τα συμφέροντα και προπαντός την αξιοπρέπεια του ελληνισμού.

Κλείνοντας, έχω να σας επισημάνω ότι κάθε φρίκη χωρίς τέλος, έχει φριχτό τέλος, σύντροφοι. Αυτό που είχα μάθει από μικρός ήταν ότι το εξυπνότερο ον στο ζωικό βασίλειο ήταν ο άνθρωπος. Αυτό που έπρεπε να γίνω σαράντα οκτώ χρονών για να το μάθω είναι ότι το ανθεκτικότερο ον στο ζωικό βασίλειο είναι τα κομματόσκυλα.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 0.17΄ λύεται η συνεδρίαση για σήμερα, Τετάρτη 7 Δεκεμβρίου 2016 και ώρα 10.00΄, με αντικείμενο εργασιών του Σώματος νομοθετική εργασία: συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2017», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**